
Karel Fabián la București 


Primisem în cursul dimineții un telefon de la Karel Fabián. Se 

afla din nou la București. S-a scuzat că nu ne putem vedea 
imediat; avea o întrevedere la Uniunea Scriitorilor. A rămas să 
ne întâlnim seara, în holul hotelului unde era cazat. 
__Ușa ascensorului se deschise și imediat apăru Karel Fabián. 
Imi întinse mâna jovial și arătă zâmbitor spre ceasul de 
deasupra recepției. Punctualitatea ce îl caracterizează nu se 
dezmințise nici de data aceasta. 

Servise masa de seară. l-am propus atunci să mergem 
undeva, să bem o cafea. 

Am pornit-o pe jos, spre Universitate. Aerul noptii era rece și 
orașul parcă se pregătea să primească primii fulgi de zăpadă. 
Ne-am oprit la vitrinele magazinelor de artizanat, am trecut prin 
pasaj și ne-am abătut apoi din bulevard pe străduțele care 
șerpuiesc spre „Hanul lui Manuc”. La acea oră, fără forfota din 
timpul zilei, aveau totuși o nostalgie a lor. Vroiam și eu să mă 
laud cu Orașul Vechi. După ce am mai zăbovit puțin în dreptul 
Consignației, am intrat la „Cafeneaua Veche”. 

Am vorbit multe și de toate. Ne reîntâlneam la câteva luni 
după ce, în vară, îl însoțisem într-o altă vizită în România. Venise 
atunci numai ca să vadă Marea... Ne-am amintit de Mamaia, de 
plaja ca o prăjitură pudrată cu zahăr, de panorama încântătoare 
care putea fi admirată de la ultimul etaj al hotelului „Parc“, unde 
rugase să-i fie repartizată o cameră, scuzându-se că de la o 
anumită vârstă visele își iau mai greu zborul direct de la 
pământ... 

l-am spus că în București a rulat un film realizat după un 
scenariu de al său. S-a bucurat foarte mult și discuția a lunecat 
încet spre romanul Lup-Negru. Am aflat atunci că este cartea pe 
care o iubește cel mai mult și că în Cehoslovacia a fost 
ecranizată. Mi-am exprimat dorința de a o citi și a încerca 
eventual să o prezint cititorilor români. L-am rugat să-mi spună 
câte ceva despre viața și activitatea sa, gândindu-mă că poate, 


cândva, voi fi și eu întrebat cine este Karel Fabian. Cu mare 
Zzgârcenie, pentru că nu-i face plăcere să vorbească despre sine, 
mi-a spus doar atât: „Oameni ca mine au fost și sunt și la noi și 
la voi. M-am născut la Praga, la 21 iunie 1912. După terminarea 
gimnaziului m-am înscris la Facultatea de drept. Nu prea am 
avut o tinerețe fericită. A venit războiul cu închisorile naziste pe 
care le-am cunoscut din plin. După eliberarea Cehoslovaciei am 
continuat să scriu literatură antifascistă, publicistică, piese de 
teatru pentru radio și televiziune. Cam atât. Vezi că am dreptate 
când îți spun că viața mea nu e deloc senzațională?” 

După Anul Nou am primit de la Karel Fabián o scrisoare, în 
care mă ruga să salut pe toți oamenii buni, prietenii lui din 
România, însoțită de o revistă în care apăruse un frumos 
reportaj despre București, precum și de alte două publicatii, 
conținând fiecare câte o povestire cu tematică românească. Una 
dintre ele purta titlul Copilul și meduza. Karel Fabián îmi 
trimisese un poem în proză, un basm modern, în care îndemna 
oamenii să iubească Marea și să o respecte... 


Fără a dezvălui acțiunea cărții, lăsând cititorilor această 
plăcere, aș vrea să spun câteva lucruri în legătură cu modul în 
care autorul și-a construit romanul Lup-Negru. In prezentarea 
faptelor nu se simte dorința de a crea niște situatii 
spectaculoase, de dragul efectelor exterioare. Evenimentele 
sunt lăsate să curgă firesc și totuși narațiunea are nerv. 
Scriitorul a trăit chiar o perioadă de timp printre grăniceri, 
tocmai pentru a putea înțelege viața acestor oameni și a încerca 
să descifreze inefabilul legăturii ce se stabilește între militar și 
câinele-lup. Câinele grănicerului devine astfel un personaj egal 
omului, prezentarea acestuia, voit umanizată, câteodată chiar 
prioritară, permițând lumânarea figurii omului din unghiuri 
neașteptate. 

Recent am avut plăcerea să vorbesc cu un prieten din 
Cehoslovacia care mi-a confirmat că Lup-Negru a existat în 
realitate. Am fost foarte impresionat aflând acest lucru, dar mai 
ales de ceea ce mi-a relatat în continuare. Cu ani în urmă, fiica 
sa suferise o operaţie în urma căreia trebuia să stea în 
convalescență mai multe luni de zile. Pentru ca timpul să se 
scurgă mai ușor, i-a adus un tovarăș care să-i țină de urât. Era 
un căţel, căruia nici nu i se ridicaseră încă urechile. Il chema 


Got, iar tatăl lui era Lup-Negru. S-ar putea scrie o carte despre 
perioada petrecută de puiul de lup în casa acestui om. 

Revenind acum la roman și gândindu-mă și la filmul pe care l- 
am văzut, aș îndrăzni să afirm că prezența câinelui-lup 
constituie unul din motivele literare ale creației sale, un 
personaj-argument în pledoaria pe care scriitorul o face ca 
oamenii să nu înceteze niciodată de a se privi pe sine și a 
descoperi că în fiecare din noi există nebănuite resurse 
sufletești, de care, fie din obișnuintă, fie din comoditate, nu ne 
dăm seama. 

Romanul Lup-Negru este o carte de aventuri, împletită cu un 
profund umanism, carte a cărei încărcătură poetică îndeamnă la 
meditatie. 


loan Codreanu 


Când am scris acest roman, am încheiat multe prietenii. Cu 
ostașii, subofiterii și ofiterii unei unități de grăniceri din Cehia de 
Sud, cărora le multumesc pentru ajutor. 

Dar cel mai mult multumesc celor care cunosc și iubesc câinii, 
adjutantului Albín Stogoncik și maiorului Karel Hartl. 


Autorul 
1 


Cancelaria arăta dezolant. Scrumieră pur și simplu nu exista. 
Pe masă, în locul ei, era o lopată pentru gunoi a cărei coadă se 
rupsese chiar a doua zi după ce fusese cumpărată. 

Cu harta specială trebuie să se lucreze cu foarte mare 
atenţie: „Niciun fel de stegulețe înfipte, tovarăși, altfel s-ar 
distruge și alta nouă nu primim prea curând.” 

Locotenentul Hlavâc se plimba pe parchetul murdar și înjura 
cu jumătate de gură. Femeia de serviciu nu se zărea. Pe scurt, 
nu venise. Se mai întâmplă. Comandantul Sectorului raional era 
de părere că astfel de neajunsuri pot fi înlăturate prin muncă 
patriotică. „Tovarăși, greutăți există. Nu vă mulţumiţi doar să le 
sesizați, ci înlăturaţi-le singuri. Femeii i s-ar fi putut reține din 
concediu, dar daţi dovadă de înţelepciune, tovarăși, nu suntem 
într-un stat capitalist. Are ea un motiv, dacă de patru zile 


lipsește. Umanism, înţelegeţi?” 

Și în timp ce se gândea la toate acestea, locotenentul Hlavâc 
strivea cu piciorul mucurile de ţigări, iar când ajunse în dreptul 
ferestrei, alunecă pe o coajă de portocală. E adevărat, 
dimineaţă a încercat să măture cancelaria, dar când lopata s-a 
umplut cu gunoi, a scăpat-o din mână. Cândva lucrase într-un 
atelier de turnătorie, la prelucrare, cu ciocanul pneumatic. 
Căpătase la mână o nevroză vasculară, iar degetele îi tremurau. 

Comandantul privea toate lucrurile cu înțelepciune. Știa de 
asemenea că mereu va avea unele conflicte cu acest locotenent 
cam sălbatic, dar și asta i se părea normal, pentru că oamenii 
tineri privesc toate lucrurile mult mai simplu. 

— Sunt sau nu sunt ofițer de securitate? dădu din cap 
locotenentul, lovind cu piciorul coaja de portocală. Ar fi vrut 
totuși să-i tragă un șut, dar parchetul era puţin umflat; clădirea 
fusese construită recent, s-a dat zor și betonul de sub parchet 
nu se uscase, astfel că ar fi lovit în parchetul care nu se 
îmbucase. Sau sunt femeie de serviciu? 

— Da. Și încă una mizerabilă, adăugă comandantul. Nu văd în 
asta niciun motiv ca să te superi. Vezi doar că bătrâna Šimková 
nu mai prididește. 

— AȘ! Face curat de mântuială! 

— In timp ce dumneata deloc. 

Jos pe șosea se auzea zgomotul unui motor. Autobuzul se ivi 
în serpentină, se legănă puţin și dispăru lin. 

— „Mercedes-Diesel”, remarcă îngândurat locotenentul. Și e 
din R.F.G., completă și se întunecă la faţă. 

Comandantul îl urmărea amuzat, pentru că își cunoștea băieții 
din companie, cu toate calitățile și slăbiciunile lor. 

— Aveţi ceva împotriva turismului? 

Locotenentul se întoarse ofensat. 

— Dacă cei de sus sunt de acord, cum aș putea eu să am 
ceva împotrivă? 

— Dar nu vi se pare suspect? zâmbi comandantul. 

— Și eu sunt pentru dezvoltarea turismului, se enervă 
locotenentul. 

— Nu prea sunteți - și comandantul dădu din cap împăciuitor. 
Va trebui să învăţaţi germana, franceza și dacă se poate și 
engleza. Ca să puteţi fi politicos cu oaspeţii din Apus. 

— Și cu SS-iștii? 


— În niciun caz nu vi se va pretinde asta! Pe ăștia îi alegem ca 
neghina din grâu. De aici și marea dificultate a muncii noastre. 

Locotenentul Hlaváč își aminti de convorbirea avută cu Maria, 
cu o zi înainte. 

Maria era studentă la Facultatea de economie. Trebuia să 
ajungă neapărat la Praga. Făcu semn cu mâna unui „Fiat” negru 
care trecuse prin punctul de frontieră Rozvadov fără nicio 
dificultate. 

— „De douăzeci de ani n-am fost pe aici, domnişoară, îi spuse 
șoferul care purta mănuși veritabile din piele de căprioară. 

— Dar înainte? 

— Da... ca soldat... Dar de-abia acum pot să revin.” 
Locotenentul lovi din nou în parchet. 

— Vedeţi, tovarășe comandant, tocmai unul ca ăsta poate să 
fie din acei nemernici care acum douăzeci de ani, la Pankrác, 
fugăreau cu tancurile femeile și copiii. Armata lui Schörner. 

— Și de unde știți că este? 

— Spun doar că ar putea fi. 

— Dar ce, răspundeţi de cartoteca criminalilor de război? Nu! 
De asta se îngrijesc alte formaţiuni. 

— Şi sunteți sigur că nu le scapă și lor vreo pușlama de-asta? 

— Nu pot spune că nu se strecoară și câte un șobolan. Incă nu 
există nicăieri în lume un aparat al securității atât de perfect 
încât să prindă pe toți nemernicii. 

Comandantul se uită într-un pașaport, apoi spuse pe un ton 
calm: 

— Otto Kolbe din Hamburg. Comerciant. Nu pot nega că n-a 
fost nazist, dar sunt sigur că prea mult din treaba asta nici el n-a 
priceput. Un om care, pur și simplu, a profitat de o conjunctură. 
A fost o modă. Mă gândesc la zvastică. Acum a venit la noi să 
vadă cum mai stau lucrurile. Probabil că o să bârfească și o să 
spună că pe aici nu-i prea grozav, dar de douăzeci de ani 
încoace, la noi nu a murit nimeni de foame. Fii rezonabil, 
locotenente! 

Locotenentul dădu din cap supărat. Privea prin fereastră 
picăturile de ploaie. În aceste zile nu-i convenea că orașul 
mișuna de străini. Situaţia îl cam indispunea. Nici argumentul 
comandantului nu i se părea convingător. Prea puţin spus - aici 
nimeni nu a murit de foame. Mai curând - aici nimeni nu știe ce 
înseamnă foamea; cel puţin nouăzeci la sută din populaţie știe 


ce este acela salam de iarnă la cină. Aproape în toate așezările, 
chiar și în cele mai slabe cooperative agricole, sunt antene de 
televizoare și toţi tinerii au motociclete. 

Chiar în faţa ferestrelor cancelariei, pe trotuarul de vizavi, era 
staţia de benzină, cu panouri roșii, vopsite frumos. Culoarea 
roșie era întreruptă de triunghiuri galbene. Pompele străluceau, 
deoarece vânzătoarea folosea zilnic pentru curăţatul lor cel 
puţin un litru de benzină. 

Își aminti de faptul că și vânzătoarea era obligată să urmeze 
lunar cursul de limbi străine organizat pentru noii salariaţi de 
centrala din Karlovy Vary. 

— Doar că, începu absent, ei îi ajung câteva fraze. Stătea tot 
timpul cu spatele la comandant. 

Comandantul privea atent. 

— Pepicek, te rog, iar începi de la Adam, dar imediat reflectă 
în sinea lui la ce-i spusese. Da, încuviință. Bineînţeles că pentru 
ea este mai simplu decât pentru noi. Din întâmplare o cunosc și 
îmi dau seama cam ce caută în dicţionar. Je t'aime. Mein 
Liebling, du bist prachtvoll. Ich liebe dich. Ea este frumoasă. 
Celelalte, de exemplu, se specializează în primul rând în cursul 
mărcii, al dolarului și al francului. 

— Așa mai zic și eu, dădu din cap locotenentul. Gândul însă îi 
era la cu totul altceva. 

„Mie să nu-mi spună nimeni despre frontiere liniștite. Oricui, 
dar nu mie. Am prins destule pușlamale care au venit la noi ca 
să stabilească locuri secrete unde să se poată schimba 
materialele informative. Numai că nu prea dădeau năvală pe 
aici. Dar mai fă ceva acum când, într-o singură sâmbătă, trec 
două mii de mașini! Și în fiecare este câte un om de afaceri 
jovial, ori un medic, sau un inginer. Bineînţeles, fiecare din ei a 
venit în vizită. Şi dacă ar veni chiar magistratul Capesius din 
procesul de la Frankfurt, poate că nici nu am avea timp să 
recunoaștem în el pe asasinul de la Auschwitz.” 

— Dumneavoastră probabil subapreciaţi unităţile noastre din 
interiorul teritoriului, spuse comandantul. 

— Nu mai pot face faţă. Dar spionajul? 

Comandantul se miră. 

— Există și așa ceva? 

Vorbea puţin ironic. Știa totul despre elicopterul de deasupra 
Lacului diavolului. Și despre avioanele vest-germane care 


încălcau frontiera. Mai știa că este foarte greu să te abţii ca să 
nu le plătești cum se cuvine celor care se dedau la provocări. 

— În trecut mergeau noaptea și se furișau la noi târându-se 
pe burtă, oftă locotenentul. Se proceda cumva tradiţional. ȘI 
dacă din întâmplare nu îi prindeau băieţii noștri la frontieră, 
puneam noi mâna pe ei, aici. Azi, însă, vin de la Munchen în 
autocare ultraelegante și... mai supraveghează! 

Comandantul zâmbi. 

— Dacă și eu mi-aş face probleme ca dumneavoastră... 
Verificaţi vraful de pașapoarte de astăzi și pe urmă duceţi-vă să 
faceţi o baie. Să nu credeţi că am rămas numai noi doi pe lume. 
Tovarășe, situaţia în lume se consolidează. 

— Imi sună ca o lozincă. 

— Respectă comandantul și o s-o duci bine pe pământ. Dar ce 
crezi, Pepik, contraspionajul nostru doarme? 

— Ei, da, ridică din umeri locotenentul și se întoarse de la 
fereastră. Luă în mână câteva pașapoarte. 

— Klaus Werner. Istoric de artă. Să spunem Babelsberg. Are 
„Mercedes”. Pe dracu, ai văzut un istoric de artă de-al nostru să- 
și poată cumpăra măcar o „Skoda-Felicia”? Mâine va pleca spre 
Krumlov. Da, acolo se poate studia asta. Acolo se găsește artă 
destulă! Zipheli Adolf, Nurenberg. Vizită la rude. Funcţionar al 
firmei Gehlen. 

— Asta nu se mai duce acolo să studieze arta, râse 
comandantul. 

— Nici nu are de unde, dădu din cap nervos locotenentul. 
Simt că o să înnebunesc. S-a zis cu trucurile ca târâtul pe burtă, 
oameni-broască și altele. vă amintiţi de cei trei fraţi Werner cum 
au cumpărat cantităţi enorme de lenjerie de silon! și ciorapi, și 
cum și-au confecţionat un zepelin? Ce ingenioasă modalitate de 
a trece frontiera! În fapta lor, tovarășe comandant, exista o 
doză de romantism. Pe când astăzi?! Te așezi la volan și treci 
liniștit. Situaţia se consolidează. Și nemţii din Sudeți? s-au 
consolidat în Germania occidentală, nu?... la te uită... Inge 
Tiefbach. Ihtiolog?. Mă rog, sunt de acord cu germana, franceza 
și engleza. Dar ihtiolog. Ce limbă mai e și asta? 


1 Fibră textilă poliamidică folosită la fabricarea unor confecţii. 

2 Sudeţii sunt un lanţ muntos în Europa Centrală, care se întinde din 
estul Germaniei, sudul Poloniei până în nord-estul Cehiei. 

3 Ramură a zoologiei care se ocupă cu studiul peștilor. 


— Greacă. De unde e? 

— Munchen. Institutul de gospodărire a apelor, dacă am 
tradus bine. Ihtiolul“ este bun pentru arsuri. 

— Și ce, ea a venit pentru heleșteie. Probabil vor ca în 
împrejurimile Munchen-ului să amenajeze crescătorii de pește și 
au trimis aici o specialistă ca să arunce o privire. De fapt, ţara 
noastră are cea mai bună piscicultura din centrul Europei. Știţi 
ce, confruntaţi pașapoartele cu lista Interpolului și daţi-le mai 
departe. Nu vă frământaţi mintea cu asta. 

— Dacă n-ar fi atât de aproape de frontieră, oftă locotenentul 
și se cufundă în listele Interpolului. 

Inge Tiefbach ajunsese la frontiera cehoslovacă într-un 
autocar larg și elegant, cu o zi în urmă. Nu-și făcea griji cu 
misiunea sa și nu se gândea la nimic, pentru că era obișnuită să 
riște. Important era faptul că știa cu cine trebuie să ia legătura. 

Inge nu impresiona prin frumuseţe. Nu mai era o femeie chiar 
tânără, iar pe față avea destul de multe riduri. 

Și tocmai pentru că știa prea bine acest lucru și accepta cu 
resemnare lucidă această lege firească a vieţii, cu atât mai mult 
o surprinseseră privirile furișe, speriate, ale unui bărbat frumos, 
brunet, cam de treizeci de ani. 

Bărbatul citea, dar ea, în câteva clipe, își dădu seama că de 
fapt nu citește. „Poate că mi se pare”, gândi Inge Tiefbach și 
pentru a se încredința, se întoarse să vadă dacă în autocar, în 
spatele ei, nu stă vreo femeie. Tolănit comod într-un fotoliu, în 
spate stătea un industriaș din Köln, deloc prezentabil. „E clar, își 
spuse intrigată. Acum, pentru că știu cine stă în spatele meu tot 
timpul, trebuie să fiu mai atentă.” 

Industriașul, când dormea, când vorbea cu vecinul, probabil 
un avocat. Vorbea furios. Părea supărat și, în timpul cât aţipea, 
mormăia tare, ba câteodată dădea și din picioare. Totdeauna, 
când se trezea, începea să înjure. Nu-și masca în niciun fel ura. 

— Aici încă îţi mai poţi permite, zâmbi avocatul. Dar, dincolo 
de frontieră, fiţi mai atent cum vorbiţi. Acolo, pentru niște vorbe 
ca astea, te arestează! 

Industriașul oftă greoi. 

— Știu. Frankfurter Zeitung” e plin de asemenea cazuri. 
Numai că întotdeauna mi-am zis că scriu astea pentru a ne 


1 Produs obţinut prin distilarea șisturilor bituminoase și folosit în 
medicină ca antiseptic, antipruriginos, etc. 


determina să nu mai vizităm Cehoslovacia. Dar dacă 
dumneavoastră spuneţi! 

Rămase o clipă pe gânduri, apoi se aprinse din nou. 

— Ei numesc asta libertatea cuvântului. Se aplecă puţin spre 
avocat. De unde culegeţi aceste știri despre ei? 

— Nu am nicio informaţie și merg acolo pentru prima dată, 
răspunse sec avocatul. Îmi închipui doar. Probabil că amândoi 
citim același ziar. 

— Și la noi se pălăvrăgește destul despre asta, mormăi 
industriașul și, înainte de a adormi din nou, spuse că riscă 
această, călătorie numai pentru a vedea cum trăiesc muncitorii, 
dacă nu mai sunt conduși de patronul fabricii. 

— ...Pentru că - și căscă - se poate foarte bine ca într-o zi și la 
noi... 

— La noi nu. Răspunse scurt avocatul. 

— La fel s-ar putea și în America... și se cufundă într-un somn 
agitat. 

Inge stătea pe gânduri. Îi veni în minte o absurditate: „Să mă 
placă el, nu cred, își spuse. Mai ales că mi se pare o figură 
cunoscută. Nu-mi face plăcere când oamenii îmi par cunoscuți și 
nu-mi pot aminti de unde. Și, culmea ironiei! Are aer de 
procuror.” Tresări. În faţa ochilor îi apăru din nou sala 
tribunalului în care se judeca procesul unui. Grup de membri ai 
Gestapoului. „S-ar putea să fie unul din membrii completului de 
judecată. Atunci, i-am privit pe toţi cu atenţie. Numai că acesta 
nu seamănă cu niciunul din acei judecători.” 

E de mirare cum, în condiţiile Germaniei occidentale, membrii 
Gestapoului au fost condamnați de acel tribunal la pedepse 
destul de aspre. 

Ştia că procurorul primise o mulţime de scrisori de 
ameninţare, dar până la urmă se dovedise incoruptibil. Acest 
lucru o cam enerva. 

Autocarul se apropia de frontiera cehoslovacă și discuţia 


> Frankfurter Allgemeine Zeitung (în traducere Ziarul General din 
Frankfurt; acronim FAZ) este un cotidian german cu sediul în 
Frankfurt pe Main. FAZ este în străinătate cel mai citit ziar german. 
Modul de prezentare a evenimentelor nu este hotărât de redactorul 
șef, ci în mod colegial de 5 persoane din conducerea redacţiei. 
Orientarea ziarului este creștin-democrată, față de principalul 
concurent, Süddeutsche Zeitung, cu orientare social-democrată. 


începu să lâncezească. Cei care călătoreau pentru prima dată se 
simțeau puţin stingheriți. 

Bărbatul brunet se întoarse încă o dată și o privi. Inge înţelese 
că nu este o privire de admiraţie, ci una cercetătoare. Bărbatul 
purta ochelari cu lentile albastre, care-i mascau totuși faţa. 
Niciunul dintre judecătorii aceia nu purta ochelari. 

„Simt că înnebunesc, își spuse și o cuprinse neliniștea. Ei, 
totuși, n-au de unde să știe, ca să mă poată recunoaște, cu 
toate că omul nu ar trebui să-i subaprecieze.” 

Se gândi că poate bărbatul care o privise cu atâta insistenţă 
se afla aici cu același scop ca și ea. 

„Vă atrag atenţia că /or nu trebuie să le cadă nimic în mână, îi 
spusese șeful ei, Gârstner, înainte de plecare. Avem informaţii 
că și ei caută același lucru!” 

Privi din nou la bărbatul cu ochelari și se linişti. Dar, dintr-o 
dată, simţi o tulburare puternică. Acoperișul autocarului era 
dintr-o sticlă specială, verzuie-transparentă. De ce atunci, în 
lumina asta atât de plăcută, poartă ochelari cu lentile albastru- 
închis? 


A doua zi, secretara Consiliului popular raional oftă obosită. 

— Sunt pur și simplu surmenată. Știu bine că am băgat coala 
în mașina de scris, iar plicul cu antet l-am pus în partea dreaptă 
a măsuţei. Hârtia este în mașină, însă plicul a dispărut. 

— Atâta discuţie, Helenka, pentru un plic! o dojeni referentul. 
Era scris? 

— Nu. 

— Atunci? 

Dar secretara își avea temerile ei. Socotea pe degete. 

— Au fost aici Kadeřábek, cel care voia să plece la Viena, apoi 
Láznička, pentru casă, pe ăsta l-am trimis la camera nr. 5, apoi 
o ingineră din Munchen, ihtiolog, apoi Kroupa... nu, sunt 
nebună! 

— Helenka, are vreo importanţă? 

Se întristă. 

— E penibil! Omului nu-i face plăcere să apară drept nebun 
față de sine însuși. 

Afară ploua întruna. 


Două zile mai târziu, soldatul Kucera ducea un plic cu antetul 


Consiliului popular raional. Intră în baraca unui lucrător forestier 
și puse plicul pe masă. 

— Treburile oficiale sunt foarte neplăcute, zâmbi încă din ușă. 
Dumneata, care ești un om posac, nu poți primi scrisoare decât 
de la o instituţie. 

Descumpănit, omul privi o clipă plicul. Stătea la o masă din 
care ieșeau cuiele în afară. 

— Poate că nu e pentru mine, mârâi. Apoi desfăcu plicul. 
Continua să fie neîncrezător. După ce citi cele câteva rânduri, 
mâinile începură să-i tremure. Era de necrezut cum aceste mâini 
mari, noduroase, pot să tremure. Dintr-o dată acoperi brusc 
hârtia cu mâna și se întoarse spre soldat. 

— la nu mai citi ce scrie! 

Soldatul Kucera își înghiţi saliva. Nici măcar nu-i trecuse prin 
minte să se uite pe scrisoare. Privea o muscă ce se așezase pe 
marginea hârtiei și umbla de colo-colo. 

— Eu, zău dacă... 

Lucrătorul forestier mototoli hârtia. Se îndoi de spate și 
rămase pe gânduri. 

„Poate că soldatul a citit începutul și asta n-ar fi bine. Și așa 
cred că nu e în stare să priceapă ceva, fiindcă creierul lui s-a 
obișnuit doar să execute ordinele, fără să se mai gândească.” 

Simţi deodată o bucurie sălbatică și începu să râdă prostește. 
Căută ceva pe sub masă și scoase o sticlă cu băutură proastă. 

— Bea! Bea în sănătatea mea. 

— AȘ! și soldatul Kucera împinse sticla. Peste două ore intru 
de serviciu. Dar ce, aţi primit o moștenire? 

— Da, un milion, râse bărbatul. Se uită pe fereastră. Sârmele 
de la graniţă erau la o aruncătură de băț. 


Caporalul din turnul de observaţie lăsă pentru o clipă binoclul. 
ÎI usturau ochii. În virtutea tradiţiei se uita cu atenţie la fâșia ce 
marca frontiera pentru că aici a fost cândva o zonă cu faimă. 

Acum domnea liniștea, dar numai dracul se poate încrede 
într-o asemenea liniște. Pe toată valea largă, flancată de ambele 
părţi de versanţii muntoși și înjumătăţită pe fund de un râu 
sinuos, nu se zărea nimic. 

Privi puţin îngândurat la muncitorul forestier care ședea sus 
pe hotar, cu genunchii la gură. Deodată îl fulgeră un gând: 
„Oare ce caută aici? Totdeauna l-am văzut doar lucrând. Dar să 


stea așa, fără să facă nimic, niciodată.” 

Pe partea noastră patrulau conductorul de câini și pușcașul, 
iar dincolo, în același timp, doi grăniceri. Aveau câini și ei. Aici, 
pe frontieră, câinii fac parte din viața cotidiană. 

Umbrele creșteau odată cu lăsarea nopţii și din turn se vedea 
mai bine cum se alungesc. În aer plutea un miros plăcut de 
zadă și de pin. Taula” și iasomia, care nu știu cum de cresc aici, 
s-au scuturat demult. Când se va lăsa noaptea, cocârlelet vor 
începe să lumineze pe lunci. E ciudat că aici au o formă rotundă. 
Și miceliile* ghebelor, care parcă luminează, sunt o frumusețe. 

„Nu este adevărat, își spuse în sinea lui muncitorul forestier, 
acoperindu-și genunchii cu mâinile sale ca niște lopeţi. Circul 
„Krone”, anul 1944. De unde până unde să ajungă ea pe aici? 
Poate că e o glumă proastă. Poate că m-am gândit la ea când 
am fost beat. Și de ce să trimită un plic cu antetul Consiliului 
popular raional? Nu. Nu e posibil.” 

Însă grozav dorea ca totul să fie adevărat. 

Cei doi băieţi pășeau ușor, ca niște năluci, de-a lungul 
frontierei. Nu din prudenţă sau că ar fi primit un ordin în acest 
sens; ci pentru că trăiau aici de un an și într-atât se 
împrieteniseră cu natura, încât îi respectau tăcerea. Și omul 
necredincios, în biserică, se poartă blând. 

Caporalul se încruntă. Grănicerii din partea cealaltă vorbeau 
cu glas tare și discuţia lor se putea auzi până dincoace. Unul din 
ei observă în turn silueta ostașului nostru și îi făcu un semn 
prietenesc cu mâna. 

Caporalul schiţă un gest abia vizibil, foarte reţinut. 

„Ştiu de ce sunteţi în stare, se gândi în sinea lui. Tin minte că 
mama ne povestea: «Au venit și aveau pe ei mantale verzi. E 
totuși interesant ce gândește omul într-un moment de 
disperare. Fereastra din stânga era spartă. Mi-am zis că de mult 


€ Arbore rășinos, cu tulpina dreaptă, cu frunze lungi în formă de ace 
(care cad toamna), cu lemn tare, durabil și foarte preţios, care crește 
în regiunea alpină inferioară. 

7 Arbust din familia rozaceelor, cu flori albe dispuse în corimbe, care 
crește în păduri și pe dealuri calcaroase. 

3 Mică ciupercă comestibilă, cu pălăria galbenă-roșcată, cu gust și cu 
miros de usturoi. 

? Sistem de filamente subţiri și ramificate, care alcătuiește aparatul 
vegetativ al majorităţii ciupercilor. 


ar fi trebuit să punem geamul. Dar acum n-o să mai avem timp 
să mergem la geamgiu. l-am văzut prin fereastra aceea spartă, 
capul de mort pe șapcă, partea din faţă a șepcii puţin ridicată, 
iar pe mâneci banderola cu zvastica. Nu vorbeau. Urlau.» 

Mamă ne povestea cum tata a strigat: «Nu deschide încă!» Și 
cum bătrânul a vrut să ascundă ceva, dar n-a găsit o 
ascunzătoare potrivită pentru că, băiatule, la noi nu a fost 
niciodată nevoie să ascundem ceva și nici nu eram pregătiţi 
pentru asta. Au scos ușa din țâțâni, au scos și sufletul din om. 
Nouă nimeni nu ne-a forțat vreodată ușa. Chiar când veneau 
jandarmii, izbeau cu patul armei, dar n-au îndrăznit să spargă 
ușa. 

ÎI găsiseră pe taică-tău cu niște hârtii în mână, alergând 
speriat dintr-un colț în altul al camerei. Dăduseră buzna în casă. 
Unul din ei i-a pus piedică și taică-tău a căzut. Hârtiile zburară în 
toate părţile. Neamţul a luat de jos o hârtie și a izbucnit: Der 
verfluchter Verrăteri apoi l-au bătut, l-au bătut până l-au 
omorât. Nu în casă. În lagăr. „Așa că nu pot avea încredere în 
voi.” 

La fel privea întâmplările ce se petrecuseră aici în urmă cu un 
an. Oricine ar fi trecut de la ei, el ar fi tras. Și de obicei ochea 
bine. Ici-colo, de-a lungul frontierei sunt presărate morminte. 
„Jos, în vale, zac băieţi ca mine, care, poate, nici nu apucaseră 
să se îndrăgostească și a căror singură vină a fost că au vrut să 
împiedice un nemernic să ne tulbure liniștea. Sau câţi din ei nu 
și-au lăsat copiii fără tată. Și-acum tu îmi faci semn cu mâna”, 
zise în sinea lui înrăit. 

Muncitorul forestier stătea pe hotar, ţinându-și genunchii cu 
mâinile. Se gândea la cu totul altceva. Simţea duhoarea 
cunoscută a iuftului!:%, frânghiile de cânepă, șapitoul!!, stâlpii de 
lemn pe care îi montau recuziterii circului, rumegușul manejului, 
transpiraţia cailor și mirosul înțepător al fiarei, cu toate că în 
apropiere nu se găseau decât tufe de drob!? și tutun sălbatic, iar 
din râul pe jumătate secat se ridica un miros de pește. 


1 Piele groasă de bovină tăbăcită vegetal cu coajă de stejar și de 
mesteacăn și impermeabilizată cu ulei de mesteacăn, întrebuințată 
pentru feţe de încălțăminte. 

"1 Cupolă, pânză de acoperire a circului. 

12 Plantă erbacee din familia cruciferelor, cu tulpina dreaptă, frunzele 
cu peri și cu flori mici, galbene-aurii. 


„N-am simţit niciodată nimic, până în clipa când am cunoscut- 
o”, își spuse în sinea lui. 

Nu era obișnuit să se gândească prea mult la ceva. O 
fracțiune de secundă, da. Când prăvălea copacul. Dar acum 
simțea acel parfum cunoscut și ceva se petrecu în inima lui. 
Atunci a fost o perioadă tulbure. 

„AȘ fi putut să devin cu totul alt om, dacă n-ar fi dispărut din 
viața mea. Și câinii lor se tem de mine, iar asta înseamnă ceva, 
când câinelui grănicerului i-e frică de un om. E imposibil ca ea 
să se fi întors.” 

Scoase din nou scrisoarea. O puse pe genunchi, netezind-o cu 
mâna. Budějovice, miercuri, ora 10, gară. Circul „Krone”. 

„Prostii! Ce minte pot să am. Imediat mă gândesc la ea, când, 
de fapt, poate să fie Lojza, recuziterul cu care am petrecut 
aproape tot războiul la «Krone».” 

Ședea și se uita la cei doi militari care își făceau rondul 
împreună cu câinele. Se gândi că poate Kučera minţise atunci 
când îi spusese că nu s-a uitat să vadă ce scrie în scrisoare. 

Nu s-ar. Fi întâmplat nimic, dar în pofida simplităţii sale, a 
primitivismului său natural, avea o presimţire ciudată că n-ar fi 
fost tocmai bine dacă cineva ar afla de conţinutul acestei 
scrisori. 

Din turnul de apă, caporalul cerceta linia frontierei. Însă zona 
situată după cotul râului nu putea fi observată de aici. In 
schimb, putea fi controlată din turnul de observaţie instalat pe 
clădirea companiei. Însă, odată cu lăsarea serii, turnul devenea 
inutilizabil, deoarece nu era prevăzut cu reflectoare. Dar și așa 
frontiera era bine păzită, pentru că aici sunt ostașii noștri cei 
mai buni. Chiar și când domnește pacea deplină, există zone 
militare unde persoanele civile nu au acces și unde doar 
răufăcătorii încearcă să ajungă. 

S-ar putea spune că munţii din față cu pădurile lor de conifere 
și foioase, cu poienile lor în care strălucesc ghebele și unde la 
miezul nopţii ielele dansează în cercuri minunate, valea asta, 
plină de zumzetul suav al albinelor adormite și al bondarilor, 
formează o singură ţară. 

Numai că pe fundul văii curge un râu de-a lungul căruia 
șerpuiește frontiera. Aici, aproape de turnul de observaţie, este 
pământul nimănui, măi bine zis o fâșie lată din pământul țării 
noastre, unde, în afară de grăniceri, nimeni altcineva nu calcă... 


Oamenii nu pot înţelege ceea ce, de fapt, este foarte 
omenesc. Și de aceea își amărâse unul altuia viaţa. 

Dacă în acest spaţiu al nimănui tinerii din întreaga lume s-ar 
aduna să danseze, dând întâietate dragostei în fața armelor 
nucleare, ar dispărea și acele nevinovate borne care au fost 
cândva pe aici. Cu atât mai mult sârma! 

Insă situaţia este cu mult mai complicată. 

Doar un om fascinat de frumusețile naturii, idealist și foarte 
naiv ar putea crede că sârma asta, cu totul nepotrivită, nu-și are 
locul aici. 


„Haaau!” o salută din depărtare. De fapt depărtarea nu era 
prea mare. O fâșie lată de pământ și râul întortocheat, care din 
cauza căldurii toride încetase să mai fie curgător, dând impresia 
că apa stă pe loc. Păstrăvii se retrăseseră în susul apei care 
izvora de dincolo, din ţara străină, dar la fel de frumoasă. 

Mergea pe malul celălalt al râului, lângă piciorul stăpânului. 
Câteodată o lua înainte, dar se oprea așteptându-l. 

„Are un obicei imposibil”, se gândi la el dispreţuitoare. Și nu 
se mai uită într-acolo, fiindcă nu voia să se compromită. 

Până în clipa când o salută obraznic, mergea așa cum 
prevede regulamentul; omoplatul piciorului din față în aceeași 
linie cu genunchiul conductorului, lesa între ea și stăpân, pe 
care, în treacăt spus, îl iubea foarte mult, lăsată lejer. 

Ar fi mers tot așa și fără lesă. De aceea mâărâia nemulțumită: 
„Ar fi putut să nu mi-o mai pună, însă ei o fac, chiar dacă sunt 
foarte bună la urmărire și apărare. Ghinionul meu că sunt 
cătelușă. Ei ne cam subapreciază, cu toate că știu că orice 
căţelușă de două luni cunoaște mai multe decât un câine de 
stradă.” 

— Ce ai? o trase puţin de zgardă conductorul. 

Scutură încăpăţânată din cap și-i aruncă o privire puţin 
îngâmfată. Altădată s-ar fi uitat la el și s-ar fi. Gudurat. 

Işi dădu seama că aici ceva nu-i în regulă, însă mintea ei de 
câine nu putea pricepe ce poate fi. Ei, dacă Prinţ n-ar fi salutat-o 
atât de indiferent (își aminti de el și inima începu să-i bată mai 
tare) și în primul rând dacă n-ar fi procedat așa, mai ales când 
faci rondul și nu e voie să scoţi niciun sunet în plus. Prinţ ar fi 
putut să-l doboare și pe conductorul său numai ca să-i poată 
prezenta sincerele lui omagii (bineînţeles în afara programului!). 


Sau Zmeu, cel cu laba cenușie. „Bătrâne, ai prea mulţi ani față 
de mine”, se gândi dispreţuitoare. Apoi totul ar fi fost în ordine. 
Ar fi lătrat, ceea ce ar fi însemnat „lasă-mă în pace, sunt de 
serviciu!” și stăpânul ar fi bătut-o ușor pe spate, plin de 
dragoste. 

Nu era totuși sigură dacă nu tocmai asta îi mârâise lui Prinţ și 
dacă nu cumva stăpânul se supărase pe ea pentru că, la urma 
Urmelor, Prinţ era o frumusețe de câine și, în faţa unuia ca el, o 
căţea, fie ea cât de stăpână pe sine, cu greu i-ar fi rezistat. 
Numai că Prinţ și Zmeu, cel cu laba cenușie, trăiesc la fel ca și 
ea dincoace de sârmă. Dar tot la frontieră mare, puternic, negru 
ca noaptea și, trebuie spus, cu mult mai frumos decât Prinţ - își 
dăduse seama de asta într-o fracțiune de secundă când se 
prefăcuse că se uită în mărăciniș, dar de fapt îl privise pe el - 
căruia îi strălucesc ochii puternic, încât temperatura de la 39 cât 
este normal cu siguranţă ţi se urcă la 41, trăiește celălalt, însă 
dincolo de sârmă. 

Și tocmai asta nu era în regulă. 

Conductorul se opri și se întoarse spre pușcaș. În asemenea 
situație ea trebuia să-l ocolească și să se lipească din nou lângă 
piciorul lui stâng. Insă cum era atât de tulburată de sălbaticul de 
dincolo de frontieră, alunecă, lovindu-se cu botul de pământul 
reavăân. 

Conductorul smuci enervat lesa, pentru că nu-i plăcea când 
ea făcea prostii. Cureaua se întinse, slăbi, iar se întinse, până 
când ea se ridică în picioare. 

— Ai înnebunit? se miră conductorul. 

— Așa păţești întotdeauna când ai o căţea, interveni 
disprețuitor pușcașul. 

— Totuși, n-aş schimba-o pe Liza cu un câine. 

— Tu ești unul din ăia care plâng când se lasă la vatră și 
trebuie să se despartă de câinele pe care l-au avut în grijă. 

— Ştii ce, îmi plac câinii, dar mai mult îmi place să iubesc 
femeile. 

Pușcașul deveni serios. 

— Am cunoscut un câine care a fost cât pe-aici să moară de 
tristețe când s-a liberat conductorul. 

Liza asculta discuţia dintre grăniceri și se uita temătoare, pe 
furiș, la stăpânul ei. 

„Aa, vorbesc despre altceva! și se liniști. Probabil că nu au 


auzit acel «haaau!» obraznic.” 

Pușşcașul dădu cu șutul într-o pietricică. 

— Inchipuiește-ţi, lui Jindra i-au repartizat un câine fudul, ca 
un domn. 

— Nu-l fericesc, răspunse posomorât conductorul. 

În general dădea dovadă de perspicacitate deosebită, reușind 
să facă mai multe lucruri deodată: în primul rând să cerceteze 
frontiera, apoi să-l asculte pe pușcașul Pepik Krâtky și, în același 
timp, să urmărească fiecare mișcare a Lizei. 

— Are fel de fel de șiretlicuri, răspunse pușcașul arătând spre 
căţea. Zâmbi pentru că își aduse aminte o expresie poetică. 

Atunci când gâștele sălbatice pornesc spre țările calde, 
inimile tuturor femeilor devin ușoare. „Tu, cadână neagră de 
harem, nu trebuie să aștepți să-și ia zborul gâștele. Tu ai mereu 
o Inimă ușoară.” 

— | l-au repartizat pe Cezar? întrebă cu glas tare. 

— Pe Cezar. E ceva de groază! Are șase ani și a schimbat trei 
conductori. Cam mult pentru un câine. Nu? 

— Mult, încuviință conductorul. 

— Cezar își închipuie că el este stăpânul, iar Jindra câinele. Și 
Jindra e puţin cam fricos. 

— Foarte specios, altminteri e un băiat bun. Cu siguranţă că 
locotenentul-major i l-a dat pe Cezar, pentru că știe cât de 
sensibil e Jindra. 

— „..Și acum Cezar îl conduce pe Jindra și nu invers. Cezar se 
oprește la locul fixat, acolo unde de obicei Jindra uită să 
oprească. Cezar se înfurie și începe să latre la el. Omule, nici 
adjutantul Stogoncik nu știe să te pună la punct cum face Cezar 
lui Jindra. leri, pur și simplu, l-a mușcat. l-am văzut vânătăile. 

— Cu câinele ăsta fudul n-aş vrea să fac de serviciu, 
recunoscu cinstit conductorul, privind-o pieziș pe Liza. 

„Acum nici cu tine nu-i de glumit, se gândi în sinea lui. Tot 
timpul trebuie să fiu cu ochii pe tine. Din cauza ta două luni n- 
am mai ieșit în oraș, cu toate că pot obţine bilet de voie de câte 
ori doresc. Tu, fato, nu mai ai pic de rușine în tine.” 

— Pe Hasilek de la unitatea de grăniceri din C., îl știi? 

— Caporalul? Grănicer de frunte, răspunse conductorul. 

— Da, cu toate că are insignă și lui i-a făcut una, pe cinste, 
fudulul... 

— la taci, șopti conductorul. Întinse mâna cu palma la 


pământ. 

În același timp, Liza se culcă lângă el, ciulindu-și urechile. 
Pușcașul tăcu și începu să cerceteze cu atenţie de-a lungul 
frontierei. Toate mișcările pe care le făceau erau ca un act 
reflex, iar vigilenţa nu le-o putea schimba nici faptul că acum 
încercările de trecere ale frontierei, practic, nu mai constituiau o 
problemă. 

Militarul din turnul de observaţie făcu un semn cu mâna că 
totul este în ordine și arătă cu capul în direcţia hotarului, unde 
muncitorul forestier stătea pe gânduri. Acesta, întinzându-și un 
picior care-i amorţise, prăvăli la vale o piatră. Aici, la graniţă, 
fiecare zgomot, oricât de mic, trezește imediat atenţia. 

Muncitorul forestier râse scurt pentru că își aminti de 
Brutus”... 


Brutus era numele unui leu. 

„Acolo, undeva, a început dragostea noastră”, își aminti. Și 
nici tufele de zadă, nici râul nu le mai vedea. In faţa ochilor îi 
apăru manejul, iar în aer simţea mirosul pătrunzător al funiilor 
de cânepă și al rumegușului. 

În primele rânduri, în loji, stăteau SS-iștii și membrii 
Gestapoului. Cizme înalte lustruite, uniforme impecabile, 
decoraţii și ici, colo câte un monoclu la ochi. 

Cicchi, de fapt nu ăsta îi era numele, ci Inge, cu toate că nici 
de asta nu era sigur, pentru că la „Krone” aproape fiecare avea 
alt nume decât cel adevărat. Numărul ei era cel mai bine plătit, 
deoarece era la fel de bună și sub cupola circului, la trapez, cât 
și ca dresoare. Nu se știa de ce naţionalitate este, probabil 
nemţoaică. În caracterul ei nu exista nimic care să dea un 
indiciu. Banii nu o interesau, pentru că avea destui și mereu. Și 
nu numai cei pe care îi câștiga de la circ. Se vorbea că este 
omul Abwehr!“-ului, numai că în perioada aceea oricine, în toate 


13 Marcus Junius Brutus (începutul lunii iunie 85 î.Hr. - 23 octombrie 
42 î.Hr.), adesea denumit simplu ca Brutus, a fost un politician din 
Republica Romană târzie. El este cel mai bine cunoscut în timpurile 
moderne pentru rolul său de conducător în conspirația care a avut ca 
scop asasinarea lui Iulius Cezar. 

14 Abwehr (germană: „apărare”) a fost un serviciu de informaţii și 
contrainformaţii al armatei, ce funcţiona pe lângă Marele Stat Major 
german (1919-1944). 


circurile, putea să fie spion. 

Bărbatul ședea pe hotar chinuindu-și creierul său abrutizat. 
De mult nu se mai gândise la toate aceste evenimente. 

„Ar trebui să reparăm asta”, spusese atunci, închizând din 
ochi, unul dintre cei mai buni oameni de serviciu ai circului. Era 
ceh ca și el. Îl chema Vacek și era originar tot din Mělnicko. 

„Recuziterii nu au dat importanţă acestui lucru și s-ar putea 
să dăm de dracu, dacă vreuna din fiare ar scăpa din manej. Apoi 
râse. Ce m-aș bucura să-i văd pe toți SS-iștii ăștia cu nădragii 
plini.” 

Segmentul semicircular din faţă, al construcţiei metalice care 
închidea manejul, nu se mai înșuruba în restul grilajului. Fie că 
fusese lovit sau poate cine știe ce altceva, dar cel de-al treilea 
panou cu gratii se deformase și niturile nu se mai potriveau în 
orificiile de prindere. Au observat abia în seara spectacolului, 
pentru că numărul lui Cicchi, cu cei doisprezece lei și patru tigri, 
a sosit la Berlin chiar după-amiază și în aceeași zi, seara, a 
trebuit să fie prezentat la „Circul Modern”. Totul s-a făcut în 
grabă și, în lumea circului, graba niciodată nu aduce nimic bun. 

„Așezaţi-le ca să ţină”, dădu ordin Cicchi, care totdeauna era 
foarte nechibzuită. (Se uită într-o doară la mine, atrasă de 
înălțimea și musculatura mea, cu toate că eu eram un simplu 
recuziter în circ. Însă Cicchi, adică Inge, diviniza, în primul rând, 
forța.) 

In seara aceea avea părut blond, semănând la culoare cu o 
coamă de leu. Când își punea capul pe gâtul leului - eu știu că 
nu-l iubea, dar în fața spectatorilor trebuia să-și arate dragostea 
față de animale - publicul nu-și mai putea da seama care este 
coama leului și care este capul femeii. Işi stăpânea animalele cu 
o siguranţă absolută. Dar lucrul acesta nu era atât de important 
pentru ea. Ceea ce dorea mai mult era să stăpânească 
spectatorii cu aceeași siguranţă. Faptul că reușea această 
performanţă o făcea să treacă peste detalii. Totdeauna urmărea 
doar efectul, care în lumea artiștilor de circ este o condiţie de 
bază. 

In privinţa lucrului cu felinele avea o teorie proprie, cu care 
până acum avusese succes. Nu lucra, de exemplu, cu animale 
care, de pui, fuseseră crescute printre oameni. Când îi explica 
toate acestea unui ofițer SS-ist, stăteam foarte aproape - la 
urma urmei un recuziter este o cantitate neglijabilă. 


— Așa este și cu Circe”, și arătă spre bătrâna leoaică, cea cu 
ochii galbeni, a căror privire nimeni nu o putea înţelege. Încă de 
mică a fost obișnuită cu oamenii și a descoperit întreaga lor 
neputinţă. Câteodată am impresia că va sări la mine și eu nu voi 
putea s-o ameninţ cu revolverul, pentru că e singura dintre 
toate animalele care știe că am gloanţe oarbe. Cred că înţelege 
și faptul că nu pot pune gloanţe adevărate, aș străpunge 
acoperișul sau, încă și mai mult, s-ar putea să împușc vreun 
spectator. 

— Sau aţi putea ajunge pe eșafod, deoarece, la noi, pentru 
armă, există domnul Scharfrichter! râse ofiţerul. 

— Puteţi să mă denunţaţi, dacă vreţi, răspunse puţin 
stingherită. Dar dumneavoastră n-o să câștigați nimic. 

Ofițerul se trase puţin înapoi. Pe de o parte, în cazul de față 
nu avea niciun interes să anunţe ceva, iar pe de altă parte, simţi 
în glasul ei ceva care impunea respect. 

Zâmbi. Nu intenționa să trezească în el presupuneri 
neîntemeiate. Continuă discuţia. 

— Spre deosebire de ea, Brutus are o frică grozavă de mine 
pentru că, atunci când avea patru ani, a primit un glonte în 
plămâni. Și el încă nu deosebește trucul de realitate... Trucul de 
realitate, repetă îngândurată, privindu-l pe ofiţer. 

— Brutus este de fapt ca dumneavoastră. 

(Stăteam la un pas de ei). 

— Așa puternic? 

— Poate, încuviinţă ea. 

Vacek se apropie de ei și se înclină cu respect. Ofiţerul SS îl 
privi cu dispreţ. 

— Scuzaţi, asta e meseria, îl linişti Cicchi, alias Inge. 

— Doamnă, ar trebui totuși să prindem bine gratiile, mormăi 
Vacek. Dacă vreuna din fiarele dumneavoastră sare în direcţia 
aia, grilajul o să cedeze. 

Nu spun că nu i-ar fi făcut plăcere, mai ales că era vorba de 
un asemenea public, și chiar dacă îi trecu prin minte asta, totul 
rămase un gând nemărturisit. 

După o clipă Inge veni lângă gratii. Părea mulţumită. 


15 În mitologia greacă, Circe sau Kirk& (în limba greacă, Kipkn) era o 
zeiță, o nimfă sau vrăjitoare care locuia pe insula Aeaea. Această 
locaţie este uneori identificată cu peninsula Monte Circeo din Italia, 
al cărei denumire pare să provină de la numele zeiţei. 


Deocamdată animalele erau liniștite, însă ea se temea că nu va 
avea succes ca altădată. Tigroaicele căscau somnoroase. 
Niciuna dintre ele nu avea privirea încordată când străbătură 
tunelul de acces spre manej. Numai lady Mackholm era 
nervoasă din cauză că de două luni purta în pântece un pui. Și în 
situația asta nicio tigroaică nu atacă. Dimpotrivă, îi e teamă să 
nu i se întâmple ceva, deoarece fiecare dintre aceste feline vrea 
să-și ducă sarcina până la termen. 

Atacurile aeriene din ultimele zile încetaseră dintr-o dată. De 
șapte zile timpul era frumos. Nici pic de umezeală, iar Inge era 
convinsă că azi nu se va întâmpla nimic, pentru că umezeala 
crea o stare de nervozitate animalelor. Ca și alarmele, 
bineînţeles. 

Recuziterul Vacek se scărpină în cap. Prea mult nu s-a mai 
putut face, fiindcă peste câteva minute animalele vor intra în 
manej. Luă totuși o bucată de frânghie, se strecură în arenă 
traversând sprinten și indiferent prin mijlocul ei însoţit de 
fasciculul de lumină al unui reflector. Spectatorii nu știau despre 
ce este vorba și nu înțelegeau de ce se cățărase pe gratii, la 
înălțimea de doi metri, și de ce, acolo sus, cu o bucată de 
frânghie lega cele două bare. Bine că s-a făcut totuși ceva, chiar 
și în pripă. Însă directorul îl admonesta de ce se tot învârtește 
prin manej înainte de spectacol; dar dacă s-ar fi întâmplat ceva, 
ar fi fost și mai grav. 

(Și îmi spuse: „Omule, ar fi omorât jumătate din circul ăsta. Și 
nu uita că aici suntem patru cehi și polonezul Lascinski. Însă 
francezii ar fi avut aceeași soartă ca și noi. Salutare!”) 

Apoi se auzi răpăitul tobelor după care trapa de la culoarul de 
intrare a animalelor se ridică. Circe păși în arenă privind 
somnoroasă reflectoarele. Deschise gura și începu să ragă. Știa 
că trebuie să pună la încercare nervii spectatorilor. Așa proceda 
ori de câte ori intra în manej pentru că vroia să o mulțumească 
pe dresoarea ei. După aceea apăru Brutus care se prinse cu 
labele de gratii, dar renunță repede și se așeză pe o sferă 
incomodă. Urmară alţi câţiva lei și câteva leoaice și la urmă 
intrară tigrii. 

Soldaţii, SS-iștii și ofiţerii Gestapoului izbucniră în aplauze. 
Erau primele semne ale succesului lui Cicchi, alias Inge, care 
lucra simultan cu feline din specii diferite. Totdeauna, când era 
admirată pentru acest lucru, zâmbea, prin aceasta afirmând că, 


de fapt, totul este făcut premedita. Dacă vreun animal dădea 
semne de nervozitate și sărea să se bată în manej, în niciun caz 
nu ea va fi aceea care să-l atingă, ci leii, care se repezeau la 
tigri pentru a-i pune la punct. În afară de aceasta, leii erau 
foarte geloși pe favorurile ei și dacă un tigru s-ar fi apropiat mai 
mult de ea, ar fi folosit acest prilej ca să sară la el și să-l bată. 

De aceea, chiar din momentul când apărea în manej, 
aplauzele izbucneau asigurându-i succesul. Directorul știa acest 
lucru și o aprecia. Costumaţia lui Inge era foarte sumară. Nu 
atât pentru spectatori, cât ţinând seama de reacţiile animalelor. 
Ce s-ar fi întâmplat dacă un tigru ar fi ridicat laba - poate cu 
intenţii bune - și ar fi agăţat vreo bucată de dantelă sau vreun 
volănaș vaporos, din acelea în care apar costumate colegele 
italience? În asemenea situaţii animalul devine irascibil, având 
impresia că omul vrea să-l ţină în loc, și atacă. 

Ochii rotunzi ai reflectoarelor o căutau cu insistenţă, lipindu- 
se parcă de trupul ei. Maiștrii de lumini în nici o altă parte din 
program nu lucrau cu atâta plăcere ca atunci când își prezenta 
ea numărul. Și nici eu nu-mi puteam lua ochii de la ea. 
Totdeauna părea mai felină decât leii și tigrii care o înconjurau. 
Într-o mână ţinea biciul, iar în cealaltă pistolul și aceste două 
lucruri au fost singurele care au produs încurcături și agitaţie. 

În mijlocul arenei se găsea un scaun obișnuit, de lemn, cu 
spătarul înalt. Dacă s-ar fi întâmplat ceva, scaunul era singurul 
mijloc de apărare, deoarece niciun animal nu se repede asupra 
unui obiect cu patru picioare, din lemn obișnuit, îndreptat spre 
el, pentru că nu-i înţelege rostul și, desigur, nu presupune că o 
ființă atât de evoluată cum este omul se bizuie pe un obiect așa 
de caraghios. Afară, în apropierea gratiilor, stăteau doi bărbaţi 
îmbrăcaţi în livrele. Nimeni nu-i lua în seamă, în schimb Inge îi 
căuta cu privirea ori de câte ori intra în manej, să se convingă 
că sunt la locurile lor. Bărbaţii aceștia constituiau singurul sprijin 
în eventualitatea că s-ar fi întâmplat ceva. Ei ţineau în mână 
niște căngi de fier cu care ar fi putut ajunge până la mijlocul 
manejului în caz că animalele s-ar fi încăierat. 

Astăzi totul era într-adevăr liniștit și nu se simţea nici urmă de 
încordare. 

Deodată sirenele începură să urle. Brutus sări de pe bila pe 
care își efectua numărul și se repezi spre unul dintre spectatori, 
tocmai în dreptul locului în care gratiile nu se prinseseră și 


fuseseră legate sus, de mântuială, cu bucata de frânghie. Se 
ridică pe labele din spate, sprijinindu-se cu cele din faţă de 
gratii. Gratiile se balansară, fapt care-l neliniști și mai mult. 
Urletul sirenelor și panica spectatorilor care o luaseră la fugă îl 
enervară pe leu. Începu să ragă, izbind puternic cu coada 
rumegușul din arenă. Se năpusti cu labele spre gratiile care se 
înclinară cam un sfert de metru. 

(Atunci mi-am dat seama de pericol, mai ales că legătura de 
sus se lărgise și alunecase în jos.) 

Celelalte animale se enervaseră, însă Inge reuși să le mâne 
pe toate, la timp, spre culoarul de evacuare în caz de pericol. 
Brutus devenise îngrozitor de furios. Se îndreptă spre Inge. 

Am deschis ușița și am intrat în arenă, pentru că mi-am dat 
seama că s-a zis cu frumoasa dresoare. Eram ca un turbat, am 
urlat ca să-i atrag atenţia lui Brutus asupra mea, în timp ce prin 
aer mișcam o mătură. Leul ezită o clipă, fără a-și lua însă 
privirea de la dresoarea care se retrăgea încet, încet. L-am izbit 
în spinare cu putere. Mătura s-a rupt și am rămas în mână doar 
cu un ciot, ce-i drept grozav de ascuţit. | l-am înfipt în șold lui 
Brutus. M-a cuprins apoi un val de mânie și am început să-l 
lovesc unde nimeream. Închisese ochii și căuta să se ferească 
de loviturile mele. L-am fugărit prin manej până când, încolţit, a 
intrat pe culoarul de gratii, ducându-se mârâind în cușcă. 

Muncitorul forestier stătea pe hotar. Jur-împrejur mirosea a 
mușetel. Se gândea la noaptea petrecută cu Inge, de fapt cea 
mai frumoasă noapte din viața lui. 

(Poate că i-am destăinuit niște lucruri pe care nu trebuia săi 
le spun. Dar în rulota ei avea șampanie, iar ea era goală. 
Diviniza forţa. Cred că i-am spus că Vacek are sub pernă un 
pistol Steyer cu un punct albastru pe el. Precis nu-mi mai 
amintesc. Știu doar că, a doua zi, Gestapoul l-a ridicat pe Vacek. 
Și nu cred că asta ar fi putut-o face Inge.) 

Luă o pietricică și azvârli cu ea în desiș. „Toate sunt prostii, își 
zise. Cine știe pe unde a sfârșit Inge. Scrisoarea nu a putut-o 
scrie nimeni altcineva decât Lojza, iar eu îmi fac fel de fel de 
presupuneri.” 

Se ridică și porni spre casă. Hotărâse ca miercuri să se ducă 
totuși la întâlnire. 

La câteva zile după aceea, cei doi, pușcașul și conductorul, 
patrulau din nou de-a lungul frontierei. Urmăreau cu privirea 
roiurile de musculițe care le dansau în fața ochilor. O rândunea 
cu pieptul alb le ţâșni pe deasupra capului. Pe povârnișul din 
față, în ţara străină, se vedeau snopii de secară adunaţi în clăi, 
pe care se așezaseră cârduri de grauri. Se roteau deasupra 
pământului într-o splendidă formaţie de zbor, făceau lupinguri și 
zboruri în picaj atât de perfecte, cum numai o escadrilă de 
avioane ar fi izbutit. 

Pădurea mirosea frumos și peste tot domnea liniște și pace. 
Apa, ici-colo, bolborosea pentru că aici era paradisul peștilor și 
niciun pescar. 

De cealaltă parte a frontierei patrulau din nou cei doi 
grăniceri, însoţiţi de câinele lor indisciplinat. 

Liza se gândea însă la sârma despărțitoare. Nu ar fi deranjat-o 
prea mult că unul se află dincolo de sârmă iar celălalt dincoace, 
din cauză că nu i-ar fi lipsit curajul să o sară. 

„Dar ar fi trebuit să fii cel puţin nebun, ca pentru un câine, 
într-adevăr frumos, în fine... să-ţi riști viaţa”, își spuse în sinea 
ei. 

Nu era prea sigură dacă nu cumva tocmai dovada de 
dragoste, cam brutală, a străinului, l-a supărat pe stăpânul ei. 
Pentru că legea e lege: niciun fel de relaţii cu cei de dincolo de 
sârmă. Se corectă, totuși, asta este valabil pentru oameni, nu și 
pentru câini. De aceea făcu loc în inima ei diavolului negru de 
dincolo. 

Ridică absentă capul, ca și cum ar fi căutat ceva în ramurile 
bradului bătrân. De fapt, acolo nu se afla nimic, totul fiind doar 
un șiretlic al ei. Reușea să stea cu privirea aţintită într-un punct, 
iar cu ochiul drept să tragă spre stăpânul ci, ca să-i observe 
expresia feţii. Numai că și el proceda la fel și știau unul despre 
altul acest lucru. 

De obicei, stăpânul ei avea expresia pe care fiecare conductor 
o are când își face rondul. Pe fața lui nu se observa o încordare 
deosebită, deoarece, de la o vreme, zona frontierei era destul 
de liniștită. El se gândea la Eva, pentru că de mult nu-i mai 
scrisese o scrisoare mai tandră. De fiecare dată îi transmitea 
salutări ca unui prieten. Și din toată această poveste, ceva nu-i 


convenea. Ar fi fost cu mult mai plăcut dacă s-ar fi plimbat 
împreună pe mal, numai că ar fi trebuit să nu existe sârma. 

Dragostei nu-i priește sârma ghimpată. 

— Îţi place Eva? îl întrebă pe pușcaș uitându-se la el chiorâș. 

— E doar iubita ta, răspunse acesta neliniștit. 

— Și dacă n-ar fi? 

— O mândrețe de fată, răspunse pușcașul. Evită să spună 
ceva care l-ar fi supărat pe prietenul său. Dimpotrivă, căută să- 
și  tempereze această expresie de admiraţie. Pentru 
temperamentul meu e foarte severă. Privește totul cu prea 
multă sinceritate. Nu-i bine ca femeile să gândească atât de 
sincer. Ar trebui ca ele să aibă, ici-colo, câte o slăbiciune. 

— De ce? 

— Ca să avem posibilitatea noi, după aceea, să le iertăm. E 
penibil când numai femeile iartă bărbaţilor. 

— Mai filosofezi mult? îl întrebă enervat conductorul. 

— ...De asemenea să le putem ocări, din când în când, 
mormăi pușcașul. 

— Cred că ai lua-o cu amândouă mâinile. 

— Dacă n-ar fi iubita ta. 

Pe frontieră domnea liniștea. Era încă un semn. Observatorii 
din turnuri scrutau prin binoclu întreaga regiune. 

Lizei i se păru că stăpânului ei i se ridicaseră puţin colțurile 
gurii, ca și cum ar fi vrut să zâmbească, dar, în același timp, să 
se și stăpânească. 

Lesa se slăbi, curbându-se cu cel puţin zece centimetri. 

— Fato, ești o șmecheră și încă n-ai nici doi ani! șopti 
conductorul pe un ton de dojana. 

Simţi că vorbește despre ea și își înclină puţin capul într-o 
parte. | se păru că-i citește pe faţă o expresie ștrengărească, 
dar nu era adevărat. Cunoștea bine cuvintele acestea blânde, 
spuse cam șuierat, și intonaţia joasă din glasul stăpânului. In 
realitate îi era rușine, dar ceea ce o neliniștea, îl constituia 
faptul că nu știa de ce? Plecă ochii, stăpânul îi vorbise astfel 
încât se simţi obligată să-i fie rușine. 

„Ştii ce, stăpâne, sunt destul de sinceră, numai să nu te 
superi. Frumosul acela negru de dincolo m-a fermecat”. Işi lipi 
lingușitor botul de piciorul ostașului. 

Șiretlicuri. Și din nou ridică privirea spre brazi. 

— Lasă! Nu umbla cu de-astea! și se uită spre brazi, chiar 


dacă era convins că acolo nu-i nimic. 

Era un act reflex, acolo unde privea stăpânul, se uita și 
câinele. Și invers. Aici la frontieră, omul și câinele (e greu să 
spui omul și animalul) trăiesc într-o simbioză. 

Razele soarelui care apunea se cerneau printre ramurile 
copacilor, desenând pe pământul negru linii strălucitoare. Ca și 
cum soarele, tăiat pe din două de dinţii albăstrui ai pădurii de 
brad, stătea încăpățânat la locul său, parcă spunând: totuși 
luminez. 

Mai târziu, razele străbăteau prin coroana unui fag stufos, 
reușind să schimbe culoarea pământului cald de la poale într-o 
piele de tigru. 

Atenţie, Liza! o avertiză ceva. Conductorul trecuse, fără să-i 
observe, pe lângă niște hribi cafenii și bureţi roșcaţi pe care, 
altminteri, îi aduna cu mare plăcere. 

Bineînţeles, ea nu cunoștea denumirea acestor ciuperci, dar 
știa de mult că după ele merge stăpânul. Dacă acum nu i-a 
observat, înseamnă că se gândește la cu totul altceva. Poate că 
la ea și la cel de dincolo de sârmă. 

Peste tot mirosea a ciuperci, a râu secat, a izmă și a rășină. 

Liza adulmeca mult mai multe mirosuri, însă niciunul dintre 
ele nu o neliniștea. Într-adevăr se gândea la ea. 

— E de rău, ești o cățea ameninţată mortal! îi spuse amuzat. 
Nu avea niciun gând rău pentru că știa că luna august e cea de- 
a doua perioadă a anului când ea își pierdea capul foarte ușor. 

Încă din martie, nu mai era de trăit cu tine, filosofă el. Tu ești 
pusă în slujba omului, iar omul, draga mea, cu mare plăcere 
intervine în legile naturii. Și nici eu singur nu știu dacă asta este 
bine. Veterinarul nici n-a vrut s-audă. Cică ai fost prea slabă, 
fetițo. Pe fișa ta scrie că te-ai născut ultima. Când s-a notat în 
registrul în care este trecută descendența ta, ar fi trebuit să 
bată clopotele ca în zi de sărbătoare. Mama nu-ţi era deloc 
nobilă, doar că tatăl era lup. 

Asculta vocea joasă, calmă, care suna cam compatimitor. Și 
lăsă privirea în pământ. 

Atunci, în martie, n-ar fi fost rău. Cei mai buni sunt câinii 
fătați primăvara, pentru că totdeauna au nevoie de soare. Și cu 
puii de oameni e la fel. Zâmbi ușor. 

— N-am terminat de spus, începu iar pușcașul care nu reușise 
să păstreze liniște o clipă. Hasilek, grănicer model, a adormit 


sau cam așa ceva, ori l-au reţinut la comandamentul unităţii. Se 
pregătea să intre în serviciu; nu se mai putea schimba nimic. 
Numai că „domnul câine” ia-l de unde nu-i. Căpitanul a urmărit 
din turnul de observaţie cum câinele acela care își dădea aere 
de „domn”, plecase să facă rondul de unul singur. Probabil își 
spusese în sinea lui că dacă ar fi ofițer, pe un chiulangiu ca ăsta 
l-ar băga la arest, să-i treacă pofta să mai procedeze așa. Un 
astfel de câine, cu o atât de nobilă comportare, dacă ar fi putut 
vorbi l-ar fi pedepsit cu închisoarea. El mănâncă milităria, nu 
alta. 

— Și dacă l-a văzut, ce-i cu asta? 

— „Domnul” câine se opri exact în locul unde trebuia când îl 
însoțea pe conductor, dar nu se tolăni și nici nu se odihni, așa 
cum facem noi câteodată. 

— Cum procedezi tu mereu. 

— Dă-mi voie! Cercetă terenul foarte atent și se ascunse ca 
un indian. După vreo zece minute se ridică și porni spre cel de-al 
doilea post. Un iepure îi tăie drumul, dar el nu-l luă în seamă, 
pentru că era în timpul serviciului. Și-așa cercetă totul. Ceva i se 
păru în neregulă și inspectă o suprafaţă cam de un kilometru 
pătrat. 

— Ce să-ţi spun! 

— Ei, exact nu-mi pot da seama cât, dar oricum, destul de 
mult. 

Conductorul mai făcu încă douăzeci de pași. Și pentru că aici 
ea cunoștea fiecare piatră, fiecare rădăcină sau bucată de 
cremene ascuţită în care ar fi putut să-și rănească frumoasele-i 
labe negre (se născuse cu un deget în plus, care la scurt timp 
după naștere i-a fost tăiat, iar în locul unde fusese operată 
rămăsese cu o sensibilitate), știa deci că pe nesimţite cărăruia 
se îngusta, după care urma o buturugă. 

— Cum te cunosc eu, depravată neagră ce ești, abia aștepți 
să ajungem la buturugă ca să te. Poţi uita, zâmbi conductorul. 
Sunt tare curios cum o să procedezi ca să nu-mi dau seama. 

Cobori mâna dreaptă până în dreptul stomacului. Lesa se 
slăbi de tot încât atingea iarba. Ca și cum ar fi presimţit ce se va 
întâmpla, începură parcă s-o intereseze o tufă uscată de afine și 
boabele roșii de merișor. Aici nu avea voie să vină nimeni să le 
adune și de aceea zăceau împrăștiate pe cărare ca niște 
mărgele de coral pierdute de copii... 


Liza adulmeca într-o doară. 
— Nu te mai preface că ai prins o urmă... 
Incepu să se gudure, dar el nu-i mai dădu nicio atenţie. 


„Haaau!” repetă cel de dincolo. Furios și pătimaș. 

Liza se sperie. „Și-așa nu-ți folosește la nimic, pentru că 
sârma e sârmă și ca să zbori prin aer nu poți. Au fost câteva 
cazuri când un câine de-al lor a sărit peste sârmă, dar și mai 
multe au fost cazurile când astfel de disperaţi au murit 
electrocutaţi. Ei, ce vrei? Mă mir de cei doi - se gândea la 
grănicerii care mergeau alături pe malul celălalt - cum de 
suportă asta?” ` 

Buturuga se zărea din ce în ce mai bine. Incă două șerpuiri și 
cărarea va începe să se îngusteze. În dreptul buturugii este atât 
de strimtă, încât va trebui să aleagă una din două: ori să 
meargă înaintea stăpânului, ori să se lipească de piciorul lui ca 
să poată trece amândoi odată. Sau, poate, să rămână la un păs 
în urma lui. 

— Ei, ce faci? o întrebă conductorul. 

Pe ea continua s-o preocupe coroana bradului bătrân în care, 
într-adevăr, nimic nu era de văzut. In schimb el știa că acum se 
află în focarul binoclurilor din cele două turnuri de observaţie și 
se simţea liniștit, pentru că omului îi este întotdeauna bine când 
știe că nu este singur. lar gândurile-i erau calme și frumoase. 

Singură Liza era surprinsă de ceea ce a putut produce în ea 
acel „haau” brutal. Involuntar, coama i se zbirii și prin fiecare fir 
de păr negru, lucios, trecu o scânteie electrică. 

Incă nu era în stare să se uite la înfumuratul acela negru. Pe 
de-o parte dintr-o cochetărie înnăscută, iar pe de alta nu voia să 
scadă în ochii stăpânului ei. Cine altcineva ar fi trebuit pe urmă 
să asculte câte ar fi zis? 

Acum o săptămână a avut un moment de slăbiciune și, ca să 
fie sinceră, clipele astea o cuprindeau destul de des, însă 
stăpânul ei totdeauna intervenea la momentul oportun. Și chiar 
dacă nu-i convenea, era convinsă că lucrul acesta intră în 
obligaţia conductorului și, în concluzie, nu se mai putea face 
nimic. 

Părea foarte concentrată, ca și cum ar fi găsit ceva interesant 
la furnicile și gândacii care mișunau pe cărare. In tulburarea ei 


puţin lipsi să nu dea cu nasul într-un faur!€. Imediat își aminti că 
odată s-a întâmplat să calce unul și apoi două zile i-a mirosit 
urât laba din față. 

Mirosurile erau specialitatea ei. Avea un nas lung, nu prea 
subțire, cu nări mari, încât prindea orice adiere de vânt. Faţă de 
ea Mastif” era pur și simplu o lepădătură pentru că avea capul 
rotund și un nas mic și scurt. Cu toate astea, era un apărător 
excepţional, lucru de altfel recunoscut. 

— Ceea ce faci tu la buturugă este împotriva regulamentului. 
Și eu, fato, n-am să te opresc, spuse îngrijitorul. Nu mai e nimic 
de făcut. Ţi-a venit timpul, dar ai ghinion că logodnicul tău este 
dincolo. Colţurile buzelor i se ridicară vizibil. 

Privea de partea cealaltă a frontierei, nu la cei doi grăniceri, ci 
nu-l interesau, ci la câinele lor și își spuse: „Doamne, ce mai 
căţei ar ieși...” 

— Numai că, domnișoară, nu se poate, mormăi supărat. 

Grănicerii purtau, în ciuda căldurii înăbușitoare, pelerine kaki. 
Erau antrenați într-o discuţie vie și din când în când răzbătea 
până dincoace câte o frântură din conversaţia lor. 

— Discută despre recoltă, observă conductorul. Și în gând îi 
reveni ideea că frontiera aceasta va fi mereu importantă. 
Dincolo, Bundeswehr!*-ul își sporește efectivele. Cine știe ce mai 
pun la cale și cei din NATO. Noi totdeauna am dorit pacea. Dar... 
și ochii-i căpătară o strălucire ciudată. 

— Sau Kazan, spuse Pepik. Ai auzit ce a făcut și ăsta? 

— Ceva, da, răspunse îngrijitorul. 

— Și ăsta e un câine ca un domn. Anul trecut a împlinit nouă 
ani. Omule, în unitatea aia, nu era militar căruia să nu-i fi fost 
frică de el. 

— Energic. 

— Ranchiunos, un câine stricat. Știi că după nouă ani câinele 
devine un fel de stăpân? Și unde mai pui că se repezea la 
oameni. O astfel de dihanie trebuie scoasă din serviciu. Nu-mi 
plac câinii care, fără să li se dea comanda, se reped la oameni. 
16 Denumire dată insectelor din familia elateridelor, cu corpul 
lunguieţ și subțire, păros, de culoare castanie. 

Y Rasă englezească de câini de pază, puternici, cu părul scurt, de 
culoare galben-roșiatică, înrudiți cu dogul. 

18 Bundeswehr este un termen care definește armata, sau forțele 
militare de luptă ale Germaniei ca și personalul civil administrativ. 


— Câinele trebuie să-l oblige pe om să rămână pe loc. Cu 
totul alta e situaţia când îl ameninţă omul. S-au dispensat de 
serviciile lui? 

— După câte sunt informat eu, deocamdată nu. Totuși, ceva 
se petrece și în sufletul câinelui. 

„E interesant, își spuse în sinea lui conductorul, noi aici nu 
știm să vorbim decât despre câini. In altă parte, seara, în 
dormitoare, băieţii povestesc despre fete. Aici nu avem fete, au 
rămas acasă. Tot așa cum am lăsat-o și eu pe Eva. Și-n timp ce 
omul moare de dorul ei, atunci când vine pe aici, ea stă de 
vorbă mai mult cu Pepik decât cu mine.” 

— Pe Kazan nici să-l mângâi nu puteai, continuă pușcașul. De 
altfel nici nu merita. Era complet indiferent la cuvintele de 
laudă. Fusese atât de lăudat, încât i-ar fi ajuns pentru toată 
viaţa. Totdeauna executa bine orice i s-ar fi cerut. Numai să-i fi 
spus o vorbă de ocară, fui! te și apuca de mână, atât de mult îl 
supăra lucrul acesta. Nu suporta nedreptatea. 

— Cum nici omul nu suportă nedreptatea, așa și câinele. 

— Anul trecut, sus, pe graniţă, a fost un uragan puternic. 

— Mai exagerează și oamenii, răspunse conductorul. 

— Susţineau că a fost furtună. Chiar în timpul acela. 

— Da, în august. Kazan cu conductorul și pușcașul tocmai 
trebuiau să facă rondul. Conductorul se urcase în turnul de 
observație, iar pușcașul rămăsese jos. Pe Kazan îl legaseră de 
piciorul turnului. Cu câteva secunde mai înainte ca vijelia să 
înceapă, Kazan, ca și cum ar fi presimţit că se va întâmpla ceva 
- câinii au un asemenea instinct - se smulse și fugi în pădure. 
Vijelia dărâmă turnul și conductorul muri pe loc. Pușcașul zăcea 
în nesimţire, cu coastele și picioarele fracturate, acoperit de 
bârnele și scândurile turnului. Atunci, Kazan ăsta, pe care 
nimeni nu avea curajul nici măcar să-l mângâie - e drept nici el 
nu se atașa de nimeni - se întoarse și începu să-l lingă pe faţă 
pe cel rănit, până când acesta își reveni. Și îi zise: așteaptă 
puțin, știi bine ce vorbesc, îi spuse pe limba lui de câine, iar 
pușcașul îl înţelese - să stea cuminte și să nu facă nicio mișcare, 
că se duce după ajutor. Cel puţin așa susţine pușcașul ăla. 

— Îţi vine să crezi una ca asta? 

— Cum să nu. Eu dacă mă uit în ochii Lizei, imediat îmi dau 
seama ce are pe suflet. 

— Kazan o luă la goană singur spre companie. Santinela când 


îl văzu atât de „liber”, intră repede în camera de gardă și trânti 
ușa. Câinele însă nici nu-l băgă în seamă, traversă curtea, intră 
pe culoar și ridicându-se în două labe, se sprijini cu cele din față 
de ușa de la sala de mese și privi o clipă pe geamul ușii 
înăuntru. 

De pe o ramură joasă o gaiţă trecu în zbor razant strigând, de 
parcă dădea alarma. Avertiza toate vietăţile pădurii - atenţie, se 
apropie omul! Gaiţa este polițaiul model al pădurilor. 

Liza tresări. Altădată ar fi simţit din vreme gaița, avea un auz 
atât de fin încât recepta până și țopăitul piţigoiului albăstrui sau 
încovoierea ramurii pe care se așeza o cioară, acuma însă 
gândul îi era la tâlharul acela negru oare cu glasul lui baritonal îi 
îndrugase fel de fel de vorbe. Niciuna din ele nu fusese spusă cu 
gingășie, totuși fiecare o făcea să-i fiarbă sângele-n vine. 

— E la mintea omului că toţi care se aflau în sala de mese s- 
au speriat și n-au știut cum să găsească un loc cât mai sus unde 
să se poată refugia. Unul dintre adjutanţi spuse: „Tovarăși, așa 
nu se mai poate, o să mai muște pe cineva, dar trebuie scos 
într-un fel.” Și pentru că nimeni nu s-a oferit să-l ajute își 
îmbrăcă singur mâneca. Kazan mergea după mâneca de parcă 
ar fi fost nebun. Au cam exagerat cu exerciţiile. Știi ce sunt în 
stare să facă cei de la marcaj când se înflăcărează. 

— Și-așa marcajul ăsta nu-i cine știe ce. 

— Știu. Îmi închipui că adjutantul avea inima cât un purice 
când deschise ușa sălii de mese. Parcă tu, Lojda, nu te-ai fi 
speriat? 

— Pe mine m-a fugărit odată și am scăpat doar urcându-mă în 
pom, răspunse conductorul. 

— Dar acum, Kazan nici nu mai luă în seamă mâneca. Se 
întoarse și începu să alerge spre pădure. Cei din companie abia 
atunci își dădură seama că poate sus, pe munte, a fost vijelie, 
pentru că aici nici măcar o adiere nu se simţise. Și că această 
comportare a lui Kazan are o explicaţie. Imediat porni după el o 
grupă de cercetare. Kazan alerga încet, în așa fel încât să-l aibă 
mereu în faţa ochilor. Când trebui să treacă printr-o zonă mai 
puţin accesibilă, îi așteptă, apoi iar merse la o mică distanţă în 
fața lor. Zău, câinele îi conducea pe oameni. Și i-a dus până la 
militarul rănit. Să mai spună cineva că nu-i câinele un bun 
prieten. 

— Cine ar îndrăzni să spună asta? la fă-te că mă apuci de 


braț! 

— Da, cred și eu, să mă pomenesc cu Liza în spinare? O 
cunosc prea bine pe bestia asta ata. 

— la vezi! Vorbește frumos despre ea! 

Liza mergea tot timpul lângă picior. Din ce în ce se apropia tot 
mai mult de buturugă și inima îi fremăta la gândul că de-abia 
acolo o să-l poată privi cum trebuie. Acum trei zile procedase la 
fel. Mârâise ameninţător. Abia acolo putuse să se oprească, și 
să-l privească în ochi. După atâta timp, conștientă de valoarea 
sa, făcuse, în fine, și acest lucru. 

Simţul ei de observare, puţin tulburat de prezenţa acelui 
diavol negru, funcţiona totuși bine. Simţi un foșnet slab în iarba 
de pe cărare. Într-o secundă sări la picioarele stăpânului, 
zburlindu-se toată. 

— Bravo, Liza, foarte bine! o lăudă, deși observase șarpele cu 
o fracțiune de secundă înaintea ei. 

Șarpele stătea la soare descolăcit. 

Toţi trei înțepeniră pe loc. Pepík se uită după un băț. 

— Lasă-l, spuse încet conductorul. 

Liza se liniști. Șarpele făcea parte din categoria animalelor 
cunoscute de ea. Era destul de periculos să-l calce, cu toate că 
un câine suportă mai ușor mușcătura decât omul. In afară de 
asta, Liza mai știa că șarpele nu atacă niciodată dacă nu are 
puii, undeva, în apropiere. 

Și nu voia să supere pe nimeni, atâta timp cât ei nu i se făcea 
niciun rău. 

Șarpele se mișcă puţin, sâsâi în semn de salut și respect faţă 
de cele trei ființe gigantice și, în cele din urmă, tot din politețe, 
dispăru încet în iarba înaltă, uscată. 

— Nu-l omori? întrebă pe un ton de reproș Pepik. Închipuiește- 
ţi ce s-ar fi întâmplat, dacă ar fi fost copii pe aici. 

— Aici nu au de unde să fie copii. Poate doar tăietori de 
lemne. Și ăștia știu cum să procedeze. 

— Când spun aici, nu mă gândesc neapărat la pădurea asta. 
Într-o pădure oarecare. Copiii se zbenguie, aleargă, calcă pe un 
șarpe și nenorocirea-i gata. Șarpele e dăunător. 

„Interesant, își spuse conductorul. În natură, tot ceea ce 
poate aduce un prejudiciu omului, e dăunător. Oare și iepurele 
care roade copacii tineri? Mai degrabă pentru că are carnea 
gustoasă...” 


Cei doi grăniceri de dincolo discutau aprins. Cel mai în vârstă 
purta barbă și aducea mai degrabă cu un pădurar. Avea o voce 
groasă, pe când a celui tânăr era piţigăiată, supărătoare. Vocea 
groasă nu tulbura liniștea din natură, dimpotrivă i se integra, în 
timp ce șuieratul celui tânăr speria atât animalele cât și 
păsările. Pepik tresări. 

— Ştii despre ce discută? 

— Nu-i ascult. 

— Despre seceriș. 

— Și noi, pe aici, vorbim despre asta. 

— ...Că au puţini oameni la câmp. 

— Și la noi este la fel. De fapt - și conductorul se opri o clipă - 
am citit o statistică din care reieșea că la noi sunt mai mulți 
oameni la un hectar, decât în America. 

— În schimb ei au un grad înalt de mecanizare. 

— O să avem și noi într-o zi. Nu-i așa că te amuză să-i asculți? 

— Da. 

Apoi, un timp, merseră alături fără să scoată o vorbă. 

— Nu poţi avea prea multă încredere în ei, scutură din cap 
pușcașul. 

Conductorul făcu un semn că-i de acord. Nu știa exact la ce se 
gândea pușcașii, poate că se referea la acele mici monumente 
funerare, fiindcă el însuși mereu își amintea ceea ce îi povestise 
cândva mama. 

— L-au ucis pe tata, scrâșni printre dinţi. Și acum masează 
divizii la frontiera noastră. 

Merseră mai departe, iar Liza se întoarse cu gândul la 
negriciosul de pe malul celălalt. Işi spuse că a sosit timpul să-l 
privească, dar mereu intervenea câte ceva. Și câinii au 
demnitatea lor. Se făcea că umblă să prindă muște, cu toate că 
pe aici nu zbura niciuna. În același timp îl lovea prietenește pe 
conductor în pulpa piciorului, dar toate acestea erau făcute cu 
mult rafinament. 

— Da, da, Liza! îi vorbi pe un ton liniștit, râzând. Numai să nu- 
ţi treacă cheful. Altfel nu se poate și pe urmă... veterinarul l-a 
ales pentru tine pe Prinț. 

Făcu o manevră pentru ea. Merse mai pe marginea stângă a 
cărării, astfel că, vrând-nevrând (și ea tare mult vroia), trebui să 
rămână un pas în urma lui. Era convinsă că omul nu bănuia 
nimic. Însă el știa tot ce se petrece în spate și se amuza copios. 


Privi la câinele de dincolo, de pe malul german, și un fior îi 
străbătu șira spinării. | se zbârli tot părul de pe ea. Strâmbă din 
nas și îi arătă niște dinţi puternici, sănătoși - o cam durea, ce-i 
adevărat, o măsea de sus, dar într-o asemenea situaţie nu se 
observa niciodată - avea colții frumoși, ascuţiţi, nu ca Alina, 
care nu poate s-apuce nici cel puţin ca o știucă sau ca un clește. 

Luă o poziţie de luptă. Nu intenţiona să-i dea nici cea mai 
mică speranţă (deși, sincer vorbind, ar fi dorit să i se dăruie 
toată), însă inima ei infidelă tremura pur și simplu din cauza lui. 

Și el o privea. Aparent nepăsător. O ameninţă. La fel și el 
pășea la un pas în urma stăpânului. Și încă de mult timp. 

„La voi nu există nicio disciplină”, spuse ea, scoțând un sunet 
fin, imperceptibil pentru urechea omului. Dar câinele din partea 
cealaltă auzise cu siguranţă. 

„Și tu stai de lemn Tănase, îi spuse sfidătoare. Câinii noștri 
sunt mult mai frumoși și mai puternici decât ai voștri.” 

Și îi vorbi repede despre toate calităţile câinilor noștri. 

„Ce te-ar mai smotoci, de-ai îndrăzni. Nici măcar să te prezinţi 
nu ştii. Ce-ar face din tine unul ca Prinţ!” 

„Prinţ!” mârâi dispreţuitor. 

Grănicerul, auzindu-i că mărâie, întoarse capul: 

— Was ist den los? îl întrebă el. 

„Bineînţeles că Prinţ”, răspunse jignită, și-l privi să vadă cât a 
reușit să-l enerveze. 

Părea că nu dă importanţă celor spuse de ea. Dar când 
pronunţă numele lui Prinţ, își arătă și el colții, însă nu atât de 
nervos ca Liza. A 

Și totuși se speriase. In viaţa ei văzuse destui dinţi grozavi, 
din cei care aveau rădăcinile albe mai lungi decât gingia, dar ca 
aceștia nu. Inima-i răzvrătită nu suportă prea mult frica. 

„Mi-e groază de tine”, recunoscu sincer. 

Nu scoase nicio vorbă. Doar dinţii îi străluceau. Erau ca niște 
diamante șlefuite, aprinse de razele soarelui care apunea. 

„O să viu”, mirii. 

„Tu, bineînțeles, scheună și își întoarse privirea jignită, 
ridicându-și capul. Străine, să nu-ţi închipui că poţi glumi cu 
mine! auzi, obrăznicătura, își permite să spună că o să vină!” 

Și înainte ca să fie trasă de lesă, se lipi de piciorul stăpânului 
ei. Scutură capul, prefăcându-se că i-a intrat un ţânţar în 
ureche, iar urechile îi izbiră faţa. 


— Da. Da, zâmbi conductorul. Îi părea rău. Știu, îi șopti el, e 
un exemplar frumos, dar, fato, asta nu-i de-ajuns. O știi doar. 

Se opri. În spatele liniei frontierei, în iarbă, zăcea un porc 
mistreț împușcat. Venise de dincolo și nimerise în calea 
tăietorului de lemne care era braconier. Într-o clipă se terminase 
cu el. 

Cei din companie știau, bineînțeles, despre năravul 
muncitorului forestier, pentru că nici braconierii nu sunt tolerați 
pe aici. În curând vor veni să ia mistrețul și să-l ducă la 
companie. Nătăfleţul de Stencl, cel care e în stare să mănânce o 
singură dată șaizeci de găluști și o porţie dublă de carne, o să 
fie fericit. 

Pentru că stătuse aici toată după-amiaza, părul mistrețului 
începuse să miroasă urât. Liza strănută. 

— Aici, vezi, fato? 

Îi părea rău de mistreţ, dar nu mai era nimic de făcut. Ar fi 
însemnat să întocmească un raport drastic. Pe oamenii care, 
fără niciun motiv, împușcau tot ceea ce e vietate, îi ura. 

„Animalul ăsta nu știe nimic”, se gândi el. li apăruseră în 
minte toate lecţiile pe care a fost nevoit să le înveţe pe băncile 
școlii; pentru a fi conductor de câini nu e suficient numai să-ţi 
iubeşti câinele care ţi-a fost încredinţat, ci mai este necesar să 
știi totul despre rase, despre bazele fiziologice ale exerciţiului, 
tipurile de câini din punctul de vedere al activităţii nervoase 
superioare, despre reacţiile lor predominante, despre bolile 
câinilor, înseamnă deci că trebuie, mai întâi, să stai în bancă și 
să înveţi până noaptea târziu. 

Conductorul se gândi că mistrețul nu-și dă seama și de aceea 
se lasă păcălit de omul cu pușcă. 

— Dar tu, spuse uitându-se cu reproș la Liza, care mișca din 
urechea stângă, receptând sceptic cuvintele lui, cu toate că 
aproape nu le pricepea, tu, totuși, gândești. Îl respect pe Pavlov, 
numai că el nu te-a cunoscut. Tu gândești și nu dai buzna ca o 
proastă spre un om înarmat, pentru că știi de ce este în stare. 

Liza se gândea tot timpul la câinele negru. De data asta nu cu 
neîncredere, ci cu nostalgie. „Cică va veni”, strâmbă ea din nas. 
„Asta așa, ca să facă și el pe grozavul cum poate”. Apoi mirii 
aprobator spre stăpân. 

Acesta o privi surprins. 

— Ce ai? 


Nu bănuia că îi răspunsese: „Ai dreptate. Frontiera e frontieră. 
La care adăugă: Și, de fapt, voi, oamenii, ce vă faceţi atâta 
bătaie de cap cu frontierele astea?” 

— Mirii de parcă m-ai ocări. 

Nu avea scoarţa cerebrală atât de dezvoltată pentru a gândi 
în profunzime. Dar și așa tot reușea să răspundă, chiar dacă 
neclar, la întrebările sale. 

Liza căscă. „Nu pot pricepe însă ce aveţi voi, oamenii, unul cu 
celălalt. La noi, la câini, totul ar fi simplu, de n-ar fi frontierele 
astea ale voastre. In ceea ce mă privește, uite, frumosul ăsta 
poate să fie ori de aici sau, la fel de bine, de dincolo. Și ca să fiu 
sinceră, îmi place tare mult de el.” 

— Ai spus ceva? întrebă conductorul. Dar, de fapt, nu se mai 
gândea la ea. In minte n-o avea decât pe Eva. 

Bărbatul mătăhălos și ursuz aștepta la gara din Budějovice de 
mai bine de o oră. De fapt trebuia să fie aici la zece, însă 
autobuzul de la Kaplice sosise înainte de ora nouă. 

Stătea pe o bancă și își freca mâinile. Pe faţă nu i se putea 
observa nicio urmă de tulburare, însă mâinile îi trădau. Chiar 
dacă creierul îi lucra foarte greoi, reuși totuși să înțeleagă că nu 
e posibil ca Inge să fie aceea pe care o aștepta. 

Inge, atunci... fusese orbită de forța lui fizică. Când intrase în 
manej și se aruncase spre Brutus, ea luase acest gest al lui 
drept un act de curaj. 

Dar nici vorbă de așa ceva. El, de mulţi ani, dădea felinelor de 
mâncare și a intra în cușca lor nu i se mai părea un act 
periculos. Dimpotrivă. Orice mișcare perfidă a lor îl enerva atât 
de mult, încât le lovea cu ce avea la îndemână. 

N-a sperat niciodată că se va iubi cu Inge și totuși, după 
câteva nopţi, ea îi cedase. După care și-l păstră ca om de 
serviciu în manej, iar în caz de nevoie, ca apărător al ei. 

Acum ședea pe bancă, vădit nervos, închizând și deschizând 
pumnul. Pentru orice eventualitate se îmbrăcase cu hainele de 
sărbătoare și arăta ca un provincial venit la nuntă. 

Și din nou îi apăru în fața ochilor circul. Se gândea la 
întâmplarea cu Edward Bonelli. j 

Dublul salt la trapez este o performanţă. Inchipuiţi-vă două 


trupuri, dintre care unul atârnă cu capul în jos, iar celălalt, zvelt 
ca o panteră, își ia elan dintr-un punct fix, când trapezul este 
deasupra capului dumneavoastră, apoi o mișcare rapidă, un 
ultim elan, mâinile se desprind de trapez, genunchii se îndoaie 
la barbă, corpul se răsucește o dată, de două ori, mâinile 
zburătorului se întind și cel de al doilea Bonelli le prinde chiar în 
clipa când ating degetele sale sensibile și puternice. O neatenţie 
de o secundă mai devreme, sau de o secundă mai târziu, ar fi 
însemnat moartea. 

(„In seara aceea stătea lângă mine și se uita la cei doi fraţi, 
când, pe neașteptate, spuse pe un ton sec: «Edward ar face și 
mai mult. Numai să vreau eu.» La urma urmei, ce rost are să mă 
gândesc la ea? își spuse cu ciudă. N-am fost nimic altceva decât 
sluga ei.”) 

Se așezase pe o bancă obișnuită, din acelea cum sunt mai în 
toate gările. Pe ea erau scrijelite diferite figuri și iniţiale. Cu 
toate astea banca era îngrozitor de banală. Chiar dacă prin cine 
știe ce întâmplare vreo gară ar fi dotată mai bine, băncile îţi vor 
spune același lucru: Omule, e o zi ca toate celelalte; așează-te, 
culcă-te și așteaptă trenul tău. 

Și totuși, de multe ori, pe asemenea bănci banale, scrijelite eu 
briceagul, se nasc gânduri și amintiri destul de neobișnuite. 

Oamenii își vedeau de treburile lor, unii s-au urcat în tren, alţii 
au coborât, ba câte unul, în, grabă, s-a și lovit de piciorul arcuit 
al băncii pe care el se așezase. 

„La ce bun toate gândurile astea, își zise. Cel mult o să vină 
vreun recuziter și o să discutăm despre circ și despre vremurile 
de altădată. Și dacă așa se va întâmpla, despre Inge nu vreau să 
vorbesc cu nimeni. Ea n-o să vină.” 

Din nou își aminti de numărul trupei Bonelli. Un succes 
nemaipomenit. Și se înduioșa la gândul sfârșitului tragic al 
acestei trupe. 

In cazul că ar fi fost o atracţie obișnuită, când „diavolii 
zburători” lucrează cu plasă dedesubt, nu s-ar fi întâmplat 
nimic, dacă mâinile ar fi alunecat. Numai că fraţii Bonelli își 
executau numărul fără plasă. Stai la masă la „Mokke”, îţi bei un 
Blizzard, în timp ce moartea îţi zboară pe deasupra capului. O 
fracțiune de secundă în care mâinile nu s-ar fi întâlnit și gata 
moartea. 

Trupa Bonelli nu mai era alcătuită numai din frați. Mijlociul 


murise în timpul executării unui dublu salt înapoi la „Palais 
Portugal”, cel de-al treilea se împușcase din cauza unei stupide 
povești de dragoste cu o creolă. 

Rămăsese Edward Bonelli cu prietenul său. Avetti, și între ei 
își făcuse apariţia discret, dar cu atât mai puternic, Inge. 

(Nu știam nimic despre asta. Sau cel puţin, n-am vrut să știu. 
Nu eram decât un simplu îngrijitor, dar în tot circul nu exista alt 
bărbat mai puternic decât mine. Mă convingeam de asta în 
momentele în care Inge prefera bădărănia. Și la mine găsea). 

„Olivius Bonelli putea să execute triplu salt”, spusese cândva 
Inge, uitându-se rece la cei doi. Știa că amândoi sunt 
îndrăgostiţi de ea. 

Poate că era adevărată povestea cu triplul salt. Se petrecuse 
cu o sută de ani în urmă, la „Cirque Romania” și de atunci, se 
tot vorbea despre acest lucru în lumea celor care lucrau la 
trapez. Dar tot de-atunci nimeni nu mai reușise să-l execute. 

Triplul salt devenise o fatalitate. La Marsilia. De Viile murise 
fiind convins că îl poate executa. La Oviex, William Shorte își 
fracturase coloana vertebrală, iar în Noua Caledonie, Bawney, 
mâinile și picioarele. 

Inge zâmbi. 

(Și numai eu știam ce înseamnă zâmbetul acela...) 

— „Execuţi triplu salt? Poate tu, Avetti. Sau tu, Edward. Cine-l 
execută e un adevărat bărbat. Să zbori prin aer ca un jaguar, să 
te răsucești cu o viteză diavolească, fără să-ți dai seama cum, 
când și de ce și totuși într-o miime de secundă să prinzi puternic 
degetele partenerului și să reziști!” 

În seara aceea toate locurile de la „Mokk&” erau vândute. 
Trupa Bonelli executa triplu salt. În sală se găseau Satte, 
manager care venise cu avionul tocmai de la Veracruz, Savini 
din Florenţa și Oh-Hit. 

Avetti sta singur, suspendat de-o parte a cupolei, în întuneric. 
Reflectoarele erau îndreptate spre Edward. Se uita jos la Inge, 
care stătea lângă mine, înfigându-mi unghiile ei lungi și ascuțite 
în braț. 

Oamenii care priveau spre cupolă nu aveau ochi decât pentru 
Edward. Între cei de jos, de la mese, și bărbaţii de sus de la 
trapez, nu era nimic altceva decât aer. 

Edward respiră adânc și se lăsă în poziţia atârnat. 

Celor de jos li se tăie răsuflarea. Grăsunul Savini se ridică de 


la masă strivind nervos ţigara de foi. 

Edward Bonelli zbură de două ori în balans, iar a treia oară își 
luă un elan puternic și își dădu drumul. 

O dată, de două, de trei ori. 

O fracțiune de secundă. 

(Eram jos și cu toate astea știam precis ce s-a întâmplat. 
Când un om lucrează mulţi ani într-un circ, observă fiecare 
amănunt.) 

O secundă, Avetti simţi un val de aer și o ușoară atingere a 
degetelor. Ar fi fost suficient să întindă braţele un milimetru mai 
mult și l-ar fi apucat. Dar nu l-a putut prinde. 

Edward zbură și se izbi de cornișa de marmură. Se auzi un 
icnet înfiorător, după care se prăbuși jos, între mese. 

Curând după această întâmplare, Inge părăsi circul. Am 
reîntâlnit-o la Berlin în compania unor ofițeri superiori. Și de 
atunci am fost convins că n-am s-o mai revăd niciodată. 


Bărbatul stătea pe bancă și își trosnea degetele de la mână. 
Își aminti de chinul și dorul care l-au urmărit insuportabil atâta 
vreme. Începuse să bea mai mult ca de obicei, Pentru moment îi 
ajuta, dar când se trezea îl cuprindeau o tristeţe și un dor și mai 
mare. 

Rana veche acuma se deschisese din nou. A fost suficient să 
primească scrisoarea cu antetul Consiliului popular, scrisoare pe 
care oricare din fostele lui cunoștințe ar fi putut să i-o trimită. 
Nu putea înțelege însă de ce tocmai cu antetul Consiliului 
popular. 

Ridică încet privirea. 

Oamenii treceau pe lângă el nebăgându-l în seamă. Arăta ca 
un provincial obosit, care îmbrăcase haine negre pentru vreo 
sărbătoare. 

La câţiva pași de banca pe care stătea, se opri o fată, cercetă 
cu atenţie în toate părțile și, când se asigură că nu o observă 
nimeni. Işi aranjă ciorapul. 

Realiză că de multă vreme nu mai privise o femeie și că 
singurătatea în care trăia e groaznică. 

Vru să-și șteargă sudoarea de pe ceafă, însă nu putu să facă 
acest lucru, mina îi rămânea parcă înţepenită. Nu reuși s-o 
recunoască din primul moment, fiindcă purta ochelari, iar faţa îi 
cam îmbătrânise, însă se vedea că avusese grijă ca acest lucru 


să nu se observe prea mult. Numai corpul arăta la fel de zvelt ca 
în urmă cu ani. 

Trecu pe lângă el, la început indiferentă. Rări apoi pasul și-l 
așteptă s-o ajungă. Nu se întoarse. 

— Vino discret după mine. Nu trebuie să fim văzuţi împreună 
aici, îi spuse. 

Puțin mai târziu se găseau unul în faţa celuilalt, într-o cameră 
mică de hotel. Mai întâi intrase ea, iar după o jumătate de oră 
venise și el, ceea ce nu-l mira deloc. La fel procedau și când 
făcea pe apărătorul ei. 

— Știi cumva ce s-a întâmplat în seara aceea cu Vacek? îl 
întrebă după ce se liniștiseră apele. 

Vacek. Nu-și mai amintea nimic, însă numele îi spunea totuși 
ceva, dar... 

— Da, Vacek, încuviinţă el și se întristă. 

— A fost executat. Pe atunci nu era de glumit când purtai 
armă. Puțin a lipsit să nu o pățești și tu, însă am cunoscut pe 
cineva la Gestapo. 

— Așa cu Vacek. Pentru început nu-i veni să creadă. Se ridică 
puţin în coate. Tu întotdeauna ai avut peste tot câte o 
cunoștință, îi spuse dușmănos. Se ridică, răsuci robinetul și dădu 
drumul la apă. 

— Deocamdată le mai am. 

Turnă ceva într-un păhărel, lăsă apoi să curgă puţină apă, 
atât cât să se înjumătăţească paharul. 

— Ar trebui să beau un sifon, spuse ea strâmbându-se puţin. 
Numai că pe aici, pe la voi, nici sifon nu se găsește. 

— Câteodată nu, recunoscu el. De fapt nu știa, pentru că nu 
mai băuse sifon de câţiva ani. 

Se așeză în faţa lui. 

— Închipuiește-ţi că pe acele cunoștințe bune ale mele, după 
'45, a început să le intereseze moartea prostului de Vacek. Cred 
că au pus-o pe socoteala ta. 

Ridică ochii spre ea, privind-o neîncrezător. 

— Dar e o prostie, mormăi. Numai dacă tu ai... 

— Numai dacă eu aș... răspunse îngândurată. Nu este vorba 
de asta, dragul meu, ci de faptul că dacă aici mi s-ar întâmpla 
ceva, de exemplu dacă ai vorbi cam multe și m-ar aresta, 
bineînţeles că s-ar face lumină în cazul Vacek și nu ar fi prea 
plăcut pentru tine. 


— Unde locuiești acum? 

— Depinde, răspunse ea ridicând din umeri. Acum, de pildă, la 
Bamberg. Nu e prea departe de frontieră. 

Nu mai înțeleg nimic. La Vacek nu se mai gândea pentru că 
nimeni nu-l putea învinui de moartea lui. 

Inge se ridică în picioare și își încolăci brațele de gâtul lui. 

— Totul nu va fi decât un fleac, îi spuse tandru. O să-mi aduci 
din zona voastră militară niște hârtii. 

Se ridică brusc în picioare. 

— Spionaj? Doar n-am înnebunit! 

— Nu striga! Este vorba de ceva care se află chiar în casa în 
care locuiești și care a fost lăsat acolo, la terminarea războiului, 
de unul dintre cunoscuţii mei. 

— De ce le-a lăsat? 

— Pentru că s-a predat americanilor. Cred că înţelegi. Acele 
liste nu putea să le dea nici lor și le-a ascuns în casa părinţilor 
lui, în care locuiești tu din anul 1948. 

Continua să fie speriat fiindcă toată această poveste nu-i 
prevestea nimic bun. 

— Și cine-i această cunoștință a ta? 

— Cine? și ridică din umeri. Un fost ofiţer SS. Are vreo 
importanţă? 

— Nu are. Sunt probleme în legătură cu războiul, probabil. 
Nu? 

— Cu războiul, răspunse ea. Și n-au nicio valoare pentru 
nimeni, în afară de cunoștința aceasta a mea. 

Se linişti. Incetă să se mai gândească la lucrul acesta 
deoarece creierul lui nu era obișnuit să fie prea mult solicitat. Nu 
putea pricepe cum, după ce atâţia ani nu se văzuseră amândoi, 
ea își făcuse apariţia numai ca să-i ceară niște hârtii, care cine 
știe unde erau ascunse în casa lui. 

— Unde trebuie să le caut? întrebă prostește. Inge ridică din 
umeri: 

— Știu doar că le-a lăsat la părinţii lui care au locuit aici mulţi 
ani până să fie evacuaţi. Unde le-au ascuns nu știe nimeni. 

— Asta nu înseamnă că trebuie să fie acolo. 

— Ba acolo trebuie să fie. Era îngândurată. Vei primi mulţi 
bani dacă le vei găsi. Părinţii lui nu au luat hârtiile cu ei, peste 
graniţă. Cică le-a fost frică. 

— Și nici măcar nu i-au spus unde le-au ascuns. 


— Americanii, la început, l-au internat în lagăr. După aceea a 
ajuns pe băncile tribunalului și trei ani a stat la răcoare. Între 
timp, părinţii i-au murit. Hârtiile sunt în casa ta. 

Întinse mâna spre ea, dar femeia nu veni. Se ridică de pe 
scaun și deschise o valiză de piele. Scoase un cuțit și tăie cu 
grijă într-o parte. Apăru un material ca o dublură de căptușeală. 
Pe pânză era desenat ceva. 

— Chiar dacă nu ai fi venit la întâlnire, totuși aș fi nimerit 
drumul spre tine. Râse și aruncă bucata de pânză pe pat. 

— Crezusem că ai venit pentru mine, spuse el cu vocea 
scăzută. 

Știa că e o prostie, dar nu voia să-și spulbere toate visurile 
sale naive. 

— Ştii că sunt aici pentru tine. Se așeză lângă el. 

— Uite, asta este casa ta, și-i indică pe pânză o pată neagră. 
lar ăsta e drumul pe care aș fi ajuns până la tine. 

— Nu ai fi ajuns, clătină el din cap. 

Ea îi întinse un creion. 

— Nu ai fi ajuns, repetă, pentru că aici - și arătă un punct - ar 
fi trebuit să te abaţi din drum și să străbaţi pădurea. Să faci un 
ocol, știi? 

— În locul acesta e? întrebă, luându-i creionul din mână și 
trase o linie subţire. 

— Da. Așa cred. (Dar nu era prea sigur pentru că nu se prea 
pricepea la hărţi.) Își spuse că, la urma urmei e tot una, din 
moment ce s-au întâlnit aici. Și-așa ea n-o. Să se mai ducă 
acolo. 

— Cât trebuie să mergi prin pădure până dai din nou de 
drum? 

— Cam cinci minute. 

Răspunse într-o doară. Mersese de multe ori pe aici, însă 
niciodată nu se gândise să măsoare distanţa. 

— Vino! îi zise. 

— Mâine aduci alea, da? îl întrebă ea cu febrilitate în glas. 

— Dacă le găsesc. 

— E simplu. Întorci casa cu fundul în sus și trebuie să le 
găsești. E ceva foarte important pentru care vei primi o groază 
de bani. Dacă le găsești, să vii, și se trase din nou. 

— Ai zis, totuși, că n-au nicio valoare pentru nimeni. 

— Pentru cunoștința mea, da. Astăzi este o persoană cu 


foarte multă influenţă, și foarte bogată. 
O asigură că va proceda întocmai. Abia după aceea ea se lăsă 
îmbrăţișată. 


leși spre seară târziu. Trenul pleca la ora nouă și-un sfert. 
Stătea la gară, beat de fericire. Inclina să creadă că Inge venise 
totuși numai pentru el. 

În tren, era cât p-aci să dea nas în nas cu un militar de la 
postul de grăniceri. Intoarse capul într-o parte, ca militarul să 
nu-l recunoască, fiindcă îl apăsa pe suflet grija ca nimeni să nu 
afle nimic despre această vizită. 

Totuși, nu era prea sigur că n-a fost recunoscut. 


Pe procurorul din Frankfurt îl chema Weber, lucru devenit 
acum clar. Abia după o clipă își reluă firul gândurilor. Avea tot 
timpul în faţa ochilor pe bărbatul acela frumos și brunet care 
purta ochelari cu lentile albastre. Procedase greșit când în 
autocar își pusese ochelarii, dar de la procurorii adjuncţi nu te 
poţi aștepta să fie și niște criminaliști bine pregătiţi. 

Cobori la halta din K. Unde era absolut necesar să rezolve 
încă o problemă. Primise semnalmentele de la Gorstner. 

„Pe procurorul acela îl chema Weber”, repeta întruna, dându- 
și tot mai bine seama că bărbatul acela frumos, cu ochelari 
albaștri, semăna foarte mult cu procurorul. 

„Inseamnă că amândoi am venit pentru același lucru”, se 
gândi Inge. Îi încolţi ideea că s-ar fi putut întâmpla, ca exact în 
ziua când ODESSA o trimisese pe ea, procurorul să-și fi trimis și 
el omul său. „Asta îi era intenţia. Vasăzică procurorul din 
Frankfurt știe despre venirea mea și cunoaște ce misiune am de 
îndeplinit. Dar trădători se pot găsi și printre foștii SS-iști.” 

Gândul acesta îi dădu imbold. Sări sprintenă peste șanț 
speriind un cârd de gâște care începură să gâgâie enervant. Se 
uită la ceas. Numai bine. Abia ora două. 

Soarele dogorea cu putere, iar în aerul transparent roiau mii 
de musculițe. Pe malul heleșteului se zbenguiau câţiva copii 
murdari, iar pe drumul plin de noroi uscat venea un bătrân cu o 
roabă care scârțâia neplăcut. Bătrânul o privi și își scoase șapca 
din cap. O femeie îmbrăcată în haine de oraș nu mai constituia 
ceva neobișnuit pe aici. Perioada concediilor nu se terminase și 
împrejurimile erau pline de orășeni. 


Nu trebui să întrebe de adresă, pentru că organizaţia lucra 
perfect. Numără trei case de la marginea satului, uitându-se cu 
atenţie în toate părţile. Satul părea lipsit de viaţă. 

Când apăsă pe clanţa de la poartă își reaminti că pe procuror 
îl chema Weber și că organizaţiile secrete naziste l-au 
condamnat la moarte. Deocamdată mai este încă în viaţă și 
aparatul său periculos funcționează. g 

Se întoarse brusc, deși nu simțise în spate nicio primejdie. li 
rămăsese ca un act reflex din perioada când felinele stăteau în 
jurul ei în manej. 

Pe drumul desfundat nu era decât bătrânul cu roaba lui 
stricată. Copiii se jucau pe malul heleșteului. In rest, cât vedeai 
cu ochii, nu se zărea ţipenie de om. Era sigură că doar ea 
coborâse la haltă. _ 

Intră în curtea mică trântind poarta după ea. iși dădu seama 
că este emoţionată și asta nu era bine. In manej nu intra 
niciodată când avea o asemenea stare. Frica nu-i provenea din 
misiunea pe care o avea de îndeplinit aici. Asta era un fleac. 
Frica era întreţinută de acele cuvinte absurde - „pe procuror îl 
chema Weber”. 

— Cine e? se auzi un glas din casă. 

Din fereastra deschisă o privea un chip inexpresiv, 
nebărbierit. 

— Am nimerit bine, la tovarășul Krâl? întrebă ea, zâmbind. 

Fusese avertizată că aici va trebui să se adreseze oamenilor 
cu „tovarășe” și „tovarășă”. 

— Da, se mișcă afirmativ capul din fereastră. Sunteţi de la 
raion? 

— Da, de la raion. 

— Poftiţi înăuntru. V-am așteptat ieri. Am crezut că vine chiar 
tovarășul Honzl. 

— Are ședință. 

li spuseseră că recurgând la acest argument nu va da greș, 
fiindcă totdeauna, în ţara asta, cineva are câte o ședință. 

Bărbatul căuta să vorbească degajat: 

— Tovarășă, am onorat toate livrările. 

Sta în ușă și se uita la ea cercetător. Răsuflă ușurat. „Femeie. 
N-o să am greutăţi cu ea.” 

— Doar la lapte am avut unele probleme tehnice, care n-au 
putut fi depășite. 


Cunoștea termenii și zâmbi. Procedaseră bine că acolo o 
învățaseră și frazeologia comunistă. Existau propoziţii care aici 
se foloseau neschimbate. 

Intrară în casă. 

— Locuiţi singur, aici? îl întrebă ea. 

— Da’ de unde, nevasta e plecată la Budějovice și se întoarce 
cam peste - privi ceasul vechi, cu cuc, din perete - cam peste o 
oră. 

— Până atunci vom fi gata de mult. Ce funcţie aveţi acum, 
domnule Krâl? 

Se uită la ea surprins. 

— Deci, nu sunteţi de la raion? 

— Nu. Munchen, Germania Occidentală, dacă asta vă spune 
ceva. 

O privea îngrozit. 

— Nemţoaică? 

Ridică din umeri. 

— Să zicem. Dar v-am întrebat ce funcţie aveți. 

— Secretar la cooperativă, răspunse puţin speriat. Dar nu 
înțeleg... 

— Nu e nevoie. N-am să vă cer cine știe ce. Doar un pistol 
încărcat și câteva gloanțe de rezervă. Mi s-a spus că deţineţi 
lucrurile astea. Se uită la ceas. Aveţi la dispoziţie cinci minute. 

Nu voia să-l privească în faţă, ca să nu vadă cum pălise și îi 
tremurau buzele. 

— Aţi nimerit la o adresă greșită, găfâi el. 

Incercă să se ridice, dar picioarele nu-l ajutau. Dădu din cap. 

— Nu. Sunt exact unde trebuie. La Václav Král. 

Omul își reveni puţin. 

— Dar pistolul... Nemţoaică... Ar fi trebuit să anunț... 

— Incercaţi! Se uită din nou la ceas. Nu mai aveți decât patru 
minute. 

Se așeză din nou, punând mâinile pe masă. Îi tremurau 
puternic. 

— Înțelegeţi, doamnă, eu am terminat de mult cu totul, iar 
acum... 

— Nu mă puteţi convinge, spuse rece. În timpul războiului v- 
aţi ocupat un timp cu specula, ai noștri v-au strâns cu ușa și 
pentru că vă era capul în joc, aţi semnat o declaraţie că veţi 
colabora cu Gestapoul. Și v-aţi străduit. Prin '52 încă mai 


dădeați ajutor. Figuraţi la noi ca un om la care se poate apela în 
caz de nevoie. De altfel, mai aveţi doar trei minute. 

Se ridică clătinându-se. 

— Da, dar eu n-am mai vrut. 

— Știu, dar noi vrem. Două minute douăzeci și cinci de 
secunde. 

leși din cameră complet distrus. 

„Pe procuror îl chema Weber” se gândi ea, uitându-se pe 
fereastră. 

Afară nu se întâmplase nimic. Uliţa era la fel de pustie ca 
atunci când intrase în sat. Omul se întoarse și puse pe masă, în 
fața ei, un pacheţel. Vocea îi tremura. 

— O să mai aveţi nevoie de ceva? 

— Nu știu. Deocamdată, încercaţi să uitaţi c-am fost aici. E în 
interesul dumneavoastră. Dacă totuși cineva o să vă-ntrebe, 
spuneţi că o cunoștință de-a dumneavoastră, de la Praga... 


Se plimba agale prin piaţa din Budějovice. Dacă n-ar fi fost 
acele cuvinte nefaste care o urmăreau întruna, s-ar fi simţit 
destul de mulţumită. 

Zâmbi când își aduse aminte de mutra schimonosită a omului 
acela pe care îl cheamă Václav Král. Era exclus ca el să se ducă 
și să declare totul securităţii. Krâl era un molâu, motiv pentru 
care nu i se putea încredința o misiune importantă ca aceea pe 
care o primise ea. Era clar că dacă, din întâmplare, ar fi fost 
închis, ar fi recunoscut imediat totul. 

Orologiul din turn arăta ora șase fără un sfert. Străbătu încă o 
dată piaţa și se opri la vitrina unei librării. Se gândi ce să facă 
seara. 

„Poate că au pe aici o cramă, sau mă rog, altceva, unde omul 
poate să se distreze puţin. Și mâine va veni...” Dar își întrerupse 
firul gândurilor. Cu coada ochiului îl zări pe bărbatul brunet. Il 
recunoscu imediat, chiar dacă nu mai purta ochelari. II văzu cum 
se opri și întrebă ceva, apoi traversă piața pe diagonală și 
dispăru după porţile unei clădiri înalte. 

„Asta nu mă privește pe mine, își spuse ea, hotărându-se să 
rămână liniștită. Poate că, într-adevăr, e numai o întâmplare și 
eu fac degeaba tot felul de presupuneri.” 

Se opri însă în faţa clădirii pe ușa căreia dispăruse bărbatul 
cel brunet. Inţelese că o privește foarte mult lucrul acesta. 


Pentru că aici era sediul Tribunalului regional, a) Procuraturii 
al Miliției. 
Işi pierdu capul. 

— Ei, ce scrie Eva? întrebă pușcașul. 

Conductorul își țuguie puţin buzele. 

— Bineînţeles că-ți transmite salutări. 

Pușcașul îl privi puţin derutat. 

— Spui asta ca și cum te-ai fi supărat. 

— Ba bine că nu, izbucni conductorul. Astăzi lucrurile se 
prezintă astfel de parcă tu ai interesa-o mai mult, și nu eu. Auzi, 
de ce n-ai venit și tu cu mine la Budějovice, ce treabă ai pe-aici, 
poate că ai o iubită și... ea nu știe. Mi-a scris că ești» mult mai 
delicat decât mine. Pepik, ia spune-mi, când ai fost tu delicat cu 
ea? 

Pușcașul se uită o clipă îngrozit. 

— Ești nebun, scrâșni el printre dinţi. 

Astăzi era de serviciu în interiorul zonei de frontieră. Aici nu 
erau nici turnuri de observaţie, nici sârmă; nimic. Doar tăblițe 
avertizoare. Mai în vale curgea pârâul, iar oglinda heleșteului 
strălucea în depărtare. 

Liza scutura din urechi. Țânţarii începuseră într-adevăr să 
înţepe. Soarele apusese prea repede, de parcă l-ar fi alungat 
cineva cu pietre. Se cufundase în perna albastru violent a unui 
nor care plutea de la sud spre nord. 

Dintr-o dată se făcu întuneric. Dar nu era o beznă de 
nepătruns. În răstimpuri se zărea strălucirea sidefului scoicilor și 
licărul stelelor ce apăreau pe cer. Reflectate de nori, razele 
soarelui care murise reușeau totuși să mai lumineze pe boltă. 

Pe malul celălalt al pârâului era și mai întuneric, fiindcă acolo 
se întindea o pădure înaltă de pini. 

Acum este momentul când, la douăzeci de kilometri de aici, 
caporalul din turnul de observaţie își pune căștile la ureche. 

Liza se gândea la câinele cel negru. Când o chemă din nou nu 
putu să-l audă. Distanţa dintre ei era prea mare. Simţi însă că o 
cheamă. 

Conductorul se linişti. În fond, nu-i nimic grav în toată 
povestea asta, ca acum să se strice o prietenie veche. A fost 


doar un gând nebun. 

— Ei, Liza! 

Ridică imediat capul, privindu-l în ochi. 

— Ești în stare de cele mai mari mojicii, șopti conductorul. 
Însă gândul lui era numai la Eva. 

Pușcașul mergea liniștit alături de prietenul său. Demult 
uitase de Eva și nici nu-i trecea prin cap să se gândească oare 
ce s-o petrece în inima omului de alături. 

Se abătură din cărare și o luară pe lângă ridicătura de 
pământ. Puțin mai departe, sub o salcie, se afla primul post. De 
aici și până la heleșteu mai era doar puţin de mers. 

„E interesant că partea interioară a zonei de frontieră e mult 
mai agitată decât cea exterioară, se gândi pușcașul. Dinspre 
graniţă în adâncul teritoriului aproape că nu vine nimeni. În 
schimb, de la noi, tot mereu, încearcă să treacă dincolo, tinerii 
cărora le place Apusul.” 

— Eu știu, Liza, spuse conductorul revenind la preocupările 
lor. August e a doua perioadă a ta. Ai și tu răbdare până mâine 
când o să mergem din nou pe graniţă. 

Se așeză comod sub salcie. Pușcașul veni și el. După un timp 
se mutară amândoi sub un arin. De aici, heleșteul se - vedea ca 
în palmă. 

Liza se culcă binișor lângă stăpânul ei. Își încreţi ușor pielea 
de pe șold fiindcă simţise că o pișcă ceva. Poate o căpușă. Nu 
putea să sufere insecta asta respingătoare. Pișcatul, arinul, 
căpușa: aceste trei noţiuni aveau legătură între ele, pentru că 
după fiecare exerciţiu sau misiune mai grea trebuia să fie 
pieptănată. Această operaţie era un întreg ritual, căruia i se 
supunea cu mare plăcere, urcându-se cu labele din față pe 
băncuţă. Stăpânul o pieptăna ușor, cu un pieptene, de metal ce 
nu-i zgâria niciodată pielea. In timp ce o pieptăna, conductorul 
trăgea din ţigară, iar când găsea vreo căpușă apropia un minut- 
două ţigara aprinsă de ea și căpușa, din cauza fumului și a 
căldurii, cădea singură. Această operaţie nu durea deloc. Își 
aminti cum odată, după ce o ciupise o căpușă, zăcuse două 
săptămâni, dar rău de tot. Locotenent-colonelul veterinar se uita 
mereu la ea dând nemulţumit din cap și mormăind ceva despre 
encefalită. În fiecare dimineaţă îi apuca buza de jos, făcând din 
ea un fel de pungă în care turna un lichid rău la gust. Și i-a făcut 
atâtea injecții, încât nici acul nu suporta să-l mai vadă. 


„Vedeţi, tovarășe, asta e deosebirea între o cățea și un 
câine”, spusese atunci veterinarul. Câinele m-ar fi mușcat de 
mână imediat, dar ea știe că totul este pentru sănătatea ei, se 
gândește, înțelege că n-o chinuim totuși fără rost. Și suportă.” 

A fost grav, dar avea multă încredere în stăpânul ei de atunci, 
care a stat tot timpul lângă ea. 

— Acum, nerușinat de aproape de nasul ei, era o ileană%, 
care se târa pe o frunză. O păţise odată și de atunci se învățase 
minte. Asemenea vietate nu trebuie linsă. Nici chiar corpul acela 
verde și caraghios. Are multe picioare, nu poţi s-o înghiţi, iar cu 
scuipatul e cam mult de lucru, tocmai din cauza acestor 
picioare, care te gâdilă neplăcut pe limbă. 

Cel mai rău e bondarul. A fost o vreme când, din ștrengărie, îi 
prindea din zbor, fără să păţească ceva. Dar într-o zi prinsese 
unul cu burtica roșie, care o înţepase adânc în limbă. De atunci 
nu se mai lega de ei, cel puţin de acești somnoroși ametțiţi, care, 
murdari de polen pe abdomen zăceau pe spate sub flori, 
chinuindu-se, ca cei mai înrăiţi beţivi, să se pună pe picioare. 

— Dacă o să avem noroc, o să vedem fetele care vin la 
scăldat. E destul de cald, spuse pușcașul. 

Liza ciuli urechea stângă, semn că se petrece ceva. Nimic 
grav însă, pentru că atunci ar fi reacţionat altfel. Acestea erau 
doar zgomote obișnuite. 

În urma lor, muncitorii forestieri se întorceau acasă. Vorbeau 
între ei cu voce tare. Nu știau de prezenţa celor doi grăniceri. 

— Îi văd bine, spuse conductorul. 

— Primul dintre ei, Grinfeld, îmi place, șopti pușcașul. Neamţ, 
dar bun tăietor. Mi se pare că e șef de echipă. De când cu 
fierăstrăul ăla mecanic câștigă bani frumoși aici. 

— Cu siguranţă, mai mulţi ca noi. 

— Și-au adus și femeile cu ei, râse pușcașul, care uitase de 
mult discuția despre Eva. Dacă ar fi singuri, n-ar ști când să 
înceteze lucrul. 

Prin întunericul pădurii se zăriră câteva umbre. Fierăstraiele 
zăngăneau, iar ici-colo strălucea câte o secure. Se auzeau 
râsete. Muncitorii forestieri erau mulţumiţi astăzi. Poate că 
vreuna din femei le-o fi adus o sticlă cu palincă făcută în casă. 
Aici, fiecare își are cazanul lui și toate măsurile luate de a 


19 Insectă coleopteră de mărimea unui cărăbuș, de culoare verde- 
arămie cu pete albe pe elitre, care se hrănește cu sucul florilor. 


interzice acest lucru s-au dovedit a fi egale cu zero. 

Larma vocilor se depărtă. Apoi își făcură apariţia trei bărbaţi 
care rămaseră mai în urmă. 

— lovănescu, Franěk și Bouzek, spuse pușcașul. 

— Pe ăştia trei doar dracul i-ar putea cunoaște, mormăi 
conductorul. Mie nu-mi plac oamenii posaci. Totuși, toţi trei sunt 
oameni pe care te poţi baza în caz de nevoie. 

— Și toţi trei niște singuratici. Eu pentru nimic în lume n-aş 
putea să stau aici fară nevastă. Tare aș vrea să știu ce i-o fi 
determinat să vină în pustietatea asta, singuri. 

— Poate că li s-a părut că sunt prea mulţi oameni în lume, 
râse conductorul. Și au venit aici, unde, dimpotrivă, sunt prea 
puţini. 

Ultimul muncitor forestier ținea securea pe umăr. Mergea cu 
pași mari, de om obosit de muncă și cu capul plin de gânduri 
negre. Nu închisese ochii toată noaptea, căutând peste tot acele 
lucruri de care avea nevoie Inge. Răscolise toată casa, în zadar. 

Liza ciuli din nou urechile. Pe malul heleșteului se petrecea 
ceva. Insă, deocamdată, era destul de departe și nu știa dacă ar 
fi bine să dea de veste. Muncitorii forestieri nu o interesau nici 
pe ea și nici pe ceilalţi câini, pentru că erau oameni de prin 
partea locului. Șezuse de multe ori cu ei lângă foc, dar niciodată 
nu se atinsese de mâncarea pe care i-o dădeau. Cunoștea 
mirosul fiecăruia dintre ei. 

Imre Lovas, slovac reemigrat din România, mirosea veșnic a 
oaie, pentru că acasă îngrijea șapte oi și un berbec. Griinfeld, a 
palincă făcută în casă, în timp ce lovănescu a capră, miros ceva 
mai suportabil. Kovâc mirosea a cuști de iepuri de casă, din care 
nu s-au schimbat de mult paiele. Reușise să-i individualizeze 
atât de bine pe fiecare după miros încât, chiar laolaltă, toate 
aceste mirosuri nu o nelinișteau când le adulmeca. 

Cei douăzeci de oameni care trăiau chiar aici, la hotar, făceau 
parte din viaţa ei cotidiană. Și nu era nevoie să fie 
supravegheați. 

— Cred că astăzi nu mai vin să facă baie, oftă conductorul. 

— Poate că au ședință la cooperativă. Și dacă din întâmplare 
totuși ar veni... 

Liza fornăi pe nas. Era un scâncet slab, care nu însemna 
nimic. 

— Asta e numai așa, alarmă falsă. Știu eu ce e în stare să facă 


tocmai astăzi, spuse conductorul și o privi semnificativ. Poate că 
se gândește la frumosul ăla negru alei. 

— Cum să știi cât de departe simte câinele? 

— Dar pot să simt cât de departe simte el. 

— In cazul ăsta ești un conductor nemaipomenit, râse 
pușcașul. 

— Lasă, lasă. Dacă ai fi și tu conductor, atunci ai cunoaște 
toate astea. Pe scurt, suntem obișnuiți cu câinii noștri, la fel și ei 
cu noi. _ 

Pușcașul se așeză mai comod. l|și aduse aminte de ceva și 
spuse: 

— Sau de povestea aia cu braţul Dunării. Ai auzit de ea? 

— Avem fiecare întâmplările noastre. 

— Conductorul acela avea o căţea, la fel ca a ta. Și care 
deodată începu să adulmece spre insula dinspre Dunăre. Era în 
amurg, ca acuma. 

— Astea sunt povești vechi. 

— Toate întâmplările cu trecerea frontierei sunt astăzi 
învechite. Numai că nu știm cum va fi mâine. 

— Deocamdată, asta nu-i treaba noastră. 

— Și conductorul acela își cunoștea cățeaua și știa că n-ar lua 
o urmă numai așa, degeaba. Nu era sigur dacă cineva de pe 
insulă nu l-a observat. S-a dezbrăcat până la piele și și-a așezat 
uniforma în așa fel încât, privită de la spate, părea că stă în 
capul oaselor. 

Tăcu. Uită imediat de toate când privi spre malul heleșteului. 

Liza ciuli din nou urechea stângă. Însă nu făcu nicio mișcare, 
știind că nu e vorba de nimic periculos. 

Pe malul heleșteului mergea o tânără femeie. 

— Máňa Kroupová, șopti pușcașul. Ce s-o fi întâmplat de e 
singură azi? Altădată venea cu fetele. 

Conductorul îl strânse încet de mână. 

Tânăra femeie ajunse chiar lângă apă. Privea spre celălalt mal 
al heleșteului. Acolo, undeva, sunt ostașii. Nu putea să-i vadă. 
Ca și celelalte fete, știa și de ascunzătoarea de sub arin. Luna 
răsărise, dar faţa îi era acoperită de nori. Când cerul se însenină, 
luna străluci în toată splendoarea ei și văzură că Máňa se 
dezbracă. 

Conductorul reglă binocilul ca să vadă mai bine; în scânteierea 
albastră a nopții, lumina lunii se reflecta în lentilele sale. 


— Lozja, se dezbracă de tot! izbucni el și începu să sucească 
nervos rotiţa de reglaj a binoclului. 

Se lăsă pe genunchiul stâng. Nici nu simţi când dădu drumul 
lesei din mână. 

Câţiva nori pluteau pe cerul pustiu, acoperind din când în 
când luna. 

Intră încet în apă. Deși era convins, refuza totuși să creadă că 
intenţionat proceda așa și că fiecare mișcare a ei e calculată. 
Tinerele femei, când sunt goale, nu intră în apă atât de încet de 
vreme ce lângă lac este o pădure deasă, întunecoasă, bine 
păzită. 

„Nu e rea, își spuse acesta cu înverșunare. Pentru că o 
făptură atât de perfectă nu poate să fie rea.” 

Femeia se cufundă în apă de tot și începu să înoate spre 
mijlocul heleșteului. Deasupra luciului apei se distingeau capul 
ei bălai și faţa ovală cu trăsături delicate. Când se întoarse în 
înot, îi apăru la suprafaţa apei, în toată splendoarea, spatele. 
Dintr-o dată, începu să râdă și întorcându-se cu faţa în direcţia 
unde știa că ar putea fi ei, le făcu un semn cu mâna. Inotă 
înapoi până la mal ieșind încet din apă. 

Cei doi grăniceri aveau împreună abia patruzeci de ani. 
Sângele le zvâcnea la tâmple. 

— E Máňa Kroupová, șopti pușcașul. Mâine cred că o să cer o 
permisie. 

Liza părea că nu se uită la cei doi oameni. 

Băgă de seamă că-și așezase laba dreaptă foarte aproape de 
o broască râioasă bătrână, care stătea printre rădăcinile roase 
ale arinului. 

O trase imediat și strâmbă din nas scârbită. Întocmai ca un 
om căruia îi e silă de broaște. Ar fi vrut să se tolănească în altă 
parte, pentru că acest animal respingător și umflat, capabil de 
cine știe ce, se uita la ea fără să clipească din ochi. Avea o 
privire împietrită și enigmatică, în care nu se putea citi ce are de 
gând să facă în secunda imediat următoare. 

Însă tot atât de bine știa că pentru nimic în lume nu avea voie 
să-și schimbe locul unde stătea, pentru că stăpânul ar fi putut 
să interpreteze cu totul altfel orice mișcare sprintenă a ei și 
imediat cei doi ar fi luat poziţia de luptă. Și în cele din urmă s-ar 
fi dovedit că n-a fost decât o simplă broască și ea ar fi fost 
mustrată pentru că a declanșat o alarmă falsă. 


Cu toate acestea simţea tot felul de mirosuri. Plăcute și mai 
puţin plăcute, cum era acela care venea dinspre marginea 
pădurii, de undeva din dreapta. Un miros de colonie și pudră. Ar 
fi trebuit să-i atragă atenţia. Numai că acum se gândea la acea 
brută neagră și niciuna din obligaţiile ei nu i se părea a fi în 
acest moment atât de importantă. Simţea că el merge din nou 
de-a lungul frontierei și că îi vorbește din depărtare. 

Un miros plăcut emanau plantele strivite, a căror sevă scursă 
fermentase. Când ieși din apă, tânăra femeie rupse câteva 
trestii și fire de obligeană%. 

— E ca-n povești, râse tare pușcașul. 

Tânăra femeie se îmbrăcă și o porni spre sat. 

— Îți amintești de cazul Truda? întrebă pușcașul. Vorbea greu, 
de parcă limba i se lipise de cerul gurii. 

— Am auzit ceva. 

— Pe-atunci încă nu erai la noi în companie. Omule, Truda era 
o femeie care făcea și ea baie în pielea goală în râul de pe 
graniţă. Cred că-ţi închipui că băieţii holbau ochii la ea. Nimeni 
nu știe dacă era o fată cumsecade sau nu. Cred că bănuia că ai 
noștri se uită la ea. Odată, pur și simplu a trecut la noi și a 
atârnat de nodul unui pin o găină friptă. De asta cred că era o 
fată cumsecade. Se gândise că poate ai noștri nu prea mănâncă 
bine, pentru că propaganda care se face în ţara lor afirmă că la 
noi e epidemie de ciumă provocată de foamete. Cu găina asta a 
fost o comedie întreagă. Caporalul a raportat la companie, 
compania la raion și de la raion probabil la Praga. Astfel că în 
jurul găinii s-au adunat toţi experţii în materie de explozive, mi 
se pare că aveau cu ei chiar și un contor Geiger sau, mă rog, un 
fel de aparat cu care înconjurau găina să vadă dacă într-adevăr 
e o găină obișnuită. 

— Îmi amintesc de altceva, spuse posomorât pușcașul. Niciun 
fel de alarmă, nimic. Și totuși, pe graniţă zăcea un mistreţ 
împușcat. Când ai noștri au vrut să-l ducă de-acolo, a explodat 
omorând pe loc trei băieţi. Așa că nu te mai mira, prietene. De 
la ei nu te poţi aștepta la ceva bun. Treburile astea te scot pur și 
simplu din fire. 

— Dar știm ce avem de făcut... 

Liza simţea din instinct, că acum, la douăzeci de kilometri de 


2 Plantă erbacee cu miros plăcut, cu frunze liniare lungi și cu flori 
gălbui, care crește pe marginea apelor, folosită în medicină. 


frontieră, s-a petrecut ceva. | se părea că auzise chiar acel 
obraznic „haaau”! 

O cuprinse un val de doruri și își spuse cu înfumurare: „A 
trecut peste graniţă! Il aşteptam.” 

Apoi bătăile inimii i se liniștiră. Acum nu mai era nici frica, nici 
gândul la oameni. Rămăsese doar un dor șăgalnic. 

Mai mult ca sigur, sărise peste sârmă și se îndrepta încoace. 
Vorbea de departe. De undeva, din pădure, de pe partea asta a 
frontierei. Avea un glas înfiorător de gros și gutural, nu o ruga 
să-l urmeze, pur și simplu îi poruncea. 

Acum, într-adevăr, îi auzea glasul. Nu trebuia să scoată niciun 
scâncet. 

Stăpânul inimii ei venise. 

Se trase puțin înapoi. 

Lesa era liberă. Se mai trase încă un pic. 

— Poate că într-adevăr n-a știut de noi, spuse conductorul. 

Pușcașul o urmărea prin întuneric până dincolo de apă. 

— Ne-a făcut semn cu mâna... 

Conductorul se sprijini încet de trunchiul arinului. Heleșteul 
era pe jumătate secat și se simţea mirosul de pește. Peste tot 
crescuse stuful. În spate, noroiul făcea din când în când bășici. 
Putreziseră în el rădăcinile nuferilor albi și galbeni, ale obli 
genelor, într-un cuvânt a tot ce crește pe fundul apei. Nisip era 
doar în partea cealaltă a heleșteului, pe unde ieșise fata din 
apă. 

Noroiul fierbea din cauza viermilor, a larvelor de țânțari și de 
muscă din aceea mare, cenușiu-verzuie, care ciupește atât de 
rău, încât îl seacă la inimă pe om. 

Luna era acum mare și rotundă. Se oprise pe vârful unui pin și 
nu mai vroia să urce pe boltă. Norii violeţi o minau de la spate. 
Nu prea vroia să se despartă de pinul ei pe care se simţea atât 
de bine. Dar norii se adunaseră, proptindu-se de ea și încercau 
s-o urnească din loc. Coroanele negre ale copacilor se înălțau 
spre cerul nestatornic. 

Strânse puternic mâna dreaptă, dar nu simţi nimic în palmă. 

— Liza, spuse încet în întuneric. Niciun răspuns. Se uită 
derutat în partea unde stătea culcat pușcașul. 

— Ştii ceva de ea? întrebă acesta uimit. 

— Acum o clipă era aici lângă noi. 

— Liza, repetă conductorul mai categoric. 


Din nou nimic. 

— Înţelegi? spuse el, uitându-se în toate părţile. Nu e aici. Dar 
înţelegi din ce cauza? Incă nu mi-a făcut până azi una ca asta. 

Pepik se întoarse pe spate, se așeză în capul oaselor, privind 
peste tot. 

— Nu e aici. Să vezi ce-o să iasă din asta. Se uită la limbile 
fosforescente ale ceasului. Mașina vine să ne ia cam peste o 
jumătate de oră. 

— Liza, strigă încet conductorul spre întunericul adânc al 
pădurii. 

O cunoștea doar și știa ce auz bun are. Acest apel abia șoptit 
ar fi trebuit să-l audă din capătul celălalt al pădurii. 

Se întoarseră fără să aibă niciunul chef de vorbă. Conductorul 
se gândea ce-i va fi dat să audă în companie, mai ales de la 
locotenentul-major Tomicek. Cel mai rău va fi dimineaţa, la 
șase, pentru că tocmai mâine adjutantul instructor Stogoncik 
avea de gând să dea calificative. Toţi erau convinși că Liza va 
ieși campioană, pentru că reușea să descopere o urmă veche de 
nouă ore. E adevărat, Don descoperise o urmă veche de 
douăsprezece ore, însă fusese făcută cu niște pantofi civili, 
scâlciați, îmbibaţi de transpiraţie. A doua oară Don nu a mai 
prins urma. Ei da, Klaucik al lui Stogoncik reușea totdeauna, era 
un câine minunat, dar care acum se află expus împăiat la 
muzeul grănicerilor din Budějovice. 

Mergeau pe cărăruia îngustă, foarte aproape unul de altul. În 
stânga era un povârniș. A doua zi de dimineaţă, ar fi putut s-o 
taie de-a dreptul spre companie, însă nu era recomandabil să se 
cațere pe costișă. Era prea puternic luminată de soare. Aici nu 
ducea nicio cărare și observatorii cu siguranţă s-ar fi mirat de ce 
conductorul a luat-o pe acolo. 

Intrară în pădure. 

— Stai puţin! și conductorul se opri brusc. | se păru că în faţă, 
spre stânga, zărise ceva mișcându-se. Nu vezi nimic? 

— Ce-ar trebui să văd? bombăni pușcașul. 

— Nu-i nimic. Se gândea că e rău când omul e pe frontieră 
fără câine. Noaptea, acesta vede cel puţin de trei ori și aude de 
cel puţin cinci ori mai bine decât omul. 

— Liza, șopti el din nou în întuneric. 

Işi spuse că totuși câinele e de mare ajutor. Fără el, noaptea, 
omul e ca fără mâini, pentru că mereu i se pare că totul începe 


să se miște. Câinele merge liniștit și nu dă niciun semn dacă nu 
simte ceva. Atâta timp cât câinele merge liniștit, poate fi liniștit 
și conductorul. Și pot dormi și oamenii din grupurile de pază 
voluntară a frontierei. 


„Haaauu!” se auzi undeva în pădure. Era un strigăt victorios. 

„Eşti acolo Liza”, spuse în sinea lui conductorul și simţi cum i 
se ia o piatră de pe inimă. „Dar știu că mi-ai tras o sperietură”. 
Sunetele veneau din partea stângă a pădurii. Spuse cu glas tare: 

— Bestie ce ești! 

Nu era clar dacă se gândea la Liza sau la bruta aceea. Luna 
răsărise încet, așa că pușcașul putea să-i vadă faţa 
conductorului. 

— Măi omule, da' tu râzi! 

— Liza, spuse conductorul încet, să știi că azi ne-ai pus pe foc 
pe toţi. 

Înseamnă că o să te întorci abia de dimineaţă, udă toată de 
rouă, obosită, că nici n-o să știm ce să facem cu tine, pentru că 
ăsta e un caz excepţional. Tie trebuie să-ţi găsească un câine cu 
arbore genealogic, pentru că ţinem la puritatea rasei. Ce mai, 
adjutantul Stogoncik o să râdă cu poftă, fiindcă înţelege 
asemenea lucruri. Veterinarul, locotenent-colonelul, o să fie în 
schimb disperat. 

lar eu voi fi nevoit să le spun o poveste lungă despre un 
singuratic superb și îndrăzneţ, care a avut curajul să sară peste 
graniţă. Teoretic este un lucru imposibil, însă maiorul Hartl, de 
la comandamentul din Praga, cunoaște câteva cazuri 
asemănătoare și cu siguranţă că o să încerce să mă convingă că 
se poate. 

Și dacă n-o să spun bine povestea, locotenent-colonelul o să-ţi 
facă o injecție puternică ca să avortezi. Păcat, pentru că ar fi cei 
mai frumoși căţei din câți am văzut până acum. 

In pădure se auzeau brazii trosnind, fiindcă aerul se răcise 
brusc. 


5 
Mergea încet, liniștită, deoarece cunoștea drumul și nu-și 


închipuia că aici, în adâncul teritoriului, zona frontierei ar fi 
păzită în mod deosebit. 


Multe situaţii care fuseseră totuși precis programate și 
calculate trebui să le rezolve altfel, pentru că mereu intervenea 
ceva neprevăzut. Omul procurorului Weber se dusese să o 
denunțe. Nu mai putea amâna treburile pe mâine. Trebuia deci 
să acționeze imediat. 

„Weber probabil că are acolo oamenii lui”, îi spuse Görstner, 
șeful ei, când o trimisese în Cehoslovacia. „Deţinem informații 
că și el știe despre aceste liste. Însă numai dumneavoastră 
cunoașteţi locul unde sunt ascunse.” 

Nu o ameninţa nicio primejdie că ar putea fi bănuită de 
spionaj. Specialitatea ei era ihtiologia și heleșteul acesta parcă 
era făcut pentru studiile ei. Pașaportul era în regulă, chiar dacă 
numele era altul. S-ar fi putut întâmpla să se rătăcească, pentru 
că seara n-avea cum să vadă tăblițele care interziceau accesul 
în pădure. 

„V.K. e omul nostru care o să vă dea arma. Gândiţi-vă bine 
dacă aveţi nevoie de ea, adăugă sec Gorstner. Nu vă recomand 
să treceţi graniţa având la dumneavoastră asemenea obiecte, 
chiar dacă în autocar se pot ascunde multe. Știţi să trageţi?” 

Se strâmbă. Cândva debutase la circ, în postură de 
trăgătoare, făcând un număr minunat. Chiar dacă totul nu era 
decât o escrocherie, totuși trebuia să știe să tragă. 

Se dusese la adresa indicată. Nu pentru că acest lucru i-l 
cerea misiunea pe care o avea de îndeplinit, ci pentru 
eventualitatea că ar fi fost prinsă. In asemenea cazuri începe să 
funcționeze contraspionajul și cât ai bate din palme s-ar fi 
dovedit că nu există nicio Inge Tiefbach la Institutul de 
gospodărire a apelor din Munchen. Și ea n-are nimic comun cu 
asta. Ei sunt consecvenți. Când se vor lămuri că aici nu e vorba 
de spionaj, o să-nceapă să-i intereseze trecutul ei. Și vor trimite 
fotografia peste tot. 

Pe urmă... Se frecă cu palma pe ceafă. Dacă ar fi avut 
conștiință, apoi, în timpul războiului, ar fi trebuit s-o 
dovedească. Insă nu avea niciun fel de conștiință. Acum îi era 
doar frică să nu fie demascată. 

Mergea încet prin pădure, oprindu-se din când în când și 
ascultând atentă. Simţea apăsarea pistolului pe șold. 

„Să ridicaţi arma nu să trageţi, ci pentru a ameninţa!” îi 
spusese atunci colonelul Gârstner și ochii îi licăriseră straniu. Nu 
suport zgomotul. Nimeni n-ar putea să vă vină în ajutor și atunci 


organizaţia s-ar dispensa de dumneavoastră, pentru că aţi 
acţionat împotriva ordinelor primite!” 

Arsese harta pe drum. Era destul de inteligentă ca să-și dea 
seama că în caz de ceva nu trebuie să se găsească asupra ei 
nimic compromiţător, pentru că n-ar mai putea invoca motivul 
că s-a rătăcit. 

N-avea de unde să știe că drumul pe care pornise era foarte 
periculos. S-ar fi putut ca și în această beznă să fie discret 
supravegheat, pentru că nu se vedeau nici câinii și nici 
grănicerii. 

În depărtare se auzi păcănitul unui automat. 

Avea timp destul să se întoarcă. Însă din spate o ameninţa o 
altă primejdie. Dacă cei care îi urmăresc pe criminalii de război 
au luat legătura cu oamenii de prin preajma locului, atunci 
pașaportul ei n-o să mai folosească la nimic. 

Continua să fie liniștită. Își spunea că poate undeva la 
frontieră (pentru că din direcţia aceea se auzise împușcătura) au 
exerciții de noapte. Aici e liniște. Obiectivul călătoriei sale nu 
putea fi prea departe și era convinsă că îi va fi ușor să ajungă la 
el. Îi părea rău că ceruse arma. Ar fi fost mai bine să acţioneze 
fără ea. 

În încărcător avea șapte cartușe. Al optulea pe ţeavă. Se 
hotărî ca în caz că gluma se va îngroșa, să facă uz de armă. 
Pentru ea era totuna. 

„Dacă mă vor prinde și vor găsi arma la mine, și-așa n-o să le 
mai pot spune că m-am rătăcit.” 

luți pasul fără să-și dea seama că prezența ei în zona frontieră 
fusese sesizată mai demult. 

Acum ar fi fost prea târziu să mai dea înapoi. Ar fi zbârnâit 
telefoanele la toate pichetele, anunțând că s-a petrecut un 
incident în zona frontierei. 

Simţea însă cu cel de-al șaselea simţ. 

„Cred că undeva am făcut o greșeală” repeta întruna în gând, 
iuţind pasul. „Trebuia să întâlnesc și un obstacol, cel puţin așa 
mi-a spus Gorstner.” 

Nu-și pierdu încrederea în sine. Erau la mijloc câteva zeci de 
mii de mărci drept recompensă și primirea definitivă în 
organizaţia lui Gehlen?!. În caz contrar, demascarea. Cât ar fi 


21 Reinhard Gehlen a fost un general-locotenent german și ofiţer de 
informaţii. El a fost șef al serviciului de informaţii militare est-armate 


durat până s-ar fi dovedit că este o fostă membră a 
Gestapoului? 

Simţi un fior pe șira spinării. Câinii, da, câinii. „Dacă aș fi luat 
cu mine măcar o cățea chiar dintr-o rasă mică, dar, în perioada 
de împerechere, cine știe dacă poţi ademeni câinii lor cu asta. 
Totuși se spune că atunci nu mai găsesc urma pentru nimic în 
lume.” Însă n-a mai fost timp și pentru asta. 

Ceva nu se potrivea. Chiar dacă n-avea de unde să știe că 
între timp se dăduse alarma, și-așa era destul de speriată de 
propriile gânduri și de convingerea pripită că a comis o greșeală. 

O luă la fugă. Purta pantofi cu toc jos, care nu o împiedicau să 
alerge. 

In față păcăni din nou un automat, dar acum acest lucru nui 
se părea prea important. Fiecare cută a creierului îi spunea că e 
prea târziu ca să se mai întoarcă. Cerceta întunericul din jurul ei 
cu ochi atenţi în care mai licărea încă speranţa pe care ţi-o dă 
necunoașterea unei situații. 

Acolo, de unde venise, se vorbeau fel de fel pe seama câinilor 
lupi negri. 

„Nu poţi să-i auzi, susțineau instructorii ei, iar când îi vezi, e 
prea târziu. Câinele grănicerului înseamnă un salt negru, o 
mușcătură puternică și o imobilitate de cadavru.” 

Știa că e greu să auzi câinele. Nimeni nu poate să se furișeze 
mai bine ca el, dacă este dresat pentru asta. Noaptea e neagră, 
câinele e negru. Noaptea e tăcută, câinele e și el tăcut. În timpul 
zilei îl observi mai ușor, însă noaptea devine o felină și numai un 
bun conductor reușește să îmblânzească o asemenea felină. 

În cazul unui atac al câinelui în timpul nopţii, rămân doar 
două posibilităţi. Fie să împuști câinele (dar numai un nebun își 
poate închipui că e așa de ușor, pentru că fulgerul negru se 
repede totdeauna la mâna care ţine arma), iar în caz că îţi 
reușește acest lucru, este alertă pe toată frontiera. Sau să te 
prăvălești la pământ cu câinele și apoi să rămâi nemișcat. In 
asemenea situaţii câinele dă drumul omului de unde l-a apucat 
și așteaptă. Dar nici asta nu e sigur când e noapte. 

Omul își trădează ușor prezenţa. E de-ajuns să calce pe o 
ramură uscată. Câinele vine tiptil, imperceptibil, știe să se 
furișeze, și să se confunde perfect cu mediul. Nimeni nu știe 


din Wehrmacht, pe frontul de est în timpul celui de-al doilea război 
mondial. 


dacă pe urma lui nu vine câinele. 


Alergă o bucată de drum și ajungând la o răscruce, se opri. 

Nu-i folosea la nimic faptul că-și fixase în memorie toată 
harta. Un om alergând pe o asemenea noapte, când simte că e 
pe o cărare doar cu tălpile pantofilor, fără să vadă în faţa lui 
nimic, nici copaci, nici tufișuri, ci pur și simplu o beznă de 
nepătruns, e ca un orb care încearcă să fugă. Lui Inge nu-i 
rămânea nimic altceva de făcut decât să se uite în sus, spre 
coroanele copacilor, unde este mai puţin întuneric. Pe o 
asemenea noapte, orice hartă, cât ar fi ea de perfectă, devine 
inutilă. 

Pușcașul și conductorul recepționară aproape în același timp 
semnalul de avertizare și imediat după aceea auziră un nou 
păcănit de automat. Rafalele erau neregulate, de parcă cineva 
trimitea semnale morse cu automatul. 

— Asta nu e la graniţă, spuse conductorul. 

Pușcașul se uita neliniștit în toate părțile. 

— Poate că e doar o alarmă falsă. E suficient un prost de 
iepure și... 

— Nu-ţi face iluzii. 

Conductorul știa că e ceva rău. Cineva intrase în zonă. Dacă 
ar fi trecut frontiera, în niciun caz rafala n-ar fi venit de-acolo. 
Este măsura la care se recurge în ultimă instanţă. Există doar 
sute și sute de posibilităţi de a prinde pe cel care violează 
frontiera. 

— Liza! o strigă el. Devenise furios. Acum, colac peste pupăză 
și asta, de parcă el n-ar avea destule și-așa. 

— N-are rost să ţipi la câine, remarcă laconic pușcașul. 

Conductorul însă știa că el are dreptate. Câinele sesizează și 
cele mai slabe zgomote. Fierbea sângele în el. 

— lar tu nu mă asculţi, strigă. 

— Poate că da, răspunse pușcașul. 

Işi scoaseră în același timp, amândoi, automatele de pe umăr. 

Ajunseseră la capătul cărării. Aici, anul trecut, femeile 
sădiseră zadă, care între timp crescuse, ajungând până la brâu. 
Tot anul trecut și tot aici femeile se certaseră cu pădurarul 
pentru că nu împărţise lucrul cum trebuie, oamenilor. Bărbaţii 
poate ar fi tăcut, dar femeile au vrut să arate că știu să-și facă 
dreptate. Până la urmă a fost ca ele. 


larba crescuse înaltă. În ea sălășluiau aricii și șerpii. Peste tot 
erau numai buturugi. În urmă cu vreo cinci ani s-au gândit să le 
dinamiteze și să le ridice cu macaraua. Abia după aceea și-au 
dat seama că, de fapt, buturugile consolidează terenurile în 
pantă. Câteodată durează cam mult până să se ia o hotărâre 
înţeleaptă. Ar fi fost suficient să-l fi întrebat pe bătrânul pădurar. 

Luna atârna deasupra cărării schimbând misterios culorile 
adevărate ale florilor cu lumina ei. 

Își pregătiseră automatele pentru că auziseră un zgomot 
ciudat. Grănicerii nu se înșală niciodată. Sunt zgomote care 
aparţin naturii, dar și din acelea care îi sunt străine. Îi văzu pe 
amândoi. 

Cei doi câini stăteau în marginea cărării; Liza cam la zece 
centimetri de intrus. Privea spre cei doi grăniceri schelălăind 
ușor. Lup-Negru stătea lângă ea, mârâind răutăcios. 

— Dracul ăsta a trecut graniţa! exclamă pușcașul Acuma știu 
de ce a plecat ea! 

Conductorul uită de alarmă. 

— Liza! 

De mult era sigur că așa se va întâmpla până la urmă. O 
strigase fără nicio urmă de răutate în glas, ci mai curând pe un 
ton rugător. 

Liza fugi puţin înainte, se opri și se întoarse nedumerită. 
Scheuna îngrijorată. Se îndreptă spre câinele cel negru. „Vino cu 
mine totuși. Înțelege că eu trebuie să rămân cu ei!” 

Mârâi furios. Din adâncul pieptului său puternic se auzi un 
sunet grav, de bas. Ochii îi scăpărară răutăcios. Nu se uita la ea, 
ci la cei doi grăniceri. Acei ochi nu mai străluceau ca două stele. 
Căpătaseră culoarea lamei de pumnal. Îi ura de moarte pe 
oameni. Această ură exista în el. Dincolo, când era acasă, 
nimeni nu-l mângâiase. Acolo câinii lucrau de frică și cu ură. Il 
învățaseră o mulţime de procedee de sugrumare a omului. 

Și pentru că îi dresau astfel, le era greu să înțeleagă că de 
partea asta a frontierei câinii ar putea fi dresați și altfel. Din 
această cauză, lui Inge, care fusese pregătită la Nurnberg, îi era 
groază de câinii-sugrumători. 

Lup-Negru nu se uita la Liza. Nici nu merita să-i răspundă. 

Aceasta se culcase pe burtă și râcâia pământul cu labele din 
faţă, ca și cum ar fi vrut să se tragă măcar cu un centimetru mai 
aproape de stăpânul ei. Ştia că s-a întâmplat ceva la frontieră, 


fiindcă niciodată nu s-au auzit pe aici împușcături, așa, fără 
motiv. 

Scheuna: „Înţelege, trebuie să mă întorc. Sunt a lor. Niciodată 
nu m-a bătut nimeni și totdeauna am avut mâncare mai multă 
decât puteam mânca.” g 

Se ridică, sperând că totuși va veni după ea. Işi lăsase coada 
în jos, semn că nu e deloc supărată, ci doar speriată și 
nedumerită. 

Făcu câţiva pași spre cei doi ostași și se întoarse din nou. 

Din pieptul câinelui negru răzbăteau sunete din ce în ce mai 
puternice. 

Liza avea multe feluri de a se exprima, însă niciunul din ele 
nu era suficient pentru a-l face să înţeleagă că n-o să i se 
întâmple nimic dacă va merge cu acei oameni, că trebuie să 
vină cu ea, mai ales în noaptea asta, pentru că s-a întâmplat 
ceva deosebit. _ 

Cei doi grăniceri observară cum luptă cu ea însăși. Işi lăsase 
urechile pe spate și alerga când la ei, când la câinele cel negru. 
Își aduse aminte de toate obligaţiile pe care le avea, dându-și 
seama că nu îndeplinise niciuna dintre ele. Numai că o inimă 
îndrăgostită nu prea ascultă de glasul raţiunii. 

— N-o să vină, zise pușcașul. 

— S-ar putea, încuviință conductorul. 

Lup-Negru stătea tăcut și impunător. Își arătă colții. Ar fi putut 
să le-o plătească atât ei, cât și celor doi grăniceri. 

— S-a-ntâmplat acuma,  s-a-ntâmplat, spuse  posomorât 
conductorul. Se gândea la fel de fel de lucruri, că Liza ar putea 
să fugă în pădure, după el. Dar nu-și făcea griji în privinţa ei. 

Într-adevăr, Liza nu mai făcu niciun pas înainte. Se întinse cu 
burta pe pământ, târându-se înapoi spre câinele cel negru. 
Scheuna disperată, însă el era de neînduplecat. 

Conductorul își spuse că totuși poate n-a fost doar o alarmă 
falsă. Dacă în jurul său e liniște, asta nu înseamnă că totul e în 
regulă. Doar pădurea vorbea limba ei molcomă, a brazilor care, 
arși de soare în timpul zilei, trosneau încetișor. 

Se gândea că dacă cineva o să încerce să pătrundă în zonă, 
atunci el și pușcașul vor trebui să ocupe poziţii cheie, pentru că 
tocmai acest sector de teren permite intrusului să scurteze 
drumul. Nu vor trece nici două minute și patrula de intervenţie 
și câinele vor fi aici, dacă într-adevăr din această parte... 


Se auzea totuși ceva și amândoi simţiră în aceeași clipă cum 
pământul vibra. Nici un alt om în afara grănicerului nu poate 
sesiza această vibraţie. Conductorul scoase un briceag din 
buzunar. Înfipse lama cea mare în pământ, iar pe cea scurtă o 
apucă cu dinţii. Nu mai era nicio îndoială. 

— În direcţia noastră, șuieră el. 

Acţionară coordonat. Pușcașul se ascunse după un pom, spre 
stânga, iar conductorul pe partea dreaptă. 

Un nor vioriu acoperi luna și dintr-o dată se făcu întuneric, de 
nu se mai vedea nici măcar la doi pași. 

— Asta-i drumul pe care o să vină, șopti conductorul. 

— Taci! 

Pământul transmitea ecoul unor pași. Cineva alerga din 
direcția opusă, îndreptându-se spre grăniceri. Acum era 
aproape. 

— Stai! 


„Am să trec de ei”, spuse furioasă. Nu se gândi că s-ar putea 
să atingă închizătorul armei. „Am să trec, chiar dacă asta m-ar 
costa viața”. Într-o fracțiune de secundă îi veniră în minte o 
mulţime de lucruri. În caz că ar fi prins-o, n-ar fi durat mult și ar 
fi ştiut cu cine au de-a face. Apoi ani și ani de temniţă. Se gândi 
la Brutus, care se repezise la ea și pe care nu putuse să-l 
îmblânzească. Sau la tigroaica Adela. 

„Totdeauna am avut noroc, fie că am rezistat singură, fie că 
s-a găsit cineva, care să intre în manej exact la momentul 
potrivit. Asta e un manej al oamenilor în care rolurile s-au 
inversat. Am devenit o felină. Mi-a rămas însă creierul de om. 
Nici pomeneală că o să puneţi mâna pe mine vie.” 

Își scoase pantofii din picioare. Era întuneric beznă, pentru că 
pe cer începură să alunece nori vineţii. Știa că nimeni nu poate 
s-o vadă. Învăţase la circ. Stătea cu spatele la feline și știa totuși 
ce intenţii are animalul. 

Ar accepta totul, numai să ridice mâinile sus nu. „Trecutul 
nostru ascunde prea multe lucruri murdare, ca să putem ridica 
mâinile în sus.” Și pentru că era mai mult decât o felină, simţi o 
mișcare lângă pomul din stânga. 

Trase. 

Se auzi un strigăt scurt al pușcașului, urmat de o liniște 
deplină. 


Conductorul începu să tragă dezlănţuit. Ploaia de gloanţe 
plesnea pământul. Nu vedea nimic în întunericul nopţii. Auzise 
doar strigătul prietenului său. 

Mai trase câteva focuri și apoi ascultă. Nu se mai auzea niciun 
zgomot de pași. 

„Când a văzut cu cine are de-a face, se gândea el mulțumit, a 
dispărut. Cred că l-am nimerit.” 

Totuși, știa că nu poate fi sigur, pentru că de foarte multe ori 
oameni ca aceștia se prefac c-au murit și așteaptă să vadă cum 
acționezi. 

„Asta o să se furișeze ca un animal, în speranţa că mă voi 
duce să-l ajut pe prietenul meu.” 

Nu bănuia că de fapt era expus unui pericol direct, pentru că 
intrusul văzuse din ce direcţie s-a tras asupra lui. Avea acum 
timp să ochească și aștepta doar prilejul să o facă. 

Un nor singuratic care acoperise luna începu să alunece ușor 
dezvăluind faţa astrului ca o dantelă ușoară. 

Conductorul se culcase pe burtă în spatele copacului și 
asculta încordat. Lipi urechea de pământ. Dacă necunoscutul ar 
fi vrut să se strecoare, pământul uscat și întins ca pielea unei 
tobe ar fi dat de știre. Dar pământul tăcea. 

„Inseamnă că totuși l-am nimerit”, se gândi el mulțumit. Nu- 
mi rămâne decât să aștept, pentru că ai noștri vor fi aici în două 
minute. Poate și cu câinele lor. Liza, de ce mi-ai făcut pocinogul 
ăsta? Tocmai acum când am avut nevoie de tine cel mai mult. 
Lasă, că o să ne răfuim noi!” 

Pușcașul din cealaltă parte a cărării respira greu. 

„L-a nimerit pe Pepík”, tresări conductorul și inima începu 
să-i bată cu putere. 

Dantela albăstruie se schimbă în ceață, dar luna reuși totuși 
să iasă din ea. 

Acum putu să vadă. Era în spatele buturugii, la numai 
douăzeci de pași depărtare de el. Nu semăna a siluetă de om. 
Era ceva nedefinit, negru și alungit. Nu există nimic în natură 
care să aibă o culoare atât de neagră. „Știam că pândești. Nu 
ești tu chiar așa de prost. Stai cu călcâie lipite de pământ. Dac- 
ar fi fost după mine, de mult te-aș fi trimis, nemernicule, pe 
lumea cealaltă. Și tu, în timpul ăsta, poate mi-ai omorât 
prietenul. L-ai împușcat în cap”, își spuse în sinea lui cu o furie 
rece. 


Cântărea bine situaţia. Acum nu avea dreptul să tragă, însă 
nu putea să nu se gândească la respiraţia greoaie care se auzise 
din dreptul copacului. 

„Pepik, dacă te-a omorât, va pleca de aici atât de cotonogit 
încât toată viaţa n-o să-i mai trebuiască lui frontieră.” Îl trecu un 
fior din cap până-n picioare. Își încordase privirea pentru a 
vedea orice mișcare a mâinii necunoscutului. „Numai s-o ridice 
și-am să i-o fac bucățele. Dușmanul așteaptă cea mai mică 
mișcare a mea. Și Liza s-ar fi repezit în gâtul celui care ar fi 
îndreptat arma spre ea. N-ar fi fost crimă, ci autoapărare. Numai 
că trebuie să-l prind viu, pentru că cine știe câte mai are pe 
suflet. Dacă Pepik n-ar fi mort, cu siguranţă că ar fi tras demult. 
Are totuși un unghi mai bun decât mine.” 

Dinspre buturugă se trase o împușcătură. Glonţul șuieră pe 
deasupra capului conductorului. 

„Bun ţintaș, își spuse acesta, înciudat, dar mulţumit de 
constatarea pe care o făcuse. Dacă e să plătesc în numele lui 
Pepik, ar fi păcat să am de-a face cu un fricos.” 

Acum n-avea dreptul să plătească în numele prietenului său. 
Trebuia să stea pe loc și să aștepte venirea patrulei de 
intervenţie. Nu avea voie să tragă, din două motive: în primul 
rând s-ar fi putut ca acel nemernic să stea lipit de pământ și 
atunci împușcăturile ar fi fost inutile; apoi, nu trebuia în niciun 
fel să-și trădeze prezenţa. 

Nu mai avea noţiunea timpului. Poate trecuse un minut, sau 
numai câteva secunde. Nu avea dreptul să tragă, trebuia să 
aștepte și să fie atent ca bărbatul acela să nu dispară în desiș. 
Își aminti cu tristeţe de Pepik. 

O nouă împușcătură îi spulberă gândurile. Glonţul îi atinsese 
tâmpla. Nu simţi nicio durere și nici nu-și pierdu cunoștința. 
Totul fusese de parcă-l plesnise o mănușă de șase uncii. 

„E greșeala mea”, scrâșni furios. „Tocmai în lumina lunii m- 
am găsit să stau”, și se trase puţin în umbra unor crengi. 

Sângele îi fierbea de mânie. 

„Vasăzică o cauţi cu lumânarea”. N-avea niciun rost să trimită 
o serie de cartușe spre buturugă. Incepu totuși să tragă câte 
unul. „Mâine o să mi se reproșeze că trebuia să mă stăpânesc. 
Dar niciunul dintre ei nu e în locul meu și nu are în față un 
bărbat care vrea să te ucidă”. Acum nu mai acţiona de pe 
poziţia autoapărării care l-ar fi scuzat pentru toate. Deveni rău și 


răzbunător pentru că, din când în când, rana din tâmplă îl 
înjunghia atât de tare, încât strângea din ochi. 

„Nu trebuie să leșin. Orice să fac, numai să nu leșin, nu. 
Mizerabilul ăla ar putea să fugă. Prea departe n-ar ajunge el, 
pentru că toată lumea e în alertă. Cel mult în fuga lui ar putea 
să mai omoare alţi oameni.” 

Trăgea calculat. Primul foc lovi partea stângă a buturugii. Al 
doilea, partea dreaptă. Buturuga era putredă și așchiile săreau 
din ea de parcă lovea cineva cu securea. 

Închise ochiul stâng nu numai ca să ochească, ci pentru că îl 
durea. Cu fiecare clipă simțea cum nu mai vede cu el, dar acum 
nu era timp să se ocupe de asta. 

Și celălalt trăgea. Nu mai ochea atât de bine. 

„Te lasă nervii, zise dispreţuitor conductorul, zâmbind 
răutăcios. Pe tine te lasă și pe mine m-apucă. Un milimetru și s- 
ar fi zis cu mine. Pe Pepik cred că l-ai nimerit. N-ai să scapi tu. 
Peste tot zbârnăie telefoanele și soneriile de alarmă. Staţia de 
radio-emisie lucrează. N-ai pe unde să fugi. Un milimetru, și n-aș 
mai fi văzut cum îţi vor lua interogatoriul.” 

„Nu mă vor prinde vie”, se gândea ea furioasă. Apucă pistolul 
cu amândouă mâinile, îl ridică puţin și apăsă pe trăgaci. „Mai 
am încă timp, dar totuși nu prea mult.” Chibzui o clipă. „Până la 
heleșteu mai am doar o jumătate de oră. Voi fi la frontieră. Dar 
și acolo e primejdios, pentru că ei au câini care vor merge pe 
urmele mele.” Niciodată nu urâse oamenii acestui popor atât de 
mult ca în clipa aceea. 

„Liza, dac-ai fi fost aici, totul s-ar fi petrecut cum scrie la 
carte. Ție omul nu trebuie să-ţi explice nimic. Ai fi dispărut în 
întuneric ca o nălucă și luându-l prin surprindere, i-ai fi sărit 
direct în spate. Ar fi fost suficient un mârâit înfricoșător de-al tău 
și-ar fi-nlemnit de frică. Oh, Liza, Liza!” 

O nouă împușcătură lovi în ramura de deasupra capului. 

„Cam sus, râse ostașul. Din ce în ce te părăsesc nervii, pentru 
că îţi dai seama că e vorba de semnale.” 

Avu răgaz o clipă și își șterse ochiul stâng. Se uită în podul 
palmei și văzu o pată întunecată. 

În lumina lunii nu se pot distinge culorile. Ar fi putut să fie 
sânge și tot atât de bine noroi din pârâiașul care curgea în 
apropiere. „Da, nu poate fi decât sânge”, își spuse el. Se sperie. 
„O rană fără importanţă la tâmplă. Rămâne după aia o cicatrice 


frumoasă și de câte ori o să pun mâna îmi voi aminti de noaptea 
asta. Și de bietul Pepík.” Își pipăi din nou tâmpla, stârnindu-și 
durerea. Văzu negru în faţa ochilor. Ceva nu era cum trebuie cu 
capul lui. Dar lucrul acesta nu-l sperie. „Dacă ar fi grav, n-aș 
putea să mă concentrez.” 

Observă că silueta întunecată a dușmanului începe să se 
miște. Necunoscutul se trăsese puțin înapoi în spatele buturugii 
spre o ridicătură de pământ de pe malul șanțului. 

„Nu trebuie să ajungă la șanț, ar dispărea în pădure și cu greu 
aș putea să alerg după el.” 

— Pepik, strigă cu putere conductorul. 

li răspunse un geamăt înfundat, dureros. 

„L-am nimerit din plin, altminteri ar fi ripostat tot cu un foc de 
armă. Să sperăm că nu e o rană mortală.” 

Abia acum îi zări capul. Ceva luci. În primul moment avu 
impresia că este o șapcă de culoare deschisă. 

Trase din nou. 

Nicio mișcare. Doar capul care încercă să se ridice, căzând 
apoi la pământ. 

Muri pe loc, învăluită de razele lunii. 

„O femeie”, șopti îngrozit. 

Poiana fu invadată de lumina farurilor. 

Erau prea multe faruri pentru că veniseră la fața locului toți 

ofiţerii de la comandament. Cercurile lor orbitoare erau 
îndreptate spre femeia care zăcea la pământ, nemișcată, cu faţa 
în sus. 
__Părul blond i se revărsa pe covorul moale de mușchi. 
Imprejurul corpului ei și al buturugii sfâșiate de împușcături se 
formase o elipsă mare, luminoasă, care la început își tot 
schimbase contururile, alungându-se și strângându-se, după 
cum veneau mașinile, dar care acum se stabilizase. 

Un chițcan speriat de noroiul aruncat de roţile mașinilor își 
făcu apariţia la marginea petei de lumină. Cilipi înfricoșat din 
ochii de culoarea coralului, își zbârli blănița cărămizie și se 
retrase cu iscusință în întunericul de unde venise. 

Mai sosiră încă două mașini, pentru că staţia de radio-emisie 
chemase câteva pichete deodată. 


Pregătiră imediat una, din ele de plecare. Roţile din spate 
patinau pe iarba umedă. Viaţa omului pe care îl urcaseră în 
mașină atârna de fiecare minut. Pușcașul avea mâna bandajată 
provizoriu. Glontele îi rupsese artera în dreptul încheieturii 
mâinii. Stătea culcat pe spate, iar capul, așezat pe o pătură, i se 
bălăbănea dintr-o parte în alta. 

Conductorul refuzase la început să se urce și el în mașină, 
spunând că nu are nimic. Nu vedea totuși cu ochiul stâng și de- 
abia acum, în lumina farurilor, își dădu seama că de fapt era 
năclăit de sânge. 

— Tovarășe căpitan, n-am nimic, repeta el întruna. Își șterse 
ochiul cu mâna și din nou putu să vadă cu el. Era lucrul cel mai 
important. 

— Probabil că o să mă doară puţin în somn. Îmi vine să vomit, 
poate din cauza rănii. 

— Poate, răspunse căpitanul sarcastic. Era un om înalt, 
uscăţiv, cu o privire chinuită de griji. Simţea o senzație stranie 
uitându-se la femeia ucisă. În trăsăturile chipului ei, nici acum, 
că murise, nu avea nimic feminin. Totul pe faţa ei vorbea despre 
cruzime. 

Conductorul observă privirea lui încurcată. 

— Nu aveam de unde să știu că e o femeie, spuse timid. 
Trăgea ca un bărbat. Și voia sa omoare, dar a dat greș și cu 
Pepik și cu mine. 

— Nu-i vina noastră, răspunse liniștit căpitanul. 

Întotdeauna îi părea rău de oameni. În atâţia ani de serviciu, 
aici la frontieră, văzuse fel de fel de morți; și nenorociţi care 
veniseră de dincolo, și grăniceri de-ai noștri. 

— Ar fi fost bine să punem mâna pe ea vie, asta-i totul. Nu 
cred că a vrut să treacă frontiera. 

Pipăi cu degetele sale fine și sensibile capul conductorului. 
Acesta gemu, pentru că simţi o durere insuportabilă. 

— Poate că totuși a vrut să treacă, repetă, căpitanul, 
ștergându-și degetele pline de sânge de pe capul bandajat al 
conductorului. Se uită pătrunzător la acesta. V-aţi făcut datoria 
și acum, îmbarcarea la mașină! O zecime de milimetru mai sus 
și ti-ar fi făcut praf stânca temporalului. 

— Cred că asta a fost a doua împușcătură, zise conductorul. 
Aproape că nu am simţit nimic. Își aminti. A fost ceva de parcă 
m-ar fi izbit, un cal cu copita în cap. N-a fost chiar așa de 


dureros. 

— Cară-te-n mașină! ordonă căpitanul cel slab și îl împinse 
ușor. Ar trebui să te gândești la Kucera. Pentru el fiecare minut 
e preţios! 

Conductorul se mai uită încă o dată la femeia moartă. 

— Eu am... 

— Nu te mai gândi la asta. Trăgea, și ochea al dracului de 
bine. Vroia să omoare. Ei, se mai întâmplă. Și s-a-ntâmplat, ce! 

Rotile patinară din nou, apoi cauciucurile găsiră un punct de 
sprijin și mașina porni din loc. Capul pușcașului se bălăbănea. 
Pătura mai amortiza șocul, dar terenul aici era foarte accidentat 
încât, pe alocuri, mașina mergea doar pe două roate. 

Conductorul stătea alături, pe o lădiţă. Rana de la tâmplă abia 
acum începu să-l doară. Îi venea să vomite, dar se abţinea. 
Plafoniera din mașină pâlpâia. 

— Totdeauna îmi consumă acumulatorul de la mașină, zise 
șoferul. Dar nu vă temeţi, băieţi; totul o să fie bine. Așa-i că 
prietenul tău a pierdut mult sânge? 

— Și-a pierdut cunoștința. Știi, o arteră... 

— Dacă va fi nevoie... Eu o să le spun la spital. Am dat sânge 
de șaptesprezece ori. De două ori mi-au plătit, dar pe urmă n- 
am mai vrut să primesc bani. Se înecă puţin, pentru că îi era 
teamă că nu va fi totul bine. 

Conductorul avea capul înfășurat cu destul bandaj, dar cu 
toate astea sângele care curgea din rană ajunsese până la 
ultimul strat de pansament. Dacă atingea cumva tâmpla, simţea 
o durere cumplită. 

— Dar la-nceput n-am simţit nimic, zise conductorul. 

— Așa se întâmplă, încuviinţă șoferul. 

Își aminti că în urmă cu un an transportase un locotenent 
rănit la șold. Și acela spusese tot așa, că la-nceput nu simţise 
nimic și că l-a urmărit pe infractor până la prins. Abia atunci se 
pomenise, dintr-o dată, că nu-l mai ţin picioarele și se mira de 
unde are atâta sânge pe uniformă. Şoferul trebuia să fie atent 
acum la conducere, fiindcă să poţi merge pe un asemenea teren 
accidentat trebuie să fii un om iscusit. 

Conductorul nu se mai gândea nici la durere, nici la sângele 
pe care îl pierduse. 

— O să fie bine, Pepik, șoptea el chipului livid. Te rog, 
trezește-te! 


Dar capul continua să se bălăbănească într-o parte și-n alta. 

— Încă puţin și-o să ajungem cu bine, îl linişti șoferul, care în 
sinea lui, nu prea era convins totuși de cele ce spusese. Știu că 
nu e plăcut să împuști o femeie, dar cred că asta era o fiară. 

— Degeaba, că tot nu-mi trece, oftă conductorul și se aplecă 
spre pușcaș. 

— Pepik, Pepik, nu poţi să-mi faci una ca asta. Ne-am certat 
de-atâtea ori din cauza Evei, dar ce faci acuma nu-mi place. 
înţelegi că n-am putut să ajung la tine? A trebuit mai întâi să 
termin cu ea. Să vezi, Pepo... 

| se păru că nu se mai bălăbăne capul prietenului său și oftă 
ușurat. 

— Avem aceeași grupă de sânge și la spital o să putem face 
pe loc transfuzia. Of, Pepík, ce-i cu tine, revină-ţi, repeta el 
disperat. 

Şoferul se aplecase de tot pe volan. Era într-adevăr ca la un 
concurs de cascadorie. Peste toate astea mai era și noaptea și 
un transport atât de delicat. 

— N-am ce face, băieţi, repeta de fiecare dată când mașina 
nimerea în câte un hârtop. Dacă aș fi putut, v-aș fi dus în braţe. 
Lojda, cum se simte? 

— La fel, răspunse conductorul. 

Şoferul evita buturugile cât putea de mult. Drumurile, dacă 
pot fi numite așa, aici în imediata apropiere a frontierei, 
totdeauna sfârșeau aiurea și continuau în cu totul altă parte. Ca 
și cum asta n-ar fi fost de-ajuns, toată săptămâna trecută 
plouase cu găleata. 

Capul pușcașului încetă să se mai miște neputincios. 
Beculeţul plafonierei se aprindea și se stingea mereu. Dar și-așa 
se putu vedea că are o faţă lividă. 

Conductorul se gândea: „Capul nu i se mai bălăbăne ca unui 
mort, înseamnă că a început să acţioneze voința.” Se sperie din 
nou când se uită la nasul pușcașului. Parcă se făcuse mai lung și 
mai ascuțit. 

— Nu poţi să mergi mai repede? strigă la șofer. 

— Doamne ferește! Ce, vreţi să vă omor? 

— Pepík, eu știu că... și conductorul începu să plângă cu 
sughiţuri. 

Simţi din nou o durere, pentru că se lovise fără să vrea la cap. 
Îi veni să vomite, dar se abţinu. 


— N-ai să mori, Pepik! Mă jur că n-am să te las să mori! 

Pleoapele ochilor pușcașului începură să tresară și se 
deschiseră încet. Buzele lui vinete îi tremurau. Se auziră apoi 
câteva cuvinte nedeslușite. 

Conductorul uită imediat de durere. O bucurie fără margini 
puse stăpânire pe el. 

— Vezi că trăieşti! Trebuie să trăieşti, repetă acesta cu 
însufleţire. 

Buzele pușcașului se mișcau întruna. Cuvintele erau din ce în 
ce mai clare. 

— Cine... cine a fost? 

— O femeie, Pepik, răspunse abătut conductorul. Dar care 
trăgea ca un bărbat. 

— O femeie... Pușcașul își linse buzele și închise din nou ochii. 
Nu putea fi o femeie... doar una a-nor-ma-lă... 


Locotenentul-major  Tomicek,  locţiitorul comandantului 
companiei, se uită la ceasul de la mână și remarcă: 

— Cei doi au ajuns exact la timp. 

Maiorul dădu afirmativ din cap. Acum, acest aspect n-avea 
nicio importanță. Când vor începe cercetările, fiecare minut va fi 
important. 

Locotenent-colonelul, cel cu capul rotund și chelios, sosi fără 
să scoată o vorbă. Toţi se dădură la o parte din drum și 
așteptară să vadă ce va spune. Dar el continua să tacă și să dea 
nemulțumit din cap. Din când în când, își ștergea fruntea cu 
mâna lui grea. De-o parte și de alta a cărării se întindea pădurea 
deasă și neprietenoasă. Norii violeți se înnegriră și începu să 
plouă mărunt. 

— O să dispară toate urmele, zise cineva fără rost. 

Conductorii cu câinii lor porniseră în urmă cu cinci minute. 
Câinii luaseră bine urma și goneau spre heleșteu. Burnița se 
transformă într-o ploaie torențială și asta era rău. 

Până să înceapă ploaia, în pădure fusese liniște, pentru că 
toate animalele fugiseră odată cu prima împușcătură. Orăcăitul 
broaștelor se auzea din ce în ce mai puternic. 

Maiorul se plimba întruna, strivind bulgării de pământ. Era un 
caz ciudat și acest mister îl zgândărea. Ştia că femeia n-ar fi 
tras, dacă nu ar fi fost vorba de o chestiune de viaţă și de 
moarte. „Ce fel de femeie e asta? Nicio femeie nu trage și, dacă 


o face, atunci e numai un acces de isterie. Dacă ar fi venit de 
dincolo, aș fi înţeles.” Își aminti de Margoldovâ. Cu un an în 
urmă, aceasta încercase să treacă, dar grănicerii o prinseseră. 
Ridicase supusă mâinile în sus, semn că se predă, dar deodată 
scoase din păr un ac mare și începuse să amenințe cu el. Apoi 
își aminti de fraţii Lacina, pădurari care făceau jaf în zona 
frontierei. Unul din ei ascunsese într-un șanț o carabină 
americană „M-1”, cu încărcătorul plin. A prins bine, pentru că 
grănicerii au pus mâna pe ea și astfel au putut salva viaţa 
caporalului Milota. 

Se gândea la mormintele mici, presărate de-a lungul 
frontierei. Era mâhnit și simţea că se sufocă. 

Acest caz era cu totul altfel. O femeie încercase să treacă 
frontiera, dar nu de dincolo. 

Sosi încă o mașină care aduse echipa de cercetare și niște 
fotografi. 

Căpitanul cel slab se îndreptă de spate și spuse: 

— Este un pistol american cu opt focuri. 

— Și rochia este străină. Confecţionată din alt fel de material, 
decât din acelea care se găsesc la noi. Cred că Germania 
Federală, completă expertul. 

— In rest, nimic. Să vedem ce-o să găsim pe haine. Niciun fel 
de poșetă, pur și simplu nimic. 

Maiorul tresări. 

— Ciudat. O femeie ca lumea ar fi avut cu ea pudriera și rujul 
de buze. Cred că fugise că nu mai putea să suporte. 

Locotenent-colonelul încetă să se mai plimbe. Ofiţerul care 
cerceta cazul îl asculta cu atenţie. Se opri o clipă din discuţie și 
întrebă pe radist dacă cei doi au ajuns la spital. 

— Totuși, trebuie să ajungem la o concluzie, îi aminti 
căpitanul maiorului. 

Își scoase cascheta din cap, fără să-i pese că plouă. 

Maiorul ridică din umeri și arătă înrăit cu piciorul spre 
cadavru. 

— Nu mă interesează. Vă rog să nu vă lăsaţi impresionați de 
femeie împușcată. Mi s-a muiat inima când i-am văzut pe cei doi 
băieți răniţi, care au fost cât p-aci să dea de dracu. 

— Dar totuși... o femeie, zise locotenentul-major. 

Locotenent-colonelul se întoarse brusc și îl fulgeră cu privirea. 

— Nu fiţi sentimental, tovarășe. Dacă le-aţi fi cunoscut pe SS- 


istele din lagăr, v-aţi fi îngrozit de ce erau în stare! SS-iștii nici 
nu se comparau cu ele! 

Locotenentul-major tăcu. 

Maiorul dădu din cap aprobator. 

— Pe mine mă interesează doar cei doi băieţi. Îi cunosc bine și 
mă gândesc mereu ce se va întâmpla cu ei până la urmă. 
Nimeni să nu-mi ceară să mă mai gândesc și la altceva. 

— Nu-i chiar așa de grav, încercă să-l liniștească plutonierul- 
major. 

Maiorul se întoarse brusc și se uită la el cu răutate: 

— Ce știi tu! Krâtky poate să facă o hemoragie pe drum, iar 
Kucera... rana aia de la tâmplă, omule, poate produce o 
meningită, că nici nu vă puteţi da seama. 

— Totuși să ajungem la o concluzie, repetă calm căpitanul. Se 
gândea exact la același lucru ca maiorul și locotenent-colonelul, 
poate cu mai mare grijă decât aceștia, pentru că cei doi băieţi 
erau din compania lui. Îi știa bine, le cunoștea toate dorinţele și 
grijile lor, pe fetele cu care vorbeau, fiindcă de ani și ani de zile 
el trăia aici, pe frontieră, sacrificându-se pentru serviciu și... dar 
acum nu de asta trebuia să-și amintească, fiindcă se obișnuise 
să se gândească în primul rând la datoria de militar. Chiar dacă 
în cazul de faţă era mai crunt. 

Granița este, sau cel puţin a fost, un lucru nemilos. 

Se uită pe hartă. Lumină cu o lanternă ceasul de la mână. 

— Aici zona frontierei e lată de douăzeci și doi de kilometri, 
spuse încet. 

— Și ce credeţi, tovarășe? îl întrebă locotenent-colonelul. 

— Dacă femeia asta și-a pierdut minţile și a vrut să treacă 
graniţa, cred că știa că nici până dimineaţa n-ar fi ajuns. 

— Nu cred că intenţiona să ajungă la frontieră, remarcă 
maiorul. Arma găsită asupra ei confirmă că primise alte 
instrucţiuni. 

— În timpul nopţii ar fi putut străbate în fugă, excluzând toate 
greutăţile tehnice, cam douăzeci de kilometri, constată 
locotenentul-major. 

— Mai puţin, îl contrazise ofițerul care conducea cercetările. 
Considerând că totul ar fi fost planificat, ar fi trebuit să fie luate 
în consideraţie și condiţiile meteorologice. Întunericul și ploaia. 

— Nu! A fost o tentativă spontană. 

— Bine, aprobă căpitanul. Deci cincisprezece kilometri. Dar 


zona frontierei e mult mai lată. În plus mai e și regiunea asta 
militară despre care știa sau ar fi trebuit să știe. Mă gândesc 
mereu la arma pe care o avea la ea. 

Locotenent-colonelul zâmbi acru. 

— Vouă, tovarăși, nu vă iese din cap spionajul. Dacă cred 
orice, ei bine, numai asta nu. 

— De ce? 

Atunci zâmbi și ofițerul de contrainformaţii. 

— Așa nu se mai procedează demult. Nu vreau să vă învăţ. 
Acum se cheamă spionaj în mozaic. Cu siguranţă aţi auzit de 
asta la cursuri. Un bătrân paște capra pe un povârniș și în 
același timp numără mașinile militare care merg jos, în vale, pe 
șosea. Da' de unde, nu-i vorba de niciun Apus. Femeia asta nici 
n-a vrut să ajungă până la sârme. Se îndrepta undeva, spre un 
loc singuratic. 

— Cred că socotise că sunt cam zece kilometri, se auzi glasul 
maiorului. 

— Este numai o ipoteză care nu ne-ar simplifica prea mult 
munca, îl contrazise locotenent-colonelul. Picăturile de ploaie îi 
șiroiau pe tâmple. Ar fi putut să stea într-o mașină și să aștepte 
acolo să i se raporteze, dar pentru el, ploaia însemna tot atât de 
puţin ca zăpada și gerul. 

— Zece, repetă  îndărătnic maiorul.  Scuzaţi, tovarășe 
locotenent-colonel, dar aceasta este ipoteza mea. 

— Și a mea la fel, răspunse acesta. Insă trebuie să iau în 
consideraţie și lucrurile mai greu de închipuit. Acest caz în sine 
e fantastic. Și mobilul și scopul pot fi fantastice. 

— Asta nu ne ajută la nimic, se întunecă la față căpitanul, 
ștergându-și cu o batistă părul ud de ploaie. Se gândea acum la 
familiile muncitorilor forestieri care trăiau aici în apropierea 
frontierei. 

De fapt la lucrul acesta se gândea fiecare, însă nimeni nu o 
spusese cu glas tare. „Totdeauna, mai prudent cu părerile”, 
obișnuia să spună locotenent-colonelul. Și nu alegeţi niciodată 
calea cea mai comodă.” 

Căpitanul își spuse că, practic, n-ar avea cum să cadă 
bănuiala pe muncitorii forestieri. „Dacă a fost o fugă spontană, 
atunci e clar, a încercat să treacă frontiera. Femeile își pierd 
ușor capul. Dar... ezită o clipă, e tot la fel de posibil că fugea la 
vreunul din acești muncitori. La care din ei? Toţi au cele mai 


bune referinţe, îi cunoaștem de ani și ani de zile, grănicerii s-au 
împrietenit cu ei demult. Chiar prea mult. Uneori mi-e ciudă pe 
câte unul din băieţii noștri care se mai cherchelește. Nici cu 
cleștele nu poţi să-i tragi vorbele din gură ca să afli de la cine a 
cumpărat băutura (chiar dacă știu de unde, pentru că nici eu nu 
sunt ușă de biserică). Majoritatea familiilor trăiesc aici încă din 
'46. În anii aceia zbuciumaţi niciunul n-a stat pe ghiduri atunci 
când a fost nevoie, chiar și în miez de noapte, să dea ajutor 
băieţilor noștri.” 

Pe hartă, o linie reprezenta drumul probabil parcurs de femeia 
care fusese împușcată. Se pornise de la premisa „niciun fel de 
cale comodă”; intrusa cunoștea terenul și fusese atât de 
inteligentă încât să nu se ducă direct spre obiectivul fixat. 

Ofițerul hașură pe hartă o zonă și trase o linie în formă de 
semicerc ce reprezenta cei zece kilometri. 

— Câte familii trăiesc aici? întrebă el arătând cu degetul spre 
linia de pe hartă. 

Căpitanul începu să numească familiile muncitorilor. 

— Chiar dacă este o absurditate, se întrerupse el din socotit, 
uitându-se la locotenentul-colonel. 

— Nu-i deloc o absurditate, îl puse la punct locotenent- 
colonelul și fața parcă i se împietrise. După atâţia ani, ar fi 
trebuit să știi lucrul acesta. 

— Am înţeles, înghiţi căpitanul. Deci nouăsprezece familii. 

— Familii? 

— Nu, se corectă căpitanul. Sunt și niște burlaci. Cred că vreo 
trei. 

— Nu-mi place cuvântul „cred”! 

— Trei, repetă căpitanul categoric. 

— Tovarășe locotenent-colonel, permiteţi să raportez: cei doi 
sunt la spital, strigă bucuros radistul. 

Locotenent-colonelul zâmbi. În sfârșit. 

— Menţineţi tot timpul legătura. Mă interesează orice veste 
de la spital! Să continuăm, tovarăși! 

— Deci nouăsprezece suspecți. 

— Aduceţi-i pe toţi aici. Imediat. Asta e un caz cu totul 
deosebit și totdeauna mă supără când nu pot să-i dau de capăt. 
Fiindcă asemenea lucruri se termină totdeauna rău. 

— li aduc pe toţi? 

— Nu, doar pe bărbați. Femeile o vor putea vedea mâine la 


morgă. 

Elipsa luminoasă începu să se destrame din toate părţile. 
După cum plecau mașinile militare. Rămăseseră la faţa locului 
doar tehnicienii, specialiștii și mașina comandantului. Tehnicienii 
aveau reflectoarele lor speciale. 

In mai puţin de o oră se adunaseră peste douăzeci de bărbați. 
Unii nici n-avuseseră timp să se spele. Erau posomorâţi, fără să 
se fi supărat. Toţi știau de greutăţile care sunt aici, la frontieră, 
și de aceea nu se arătau deloc surprinși. 

— Priviţi-le chipul, șopti locotenent-colonelul. Reflectoarele 
fură ridicate mai sus. Unul sau două, care aparţineau 
tehnicienilor, erau îndreptate spre faţa femeii. Generatorul 
bâzâia. 

Veneau din întuneric spunând bună seara încet. Pentru ei, 
ofițerii nu mai erau oaspeți cărora să le acorzi respectul. 
Probabil că niciunul din ofițeri n-ar fi putut să doboare un molid 
gros de douăzeci de centimetri. Se apropiau de corpul care 
zăcea la pământ, scoţându-și de pe cap șepcile sau pălăriile lor 
slinoase. În atâția ani văzuseră aici o mulțime de morți, încât 
acest spectacol nu mai impresiona pe nimeni. Se uitau 
indiferenți la acel chip fără viață. Era totuna pentru ei, dacă 
zăcea o femeie cu păr platinat sau altcineva. Erau obosiţi de 
muncă, dar totuși știau că e vorba de ceva important - și 
dădeau din cap. 

Nu-i supărase faptul că fuseseră luați de la cină și că trebuia 
să stea acum în ploaie. Și așa brigadierul de la ocolul silvic o să 
le mai dea ceva, nu e el chiar un avar. 

— Acum e bine, începu Grunfeld, șeful de echipă. Amesteca 
ceha cu germana, dar acest lucru nu supăra pe nimeni. Acum un 
an aici se petreceau foarte des drame. Omul trebuia, de 
exemplu, să se scoale în miez de noapte și să fugă să dea 
ajutor... 

— Trebuia? întrebă locotenent-colonelul zâmbind. 

Dar acest zâmbet nu însemna nimic. Reușea în același timp 
să urmărească atent toate chipurile care apăreau în cercul de 
lumină. 

— Ei, nu trebuia, mormăi Grunfeld, aber was kann man 
machen? 

Unul dintre muncitori se apropie de căpitan. Îl înghioldi cu 
cotul ca între prieteni. 


— A ieșit un rând bun. Cred că are aproape optzeci de grade. 

Căpitanul închise ochii. 

— Și se poate bea? 

— Eu o beau, răspunse muncitorul. Făcu un semn cu ochiul. 
Locotenent-colonelul ăla e un as. Ce zici, să-l chem și pe el? 

— Deocamdată e mai bine să nu-l chemi, zâmbi uscat 
căpitanul. Uite, pe mine mă interesează asta, și arătă cu piciorul 
spre cadavrul femeii. Mi-a rănit doi dintre băieţii cei mai buni. 
Întreabă și pe prietenii tăi, da? 

— Din ăștia nimeni, făcu un semn eu mâna muncitorul. Doar 
știți că aici ne cunoaștem demult, ce naiba? 

Căpitanul încuviinţă. Nici el nu credea în teoria cu cei zece 
kilometri. Stăteau aici în picioare numai bărbaţi vinoși, cu ochii 
cinstiţi. Era cu totul inutil să le pui pe feţe reflectoarele. Îi era 
rușine, fiindcă știa că muncitorii forestieri nu sunt chiar atât de 
proști, încât să nu priceapă ce se petrece aici. 

Locotenent-colonelul se așeză lângă el. 

— Niciunul din ăștia? întrebă. Dar imediat își dădu răspunsul 
singur. Da’ de unde, nimeni din ăștia. 

— Îi vine foarte greu omului să spună vorba asta mare „o 
recunosc”, zise locotenent-colonelul ridicându-și capul. 

Erau aici slovaci reemigraţi din România, nemți bătrâni, 
muncitori forestieri, pe care nici nu-i atinsese războiul, nu-i 
vorbă că nici nu-i interesase, trei cehi, dintre care doi cu familii 
și unul, Bouzek, singur. Era în divorţ cu soţia pentru că plecase 
cu altul. Căpitanul știa bine de ce și nu o condamna. O femeie 
tânără în pustietatea asta, cam greu. li e dor și ei să mai 
danseze. Ce să faci cu un bărbat rupt de muncă și care nu știe 
altceva decât să doarmă și iar să doarmă? 

Erau tăcuţi ca niște stane de piatră. Poate că nici nu-și 
dăduseră seama de ce reflectoarele sunt îndreptate spre feţele 
lor. 

— Deci nouăsprezece suspecți, izbucni maiorul. 

— Eu - începu colonelul, așezându-se pe o stivă de lemne, 
picior peste picior - aș face pariu pe fiecare din ei. Am trăi bine, 
tovarăși, dacă am avea scris în frunte ce-am făcut sau ce avem 
de gând să facem. Se gândi o clipă. De fapt, nu. Viaţa n-ar mai 
avea niciun haz, pentru că ar dispărea momentele-surpriză. Asta 
e frumos la om, că reușește să ne surprindă cu ceva. Nu? Dar nu 
cumva asta ar spune că-mi place să filosofez! 


Alunecă de pe bucata de lemn. Zâmbi căpitanului. 

— Un oarecare Mucius Scaevola a vrut să-și bage mâna-n foc 
pentru cineva. V-aţi băga mâna-n foc pentru vreunul din ei? 

Căpitanul ridică din umeri. 

— Vedeţi? Nouăsprezece suspecți. Dacă femeia asta nu și-ar fi 
pierdut minţile, ar fi alergat la unul din ei. 

Stogoncik, instructorul batalionului, primise știrea telefonic 
foarte târziu. De fapt nu mai era nevoie de el, pentru că cei cinci 
câini care fuseseră desemnaţi dăduseră greș din cauza ploii 
torențiale. 

Opri motocicleta atât de brusc, încât roata din spate derapa 
pe iarba udă de ploaie. Îi trebui cam mult până să-și recapete 
echilibrul. Privea neîncrezător la urmele pe care le zărise în 
imediata apropiere a companiei. Ceva mai departe, covorul de 
iarbă era întrerupt de depunerile de noroi. 

— Ăsta e lup, zise îngrozit. 

Spusese asta cu glas tare, deși nu era nici ţipenie de om. E 
drept, în turnul de observație stătea caporalul care urmărea 
atent cu binocilul frontiera ce începea să se trezească. 

Dinspre companie răzbătea zgomotul veselei. Bucătarii erau 
în picioare. Ici-colo, se auzea chelălăitul trist al vreunui câine 
care mai era încă închis în cușcă. 

Fixă motocicleta să nu cadă și se apropie de urmă. Era 
proaspătă și adâncă. De undeva, de la hotar, se prelingea un 
izvor care umezea tot timpul pământul noroios. Asemenea mici 
izvoare erau o mulţime aici, la frontieră. Urma avea contururi 
precise și înalte. O bucăţică de noroi se prăvăli înăuntru. 

— E de lup, repetă din nou cu glas tare instructorul. Ori e lup, 
ori nu mai înțeleg nimic. 

Se așeză în genunchi. Ridică doar capul și pentru siguranţă își 
desfăcu închizătoarea tocului de piele în care era pistolul. 

Mai erau câteva minute până la revărsatul zorilor. În aer 
plutea un abur verzui, iar despre soare nici urmă, cu toate că 
ploaia stătuse demult și cerul căpătase o strălucire opalescentă 
ca de cobalt. Mestecenii albi începură să fremete pentru că 
simțeau că azi soarele va răsări devreme. Se scuturaseră de 
ploaie, îndreptându-și, într-o mișcare imperceptibilă pentru 


ochiul omului, frunzele spre răsărit. Carpenii și salba-moale 
încetară să mai fie atât de întunecoși, trunchiurile lor căpătând 
nuanţe violete. Jos, în mlaștină, florile argintii ale jaleșului?2 
parcă luminau covorul de scânteiuţe galbene. 

Nu era nici patru dimineața și caporalul din turnul de 
observație își ridică gulerul de la veston, închizându-l la gât. 
Dinspre miriști începu să se simtă răcoarea zorilor. Dincolo de 
frontieră, câmpul arat ici-colo arăta trist, ca un steag negru. 

Caporalul nu mai privea spre frontieră cu ochi prietenoși, 
pentru că după o noapte de pomină nimeni nu știa ce va aduce 
ziua următoare. 

instructorul batalionului stătea în genunchi și nici nu 
observase că apa îi pătrunsese prin stofa pantalonilor până la 
piele. lubea câinii și îi înţelegea. Dar și câinii pe el. Era un 
specialist cunoscut și Klaucik al său, care sfârșise atât de 
groaznic, sub roţile unei mașini, fusese unul din cei mai vestiți 
câini. 

Ochii  instructorului se obișnuiră cu depărtările tulburi. 
Dimineaţa se ivea din coaja nopţii ca un pui din găoace. 
Deocamdată, doar ciocănea, ca să-și facă loc. 

„De unde până unde un lup pe-aici, își spunea în sinea lui 
sceptic. La urma urmei nu e chiar imposibil. Nu departe de-aici 
s-au făcut încercări de încrucișare între lupi și femele din rasa 
câinilor ciobănești germani. Sălbăticiunea aceea superbă care s- 
a născut a fost botezată câine lup ceh. Dacă vreunul din lupii ăia 
ar fi reușit să scape din cușcă. 

Razele dimineţii începură să lumineze dealurile de la orizont. 
Nicio mișcare. Doar o vulpe, care se furișă pe lângă o piatră ca o 
umbră. Și fiindcă omul care o observase nu schiţă niciun gest și 
vântul adia dinspre ea, vulpea trecu foarte încet. Putu s-o vadă 
cum se ferea să nu-și ude blana în iarba plină de rouă. Pășea ca 
o balerină, căutând să evite cât mai mult contactul cu iarba udă. 
Când nu reușea, își scutura scârbită labele ca o pisică. 

Stogoncik se aplecă din nou peste urmă și o studie cu atenţie. 
Dădu neîncrezător din cap. Cunoștea toți câinii nu numai din 
compania în care era, dar și din cele învecinate. Ştia aproape 
toate obiceiurile lor bune și rele. Ceilalţi conductori de câini îl 
apreciau foarte mult pentru acest lucru, ca și pentru sfaturile 


22 Gen de plante erbacee din familia labiatelor, cu frunze mari, opuse, 
dințate și cu florile viu colorate. 


preţioase pe care le dădea fiecăruia. Acum, de exemplu, știa că 
niciunul din câinii din împrejurimi nu are degetele atât de lungi 
și nu e așa de greu, încât să lase o urmă atât de adâncă. 

Abia după aceea mai observă că erau și alte urme, pe care, la 
început, din cauza iritării, nu le văzuse. Erau mai mici și mai 
discrete. 

„Inseamnă că au fost un câine și o cățea”, se corectă. 
Noaptea îi spuseseră ceva la telefon de Liza, dar nu înțelesese 
nimic. Abia acum pricepu ce se întâmplase. 

Zâmbi. „O alegere firească. Unde l-ai găsit, măi fato?” 

Se gândi pe rând la fiecare din câinii de prin împrejurimi. Cei 
de serviciu nu erau puși la socoteală. „Poate doar Prinţ, dar nici 
urma lui nu e atât de tare. De fapt, câinii de serviciu nu 
hoinăresc noaptea fără rost, liberi să facă ce vor, ci numai 
însoţiţi de conductori. Într-adevăr, în câteva curţi erau câini, 
rasă comună, niște «cotețari». O căţea de la grăniceri nu s-ar 
compromite cu unul ca ăsta!” 

Se ridică și se uită spre orizont. Vântul de dimineaţă mătura 
ceața. Pe faţa instructorului se putea citi o expresie de groază și 
de admiraţie în același timp. 

Caporalul din turnul de observație privi prin binoclu în aceeași 
direcţie și fluieră uimit. 


Liza alergase tot timpul alături de el. Înainte de revărsatul 
zorilor, îl lăsase să o ia înainte. Era obosită. Altădată rezista 
șaizeci de kilometri și ar mai fi alergat încă o sută dacă i-ar fi dat 
voie conductorul. 

Era obosită de absurditatea acestei goane. Dacă ar fi urmărit 
cel puţin pe cineva, ar fi știut că are o ţintă de atins. Dar să 
alergi, fără să știi de fapt pentru ce, e cel mai groaznic lucru. Îi 
era foame. Până acum nu simţise niciodată cum e când ţi-e 
foame. Totdeauna o hrăniseră cu carne selecționată, cu orez, 
sosuri și mâncăruri cu zarzavaturi, pregătite după un meniu 
întocmit cu grijă de veterinar, pe care însă îl completa, pe 
ascuns grăsunul Stencl, pentru că îi erau dragi câinii. 

li era foame cu adevărat și prezenţa acestei senzații, 
necunoscută pentru ea, o neliniștea. 

Era oboseala gândurilor neclare cu care își chinuia mintea. 
Singura întrebare lucidă pe care și-o puse era cum o să se 
termine cu noaptea asta până la urmă. 


Rămase mai în spate și scheună încet. 

Nu se întoarse. Părea că îi este absolut indiferent dacă 
aleargă sau nu după el. De fapt era pur și simplu sigur că ea se 
ține după el. Devenise prietena lui și din acest moment încetase 
să mai aibă un drum alei. 

Liza era conștientă de acest lucru și suferea. Fel de fel de 
gânduri îi veneau acum în minte. 

Foamea îi crea o stare de amărăciune. Pentru că nu reușea să 
dea de rostul lucrurilor, îl ajunse și îl apucă cu dinţii de șold. 

Nu se întoarse spre ea. Se mulțumi doar să-i arate colții și 
continuă să alerge mai departe. 

„Oriunde ai alerga, peste tot o să dai de oameni”, mârâi spre 
el. Poate că a spus altfel, pe limba ei, dar sensul a rămas 
același. 

Dintr-o dată o apucă tristeţea. Pădurea în jurul ei era neagră, 
iar apa se prelingea de pe frunzele copacilor. Nu simţea în suflet 
nicio bucurie, cu toate că el alerga alături de ea. 

„N-am avut niciun motiv ca să-i fac una ca asta stăpânului 
meu, se gândea ea. Și chiar în clipa când am simţit în depărtare 
mirosul de pudră și de parfum. Nici măcar nu l-am prevenit...” 

Nu se mai uită pe unde mergea și se împiedică. O frântură 
dintr-o ramură i se înfipsese între degetul al treilea și al patrulea 
și o jena. Se lăsă din nou pradă gândurilor. 

„O noapte mai merge, o scot eu la socoteală. Stăpânul e- 
nțelegător. Dar să fug eu de lângă el, când nu mi-a făcut 
niciodată vreun rău”. 

Era buimacă. Prea multe evenimente dintr-o dată. Apoi toată 
după-amiaza fusese de serviciu. De fapt, de ieri de la prânz nu 
se mai odihnise și nici nu mâncase ceva. 

Incepu să-l ia cu binișorul. r 

„Lup, tu nu știi cum e pe-aici. iți spun, e imposibil să fugim de 
oameni, pentru că ei sunt peste tot.” 

„li urăsc! mârâi în timp ce alerga. Nu vreau să am de-a face 
cu ei. Au luat biciul pentru mine.” 

De-abia acum observă că respira destul de greu și că distanța 
dintre ei se mărise. De asemenea că tot mereu o ia spre 
dreapta. 

„N-are decât să facă ce vrea, nu pot să-i cer să alergăm 
amândoi în aceeași direcție.” De câte ori încerca să facă acest 
lucru, Liza îl ajungea din fugă, lovindu-l cu capul în picior. 


El alerga spre pădurile nesfârșite la care visase atât, departe 
de oamenii care miros a tutun și a lemn, departe de compania 
de grăniceri și de așezarea muncitorilor forestieri, acolo unde nu 
e nici ţipenie de om. 

Dar ea... pentru că acum îi venise mintea la cap... ea voia la 
companie. Era destul de isteaţă și își dădea seama că niciodată 
n-o să-l poată convinge. Proceda cu tact. Centimetru cu 
centimetru o lua tot mai mult spre companie. Dacă nu vroia s-o 
urmeze, îl înghiontea cu capul sau îl împingea cu pieptul mereu 
spre dreapta, încât fără să-și dea seama alergau de fapt într-un 
semicerc, apropiindu-se tot mai mult de companie. 

Poate că acum raţiunea începuse să învingă pasiunea pentru 
simplul motiv că Liza nu avea al treilea centru nervos ca 
suprastructură a sistemului cortical, (cu toate că în legătură cu 
această problemă ar fi putut să se nască lungi controverse 
sentimentale, în care de partea mea s-ar fi situat toţi cei care au 
câini, iar împotriva mea știința; din respect obligatoriu și 
nesincer faţă de știință recunoaștem deocamdată acest lucru - 
că într-adevăr nu avea suprastructură) și că își scosese din 
suflet toate celelalte sentimente de prisos. Animalul care 
trăiește în natură nu are nevoie de atât de multe sentimente ca 
omul care trăiește între oameni. Natura nu este totuși atât de 
rafinată încât să trebuiască tot timpul să te gândești cum să o 
înșeli. 

În sufletul ei rămăsese doar un singur sentiment, cu totul și 
cu totul real: va avea căţei. „Am nevoie de el acum, ca să-i 
apere. Asta a și fost motivul pentru care am ales un câine mare 
și puternic.” Nu putea totuși să înţeleagă cum de adunase în el 
atâta ură faţă de oameni, pentru că într-adevăr, ea nu știuse ce- 
i acela bici, niciodată nu fusese pedepsită - cea mai mare 
pedeapsă pe care o primise erau smuciturile cu lesa, când 
lănţișorul din jurul gâtului îi intra puţin în carne, și cuvântul 
„ptiu!”. Nu avea de unde să știe că dincolo câinii sunt crescuţi 
prin metode drastice, că lucrează de frică și nicidecum din 
dragoste faţă de om. 

„Mi-e foame” îi spuse ea deodată pe un ton care impunea 
respect. Se opri în loc supărată. Mârâi ceva care vroia să 
însemne: „Dacă m-ai vrut, atunci îngrijește-te de mine.” Își dădu 
seama că n-o să fie ca fostul ei stăpân („da' de unde «fostul» 
meu stăpân, am plecat puţin, dar el rămâne mai departe 


stăpânul meu și ce-o să-mi audă urechile”...) care îi aducea pe o 
farfurie curată mâncare caldă și gustoasă. i 

Mai alergă un timp și în cele din urmă se opri. In ochi i se 
citea răutatea, pentru că își amintise din nou de oameni și de 
bici. Și lui îi era foame, știa cum este când ţi-e foame, fiindcă 
deseori stăpânul uita de el sau cheltuia pe băutură banii care îi 
primea pentru mâncarea lui. De fiecare dată se descurca singur. 

Din această cauză nu putu înţelege ce o apucase pe Liza ca, 
așa, tam-nisam, să declare cu seninătate că i-e foame și să 
aștepte ca cineva să-i aducă mâncarea la nas. 

Căţelele-lup pe care le cunoscuse dincolo mergeau câteodată 
cu el la vânătoare. Ele hăituiau vânatul, iar el doar sugruma 
prada. 

Se abţinu să reacționeze. Își scutură capul nobil și își spuse că 
toate astea sunt mofturi care vor dispărea după prima bătaie. 

„Rămâi aici și așteaptă”, îi porunci. 

Nu dură mult și luă urma unui iepure. 

Se întoarse repede, însă cele câteva minute cât rămăsese 
singură, fură suficiente pentru a-i veni în minte gânduri 
trădătoare. Avea un miros mai bun decât el. Simţea în depărtare 
prezența oamenilor. „Sunt de-ai mei”, își spuse, și începu să 
schelălăie încetișor. O apucase un dor de grăniceri, de ceilalţi 
câini, de căsuţa ei frumoasă cu plasă la intrare, ca să nu poată 
fugi când îi venea cheful. Era destul de spațioasă pentru 
zbenguială, se putea plimba în interior liberă, fără zgardă, 
fiindcă era interzis să fie legaţi câinii în cuști, ca să nu se 
sugrume. Mai avea înăuntru, în căsuţa vopsită în galben, un 
culcuș ca un pat, pe care era așternută o rogojină moale, 
schimbată cu regularitate. Acolo se cuibărea ea când îi era frig. 

Se întoarse și îi aduse iepurele comandat. Venise tocmai în 
clipa când Liza era gata-gata s-o pornească spre companie. Se 
așeză lângă ea și c-o mișcare rapidă sfârtecă burta iepurelui. 
Mânca încet, fără s-o bage în seamă. Trăgea de carnea crudă, 
iar oasele moi trosneau în dinţii lui puternici. 

Liza simţise un miros de sânge care nu-i spunea nimic. Până 
acum nu o interesaseră sălbăticiunile, fiindcă, de mică, o 
dezvăţaseră de acest obicei. Dacă lua o urmă, putea să-i apară 
în drum orice vietate, că n-o interesa, deoarece nu trebuia să 
piardă urma. 

Sângele mirosea plăcut și în același timp respingător. 


Strâmbă din nas scârbită și făcu totuși câţiva pași ca să vadă 
iepurele mai bine. : 

Nu mârâi, dar o privi dușmănos. In lumea lui sălbatică 
domnea o lege veche, de fier. Mai întâi trebuie să mănânce 
masculul și abia după aceea, dacă mai rămâne ceva, femela. 
Era într-adevăr o lege veche, pentru că masculul avea nevoie de 
forță la vânătoare. Și totdeauna acesta se îngrijea de femelă, 
chiar dacă nu avea cu ea decât o legătură pasageră. Cu totul 
alta ar fi fost situaţia în cazul în care femela ar fi avut pui de 
alăptat. Atunci s-ar fi aplicat cealaltă lege, la fel de veche și de 
inflexibilă, care apără maternitatea. În primul rând ar fi mâncat 
femela, apoi căţeii, și la urmă, ce rămâne, masculul. Atât de 
puternic este la animale simţul de autoconservare și dorinţa de 
perpetuare a speciei. _ 

Lup nu era totuși chiar atât de dur. li lăsă Lizei cea mai 
fragedă bucată de carne. 

„Trebuie să mănânc asta?” întrebă surprinsă. 

Se uită la ea. Nu mai înțelegea nimic. | se părea că este altfel 
decât celelalte cu care era obișnuit. „O să am de furcă destul cu 
ea.” 

Mirosul de carne o atrăgea și o respingea în același timp. 
Niciodată n-a putut suporta sângele proaspăt. Acum era o 
situaţie cu totul excepţională. Trebuia să facă un lucru pe care 
oamenii i-l interziseseră mereu. Odată, veterinarul strigase la 
bucătar care îi aruncase în farfurie câteva bucăţi de carne 
crudă: „Omule, noi aici nu dresăm feline!” 

Acum într-adevăr îi era foame și nu era nicio speranţă ca 
stăpânul ei să apară aici în pădure cu farfuria cu mâncare caldă 
și îmbietoare. 

La început linse, cu reţinere, cu limba ei lungă și roză 
marginile burții sfârtecate a iepurelui. 

Lup o urmărea mâărâind înfuriat. Nu i-a fost chiar așa de ușor 
să prindă iepurele. „Ce fel de cățea mai e și asta?” își spuse. 

Constată că totuși carnea era bună la gust. Băgă botul în 
burta iepurelui, apucă cu dinţii și trase. În acea clipă din cele 
mai adânci zone ale subconștientului răsună chemarea 
străbunilor care generaţii întregi se hrăniseră numai cu carne 
crudă. 


După ce se sătură, căscă și se tolăni pe-o parte. Totdeauna 


făcea așa când era în căsuţa ei frumoasă, acum inaccesibilă. 
Niciun soldat nu cuteza să o trezească. În companie, câinii 
aveau același program de odihnă obligatorie, la fel ca grănicerii. 

Dar Lup era în picioare. Mâncase ca să prindă putere pentru a 
alerga mai departe. Nu avea nevoie de odihnă. O privi o clipă 
descumpănit. Era pentru el din ce în ce mai enigmatică. 

Se simţea mai apropiat de natură decât ea. Instinctul îi 
spunea că trebuie să se grăbească, să plece de lângă resturile 
prăzii, pentru că în curând o să-și facă apariţia omul. Acestuia 
nu-i place dacă îi ia cineva vânatul de sub nas. Omul are drept 
la tot ce e bun în natură. La tot ce se poate mânca. Dar cățeaua 
asta, pur și simplu nu știe să se comporte în natură. 

„Nu cumva vrei acum să și dormi”, mârâi la ea. 

„Nreau”, scheună Liza. 

„Asta s-o crezi tu!” 

Se ridică istovită, privindu-l cu uimire. Niciun câine nu-i 
vorbise până acum așa. Și pentru că totul fusese spus scurt și 
autoritar, nu avu putere să strecoare în mârâitul ei nici cea mai 
slabă nuanţă de împotrivire. Poate că ar fi ripostat, dar simţi din 
nou mirosul oamenilor. Și nu numai mirosul, ci și aburul. 
Probabil că bucătarii pregăteau masa de dimineață. 

Lup nu vroia să iasă din pădure. Ea însă trecu pe lângă el 
complet indiferentă, alergând disperată spre o ridicătură de 
pământ înroșită de florile parfumate de iarbă-neagră și scoruș. 

Simţea primejdia și ezita. 

„Niciodată să nu te mai urci pe-o ridicătură de pământ ca să 
te vezi toată”, îi spuse. 

Nu se opri și nici nu întoarse capul după el. Și-aici era ceva pe 
care nu-l înţelegea. În cei patru ani de viață avusese multe 
prietene, dar niciuna din ele nu ieșise din cuvântul lui, cel puțin 
până fătau. După aceea, se plictiseau unul de altul și totul se 
relua de la capăt. 

Dar cățeaua asta fusese crescută printre oameni care o 
iubeau și faţă de care ea nutrea aceleași sentimente. De aceea 
era cu totul altfel. 

Liza alergă sălbatic până la punctul cel mai înalt al ridicătorii 
de pământ și se așeză pe burtă cu labele din faţă întinse. Râcâia 
cu ghearele pământul și pietrișul, ca o pisică mulțumită. Fiindcă 
lumea ei adevărată era foarte aproape. 

Nu-i rămânea nimic altceva - și făcu asta pentru prima dată-n 


viaţa lui - decât să alerge după ea. Își pregătise o droaie de 
vorbe de ocară, dar în primul rând că o să-i tragă o bătaie bună. 
Dar nu reuși să pronunţe nici măcar o singură silabă. Era 
îngrozit de ceea ce vedea în fața ochilor. De-abia acum își dădu 
seama că toată noaptea alergase fără rost, că fusese un prost 
fără pereche, fiindcă, până la urmă, ea l-a dus tot unde a vrut. 

Jos, sub ridicătură de pământ începea un povârniș verde, 
neîmpădurit. larba pe care nimeni nu o cosise, pentru că era 
acră, crescuse înaltă cam de-un metru. Povârnișul sfârșea într-o 
vale prin care curgea un pârâu cu albia roșiatică, din cauză că 
apa nu era bună de nimic. 

Clădirile companiei erau pe latura opusă a văii, acolo unde 
soarele bătea cel mai mult. Din coșul uneia din ele, numai cu 
parter, se înălța liniștit o dâră de fum albastru care se îngroșa 
din ce în ce, semn că bucătarii pregăteau de zor masa de 
dimineață. Mai sus de clădirea de cărămidă care adăpostea 
birourile companiei se vedeau două barăci solide, în care era 
mult mai intim și mai cald decât în cancelariile companiei. Intr- 
una din ele locuiau militarii, iar în cealaltă ofițerii cu familiile lor. 
Mai în spate, cam la o sută de pași de clădirea companiei, într- 
un loc însorit, erau zece căsuțe galbene, arătoase, unite de un 
acoperiș comun. 

Aici locuiau câinii. 

Auzi schelălăitul sonor al lui Prinţ și mâărâi în semn de 
recunoștință. 

„Ai un nas fin, camarade! M-ai simţit și ai vrea să treci prin 
plasă, numai că nu se poate chiar așa. Și ce-ai zice dacă pe 
lângă toate astea ai da cu ochii de Lup!” Ceilalţi câini 
deocamdată tăceau, mulțumindu-se doar să adulmece. In aer 
plutea un miros imperceptibil de câine străin și acest lucru îi 
irita. 

După un timp începu să schelălăie și Zmeu. 

Cu toate că avea acum multe, mustrări de conștiință, totuși 
inima nu-i tresăltă de bucurie, tocmai pentru că cei doi simţiseră 
nu numai prezenţa ei, ci și a celuilalt. 

Peste toate plutea o lumină albastru-verzuie. Frunzele ca de 
piele ale stejarului începură să fremete, presimţind dimineaţa 
care se va naște în curând. Veveriţele erau demult în picioare și 
căutau cuiburi de păsări din care să poată fura ouăle. Natura se 
trezea treptat-treptat. Undeva se auzea ciocănind un graur, iar 


piţigoii adormiţi începură să sporovăiască. Prin iarbă se 
rostogolea un arici dolofan. Se grăbea, pentru că era timpul să 
se culce. Toată noaptea fusese în pețit. Acum se întorcea 
nedormit, supărat și obosit. Nici nu vedea bine pe unde merge, 
astfel că se pomeni în botul unui câine uriaș. Il cercetă curios. 
Constată, fără să se sperie, că este un frate mai mare, un câine. 

Aricii au o inimă curajoasă, țepii lor sunt de-ajuns pentru a-i 
pune la adăpost de colții altor animale. Ariciul dupăi??, vrând mai 
mult să-l amenințe, și se depărtă cu pași mărunți. 

Lup-Negru nici nu-l băgă în seamă. Se urcă derutat pe 
ridicătură de pământ, uitând tocmai de ceea ce o prevenise pe 
Liza. Rămase neclintit, fierbând de mânie pentru că fusese 
păcălit. Lângă el stătea culcată cățeaua trădătoare. Poate mai 
curând naivă, decât trădătoare. 

Auzea schelălăitul disperat al câinilor din companie. Era gata 
să primească orice luptă. Nu înțelegea totuși de ce trebuie să o 
facă pe viaţă și pe moarte pentru o cățea, cel puţin așa părea 
după lătrăturile care răzbăteau până la el... Cu toate ciudățeniile 
ei, cățeaua asta merită să te lupți pentru ea”. Mirii abia auzit, 
fiind sigur de triumful său. Iși înălță capul spre cerul parcă vopsit 
cu lac incolor și scoase un urlet de lup. Se miră singur de glasul 
lui Niciodată până acum nu scosese un asemenea urlet... 

Era strigătul de luptă al strămoșilor săi. 


Aceasta se petrecea chiar în clipa când instructorul Stogoncik 
și caporalul Salc îl zăriră din turnul de observaţie. Instructorul 
porni motocicleta, iar caporalul ridică receptorul telefonului. 


— E cel mai frumos exemplar pe care l-am văzut vreodată, 
șopti Stogoncik vrăjit. 

— Și ce-i cu asta, zise căpitanul Hâjek, frecându-și ochii roșii 
de nesomn. Nu-i de-ajuns ce ne-a făcut păcătoasa aia, acum mai 
vine și cu ăsta! continuă supărat. 

— Am aflat ceva pe la companie, îngăimă Stogoneik. De fapt 
nici nu-l interesase ce i se spusese. Acum se gândea numai la 
Liza și la câinele cel negru. 

— M-am săturat de istoriile astea cu câini, răspunse tăios 
căpitanul. li venea să ia o piatră și să arunce în ticăloasa și 
perfida de Liza care stătea tolănită liniștit și complet indiferentă. 


?3 A izbi cu piciorul în pământ. 


Dacă și-ar fi făcut datoria, nu se întâmpla ceea ce s-a întâmplat, 
bombâni nemulțumit. 

— Nu putem tot timpul să ne facem datoria, mormăi 
instructorul. Nici oamenii și nici câinii nu sunt mașini. Totdeauna 
se mai întâmplă câte ceva și trebuie să închidem ochii. 

— Am închis ochii și astă era să ne coste viaţa a doi oameni 
de-ai noștri, răbufni căpitanul. 

— S-a aflat ceva despre moartă? 

— Deocamdată nimic. De asta se îngrijesc alte organe. 

— Măcar uitaţi-vă la câinele ăsta frumos! 

Căpitanul strânse puţin din ochi. La început nici nu-i veni să 
creadă că animalul acela înalt și puternic, ce se profila în 
orizont, este un câine, din cauza soarelui care începea să răsară. 
Impropriu zis să lăsară, pentru că de fapt el apare brusc de după 
munţi și tot așa de repede apune. Acum, din cauza iluziei optice, 
silueta câinelui părea și mai mare. Și tocmai acolo sus stătea 
Liza, culcată pe burtă, râcâind pământul cu labele din faţă. 

„Ce-aș mai arunca într-acolo cu o piatră, se gândi căpitanul 
furios, însă e distanța prea mare. Când o să iasă Kucera din 
spital o să dau o raită cu el”. Avu o tresărire și se înduioșă puţin. 
„Sper, totuși, să iasă din spital”. 

Mânia și supărarea căpitanului pe Liza trecu acum și asupra 
lui Lup-Negru. 

— Trebuie să-l lichidăm, spuse înrăit instructorului. 

— Sper că nu vorbiţi serios, tovarășe căpitan, ripostă acesta. 

— Sunt comandantul companiei. Să vă intre bine în cap, 
tovarășe instructor. 

instructorul luă poziţia de drepţi. Vru să mai spună că nu se 
poate una ca asta, din moment ce știa că și căpitanul iubește 
câinii, dar nu mai scoase niciun cuvânt. 

Locotenentul-major veni în fugă. Nici el nu dormise toată 
noaptea. Aproape toţi ofițerii și subofiţerii stătuseră până în zori 
lângă aparatele de recepţie, așteptând vești de la spitalul situat 
la o depărtare de douăzeci și cinci de kilometri de frontieră. De 
fapt nu dormise nici trupa, plantoanele trebuind să dea 
militarilor informaţii în fiecare clipă. 

La început știrile fuseseră destul de alarmante. Cel mai grav 
fusese faptul că spitalul nu dispunea de un flacon de sânge din 
aceeași grupă care o avea pușcașul Krâtky, dar până la urmă, 
printr-o minune, s-a rezolvat totul repede. Au sărit în ajutor 


locuitorii din Budějovice. De-abia spre dimineaţă veștile au fost 
mai bune: „Conductorul Kučera are o ușoară comoție cerebrală, 
din cauza șocului produs de izbitura glontelui. Pușcașului Krâtky 
i s-a făcut transfuzie și este în afară de pericol”. 

Nici trupa și nici comandanții nu se mai interesau de femeia 
care murise. Nu era chiar un fapt banal, din contră, acum 
devenise un caz interesant, însă aici era încetăţenită regula că 
oricine va pătrunde în zona militară, indiferent din ce parte vine, 
să fie întâmpinat cum se cuvine. 

— Ce exemplar superb, izbucni instructorul, privind spre 
orizont. 

— Dacă am putea să-l prindem viu, îi cântă în strună 
locotenentul-major Tomicek. 

— la mai lăsaţi-mă în pace, se răsti căpitanul. Ce-aţi realiza, 
tovarășe locotenent-major, dacă am reuși să-l prindem viu? 
întrebă el malițios. Aici n-am avea ce să facem cu el. 

Căpitanul căzu pe gânduri. 

— Să încercăm. Prea insistă băiatul ăsta. Eu, însă, nu cred. Nu 
mi s-a întâmplat încă niciodată să prind viu un câine de-al lor. Ei 
nu iubesc oamenii, fug din calea lor. E vorba de altă educaţie. 

— S-au mai întâmplat și alte cazuri din acestea, replică 
locotenentul-major. 

— Da, însă niciunul mie. 

Locotenentul-colonel veterinar simţise cearta și știa că dacă 
va izbucni, aceasta se datorește nopţii de nesomn petrecută de 
toți și nervilor încordaţi la maximum. Nici pe el nu-l interesa 
femeia împușcată azi-noapte. Îi păsa doar de câini, lucru de la 
sine înţeles... Propusese cu inima grea lichidarea intrusului. 
Chiar dacă avea rezerve faţă de această propunere, pentru că 
Lup era o splendoare de câine, totuși, știau cu toţii că este cea 
mai înțeleaptă soluţie. 

— Cine știe ce boală mai aduce. Pun rămășag că ei tot anul 
nu vaccinează câinii. Și acolo tocmai bântuie febra aftoasă. 
Ajunge un bacii pe labe și o vom avea și noi aici. 

Locotenentul-major nu se lăsă mai prejos. 

— Dar aici nu avem nicio fermă de creștere a vitelor, îl repezi 
enervat. 

— Dacă lucrurile vor merge tot așa, în curând o să avem și 
fermă de creștere a vitelor, zise căpitanul și zâmbi. Atunci o să 
fie bine. 


Instructorul batalionului se uita la Lup. 

— Păcat de el, zise dând din cap. 

Ştia că hotărârea comandantului nu poate fi schimbată. 
Problema era foarte complicată. Exista chiar și o convenţie - 
orice câine care trece graniţa să fie înapoiat... dacă se reușește 
să fie prins. Mai precis spus, dacă reușește o persoană militară 
să-l prindă. 

Veterinarul spuse și el că altă soluţie decât lichidarea câinelui 
nu există. Admiţând că totuși ar fi fost prins viu, diavolul ăsta 
frumos tot n-ar fi putut să fie folosit pentru serviciul grăniceresc. 
Chiar de la depărtare se cunoștea că este un câine învăţat să 
sugrume și să ucidă. Un animal care urăște oamenii. 

— Are în jur de patru ani, adăugă veterinarul posomorât. La 
vârsta asta nu mai poate fi vorba de o reeducare. 

Clădirea de zid a companiei și cele două barăci din lemn 
începură să se zguduie și să bubuie din cauza a fel de fel de 
zgomote. 

— Deșteptarea! 

Primul care se rostogoli din pat gâfâind fu grăsunul Stencl, un 
ostaș cu ochii melancolici și albaștri ca cerut de vară. Acești ochi 
naivi parcă veșnic se mirau de ceva. Totdeauna ochii omului se 
miră de câte ceva. Fiecare secundă aduce o surpriză. Štencl 
cântărea cel puţin o sută de kilograme. La prânz mânca șaizeci 
de găluști și o porţie dublă de carne de porc, dar după o oră îi 
era din nou foame. Intr-un fel era un ostaș nefericit, pentru că 
deși avea cele mai bune intenţii, de cele mai multe ori lucrurile îi 
ieșeau pe dos. Odată îi plesnise curelușa mânecii de protecție, 
tocmai în clipa când Prinţ se repezise la el. În ziua aceea pe 
câine îl dureau dinţii și nu avea chef să înșface nimic. Între el și 
câini era o dragoste reciprocă, fiindcă aceștia nu vroiau 
niciodată să se joace de-a urmăritul și urmăritorul. 

Grăsunul Stencl era acum gata de program printre primii. 
Stângăcia îi ţinea loc de îndemânare. Îl chinuia faptul că nu 
ajunsese conductor de câini și că misiunea lui era doar să-i 
întărite. 

Dar era ceva ciudat cu Stencl și cu câinii. Probabil că 
animalele simțeau că le iubește și ori de câte ori executa cu ele 
programul de marcare a urmei, niciunul din câini nu se repezea 
la el. De fapt nici el nu lua în serios jocul cu câinii. 

In sfârșit, compania se adunase. 


— Câinii! ordonă căpitanul. Se uită spre deal. Lup și Liza 
stăteau acolo ca două statui. 

Soarele răsări foarte repede și tot așa de repede se schimbă 
și înfățișarea întregii naturi. Dacă în urmă cu câteva clipe mai 
avea culoarea levenţicăi, acum totul era scăldat într-o lumină 
portocalie. larba avea o culoare verde-proaspătă, strălucitoare, 
la fel și frunzele mestecenilor. Între ele, ici-colo păianjenii își 
țesuseră plasele în care picăturile de rouă străluceau ca niște 
perle. Tot păsăretul ciripea de zor. Pe zada din apropiere se 
vedeau acum și cicatrice roșii. Cele din partea de sus i le făcuse 
copacului natura, iar cele de jos, câinii, care trecuseră pe aici. In 
dimineaţa asta chiar și o cicatrice obișnuită, maronie, avea o 
mulțime de nuanțe, începând de la violet, în mijloc, și terminând 
cu roșul strălucitor, de scoruș, la margine. 

Locotenentul-colonel veterinar urmărea toată această zarvă și 
agitaţie și își spuse că ar fi păcat să omoare pe cineva într-o 
dimineaţă atât de frumoasă ca aceasta. „Mai bine îmi văd de 
tratamentele mele și de căţei, să ia în greutate, decât să fac o 
injecție mortală”. 

Căpitanul se uita la ceas. Secundarul indica ultimele zece 
secunde pe care le mai avea compania la dispoziţie ca să fie 
gata pentru raport. Totdeauna se mai găsea câte un nătărău 
care încurca lucrurile. Locotenentul-major îl biciuia cu privirea 
pe cel întârziat, gândindu-se că iar o să primească un bobârnac 
din partea căpitanului. „N-are nicio importanţă, tovarășe 
locotenent-major, că după orele de program suntem cei mai 
buni prieteni”. 

„Lasă băieţică, o să te-ncinzi tu azi mai ceva ca soarele de pe 
cer și o să Vezi de-acum înainte cum o să te poţi scula 
dimineața”. 

Adjutantul controla cu atenţie câinii care stăteau fiecare lângă 
conductorul lui. 

— Nu vreau niciun fel de încăierare, urechi sfâșiate și boturi 
mușcate, spuse adjutantul conductorilor. 

Locotenentul puse o întrebare complet inutilă, crezând că 
între timp căpitanul se răzgândise: 

— Lăsăm câinii liberi? 

În loc de răspuns, căpitanul dădu din cap în semn că nu. La fel 
se gândise și instructorul. 

— Nu putem risca, lăsând un câine de-al nostru să fie sfâșiat. 


Se pare că nu va fi chiar așa de simplu. 

Toţi se uitau acum spre creasta dealului. 

Acolo nu se schimbase nimic. Lup stătea în picioare în același 
loc, iar Liza culcată lângă el. 

— El simte și de aceea ne așteaptă, spuse, ca un cunoscător, 
locotenentul-major. 

— Pesemne că e un bătăuș, adăugă căpitanul ridicând din 
umeri. 

— Da’ de unde. Nu vrea să o părăsească, răspunse Stogoncik, 
cate știa despre câini mai multe lucruri decât toți ceilalți de față 
la un loc. 

Căpitanul făcu doi pași înainte și strigă: 

— Liza! 

Adjutantul dădu din cap: 

— N-o să vină, deoarece conductorul ei nu e aici. 

— Și dacă ar fi? 

— Atunci ar veni în fugă. Căţeaua totdeauna se întoarce. 

Căpitanul o chemă din nou. De sus, din vârful dealului, Liza îi 
răspunse schelălăind disperată. Nu o strigase conductorul, dar 
pe căpitan îl iubeau toţi câinii. În așteptarea încordată se auzi de 
sus un mârâit grav, ameninţător. Grupul statuar, ca de piatră, se 
clătină puţin, însă imediat încremeni din nou. Dinspre marginea 
pădurii ţâșni o gaiţă ţipând speriată. Toţi se uitară într-acolo. 

Muncitorii forestieri mergeau tăcuți la lucru. Pășeau încet, cu 
capetele plecate. Deocamdată nu-i interesa deloc ceea ce se 
petrecea în vale. 

Căpitanul ar fi putut să dea de mult ordinul, dar ezita. 
Animalul acesta superb îl fascinase. Se uită la tăietorii de lemne 
și își spuse că bărbaţii aceștia au o energie inepuizabilă. Nici ei 
n-au dormit astă-noapte. Cu siguranţă că au stat și-au vorbit în 
casele lor despre femeia ucisă. Asemenea lucruri nu se petrec 
prea des. Acum ar fi trebuit să doarmă și ei mai mult. Se aștepta 
ca dimineaţă să vină vreunul și să-l roage să telefoneze 
brigadierului silvic, dar nu s-a întâmplat așa. Dimpotrivă, acum 
plecaseră la munca lor istovitoare, ca și cum ar fi fost o zi la fel 
ca celelalte. 

Primul pășea Rambousek, un butoi de bere cu un nasture în 
loc de nas, un cunoscător, aproape autorizat, în materie de 
exploatare forestieră. Trăia aici de optsprezece ani și spunea 
mereu că n-ar schimba pentru nimic în lume munca la pădure, 


la fierăstrău, afirmând că cel care a simţit o dată parfumul 
lemnului, nu mai părăsește pădurea toată viaţa. Totuși munca la 
fierăstrău are și riscul ei, pentru că rumegușul ajunge foarte 
ușor în plămâni. De aceea, Rambousek mergea cu mai multă 
plăcere la doborât copaci. 

In urma lui era Bouzek. Greu de spus ceva despre el. Fără 
nevastă, nu umblă după fete, deși e tot numai o glumă. 

Apoi Tonda Franěk, un bărbat care nici el nu știe să 
zâmbească, un holtei. intr-adevăr, pe el te poţi baza, e poate cel 
mai puternic dintre toţi. Odată s-a rezemat cu spatele de un pin 
care începu să se prăvălească spre Kratochvil. Simţind 
primejdia, s-a întors, a prins copacul și l-a ridicat ca pe-un fulg, 
salvând viața tovarăşului său. 

Doar că Franěk era al naibii de mohorât și inaccesibil. Se 
spunea despre el că nu e în toate minţile, însă căpitanul era 
convins că nimic din toate astea nu e adevărat. 

După acesta veneau Gusti Grunfeld și Frýda Hartmann, nemți 
de origine, amândoi adevăraţi muncitori forestieri, care au trăit 
aici în timpul războiului. Poate că nici nu știau că e război, 
fiindcă Hitler, având nevoie de lemn, nu se lega de muncitorii 
forestieri... „Poate că nu știau”, se gândi căpitanul, și imediat își 
aminti de ultima noapte... Gusti e un bărbat aspru, ce pretenții 
poţi avea de la un tăietor de lemne. Dar poate că nici nu e 
asprime, fiindcă aici natura nu-i prea răsfaţă pe oameni. Apoi 
Frýda, fiul lui Gustl. Se născuse prin patruzeci și cinci și tocmai 
acesta a fost motivul pentru care Grunfeld nu a fost evacuat 
împreună cu ceilalți. 

Se gândea mereu la femeia aceea cu părul platinat care 
zăcea la pământ împușcată. „Fryda nu știe să privească omul 
drept în ochi, s-ar fi putut ca și el... Da' de unde, anul trecut ne- 
a ajutat să prindem banda aceea de cinci persoane care avea 
chef să ciuruiască cu gloanţe... poate că și femeia asta 
intenţiona să facă la fel... 

Cel adus de spate este Bela Orszâg. În spatele lui merge 
grăbit slovacul Jâno Kováč, un băiat de mai mare dragul. Toate 
fetele îl cunosc și poate că îl și iubesc, însă trebuie să meargă o 
bucată bună de drum după drăgutele lui. Apoi cei doi slovaci, 
reemigrați din România, care și-au păstrat acea inimă slovacă, 
bună și largă - Imre Lovas și lonescu, ori lovănescu, nu știu, 
niciodată nu-mi amintesc numele”. 


Grupul de muncitori îl încheia Katorio. „Dracu' știe ce neam 
de om mai e și ăsta”. 

Se gândea mereu la femeia împuşcată în cursul nopții și la 
toate complicațiile care vor urma. Trebui să recunoască. 
„Maiorul și locotenent-colonelul au dreptate totuși cel mai mult. 
Ea venise aici pentru a lua legătura cu cineva din zona 
frontierei. Asta înseamnă că organele superioare vor scotoci 
toată regiunea. O mulţime de oameni vor avea greutăţi, pentru 
că lucrurile vor fi luate așa cum trebuie și se va ajunge și la 
capitolul cine și ce a încercat să ascundă, convinși fiind că totul 
va fi dat uitării. Totuși nimeni din noi nu este atât de perfect 
încât să corespundă întocmai fișelor de la cadre. De ce au venit 
aici bărbaţii fără neveste, de ce trăiesc singuri și nu vor să 
întrețină relaţii cu nimeni, de ce în munti, în locuri unde nimeni 
nu s-ar fi așteptat, oamenii trăiesc în case singuratice, sunt 
acolo de sute de ani, cine sau ce i-a mânat într-acolo? 

Pe rotofeiul de Rambousek omul îl mai cunoaște. Poate. Are o 
faţă deschisă. II mai ia gura pe dinainte în probleme de politică. 
Nu cred că trebuie să ne facem griji din cauza lui. Însă... nu e 
bun dictonul «crede și nu cerceta». Mai degrabă «cunoaște și pe 
urmă cercetează». Dar cine îl poate cunoaște pe om? 

Franěk. Chiar dacă este un solitar și un om ciudat, numai 
aparent totul este în regulă în privinţa lui. Are la activul său, aici, 
în zona frontierei, o mulţime de fapte bune. În unele cazuri ne-a 
ajutat, punându-și chiar viaţa în pericol, pentru că cei care se 
hazardau, încercând să treacă frontiera, fie într-o parte, fie în 
alta, niciodată nu stăteau pe gânduri când era vorba să tragă.” 

Și așa ar fi putut să-i ia la rând pe toţi, unul după altul. 

Primii doi muncitori forestieri ridicară securile în semn de 
salut. Lamele de oțel șlefuit sclipeau roșiatic în lumina soarelui. 

— Nici nu s-au odihnit, șuieră surprins caporalul. 

Bărbaţii aceștia, în urmă cu câteva ore, stătuseră aplecaţi 
asupra cadavrului femeii, privind absenţi faţa ei lividă. Nu era 
nevoie să fie îndreptate reflectoarele asupra lor. Dacă totuși 
vreunul din ei avusese o mică tresărire, aceasta s-a întâmplat 
pentru că era vorba de o femeie. 

„Nu o cunosc”, spuseseră unul după altul. 

Pe chipul lor nepăsător nu zvâcnise niciun mușchi. Aveau 
fețele zbârcite și maronii, de parcă ar fi fost din lemn dat cu 
bait. 


— Aşteptăm să treacă, spuse căpitanul bucuros de această 
întârziere. Era convins că între timp frumosul acela negru 
dispăruse tot atât de repede după cum se ivise. 

Se întoarse spre Stencl. 

— Ciudat, totuși, dar tu ești cel mai bun ochitor din companie, 
dădu căpitanul din cap. Tocmai din cauza asta nu te prea înghit 
băieții. Sunt convins că toţi vor încerca să nimerească ţinta în 
plin. De aceea să fii atent când o să tragi. 

Grăsunul deschise gura ca să întrebe ceva. Dar nu avu curaj. 

— Muncitorii forestieri sunt foarte curioși, o să se caţăre 
undeva ca să vadă și s-ar putea întâmpla ușor o nenorocire, 
continuă căpitanul. , 

„Dar de ce eu?” vru să spună Stencl, dar nici măcar atât nu 
reuși să mai pronunțe. 

Știa că îl încercuiesc. De departe se vedea că nu este ca acei 
câini care, în urma unei lungi convieţuiri cu omul, își pierd 
sentimentul apartenenţei la haită și capacitatea de a se apăra în 
grup. 

II supăra doar superficialitatea căţelei pe care și-o alesese și 
pentru care sărise peste sârmă. Dar nu numai superficialitatea 
ei, ci și dorinţa nestăvilita de a fugi la acei oameni care purtau 
uniforme antipatice, arme aducătoare de moarte și cu siguranţă 
și bice, chiar dacă până acum la niciunul din ei nu zărise un bici, 
și la câinii care demult încetaseră să mai constituie frăţia lui 
lupească. 

Câinii grănicerilor conteniseră să mai urle, chiar dacă în ei 
rămăsese dorinţa de a-l sfâșia pe musafirul nepoftit. Mergeau în 
liniște împreună cu conductorii pentru că înţeleseseră misiunea. 
Din dreapta și din stânga se auzea numai gâfâitul lor. Înaintau 
dezlănțuit, jenaţi doar de lese. 

Lup nu avea chef de luptă. Nu pentru că i-ar fi fost frică, ci din 
precauţie. „Fugi”, îi porunci Lizei și se întoarse înapoi spre 
întunericul salvator al pădurii de pini. Acolo oamenii încă nu 
ajunseseră. Putea să lupte mult mai bine decât pe dealul golaș. 

„Aceia sunt ai noștri, răspunse ea încetișor. Ei nu-ţi fac nimic.” 

„Vor moartea mea”, mârâi încruntat și se zbârli. 

Liza ciuli urechile pentru că auzise de două ori numele ei. 


Schelălăi. Aștepta ca încă o dată să mai fie strigată și să audă 
acel ton, pe jumătate răsfăţ, pe jumătate poruncitor, pe care-l 
avea numai stăpânul ei. 

Dar stăpânul ei tăcea. Nu înțelegea de ce tace. În fiecare 
dimineaţă doar vorbea cu ea, de parcă ar fi fost un om. „Acum, 
când ar putea dezlega toate încurcăturile dintr-o dată, tace. În 
fond n-am făcut cine știe ce faptă urată ca să fie supărat pe 
mine. Și Prinţ a fugit odată și n-ai păţit nimic grav, decât că a 
doua zi a trebuit să i se facă o injecție.” 

Lup-Negru lupta cu el însuși. Simțea primejdia care se 
apropia. Ar fi putut să o evite, era doar atât de inteligent ca să-și 
dea seama că nu va rezista unei superiorităţi numerice. Ar fi 
putut să fugă, șirul de oameni și câini încă nu ajunsese până la 
pădure, dar avea acum lângă el pe prietena lui. În 
subconștientul său știa că ea nu va merge după el. Asta era rău. 
Niciuna din căţelele lui nu se purtase atât de ciudat. Ştia tot atât 
de bine că nu o poate părăsi, pentru că ea se comporta ca un 
cățel de două luni, gata să se joace cu toţi, chiar și cu oamenii. 

„Oamenii înseamnă bici și lovituri”, repetă furios, ca s-o 
convingă, deși știa că acest lucru e imposibil. 

Nu se gândea la moarte, cu toate că simţea cum se apropie și 
cum îl înconjoară. Incetase să-l mai preocupe oamenii. Auzea 
acum horcăitul câinilor stânjeniţi de lese. Știa că în fiecare din ei 
are un dușman de moarte, după felul cum chelălăiau și își 
arătau colții. Nu suportaseră niciodată un câine străin pe 
domeniul lor. Odată îl bătuseră zdravăn și pe Boris, câinele-lup 
al pădurarului, când venise după Liza până la companie. Dar 
acum era vorba de cu totul altceva. Acest musafir nepoftit le 
furase de sub nas pe cea mai frumoasă cățea a lor. 

Și asta se va plăti cu sânge. 

li urmărea, căutând să le aprecieze forța. Râcâia pământul cu 
ghearele, nu pentru că era nerăbdător să înceapă lupta, ci ca să 
și le ascută, întocmai ca strămoșii lui. Îl surprinse faptul că toţi 
erau puternici și la fel de agresivi. Cu toate că răsărise soarele, 
ochii lor aveau o culoare verzuie. Știa că doi dintre ei vor lupta 
pe viaţă și pe moarte. 

Zmeu aproape că se sugrumase trăgând de zgardă și închise 
ochii pentru că, de data asta, nu putea în ruptul capului să 
asculte acea comandă „la picior” a stăpânului. 

Lui Prinţ i se injectaseră ochii de sânge, iar inima pur și simplu 


îi plesnea de dorinţa de a ucide. 

Lup continua să aștepte. Își dădu seama că acum e prea 
târziu ca să mai fugă, fiindcă cercul se închisese în jurul lui. Nu 
înțelegea de ce totuși grănicerii nu dau drumul câinilor din lesă. 
Crezuse tot timpul că va fi doar o luptă aprigă cu haita și că 
oamenii nu vor nimic altceva decât să asiste la spectacol. 

Nu pricepea de ce, deodată, se desprinsese din rând un soldat 
solid care privea în jurul lui dezorientat, parcă așteptând 
revocarea ordinului căpitanului. 

„Ciudat, lupta o începe totuși omul”, spuse cu surprindere. Își 
și alesese locul unde va mușca, dacă namila de om ar fi avut 
curajul să se apropie prea mult. Vroia să și-l fixeze bine în 
memorie și de aceea îl studia atent. 

— De ce tocmai eu, îngăimă grăsunul de Stencl. Era disperat 
de misiunea pe care o primise. Işi îmbrăcă mâneca de protecție 
profund dezgustat. „Fie ce-o fi, dar de ce tocmai mie totdeauna 
să-mi cadă pe cap numai de-astea, atâta timp cât îmi fac și eu 
datoria cum pot. Sunt primul la adunare și nici la instrucţie nu 
trag chiulul. Numai atunci când trebuie să mă ridic în picioare 
mi-e mai greu, sunt gras și ce-i cu asta. La fel, ce vină am eu că 
mi-e foame întruna. Ca și acum. Și adineauri mi-a fost foame, 
dar mi-a trecut de tot când am primit ordinul ăsta îngrozitor.” 

— Ești un militar destoinic, îi spuse căpitanul. 

Câţiva conductori pufniră în râs. Căpitanul îi fulgeră cu 
privirea. 

— Încearcă să ajungi până la el. Nu vreau să se chinuiască 
mult. 

— Cum adică? suspină Stencl. 

— Du-te! Și un singur glonte! 

Grăsunul Stencl luă automatul. Mâinile îi tremurau. „Nu e 
vorba numai de câine, cugeta el plin de amărăciune, dar asta e 
pur și simplu crimă. Animalul ăsta n-a făcut nimănui niciun rău. 
Dacă l-am lăsa în pace, el s-ar întoarce de unde a venit. Dacă ar 
fi fost în faţa mea vreo pușlama, nu mi-ar fi tremurat mâinile 
așa. Asta nu pot s-o fac, pur și simplu nu pot și dacă n-am să 
îndeplinesc ordinul o să stau la arest, de nici dracu' n-o să mă 
mai scape.” 

Se tot uitase rugător la căpitan, dar acesta era prea obosit și 
nedormit ca să priceapă ce se petrece în inima lui Stencl. Numai 
pe fața instructorului citi înțelegere, dar nici el nu putea 


schimba cu nimic ordinul căpitanului. Era supărat, pentru că nu 
putea fi de acord cu ceea ce hotărâse. 

— Du-te odată, Štenci! ordonă căpitanul pe un ton mai aspru. 

Lup nu știa încă ce vrea să însemne asta - un singur om 
apropiindu-se de el. „Dacă ar vrea să mă prindă, ar fi trebuit să 
fie mai mulți. Și omului ăstuia, care e clar că vrea să mă 
surprindă pe la spate, îi mai e și frică!” Îi veni în gând să sară la 
el, dar își spuse că poate este un șiretlic. „Nu sunt ei chiar așa 
de proști ca să trimită numai un singur om.” Poate vor ca eu să 
mă depărtez de cățea și astfel să pună mai ușor mâna pe ea, 
fiindcă nesăbuinţa ei depășește orice închipuire”. 

Liza îl observase pe Stencl și în clipa aceea uită de grijile ei. 
Niciodată n-a avut ceva cu acest soldat, poate că în felul ei 
câinesc l-a iubit. În mod sigur, nu-i dăduse prea multă 
importanţă. Acum însă începu să mărâie la el. 

Lup se uită la ea. „Până acum a făcut tot posibilul să mă 
convingă că sunt oameni buni.” În glasul ei se simţea o enervare 
care venea din adâncul pieptului. Părul i se zburlise, iar în ochi îi 
apăru o licărire verzuie, prevestitoare de rău. 

De data aceasta el încercă s-o liniștească. „Fii cuminte, nu-l 
lua în seamă. Nu e niciun pericol pentru că e doar un singur om. 
Dacă totuși vrei să faci ceva, atunci pregătește-te de luptă cu 
câinii. Cu câinii tăi”, adăugă răutăcios. 

Nu era prea sigur că ar fi luptat cu câinii, pentru că le 
răspundea cu un scheunat prietenos, dar fără să se gudure. 

„Nebunule”, șuieră ea printre dinţi, schimbându-și mereu 
poziția încât să-l aibă pe grănicer mereu în faţa ochilor. 

Stencl se apropia din ce în ce mai mult. De supărat și trist ce 
era, își pierduse și răsuflarea. Se gândise în toate felurile cum 
să-l cruţe pe câine, dar mai presus de toate acestea, era acel 
ordin, pe care trebuia să-l execute. 

„Un singur om niciodată n-a avut curajul să mă atace”, 
încerca Lup să-i explice. Nu bănuia că în următoarele minute 
omul acesta o va face cu succes. 

Se întoarse dispreţuitor cu spatele spre grănicer. 

— Acum, șuieră încet căpitanul. 

Însă Liza reacţionă mult mai repede. Se repezi ca un fulger 
asupra lui Stencl chiar în clipa când acesta, cu degetele 
tremurânde, scoase piedica automatului spunându-și: „Trebuie 
s-o fac, e ordin. Ei sunt totuși atât de înţelepţi încât să nu dea un 


ordin prost. Toţi au fost pentru asta. Și veterinarul, care se 
pricepe la câini, și adjutantul, care a dresat atâţia. Poate că ei 
au dreptate și nu eu.” 

Oftă și ridică automatul. Încremeni. 

Peste el se prăvăli sălbatic corpul de aproape patruzeci de 
kilograme al Lizei. Se agăţase furioasă de mâna stângă, deviind 
traiectoria armei spre pământ. Îi dădu drumul imediat și își 
înfipse colții în cealaltă mână, neprotejată. 

Icni și vru să se dea înapoi, dar se împiedică de-o piatră și 
căzu pe spate, parcă izbit de-o ghiulea de tun. Intr-o fracțiune 
de secundă văzu cerul albastru și ochii înfricoșător de sticloși ai 
câinelui proiectaţi pe el. 

„Fato, am crezut că ești un membru al familiei noastre 
ostășești, dar uite că dintr-o dată s-a trezit în tine fiara. Poate că 
ai dreptate, îl aperi. Tu ai bănuit ce aveam de gând să fac.” 

Avea timp să-și acopere gâtul cu mâneca de protecţie, dar nu 
o făcu. Simţea o durere puternică în mână. Se uita drept în ochii 
aceia răutăcioși și zâmbea. 

„Eşti isteaţă, fato, ai împiedicat o crimă, ești o fată minunată. 
Mi-au venit în cap fel de fel de idei cum să-l scap, dar soluţia ta 
a fost cea mai bună. Eu aș fi fost obligat în cele din urmă să 
execut ordinul. Ştii doar că și voi, câinii, aveți regulile voastre de 
fier, că ascultați unul de celălalt, totdeauna cel care este mai 
slab de cel care este mai puternic, în timp ce la noi, oamenii, cel 
care este mai prost, de cel care este mai deștept”. 

— Liza! șopti, nu de frică pentru că avea gâtul descoperit, ci 
de ușurare. 

— Liza! strigă alarmat de jos căpitanul, scoțând pistolul din 
toc. Ă 

Mârâia fără să muște. Nu avea motive. li ajungea că ostașul 
zăcea la pământ ca un gândac neputincios și lipsit de apărare. 
Furia din ochi îi dispăruse. Întoarse mirată capul spre căpitan, ca 
și cum ar fi vrut să întrebe: „Omule dragă, în fond de ce te 
superi? Vezi bine că sunt de-a voastră!” 

Stogoncik, dintr-o săritură, fu lângă căpitan. Nu mai era 
nevoie, pentru că băgase pistolul la loc în toc. 

— L-a apărat, spuse Stogoncik ca să se afle în treabă. 

Căpitanul își dădu și el seama de același lucru. Cu atât era 
mai complicat să ia acum o hotărâre. 

Grăsunul de Stencl se ridicase de la pământ și o luase la vale 


pe povârniș, împiedicându-se mereu. Zâmbea, cu toate că din 
dosul palmei îi curgea sânge. Și nu numai că zâmbea! 

— Pentru Dumnezeu! Cântă! izbucni căpitanul. 

Stencl, într-adevăr, mormăia un cântec. Îngrozitor de fals și 
de sfornăit, un fel de cântec păgân de mulțumire. 

— E șocat, constată veterinarul. Doar s-a repezit la el, 
completă dând din cap atotștiutor. 

Ostașul mormăi și când i se spuse că va trebui să facă o 
injecție antitetanos. Poate că acest lucru acum nu mai 
surprindea pe nimeni, însă în urmă cu câteva luni, grăsunul 
Stencl leșinase când fusese injectat antitific?, spre bucuria 
răutăcioasă a tuturor militarilor din companie. 

Liza lăsă capul în jos. „De data asta am făcut-o, într-adevăr. O 
să aud din toate părţile acel cuvânt nesuferit: „Ptiu!”. 

Însă lângă acești oameni era acasă, ceva o atrăgea spre ei. 
Ştia că n-o să-l poată convinge până la urmă. Işi dăduse seama 
de mult că nu mai are rost niciun fel de dojana. 

Stăteau la poalele dealului și se sfătuiau. 

Simţi o chemare puternică. Locul ei era lângă grăniceri. 
Înaintă câţiva pași. 

Lup nu o strigă înapoi. Se împăcase cu gândul că va lupta de 
unul singur. Nu i-o luă în nume de rău. 

Liza merse mai departe. Trecu discret pe lângă Prinţ, care se 
gudură când o văzu, ca și cum nu s-a întâmplat absolut nimic, 
pe lângă Zmeu, care îi arăta totuși colții săi puternici, și se opri 
în faţa lui Stogoncik, ca să-i pună lesa. Rămase foarte surprinsă 
că nu auzi acel „ptiu!”. Ba mai, mult, adjutantul o mângâie, 
bătând-o ușor pe piept. 

— Liza, da’ știu c-ai făcut una bună, îi spuse acesta pe un ton 
de reproș, fără nicio urmă de răutate în glas. 

Tonul pe care i-o spusese o impresionă. 

Veterinarul dădu din cap supărat. De aceea, Stogoneik se 
retrase imediat împreună cu Liza. 

Muncitorii forestieri stăteau pe o movilă de pământ și se 
uitau. Rambousek mesteca absent pâine cu slănină și bea ceai 
din termos. Se înclină puţin și spuse vecinului: 

— Asta ar fi bun pentru tine, Franěk! 

Franěk ridică ochii grei și privi șovăitor spre vârful dealului. Se 
gândea ce caută câinele acela acolo. „Sunt singur cuc. M-am 


24 Medicament care se folosește împotriva febrei tifoide. 


obișnuit așa, dar nu e bine. Cel puţin o să am și eu pe cineva 
care o să-mi ţină de urât.” 

Se ridică și se îndreptă încet, cu pași greoi, spre grupul de 
soldați. 

— Was ist mit ihm? îl întrebă Gusti Grunfeld pe Rambousek. 
Acesta știa tot atât de bine limba cehă ca și germana, de aceea 
îi era indiferent pe care din ele o folosește. 

— Aber etwas mit dem Hunde, mormăi Rambousek. 

Bouzek plecă de lângă ei. Nu-l interesa câinele din vârful 
dealului. Nu-și vedea capul de griji, pentru că cei de la Consiliul 
popular raional îi respinseseră cererea de divorţ. Mai picase 
acum și întâmplarea cu femeia, care avea părut blond exact ca 
soția lui. Își înghiţise oftatul, smulgând un fir de iarbă, pe care 
începu să-l mestece. 

— Gusti Grunfeld se așeză lângă el. 

— Căsnicia este un lucru foarte frumos, spuse, dacă îți 
reușește. Dacă nu, și asta se întâmplă foarte des, devine un iad. 
Ce spui? 

Pentru că Bouzek nu răspunse nimic, Gustl se ridică și se duse 
lângă Franěk, care se așeză mai aproape de căpitan și fără să 
vrea îi atinse cozorocul caschetei. 

— Ce va fi cu câinele? întrebă supărat. 

— Ştii doar, Franěk, răspunse căpitanul ridicând din umeri. 

Franěk se uită la el contrariat. Nu-i făcea plăcere când 
oamenii îl obligau să se gândească. In atâţia ani de stat aici se 
dezobișnuise de acest lucru. 

— ÎI omorâm pentru că altminteri se sălbăticește. Cu prima 
ocazie brigadierul silvie o să-l împuște pentru că o să sfâșie 
căprioarele, adăugă căpitanul. 

— Dar e păcat de el, mormăi Franěk. 

— Bineînţeles că e păcat de el. 

— Știţi, eu sunt aici singur cuc, bombăni omul privind fără 
interes deosebit spre vârful dealului. E cel mai mare dintre toţi 
câinii pe care îi aveți. Cel puţin șaizeci și cinci. O mândreţe de 
paznic. 

— Cine să te fure acolo, în sihăstria ta? spuse râzând 
căpitanul. 

Franěk îl privi din nou descumpănit. 

— Nu e vorba de mine. Eu, fiecăruia aș... și își legănă mâinile 
mari, ca niște lopeți. Mă gândesc dacă se întâmplă ceva la 


graniță. 

— Pentru asta ne-ajung câinii noștri. 

— Dar ieri? 

Căpitanul trebui să recunoască. leri, într-adevăr, câinii au dat 
greș. Începând cu Liza. După toate astea a mai venit și ploaia 
care a șters urmele. 

— Chiar îl vrei tu, Franěk? se amestecă în discuție 
locotenentul-major. 

— Ar avea nevoie de el, remarcă Gusti Grunfeld. Singur în 
toată hărăbaia aia de casă. So ist ein schweres Leben, wissen's? 

Franěk își ridică sprâncenele stufoase ca și cum pentru o clipă 
s-ar fi gândit intens la ceva. Pesemne, fiecare cuvânt îi dădea 
mult de lucru până să-l rostească, dar și mai mult avea de furcă 
cu gândurile. 

— L-aș vrea, spuse în sfârșit. 

Căpitanul zâmbi. 

— Ar fi mai bine, Franěk, dacă în pustietatea aia a ta ai avea o 
femeie pe cinste. 

Franěk își ridică din nou sprâncenele de parcă s-ar fi înfuriat. 
Aștepta să vadă ce mai are de spus căpitanul. Expresia feței îi 
era bănuitoare și posomorâtă. 

— Bine Franěk, răspunse stingherit căpitanul. Cel puţin să ai 
câinele ăsta. 

— Da, câinele, încuviinţă Franěk și se linişti dintr-o dată. 
Mâinile lui mari și grele se mișcau încurcate pe lângă trup. 

„E-aşa cum spuneam”, reflectă căpitanul, reluându-și 
gândurile. În fond ce știu despre el? Bouzek se desparte de 
nevastă-sa, iar ăsta poate că a avut vreuna înainte de a veni 
aici. L-o fi părăsit. Sunt bărbaţi care nu pot uita.” 

— Numai că nu e chiar așa de simplu să-l prinzi, dădu 
căpitanul din cap, arătând spre Lup. 

— Ich geh’ mit ihm, se oferi Gusti Grunfeld. 

— N-am nevoie de nimeni, se răsti Franěk la prietenul său. 

— Așa e el întotdeauna, oftă Gusti. Aber ich geh’ doch! 

Căpitanul căzu pe gânduri. „Cercul se strânge” își zise. Și 
parcă i se luase o piatră de pe inimă, pentru că aceasta era o 
rezolvare acceptabilă. Cel puţin n-a mai fost nevoie să omoare 
animalul acela superb. Se întoarse întrebător spre locotenent- 
colonelul veterinar. 

— Și eu am închis ochii, mormăi acesta. Oricum, chiar dacă-l 


prinde viu, tot trebuie să-l aducă să-i facem o injecție. 

— la-ţi măcar mâneca, zise căpitanul. 

Franěk dădu dispreţuitor din mână. 

— Mă pricep. Eu în timpul războiului... 

Tăcu și căzu din nou pe gânduri. Ceva îi spunea că nu trebuie 
să vorbească mai mult, deși nu pricepea prea bine de ce. 

— Ce, în timpul războiului? întrebă căpitanul curios. 

— Artist de circ, îl ajută Grunfeld să răspundă. 

— Nuu, dădu din cap Franěk. Am lucrat la circ. Așa... la 
animale, zise el dintr-o dată și așteptă o clipă să vadă ce-o să 
spună căpitanul. Nu-mi mai amintesc dacă la „Busch” sau 
„Krone”. În fine, la mai multe circuri. Câinele se potrivește peste 
tot. 

— Da, câinele se potrivește, încuviință căpitanul. „Un câine 
teribil, care urăște oamenii și un însingurat care îi evită pe 
oameni”. 

— Oricum, mult mai bine decât să-l fi lichidat, adăugă 
locotenent-colonelul. 

Instructorul reflecta profund. Nu punea la îndoială faptul că 
cei doi vor ști cum să procedeze ca să prindă câinele, mai ales 
că unul din ei lucrase cândva cu animalele, după cum nici faptul 
că acolo, sus, câinele nu se va apăra îndârjit. Nu trebuia să li se 
întâmple ceva. Cei doi știu foarte bine ce înseamnă câinii- 
obișnuiți, dar nu cei crescuţi pe frontieră, chiar dacă zilnic trec 
pe lângă ei. 

Stogoncik se gândea că ar putea să lase liberi patru câini care 
l-ar fi imobilizat pe intrus. „Numai că acest lucru reprezintă un 
act de curaj, pentru că, garantat, acela este un bătăuș, iar un 
câine ca Prinţ, care a câștigat premiu la concursul de la Berlin, 
numai zece mii face, frăţioare... dacă e vorba să calculăm.” 

— N-am nevoie de nimic, mârâi Franěk de parcă îi citise 
gândurile. 

Se întoarse și își puse fierăstrăul pe umăr. Toate mișcările lui 
erau încete și cu scop bine determinat. In cazul în care copacul 
ajunge aproape să se prăvale, omul trebuie să știe și să se 
ferească din cale. Dar nimic pripit. Durează destul până să 
dobori un asemenea uriaș, timp în care poţi să chibzuiești 
destul. Numai un nebun ar fi în stare să stea să se răstoarne 
copacul pe el. 

Lup aștepta. Își arătă colții. Nu-i venea să-și creadă ochilor. 


Adineauri se apropiase de el un om căruia ori i-a fost frică, ori n- 
a mai vrut să-l atace și de aceea intervenţia unei căţele a fost 
suficientă pentru a-l face să renunțe. 

Acum spre el se îndreptau doi oameni. Cel care mergea mai în 
urmă, nu-l interesa, pentru că își dădu seama că e un fricos. 
Primul nu avea nimic omenesc în el. Niciun fel de frică, niciun fel 
de prudenţă. Inainta direct spre el, fără a se grăbi. Mergea cu 
corpul înclinat înainte. Mâinile sale lungi se bălăbăneau pe lângă 
corp. Era supărat și pe faţa lui se putea citi o expresie de 
cruzime. Avea părut zbârlit și roșcat ca o vulpe. Și mirosea. Lup- 
Negru nu suporta mirosul oamenilor, fiindcă îi ura. Dar mirosul 
emanat de acest om - amestec de transpiraţie, murdărie și 
băutură - îl tulbura. 

Se zbirii și toţi mușchii frumosului său trup se contractară. 

Nu, omului acestuia nu-i era frică de câine. Nici în mâini nu 
ținea niciunul din lucrurile acelea primejdioase care omoară de 
la distanță. Nu avea nici măcar bâtă. Nimic. Semăna mai mult 
cu un animal puternic și ameninţător, care înaintează încet, 
conștient de forța sa. 

Omul acesta fioros ajunsese acum periculos de aproape și Lup 
încă mai ezita. Nu-și putea explica de ce nu dăduseră drumul la 
câini și nici curajul acestui bărbat. 

— Mai bine renunţă, Franěk, strigă de jos căpitanul. 

Tăietorul de lemne nu se uită înapoi. Nu-i interesa nimic 
altceva în afară de câinele pe care dorea să-l supună. Știa că o 
să izbutească. Il sfida și în același timp îl stima. 

— Suntem egali, șopti el fără să-și poată explica în ce consta 
această egalitate. 

— Was meinst du, Tony? întrebă nesigur Gustl, care mergea 
în urma lui cu prudenţă. 

Intoarse privirea. Ştia că în acest fel oferă câinelui prilejul să-i 
sară în spate. Dar acum pur și simplu îl disprețuia. „Nimic nu 
supără și enervează felinele mai mult, ca atunci când omul le 
întoarce spatele, jignitor.” 

Dar Lup nu sări la el. Era doar foarte neliniștit. 

— Poate, începu Franěk să vorbească apoi, că nu trebuia să 
pomenesc de circ, nu? și se uită întrebător la Grunfeld. 

— Nu văd de ce, se miră Gustl. Mai bine lasă astea și fii atent 
să nu se repeadă bestia în spinarea ta. 

Pe faţa instructorului se vedea îngrijorarea. Avea mustrări de 


conștiință. Cunoștea bine această categorie de câini al căror 
comportament fusese stricat. În zece ani de serviciu întâlnise 
multe cazuri. Totdeauna se găseau conductori care la început se 
apucau să lucreze cu entuziasm, dar care apoi, fie că nu aveau 
în suflet destulă dragoste, fie că îi lăsau nervii, începeau să bâtă 
câinele ce le fusese încredinţat. Știa ce înseamnă când câinele 
lucrează de frică și cu ură faţă de om. Așa educau câinii dincolo, 
de partea cealaltă a frontierei. Știa de asemenea că e nebunie 
curată să te apropii de un asemenea câine, fără să ai ceva în 
mână. 

Nu cunoștea însă acea categorie de oameni din care făcea 
parte Franěk. 

Când Lup se repezi prin surprindere, nu reuși să apuce mâna 
stângă a lui Franěk, intenţionat îndoită din cot, că și primi peste 
nas o lovitură atât de puternică, dată cu muchia palmei drepte, 
încât se răsuci în aer și căzu, izbindu-se cu șoldul de pământ. 
Văzu stele verzi, dar sângele îi fierbea prea tare în vine ca să se 
gândească la durere mai mult de câteva secunde. Exact cât 
avea nevoie ca să se ridice de la pământ. 

Se năpusti din nou fără să-l pună-n gardă, sau să mârâie. Era 
un atac pe tăcute. De data aceasta șterse suprafața pământului, 
intenţionând să atace la picioare. 

Dar un pumn îl izbi cu iuțeala fulgerului peste bot, rănindu-i 
cerul gurii și aruncându-l cel puţin doi metri înapoi. 

Era la pământ. Din gură îi curgeau bale. Scâncea. Ştia că 
după atacul său asupra unui dușman atât de puternic, trebuie 
să se aștepte neapărat și la contraatac. 

Tăietorul de lemne sta în picioare și își ștergea încheietura 
mâinii drepte de saliva lăsată de botul câinelui, privindu-l cu 
niște ochi vicleni, de parcă s-ar fi amuzat. Îi vorbea pe un ton 
liniștit. In glasul lui era un amestec de vorbe jignitoare, dar și de 
puţin respect. 

— Ai înnebunit, măi jăvrică, dacă ai impresia că mă sperii de 
tine. 

Se gândi o clipă extenuat și își încreţi fruntea. 

„La circ nu mi-au dat voie pe urmă la animale, decât să le 
curăţ cuștile, mormăi furios. Ziceau că le bat. În ochi i se citea 
acum mânia. Dacă ai fi văzut pisicile alea mari cum vroiau să-mi 
sară-n gât, pe la spate. Acum, tu pentru asta te pregătești. Cel 
puţin tu vii din faţă, se vede asta în ochii tăi.” 


Într-adevăr, Lup se pregătea să se repeadă la gâtul lui. Își 
adunase încet-încet toate forțele pe care vroia să le arunce în 
acest atac. Spera să fie ultimul. Se lăsă la pământ ca să aibă un 
sprijin mai bun când va fi să se năpustească. Dar nu putu să 
sară pentru că bărbatul îi vorbea mai departe și în glasul lui era 
ceva care-l făcu să fie mai prudent. 

— Am lucrat cu leii, mă jăvrică. N-am avut nevoie niciodată de 
o cușcă de rezervă. Totdeauna am știut unde și cum să lovesc, 
în așa fel ca animalul să fugă și să-i piară cheful să mai atace. 
Cel mai rău e ursul. Este atât de leneș, că se înfurie dacă îl 
trezești din somn. Dar e mai puternic decât leul. 

Stătea pe loc, ușor înclinat înainte, mișcându-și mâinile 
mereu. Rămăsese cu acest obicei de când lucrase la circ. Nu 
avea nimic gândit dinainte. Acest lucru îl făcea în locul lui 
natura, care îi ajută pe cei puternici. Observă cum câinele se 
uita la gâtul lui. Era clar că acolo se va repezi. Işi mișca mâinile 
întruna fără să știe de ce. Creierul lui nu mergea cu 
raționamentul chiar atât de departe. Incetă să mai vorbească, 
pentru că simţea că se apropie momentul când câinele îl va 
ataca. Îi apăru în minte leul ieșind din manej prin tunelul de 
gratii. Îngrijitorul nu mai știa ce face. Băuse un litru de rom care 
ar fi trebuit de fapt să fie diluat în zece litri de apă călduţă și dat 
elefantului ca medicament contra răcelii. Dăduse drumul unui 
urs, pentru numărul următor, mai repede decât trebuia, încât se 
întâlni în tunel cu leul care tocmai își termina programul. 

— ...Ursul ăla l-a sugrumat pe leu, zise Franěk. Leul omoară 
numai atunci când poate sări. 

Se aplecă și mai mult. 

Lup-Negru țâșni de parcă l-ar fi catapultat chiar pământul. 

În timpul saltului său scurt se întâmplă ceva neprevăzut. Până 
în clipa când se aruncase asupra lui Franěk se gândise doar la 
mâinile acelea în continuă mișcare, fără să-și dea seama că și 
picioarele dușmanului său de moarte sunt pregătite de luptă, 
chiar dacă stăteau nemișcate. Mâinile îi distraseră atenţia și 
tocmai aici a fost greșeala lui. Primi o lovitură în burtă. Se 
rostogoli într-o parte, iar colții lui mușcară în gol. 

Tăietorul de lemne nu-și agitase mâinile fără rost. Cu o 
mișcare rapidă înșfăcă animalul de gât. 

Bărbatul se îndreptă de spate. Stătea acum ţeapăn ca un 
stâlp și râdea animalic. Apucase câinele de gât, ţinându-l 


departe de corp, ca să nu-l zgârie. 

Începu să-l învârtească. Mai întâi încet, apoi din ce în ce mai 
repede. În primele clipe câinele mai opuse rezistenţă, dar după 
aceea renunţă. Continua să-l învârtească din ce în ce mai 
repede. 

Se opri brusc. Simţi cum îi trosnesc în mână vertebrele 
gâtului. Ridică puţin mâinile și izbi cu câinele de pământ. 

Lup rămase nemișcat. Horcăia. 

— Bist du ein fabelhafter Kerl! răbufni Gusti în spatele lui. 

Franěk se întoarse încet. Nu părea obosit deloc, dar nici nu 
avea vreo satisfacţie din această luptă. 

— A fost mai greu decât cu pisica aia, spuse extenuat. 
Atunci... și încercă să-și amintească. Na, mi se pare că pantera. 
Am învârtit-o și pe ea tot așa. Atât doar că și-a strivit capul de 
gratii. 

— N-aș vrea să am de-a face cu tine, oftă Gusti. 

Franěk continua să privească absent. | se păru că de-abia 
acum realizează de fapt pentru ce venise el aici. 

— Va fi un câine bun, zise în sfârșit. O să-i fie frică de mine 
până la moarte. Totdeauna am căutat, încă de la început, ca 
animalele să știe că nu e de glumit cu mine. Pe urmă n-aveam 
nicio grijă. La fel și cu ăsta, acum. 

— Crezi oare? îl întrebă sceptic Gusti Grunfeld. 

— Știu eu! 


instructorul Stogoncik începu să urce povârnișul. Era limpede 
că nu va mai avea nevoie de pistol. Il privea cu admiraţie pe 
acest om și totuși nu-i plăcea de el. „Cu câinii nu se procedează 
așa. E mai mult decât cruzime. Va fi cel mai rău câine din 
regiune, își spuse în gând. Un om rău și un câine rău e ceva 
degradant. Nu mi-aș dori să lucrez cu un asemenea câine. Tot 
timpul ar aștepta un moment de neatenţie din partea mea ca să 
se repeadă la gât. Câinele are memorie bună.” 

Franěk auzi zgomot de pași și se întoarse încet. 

— Aţi vrea să-mi Împrumutați cureaua cu ţepi? 

Stogoncik i-o dădu tăcut. i 

Lup își revenise dar nu schiță nicio mișcare. Il durea tot 
corpul. Respira greu. Văzu două mâini pregătite să-i lege 
cureaua de la gât cu zgarda. Işi dădu seama că sunt aceleași 
mâini care erau cât pe-aci să-l sugrume și mârâi înăbușit. 


— Nu ţi-ajunge? se miră Franěk. ÎI lovi cu piciorul în burtă și se 
întoarse spre Stogoneik, care privea dezgustat această scenă. O 
să fie un câine bun! 

— Și eu v-aș trage una cu piciorul, spuse răutăcios 
instructorul. Așa se procedează cu animalele? 

Franěk râse prostește. 

— Acum e câinele meu! 

Lup se ridică istovit. Se clătina. Încercă să opună o slabă 
rezistență, pentru că nu vroia să meargă după acest om 
îngrozitor, care îl privase de conștiința Valorii proprii și de 
respectul faţă de sine însuși. Însă ţepii curelei i se înfipseră în 
gât. Porni încet, cu capul în jos, în urma noului său stăpân. 

— Oricum, tot e mai bine decât să-l fi lichidat, remarcă 
veterinarul. 

Instructorul dădu sceptic din cap. 

— Poate că e mai bine să mori, decât să-ţi pierzi curajul 
pentru totdeauna, spuse îngândurat. 

Căpitanul privi ceasul de la mână. 

— A durat treizeci și unu de minute, spuse pe un ton sec. Nu 
și-a pierdut el tot curajul în timpul ăsta. 

În noaptea aceea vântul șuiera ca un cuib de șerpi întărâtaţi. 
Era un vânt cald, pentru că după un august năbădăios și 
fierbinte, venise acum o splendidă vară indiană. Totuși, nu te 
puteai baza prea mult pe căldura asta. De multe ori, noaptea, se 
lăsa frigul și vântul se transforma în vijelie, care, de undeva, de 
la sud, poate dinspre Alpi, aducea vestea că pe-acolo căzuse 
zăpada. Vântul cald izbea obloanele de la ferestre, care fuseseră 
verzi cândva, cu frunze de tei pictate simbolic pe ele și 
inimioare traforate. Acum le deschidea și le închidea ca un 
neastâmpărat. Obloanele scârțâiau îngrozitor. Lui Franěk nu-i 
trecuse niciodată prin minte că ar trebui să ungă balamalele. 
Fostul proprietar, neamţul, din contră, nu concepea să nu le 
ungă. Înainte oamenii trăiau mai liniștit și le rămânea timp 
pentru treburi din astea. Cândva, aici locuise o familie germană 
numeroasă. Toţi erau buni gospodari și făceau toate reparaţiile 
locuinţei, ori de câte ori era nevoie. 

Începând din patruzeci și opt, aici locuia Franěk singur. De 


fapt, până în cincizeci și doi, locuise împreună cu tatăl lui, care 
apoi murise. Franěk nu-și pierdea timpul cu fleacuri, astfel că 
obloanele scârțâiau și la fiecare izbitură de vânt toată casa se 
clătina din temelii. De peste tot se auzeau sunete și zgomote 
ciudate. Vechile cufere nemţești erau pline de cari. Grinzile pe 
care se sprijinea tavanul greu din scânduri de stejar se 
deformaseră și din când în când trosneau. Acoperișul se lăsase, 
iar bucăţile de șindrilă care intraseră una în alta scrâșneau ca 
dinţii unui om înfuriat. Ramurile de pin și ciorchinii roșii ai 
scorușilor loveau din când în când acoperișul, care suna ca o 
tobă. 

— Să fiu în locul dumneavoastră, n-aș sta aici, spuse soldatul 
Kučera, care se așezase în faţa lui Franěk. 

Acesta nu-i răspunse. Continua să lucreze fără să se uite 
măcar o clipă la el. Tinea între genunchi fierăstrăul și îl ascuţea. 
Un dinte în afară, altul înăuntru. 

Soldatul împinse paharul plin cu un lichid albăstrui. 

— Nu vă supăraţi, dar nu pot. 

— Totdeauna ai băut, mormăi Franěk. 

— Acum n-am voie, am avut comoţie cerebrală. Un milimetru 
mai trebuia și m-ar fi înghiţit pământul. 

Scrâșnetul neplăcut al pilei încetă. Franěk își ridică privirea. 

— Tu ai fost ăla? 

— N-aţi știut? Eu și Krátký. Se pare că vom fi avansați la 
gradul de fruntaș. Poate primim și insigna de grănicer de frunte. 

— Deci voi sunteți cei doi, spuse Franěk, pe un ton obraznic, 
îndreptându-se spre fereastră. Inţepeni oblonul cu o surcea. 
Câteodată mă enervează când se tot izbește așa, explică. 

Soldatul se uită la ceas. 

— Trebuie să plec, domnule Franěk. Da’ vreţi să vă însuraţi? 

Franěk se uită la el contrariat. 

— Ce altceva puteau să vă scrie cei de la raion, de la 
Budejovice, nu? Scrisoarea aia pe care v-am adus-o atunci. 

Franěk nu răspunse nimic. Se uită într-o parte, în colțul unde, 
lipită de perete, era securea. Soldatul nu-i urmări privirea. 
„Poate că a spus-o doar așa, într-o doară”. Fran&k tocmai se 
gândea la asta și la multe alte lucruri. Se apropie de masă și 
dădu pe gât păhărelul cu băutură. 

— Lasă, dacă nu vrei, mormăi. 

— AȘ fi vrut să-mi ung și eu gătlejul, zise soldatul din ușă. 


— De ce? 

— Eh! și dădu plictisit din mână. M-am certat cu prietenul 
meu. Știți că pentru o femeie? 

Franěk îl privi tăcut. 

— Femeia care nu știe ce vrea sau pe cine-i vrea, totdeauna 
strică prieteniile vechi, spuse soldatul stând mai departe în ușă. 

Afară sufla un vânt călduț. Răsăriseră primele stele. Soldatul 
privea cerut albastru și se gândea că povestea cu Eva nu e chiar 
așa cum spusese el. Omul face pe indiferentul ca să nu râdă 
ceilalți de el. Se întoarse repede, intră în odaie și spuse: 

— Să nu vă-nsuraţi, domnule Franěk. 

Râse obraznic și dispăru în întuneric. 


Franěk se așeză și privi pentru o clipă flacăra lămpii cu petrol. 
Dădu din cap nemulțumit. Prea se adunaseră dintr-o dată atâtea 
lucruri la care trebuia să se gândească. Incepu să-l doară capul. 

Nu spusese nimănui că cincisprezece ani de singurătate pot 
să doboare sau să schimbe omul total. Chiar dacă ar fi vrut să 
se destăinuiască, tot n-ar fi găsit cuvintele potrivite, pentru că 
lui creierul îi funcționa destul de încet. Dacă mai avea câteodată 
o sclipire, aceasta nu era isteţime, ci experienţa pe care i-o 
dăduse viaţa. 

Prezența câinelui îi făcea bine, chiar dacă știa că animalul nu-l 
iubește și n-o să-l iubească niciodată. Dar câinele scotea sunete, 
ca orice fiinţă. Nu era vorba decât de asta. Câinele umbla, lipăia 
apa și trăgea cu dinţii de carne. Şi câteodată mârâia. 

Adevărat, din când în când mai nimerea pe la el vreun ostaș, 
ca astăzi Kucera. Doar atunci când, într-adevăr, nu mai exista 
nici o altă posibilitate să te mai duci undeva. 

Franěk reprezenta doar o fărâmă a naturii, iar chipul lui 
aproape negru era tot atât de plin de viaţă ca piatra în apă. Cu 
barba lui roșcată, nerasă de mult, cu unghiile care uitaseră cum 
arată foarfeca, dar care erau rupte de coaja tare a pinilor și 
molizilor, inspira teamă tuturor. Se obișnuise demult să tacă. Era 
mut ca un copac. Și tot demult încetară să-l mai invite familiile 
tăietorilor de lemne de prin împrejurimi, fie că era vorba de 
Grunfeld, sau Kováč, niște oameni cumsecade, ori de lovănescu, 
o familie de originali. Nici rotofeiul de Rambousek nu-l mai invita 
pe la el. Când Franěk încă îi mai frecventa, totdeauna se așeza 
în colțul cel mai întunecat al odăii, unde stătea tăcut ca o 


buturugă. Din întuneric îi luceau doar ochii, care băgau spaimă- 
n neveste. Acum şedea la masă și bea. Aici, la graniţă, toţi 
bărbații făceau rachiu. Dracul mai știa ce e voie și ce nu. Il 
fierbeau de multe ori ca să-l facă de optzeci de grade. Mirosea a 
saboţi și a toate fructele otrăvitoare posibile. Nimeni nu bea mai 
mult de o jumătate de litru, însă bărbatul ăsta negricios și tăcut 
trăgea la măsea răzbit. Nici măcar un pin înalt de treizeci de 
metri, n-ar fi putut să-i vină de hac. 

Nu se mai pomenea demult despre el în casele celorlalți 
muncitori forestieri. Incetaseră să se mai gândească la o 
eventuală înrudire cu vreuna din familii, pentru că femeilor le 
era groază de el. Nu mai făcea parte din categoria oamenilor, 
devenind doar ceva legat de munca lor. 

să fii cu Anton Franěk în echipă, însemna ceva. În câteva 
secunde - în sensul cel mai strict al cuvântului - reteza cu 
fierăstrăul lui mecanic un molid de șaizeci de ani. Un muncitor 
fără egal. Nu avea nevoie de nimeni care să împingă cu cangea. 
Totdeauna se descurca singur. Nici nu ridica bine capul și știa 
imediat din ce direcţie bate vântul și în ce fel poate să-i ușureze 
munca. Simţea, de asemenea, orice schimbare a direcţiei 
vântului. De câte ori, aparent nejustificat, nu începea să taie 
trunchiul copacului din direcţie opusă. Până ce fierăstrăul să 
ajungă la capăt, vântul își și schimba direcția, culcând ascultător 
copacul, exact în locul unde vroia el. 

Masa la care ședea era primitivă, improvizată din scânduri 
negeluite. Pe cea veche, sculptată, mâncată de cari, o făcuse 
praf dintr-o lovitură de pumn, într-un moment de furie. Din 
scândurile de pe fața mesei, capetele cuielor ieșeau înafară. Il 
interesa tot atât de mult ca și obloanele care scârțâiau. 

Stătea tăcut și se uita la Lup. Dar nu se gândea la câine. 
„Deci ăștia au fost cei doi”, șopti. Inchidea și deschidea pumnul. 
„Auzi... şi să nu mă însor”. Aproape că zâmbi total absent. 


Câinele știa pe-ale lui. Lup-Negru era un câine regesc. Cândva 
avusese o părere bună despre el însuși. De data; asta devenise 
un câine îmblânzit. Un animal cu comportamentul stricat, căruia 
i se zbârlea părut pe spinare, ori de câte ori se uita la tăietorul 
de lemne. Acum era un câine cu un caracter rău, fiindcă niciun 
câine din lumea asta, pur și simplu nicio vietate, nu suportă la 
infinit, impasibil, cruzimea, despotismul și umilirea. 


De fapt nu era un câine îmblânzit. Instructorul Stogoncik și 
căpitanul intuiseră bine. Acum doar se prefăcea. Niciuna din 
loviturile primite nu reușise să-i potolească dorința nestavilită 
de a-și lua revanșa. Pe Lup îl lega de om o cătușă. Avea timp 
destul. Tăietorul de lemne avea și el timp. 

Câinele îl ura. Ingrozitor. De moarte. Oricare alt câine în locul 
lui ar fi fugit de sute de ori în aceste trei luni, însă Lup nu. 
Adevărat, nu raţiona ca un om, însă gândurile lui - pentru că nu 
erau doar instincte - erau aproape ca ale unui om. Pur și simplu 
nu fugise pentru că avea timp destul să o facă. Mai avea și niște 
datorii de plătit. Nu simţea el chiar așa. Dacă ar fi putut să 
vorbească, bineînţeles că nu ar spune-o cu aceste cuvinte. 

Situaţia lui se putea compara cu aceea a unui frate sălbatec 
din nord, de dincolo de Cercul Polar, care nu reușește să 
doboare elanul din prima lovitură. Aleargă apoi după el, uitând 
că mai sunt și alţi elani, mult mai ușor de doborât. Îl fugărește 
mereu pe primul, pentru că e vorba de prestigiul său. 

„O să-mi cazi tu în labă”, mărâi imperceptibil Lup. 

Dar bărbatul era cu ochii în patru și urmărea orice mișcare a 
botului câinelui. Înţelegea puţin limbajul lui, chiar dacă nu-l 
auzise când mârâise. 

— Ori tu pe mine, ori eu pe tine! și râse răgușit. 

Lup în realitate ura pe toţi oamenii. Avea și de ce. Făcea 
legătura între două noţiuni - omul și biciul. Asta fusese odată. 
Acum - omul și securea, buturuga groasă și muchia mâinii care 
lovește la nas. O lovitură cumplită, care îl face pe câine să-și 
piardă cunoștința. Deci - omul și lovitura. Așa era cel mai 
corect. 


Câteodată se mai abătea pe aici câte cineva de la companie. 
Destul de des și ofițerii. Altădată n-ar fi venit așa de frecvent ca 
acuma, pentru că toţi erau curioși să-l vadă pe Lup. Mai des 
veneau cei care lucrau cu câinii și îi iubeau. 

Fusese de câteva ori și căpitanul Hâjek. Era tot așa de tăcut 
ca și tăietorul de lemne. Pentru că venea seara târziu, după ce 
punea la punct toate problemele companiei, se așeza lângă 
focul aprins de Franěk cu puţin timp înainte și se uita când la 
flăcări, când la câine. 

De multe ori cei doi bărbaţi nu scoteau toată seara niciun 
cuvânt. Ședeau la masă și beau otrava aia de rachiu. 


Tăietorul de lemne scoase o sticlă din dulap și turnă rachiul în 
două pahare mai mari. Era semn că are încredere în căpitan. 
Acestuia îi era perfect egal unde și cum se producea băutura 
asta mizerabilă, îngrozitor de tare, dăunătoare sănătăţii, pentru 
că avea grijile sale. Dacă băutura asta îi face rău unuia din 
interiorul ţării, asupra grănicerului, care-i un om mai aspru, nu 
are niciun efect. 

Totdeauna mai întâi își netezea distrat părul blond și rar, iar 
apoi dădea pe gât paharul cu rachiu. Nici nu lăcrima. 

„In fond cu ce mă deosebesc eu de acest pustnic”, se gândea 
căpitanul. Privea flăcările și gândul îi era la femeia pe care și-ar 
fi dorit-o tovarășă de viaţă. „E o femeie minunată. Dacă aș fi 
fost un funcţionar care vine acasă la două și jumătate, aș fi găsit 
masa pusă, iar ea m-ar fi întâmpinat cu zâmbetul pe buze. Însă 
eu am meseria pe care o am și ea n-ar fi venit cu mine în 
pustietatea asta. In plus, mai sunt și o fire sentimentală. Așa nu 
merge în serviciul nostru.” Bău și al doilea pahar. 

— Alaltăieri am fost pe la Bouzek, spuse fără să se uite la 
Franěk. Numai că la el e imposibil să stai. 

— De ce? 

— Tot timpul nu vorbește decât despre nevastă-sa. l-au 
respins din nou divorţul. E o plictiseală întreagă s-asculți 
discuţiile lui despre femei. Căpitanul oftă. Dumneata cel puţin 
nu vorbești despre asta. 

Franěk ridică ochii nesigur. 

— Dar cea pe care au omorât-o? Se știe ceva despre ea? 

— Bineînţeles că da, dădu din cap căpitanul. Atât doar că nu 
suntem noi primii care aflăm. De asta se ocupă alte organe. 

— Când se vor termina cercetările? 

— Pot să dureze și trei luni. Un asemenea caz nu se rezolvă 
într-o săptămână, mai ales că femeia e cetățeană străină. 

Franěk se făcu mic. 

— Deci era străină, oftă el. 

Căpitanul se gândea la cu totul altceva. 

— E ciudat că ţi-ai ales tocmai casa asta. 

Tăietorul de lemne își muncea creierul. Îl respecta pe căpitan, 
care era un om Slăbuţ, dar care bea ca un bărbat, fără ca ochii 
lui să-și schimbe privirea cenușie, cercetătoare. 

— Casa asta, repetă Franěk. Își înghiţi vorbele. Simţea în 
întrebare o primejdie, însă nu putu să-și dea seama în ce consta. 


Vroia să dea un răspuns înţelept și de aceea își căuta cu greu 
cuvintele în capul în care nu avea nimic. Casa asta nu am ales-o 
eu, răspunse în sfârșit. 

Căpitanul știa că așa este. Tatăl lui Franěk murise aici în '55, 
iar mama, cu un an înainte. De ce bătrânii părăsiseră câmpia 
roditoare a Elbei pentru a veni aici, nimeni nu va ști niciodată. 

Căpitanul se gândea la ale sale. „Câteodată serviciul e greu, 
mult mai greu decât își poate închipui cineva. Să aperi frontiera 
nu înseamnă numai să stai la pândă, cu mâna pe armă, gata să- 
ți dai viaţa. De multe ori înseamnă să știi și să bei. Chiar și o 
porcărie ca asta. Să bei nu numai de nevoie, ca să mai afli câte 
ceva, dar și așa, de supărare și necaz.” 

— Știu. Nu cred că oamenii au venit să populeze regiunea 
frontierei de plăcere. Mai ales cei care nu sunt de la ţară și care 
aveau o gospodărie. 

Se uita îngândurat la câinele ai cărui ochi scânteiau ca două 
smaralde. 

— Mă mir că nu ţi-ai adus o femeie zdravănă. 

Franěk tăcea ca o buturugă. 

— Pe Bouzek l-a înnebunit singurătatea, adăugă căpitanul. 

— Și pe mine... la fel, recunoscu Franěk. Dar femeie nu-mi 
iau. Pentru nimic în lume. 

Aceste ultime cuvinte îl surprinseră pe căpitan. Făcuse încă 
un pas în cunoașterea oamenilor. 

— Vorbești de parcă femeia ar fi o sperietoare. 

— Sperietoare! Astea-s prostii! 

— Sunt! 

Căpitanul își dădu seama că n-ar fi înțelept să continue 
această discuţie. Tăcerea era mai bună. Maiorul, care știa să 
aibă o privire convingătoare, îi spusese când discutaseră ultima 
dată: „Aici, în regiunea asta, a locuit familia Gorstner. Fiul lor a 
fost SS-ist. Pe frontul de răsărit a primit crucea cu spade. După 
ce s-a terminat războiul s-a predat trupelor sovietice, a ajuns 
aici și apoi a șters-o la americani.” 

Insă cuvântul „regiune” era ceva foarte vag. După '45 în 
multe zeci de case nu s-a mai mutat nimeni, astfel că treptat au 
căzut în paragină, ori au servit ca obiective militare în aplicaţii și 
tancurile le-au făcut una cu pământul. 

Nu s-a păstrat nimic. Nicio însemnare. După marea cotitură, 
au început să vină aici tot felul de oameni, și cinstiţi și 


pușlamale. Se distrugeau și se ardeau la întâmplare toate 
hârtiile și nimeni nu-și dădea seama că de fapt, prin asta, se 
făcea un serviciu naziștilor. 

„In definitiv, spusese atunci maiorul, au fost destui cu numele 
Gorstner. N-o fi chiar ăsta din Munchen.” 

— Franěk, nu știi ce fel de familie germană a fost cea care a 
locuit aici înaintea ta? 

Franěk încetă să-și mai toarne rachiu. Mâna îi tremura puțin, 
dar căpitanul nu observă acest lucru. Se uita la câine. 

— Cine-și mai aduce aminte, răspunse tărăgănat. Când am 
venit noi, ei erau demult evacuaţi. 

— Dar de ce aţi venit aici? 

— Ne-a ars casa. 

— Unde? 

— Acolo, unde am stat înainte. De fapt, eu n-am locuit cu ei. 
De la paisprezece ani am tot colindat lumea cu circul. Am 
cutreierat-o aproape jumătate. 

Căpitanul dădu din cap. 

Franěk se antrenă în discuţie. Îl liniștea faptul că acest 
căpitan nu punea prea multe întrebări. 

— După aia, tata s-a apucat de băutură, fiindcă oamenii 
ziceau că și-a dat singur foc la casă, cică să primească banii de 
la societatea de asigurări. 

— Cândva se mai făceau și din astea, încuviință căpitanul. 

— Ne porecliseră „incendiatorii”. M-am întors pe la sfârșitul 
războiului... Curgea și o apă pe-acolo. 

— Elba? _ 

— Da. Cred că Elba. In niciun caz tata nu dăduse foc la casă. 
Lucrul ăsta îl mâhnea tare mult... în '48 ne-am mutat, ca să 
scăpăm de gura lumii. 

Franěk tăcu fiindcă din nou încetase să se mai gândească. Se 
sperie puţin. „Poate c-am vorbit prea mult. Și-așa ei știau de 
circ, însă despre Inge, nimic.” 

Căpitanul nu spuse nimic. Își turnă din nou în pahar. Era al 
treilea. Poveștile astea vechi, de fapt, nu-l prea interesau, însă 
cazul petrecut recent le reactualizase. In felul lui garanta pentru 
oamenii de aici și în cazul acesta ar fi trebuit să știe despre ei 
totul. Dar ce înseamnă acest „tot”? 

— Mă gândesc mereu la femeia împușcată, spuse încet. 
Franěk goli paharul și îl puse ușor pe masă. 


— Și eu la fel. Pe fața lui nu se văzu nici cea mai mică 
tresărire. Părea o piatră care zace-n apă. Își căută cuvintele. 

— În ultima vreme a fost liniște pe-aici, zise în sfârșit, de 
parcă limba i se poticnea de cerul gurii. Era din cauza rachiului. 
Mă gândesc la ea cum zăcea acolo, vorbi el încet și privi spre 
foc. Și părul ca... 

— Secara coaptă, îl completă căpitanul. 

— Să zicem... Secară coapta... Am văzut mulți morți... da, da, 
însă pentru prima dată o femeie. Era foarte frumoasă... 

Căpitanul îl privi surprins. 

— Știi, Franěk, ești singurul care spune despre ea că era 
frumoasă. 

— Cel puţin mie așa mi s-a părut. 

Căpitanul dădu din cap. 

— Avea mai curând trăsături bărbătești, barba aceea 
proeminentă și nasul lung și subţire. Am crezut că nu-ţi plac 
femeile! 

— Nu-mi plac, răspunse Franěk. Nu-mi trebuie. Vreau să am 
liniște. 

— De-acum încolo o să fie multă vreme liniște. Ne-apucăm să- 
nvăţăm limbi străine. 

— Chiar nu se știe nimic despre ea? întrebă Franěk 
aplecându-se peste masă. 

— Nimic, răspunse căpitanul ridicând din umeri. Oficial o 
chema Inge Tiefbach. Așa era scris în pașaport. Intr-adevăr 
locuia la Munchen și într-adevăr era ingineră. Hidrologie, cam 
așa ceva. 

— Ea a fost? 

— Nu. Acea Inge Tiefbach trăiește. La Munchen. Știi, Franěk, 
nu cunosc nici eu prea multe. Cei de la contrainformaţii nu se 
destăinuiesc nimănui. Oricum, e o poveste încurcată. Sunt fericit 
că cei doi militari au scăpat teferi din toată treaba asta. 

Kučera și Krátký, spuse încruntat Franěk. Kučera ăla a fost pe 
aici în seara asta. E un ostaș bun. 

— Este. Puțin a lipsit ca să nu plătească cu viaţa. Atâta doar 
că a tras mai repede și mai precis. 

— Atâta doar că a tras mai repede și mai precis, repetă după 
el tăietorul de lemne. 

Se vedea că nu se gândise la aceste cuvinte când le repetase. 
Începu să-și răsucească o ţigară din hârtie de ziar cu un tutun 


care mirosea urât. 

Căpitanul îi întinse tabachera. 

— la o ţigară! 

— Sunt prea slabe pentru mine. 

„Toate presupunerile s-au dat peste cap, gândi căpitanul. 
Serviciul ăsta e cel mai greu din câte cunosc eu. Chiar dacă 
oamenii își închipuie că e suficient să știi nemţește și să ai 
pantofii lustruiţi. Nu știu cum o să mă descurc până la urmă. Au 
trecut aproape trei luni.” Se dojeni singur. „Dacă toţi ar gândi 
așa, nu știu cine ar mai rămâne aici, la frontieră.” 

— Franěk, m-ai ajutat de multe ori. 

— Eh! mai tragem o dușcă? 

In vatră trosnea o buturugă. Căminul era foarte bine construit, 
însă trebuia să știi cum să arzi lemnul în el. Franěk, într-adevăr, 
se pricepea. Niciun fel de surcele, nimic. Crăpa dintr-o singură 
lovitură butucul. În despicătură înfigea o pană de lemn, iar în 
adâncitura care se forma îndesa mușchi uscat. Dădu foc la 
mușchi. Acesta fiind uscat și îndesat până în inima lemnului, 
făcea ca focul să învăluie imediat butucul care ţinea până 
dimineaţa. Trebuia doar ca, din când în când, să-l împingă în 
mijlocul vetrei. 

— Suficient, spuse căpitanul și luă paharul de pe masă. 
Dumneata ce crezi? 

— Absolut nimic. Nu o cunoștea nimeni de pe-aici. 

— Totuși, în noaptea aceea, oamenii au vorbit despre ea pe la 
casele lor, nu? 

— Au vorbit, încuviinţă Franěk. Își mușcă buzele. Era și 
normal, fiind vorba de o femeie. Am stat cu Bouzek și ne-am tot 
ciorovăit amândoi. El crede că pur și simplu a vrut să treacă 
peste graniţă. 

— Prostii, spuse căpitanul dând din cap. Purta armă. N-a 
trecut cu ea frontiera. Avea pașaport fals. Știa bine cum arată 
frontiera în zona asta. Ea trebuie că se ducea la cineva. 

— Poate că s-a și dus la cineva, zise Franěk. 

— Ce-i cu Katorio, sau cum îl cheamă? 

Franěk ezită o clipă. Apoi dădu din cap. 

— Asta nu, spuse categoric. 

— Sau la vreuna din familiile nemţțești. Doar era nemţoaică. 

— Numai oameni cumsecade. 

In vatră trosneau buturugile, iar rășina care începuse să se 


topească răspândea un miros plăcut. Franěk își aprinse ţigara de 
la foc. 

— Ce fumezi, Franěk? 

— Tutun. Rasuciţi-vă o ţigară, dacă vreţi! 

— Eu nu. Mulţumesc. Mi-ajunge otrava asta pe care am băut- 
o. Să mulţumești locotenent-colonelului. Acesta se obișnuise în 
lagăr cu tot felul de lucruri. Acum pentru el nicio ţigară nu e 
suficient de tare. La fel și pentru maior. 

— Nu i-am văzut demult pe aici, mormăi Franěk. Udă bine 
hârtia de ziar cu salivă, apoi începu să răsucească ţigara cu un 
întreg ceremonial. _ 

— Poate că o să-i vedeţi, spuse căpitanul. Insă nu știu când. 

Mai stătu o clipă frecându-și mâinile subţiri și noduroase. Se 
gândi din nou la femeia ucisă și realiză că totul îi scapă printre 
degete. Praga vroia să știe rezultatele cercetărilor, dar totodată 
nu comunica nici măcar ceea ce se aflase până atunci în 
legătură cu acest caz. Îl frământa întrebarea chinuitoare: unde 
se îndrepta și către cine? La urma urmei, de clarificarea acestei 
întrebări depindeau toate celelalte aspecte ale cazului. 

Se uită la câinele care stătea culcat lângă perete. Se aplecă 
puţin și întinse, periculos de aproape, mâna spre el. Nu se gândi 
că i s-ar putea întâmpla ceva, fiindcă niciunul din câinii din 
companie n-au avut curajul să-l înșface de mână. 

— Eu n-aş face asta, îl preveni tăietorul de lemne. 

Și mai înainte ca Lup să ţâșnească din tăcerea lui 
înspăimântătoare, apucă mâna căpitanului, trăgând-o înapoi. 

— Vreţi să rămâneţi fără degete? 

— Nu poate fi îmblânzit? 

— Ba da, dar nu așa. Cu ăsta nu merge cu vorba bună. Mie 
nu-mi face absolut nimic. 

— Poţi chiar să-l și mângâi? 

— De ce l-aș mângâia? 

Lup până acum urâse pe toţi oamenii, dar în ultima perioadă 
această ură se transformase în indiferență. Pur și simplu pentru 
el nu mai existau. Nu meritau nici măcar să mârâie la ei. Chiar 
dacă i-ar fi dat de mâncare, tot nu l-ar fi putut cumpăra. 

Ştia că stăpânul lui turbat nu prea se simţea în largul său, din 
cauză că veneau aici oameni să-l vadă. Cel puţin aceștia erau 
buni cu el, nu-l amenințau când treceau pe lângă sfoara de 
cânepă cu care era legat la perete. 


În primul rând îl ura pe stăpân. Atât de mult, încât nu mai era 
loc în sufletul lui și pentru alţi oameni. 

Ceilalți n-aveau bici, ca dincolo, unde crescuse el. Era foarte 
derutat de Stencl, pe care toţi soldaţii îl strigau „grăsunul”. ȘI-I 
amintea. Era ostașul care se îndreptase spre el, atunci când îl 
încercuiseră pe deal. Atunci când Liza a minţit. 

Și tocmai soldatul acela îi aducea acum cea mai bună 
mâncare. 

Se făcu covrig și scânci dureros. 

Căpitanul îl privi surprins. Înțelegea graiul câinilor. Știa dacă 
era vorba de bucurie, de tristețe, de dor. „Probabil că tânjește 
după ceva”. N-avea de unde să știe că îi era dor de Liza. 

— Să fii atent cu câinele, Franěk! îi spuse el la plecare. 

— Da. S-a obișnuit. În fond, domnule căpitan, nu e câinele 
dumneavoastră, răspunse Franěk, ridicându-și capul. 

— Nu este. Dar asta nu înseamnă, că poți să-l omori! Franěk 
mușca dintr-o bucată de slânină. Nu folosea cuțitul. Dinţii lui 
puternici, ca de rechin, retezau dintr-o singură mușcătură. Din 
timp în timp și-i înfigea în slănină și trăgea. 

Se uita la câine. Ştia că îl urăște, dar era mândru că e o ură 
strunită, cu toate că nu credea prea mult în această îmblânzire, 
fiindcă ochii câinelui erau nesinceri și-l priveau pieziș. 

Avea experienţă de când îngrijise animalele la circ. Odată, se 
năpustise asupra panterei negre, cu care nici celebrul dresor 
italian, Lossini, nu știa ce să mai facă, îngrămădind-o într-un colț 
al cuștii, pentru simplul fapt că îl zgâriase la mână, și începuse 
s-o izbească sălbatic cu furca de fier, cât pe-aci s-o omoare, 
până văzuse în ochii ei frica. Ar fi continuat s-o lovească, dacă 
din întâmplare nu ar fi apărut dresorul Lossini și nu i-ar fi spus 
să iasă din cușcă. 

Niciodată nu i se întâmplase să-i fie frică. Dar asta nu 
reprezenta nicio calitate. Totdeauna se înfuria atât de tare, încât 
își pierdea minţile. Sentimentul acesta al fricii nu ajungea până 
la creierul lui. 

Se uită la Lup. 

— Cu mine să fii atent, mormăi Franěk. Asta încă mă mai 
distrează, dar să nu crezi c-o să m-apuc să te dezmierd, cum fac 
ăștia cu câinii lor. Vorbea cu voce scăzută. Tu nu poţi fi dresat, 
iar eu nu ţin să fac pe dresorul de câini. 

Işi aminti de Inge care obișnuia să spună: „M-amuză grozav 


de mult să-mi pun gâtul în gura ursului alb încât să nu mai poată 
închide maxilarele. Atunci nu e decât o biată pisică. Și mie îmi 
plac pisicile.” 

— La fel ca mie, câinii de casă, spuse cu glas tare Franěk. 

Lup stătea culcat lângă perete, pentru că sfoara de cânepă pe 
care i-o legase stăpânul de gât era scurtă. Până acum nu-i 
trecuse prin cap că ar putea încerca să o roadă. Dar în ultima 
perioadă... era ciudat că acest gând care-i tot spunea „încearcă” 
îi încolţise în minte abia acum, la trei luni după noaptea de 
pomină petrecută cu Liza. 

De atunci n-o mai văzuse. Ori de câte ori Franěk pleca de- 
acasă îi punea la gât cureaua cu ţepi. De fiecare dată purta 
niște mănuși lungi, din piele groasă, prin care nu putea să-l 
muște. 

Dacă ar fi fost un câine obișnuit, demult nu s-ar mai fi gândit 
la ea. Dimpotrivă, dacă ar fi fost un câine sălbatic, ar fi știut că 
după două luni începe perioada când trebuie să aibă grijă de 
cățea de două ori - de ea și de pui. 

Dar acum, după trei luni, dacă ar fi fost un câine sălbatic, n-ar 
mai fi avut nicio grijă, pentru că puii ar fi avut o lună și cățeaua 
s-ar fi îngrijit singură de ei. Insă în el se amestecau instinctele 
strămoșești de vânătoare, cu cele de animalitate, pe care omul i 
le cultivase sistematic. 

Stătea lângă perete și ochii îi străluceau în verde. Din timp în 
timp, când stăpânul său îi arunca o bucată de slănină, sălta 
capul și o prindea din zbor, dinţii clănţănindu-i de fiecare dată. 
Știa una și bună - că trebuie să mănânce ca să fie puternic. 

Lângă acel perete petrecu multe nopţi într-o stare de 
semitrezie. Era foarte atent. Știa că de fiecare dată când se 
întorcea de la lucru, Franěk aducea moartea cu el în casă. 
Vedea acest lucru în orice gest al său, care putea însemna o 
ridicare nevinovată a mâinii, dar și o lovitură cu buturuga. 

— Până la urmă ne împrietenim noi, mormăi bărbatul și își 
turnă rachiu. 

Lup știa că băutura galben-verzuie, cu miros înțepător, avea 
proprietăţi ciudate. După ce bea, ori îi venea furia, ori îl apuca 
dorinţa de a se împrieteni cu el. Și una și alta se termina cu o 
bătaie zdravănă. 

Creierul lui Franěk lucra cu mare întârziere. Încercă să-și 
amintească ce spusese, pentru ca, adunate la un loc, cuvintele 


să-l facă să priceapă ceva. 

Reuși numai în parte. 

Îi veniră în minte cele două nume de ostași. Kučera și Krátký. 
Apoi, își mai aminti că unul din ei, cu puţin timp înainte să se 
întâmple asta, îi adusese o scrisoare. ÎI trecu un fior pe șira 
spinării. „O să vină maiorul și locotenent-colonelul. Așa a spus 
căpitanul. Vor începe cercetările. S-ar putea să vină mâine, dar 
tot atât de bine și peste o lună. Kucera ăla o să-și amintească de 
scrisoare și poate o să-i spună maiorului.” ` 

Tropăia furios cu bocancii grei, îndreptându-se spre câine. Işi 
ieșise din minți. „Când va plesni buba, se va afla și despre 
Vacek. Nu m-am gândit la nimic atunci când i-am spus ei că 
Vacek are pistol. Dar, ăştia, și-așa n-o să mă creadă”. 

Lup se zburli și se lipi de perete. Când începură să curgă 
loviturile, n-avu unde să se mai ascundă. Acest lucru îl sesizase 
și creierul întunecat al tăietorului de lemne. Niciun fel de scaun, 
nicio laviță, nimic, doar peretele gol din scânduri vechi de pe 
care cădea tencuiala. 

Franěk iarăși se îmbătase. Uitase cu totul de căpitan și de 
gândurile care-l chinuiseră. 

— Sau ne împrietenim, repetă pe un ton mai blând. Am 
îmblânzit eu feline mai rele, darămite pe tine. 

Lup lua cunoștință de toate acestea cu un mârâit înfundat, 
asculta și înţelegea doar începutul cuvintelor, și asta numai la 
unele dintre ele, care se repetau aproape zilnic. Știa dinainte ce 
avea să urmeze. Mârâi încet și colții îi străluciră o clipă în lumina 
lămpii cu petrol. 

— larăși începi? dădu nemulţumit din cap. Lasă-te păgubaș. 
Degeaba. Am nevoie de tine. 

Reflectă la ceea ce spusese, dar nu-i veni imediat în minte 
pentru ce va avea nevoie de câine. Se lămuri după o clipă. 

— O să fac din tine un diavol. Nu pentru mine, camarade! 
Înţelegi? 

Câinele nu înțelegea. Știa doar un singur lucru. Se apropia 
clipa fatală. Din bărbatul beat vorbea moartea. Era nevoie de 
multă abilitate pentru a te feri din calea ei. Nu trebuie să se 
repeadă, nu trebuie să muște, nu trebuie nici măcar să mărâie. 
Orice mișcare, orice sunet aduce moartea și chiar dacă fiecare 
fir de păr i se va zbârli de mânie și dinţii îi vor scrâșni 
neputincioși, nu trebuie să se lase dus de furie, pentru că, în 


mod sigur, n-ar avea decât de pierdut. 

Și câinele nu vroia să mai piardă. 

încercă să tragă scoaba din perete de care era legată sfoara, 
dar își dădu seama imediat că a făcut o greșeală, pentru că 
Franěk îl observase. 

— Nu-ţi convine, râse acesta cinic și luă în mână securea. 

Câinele știa ce-o să urmeze acum. De armă nu-i era frică 
pentru că ţeava ei nu fusese niciodată îndreptată spre el. Dar de 
secure, se temea. li șuierase odată atât de aproape de ureche - 
Franěk atunci se făcuse doar că lovește - încât crezu că-i crapă 
capul în două. Îi era frică de ciomag și de buturugă. În general 
de tot ce ţine în mână omul acesta și cu care ar fi putut să-i 
frângă oasele. 

Securea însemna moartea. Ştia de ce este în stare acest om 
îngrozitor. S-ar putea să-l amenințe în glumă cu ea și o să-i sară 
tăișul din coadă. 

Otelul securii strălucea albastru și ameninţător. Acel oţel era 
aducător de moarte. 

Dar nu se întâmplă așa. Franěk luă securea și bătu scoaba 
înapoi în perete. 

— N-ai s-o mai scoţi de-aici, râse el, răgușit, dar nu atât de 
înrăit ca altădată. 

Lup privea trist la secure. Totdeauna obiectele pe care le 
ținuse în mână acest om au fost dintre cele mai 
înspăimântătoare. Mâinile în sine n-ar fi fost atât de 
primejdioase, cu toate că la început cu ele îl intimidase. Acum 
știa în ce fel trebuie să procedeze. 

Însă Franěk, de data asta, nu vroia să fie rău. Cel puţin cu 
Lup-Negru. 

Își umplu încă un pahar. Luase scaunul de la masă și se 
așezase chiar în faţa câinelui. 

Rachiul începu să-și facă efectul. 

— Am tot sperat că odată și odată o să se-ntoarcă la mine, 
șopti bărbatul. 

Lup își încreţi nasul și se uită chiorâș la buturugile aruncate la 
întâmplare lângă vatră. Cât de curând, Franěk o să ia una și o să 
arunce în el. Bărbatul duhnea a băutură, a sudoare și a animal 
sălbatic. Când mergea, ţinea capul puţin înclinat într-o parte. La 
urma urmei, în odaie nici n-ar fi putut să meargă drept, pentru 
că era prea înalt și s-ar fi lovit cu capul de grinzile tavanului. 


Acum stătea pe scaun și privea mahmur spre câine. 

— Și când a venit, nenorocitul ăla mi-a omorât-o, spuse 
sughițând. 

Își lăsă mâinile pe genunchi. Palmele uriașe îi acopereau de 
tot. Articulațiile degetelor erau zdrelite, încât prinseseră o coajă 
tare, ca o piele de șopârnlă. 

Așezate pe genunchi, păreau două măciuci amenințătoare. 
Vorbea cu câinele pe un ton mai blând, dacă se poate vorbi de 
existența unui asemenea ton în mormăitul unui urs. 

Dar Lup nu avea încredere în el. De câte ori nu începuse tot 
așa și se terminase cu bătaie. ÎI ura de moarte pe acest bărbat, 
cu atât mai mult cu cât ura lui era acum calculată și vicleană. 

Ochii îi străluceau. Se lipi și mai mult de perete. O bucată 
mare de tencuială de desprinse. Se sperie. Avu impresia că 
dușmanul îl atacă pe la spate și că e ameninţat din toate părțile. 

— De fapt sunt un om complet părăsit, oftă din nou bărbatul. 
Acum sunt singur de tot pe lume. 

De când trăia aici se obișnuise să vorbească de unul singur. 
De data asta se simţea totuși puţin mai bine. Incetase să mai 
semene cu un nebun, cu toate că își dădea seama că acest 
câine nu poate înţelege vorbele lui întretăiate. 

Cel mai rău e totuși când nebunul începe să filosofeze despre 
înțelepciunea sa. 

— Mă, câine, îi spuse. Noi doi tot o să ne împrietenim. Să știi 
că nu sunt un om rău. Din mine ar fi putut să iasă un om destul 
de bun, dacă Inge ar fi rămas. Numai că ea a plecat. S-a întors 
ca să plece pentru totdeauna. La ce mi-ar mai folosi acum să fiu 
bun? Ei o să vină după mine. Nu am nevoie decât de tine. 

Lup știa de ce e în stare. La început se repezea inconștient 
spre gâtul lui vinos, îl apuca de sfoară, apăsându-l cu capul în 
dușumea, lovindu-l cu buturuga unde nimerea. Câinelui nu-i 
rămânea decât să  scâncească neputincios și să se 
îngrămădească în perete. 

În urmă cu o lună încă mai căuta un prilej oricât de mic pentru 
a-l ataca. Nereușindu-i atacul la gât, a încercat atunci la mâna 
stângă cu care Franěk îi dădea carne. N-avea de unde să știe că 
dreapta era mereu pregătită de contraatac. Nici n-apucase să 
înfigă colții, că și primise o lovitură puternică peste nas. O 
lovitură cumplită, care ar fi doborât și pe cel mai bun câine. 

Apoi, când aflase de procedeul loviturii cu mâna dreaptă, își 


schimbă și el tactica. Încercase un truc. Se făcea că se repede la 
mâna stângă, cu intenţia ca în ultima clipă, când dreapta se 
ridica, gata să-l lovească, să o înșface pe aceasta. Rezultatul a 
fost același, cu deosebire că lovitura primită peste nas i-a fost 
aplicată, de data aceasta, cu mâna stângă. 

Franěk râse răutăcios. 

— Nu-ţi merge, nebunule, cu mine! Sunt tot timpul pregătit 
pentru orice! 

Lup măsura cu privirea distanţa până la care ar ajunge sfoara 
cu care era legat. Doar până la prima linie unde se îmbucau 
scândurile dușumelei. Dacă bărbatul ar fi stat mai departe, nici 
n-ar fi avut la ce să se repeadă. La mână nu mai avea rost să 
încerce. Doar la gât. „Dacă o să dau greș - o dată reușise să-l 
muște chiar de încheietura mâini - urmează o bătaie strașnică.” 

— Noi doi ne potrivim foarte bine, râse tăietorul de lemne. Tu 
ești o bestie, eu sunt o bestie. Cu mâinile astea - întoarse 
mâinile cu palmele în sus (și palmele erau îngrozitoare, numai 
cicatrice și bătături; nu semănau a piele de om, ci a pingea) am 
ținut ursul alb, dacă vrei să știi, mă, câine! 

Se înclină încă puţin. 

Măsura și el cu privirea lungimea sforii cu care îl legase pe 
Lup de perete. Mai bine zis aprecia distanţa, pentru că trăise 
mult timp printre feline. Era obișnuit să-l avertizeze instinctul și 
nu creierul. 

Dar acum gândurile îi erau cu totul altfel din cauza băuturii. Și 
a tristeţii. Vroia să se împace cu dinele. Încercase acest lucru de 
trei luni de zile. Ceea ce realizase, era, că Lup încetase să mai 
sară la el. Atât doar că nu se putea baza prea mult pe acest 
lucru. 

Tăie o bucată mare de slănină cu cuțitul lui canadian cu lamă 
lată și o puse în palmă. Întinse puţin mâna. Doar până la prima 
linie de pe dușumea. 

Lup stătea culcat. Întoarse capul, cu toate că slănina mirosea 
plăcut. Cu siguranţă că gândea mai repede decât tăietorul de 
lemne. „Va trebui să mă reped direct la gât”. Dar își dădea 
seama că nu ajunge nici la mână, nici la bucata de slănină. 

„Încă puţin, puţin de tot și te las fără degete”. Simţea cum îi 
clănţăne dinţii. Încercă să-și înfrângă acest tremur de furie. 

— Vezi, câine, mormăi bărbatul. Cândva te repezeai la mâna 
mea. 


Franěk înţelegea cu totul greșit atitudinea câinelui. 

— Bine că cel puţin acum știi că ai luptat în zadar. Că... și din 
nou se întrerupse, pentru că nu reușea să se gândească 
profund. Că... și i se lumină puţin faţa - totdeauna ţi-am retezat- 
O. 

Se uită spre fereastră. Se înnoptase și afară șuiera vântul. 

— Ei sunt niște proști. Așa trebuie să procedezi cu câinii! 

Se mai aplecă puțin și mâna în care ţinea bucata de slănină 
trecu de linia unde se îmbucau scândurile dușumelei. 

Fiecare mușchi al câinelui tremura. Reușise să se abţină să nu 
sară. Degetele nu prezentau nicio importanţă. Gâtul, da. Ştia ce 
urmărește bărbatul. Luă cu prudenţă bucata de slânină din 
palma lui Franěk și o puse între labele din faţă. Se linse pe bot. 

— Ei, așa da! spuse bărbatul înseninându-se la față, conștient 
de propria-i valoare. Aproape că aș putea să te-ndrăgesc, mă 
câine, dacă totul o să meargă așa de-acum încolo. Se întunecă 
din nou. Dacă omului nu-i este frică de om, nu-i nicio scofală. 
Așa și cu tine. 

Încercă și mai mult. Întinse mâna după bucata de slănină, ca 
și cum ar fi vrut să i-o ia. 

Asta era prea de tot. Fără a-l preveni, fără să fi mârâit 
arătându-și colții, fără cel mai mic semn de furie Lup ţâșni, 
convins fiind că va ajunge la gât. 

O smucitură bruscă din cauza frânghiei prea scurte și ajunse 
din nou în perete. Își pierdu cumpătul. Începu să schelălăie, să 
se zbată neputincios și să tragă cu dinţii de frânghie. Își dădu 
seama că nu mai era timp să o reteze. Era furios nu din cauza 
fricii de ce se va întâmpla cu el, ci în primul rând pentru prostia 
lui. 

Franěk încetă să mai zâmbească. 

— Spre ursul alb m-am îndreptat prin spate, mormăi el. De la 
ceafă. Nimeni în lume nu poate să lupte cu un urs alb pentru că 
bestia asta e feroce. Cu cei bruni am luptat, când erau în 
menajerie și aveau botniţă. Dar asta nu e luptă, ei truc. Pe urs e 
suficient să-l gâdili pe coaste. La cel alb n-are niciun efect. Nici 
forța omului. Dar tu ești doar un câine obișnuit și arțăgos, care 
nu vrea și nu vrea să înțeleagă inima mea bună. Bine, mă! 

Se ridică clătinându-se puţin. Pentru că-l durea în ceafă, 
stătea puţin îndoit de spate cu picioarele depărtate și se uita 
buimăcit în toate părțile. 


Lup știa că de-acum e prea târziu. Scâncea încet, lipit cu totul 
de perete. 

— Tu ai dreptate, continuă bărbatul. Nici tu nu vrei să te 
împrietenești cu nimeni, la fel ca mine. 

Nu avea niciun fel de milă față de câine. A fost doar o 
întâmplare și norocul lui Lup că Fran&k nu a pus mâna pe 
secure; pur și simplu îi scăpase din vedere acest lucru. li era mai 
la îndemână o buturugă groasă. O ridică de jos. 

Lup își încordase toţi mușchii. Nu pentru că ar fi vrut să mai 
atace încă o dată, dar știa cât de periculoase sunt loviturile în 
mușchi. 

Tăietorul de lemne lovea. Nu cu o furie oarbă, ci cumva mai 
rațional. Încă de pe vremea când lucrase prin circuri lovea 
animalele astfel încât dresorul să nu cunoască nimic. Lovea 
inconștient și totuși sistematic. În mușchi. Nu în cei din spate, ci 
în regiunea inghinală. Acum vroia să scoată din acest animal și 
ultima urmă de împotrivire, nu să-l omoare. 

Lup primea fiecare lovitură cu mușchii încordaţi și ochii 
închiși. Işi acoperise nasul cu labele. Reușise să se ferească 
totuși cu îndemânare, astfel că buturuga nu-l nimeri niciodată în 
os. Nu schelălăia absolut deloc. Știa că orice vaiet e inutil. Nici 
cel mai sfâșietor urlet n-ar fi putut să-i ușureze loviturile. 

Strângea doar din ochi. Corpul îi tremura tot, nu numai de 
durere, ci mai ales din cauza urii nemăsurate. 

De fiecare dată când primea câte o lovitură, se uita la gâtul 
cu vene îngroșate al bărbatului. 

Franěk băuse prea mult și loviturile lui nu erau destul de 
precise. De câteva ori izbise în perete atât de tare, încât mâna îi 
amorțise. 

Incetă. Azvârli buturuga și se așeză pe scaun, privind în toate 
părțile cu ochii injectaţi. Zări sticla și o trase obosit spre el. 

— Eu știu, vorbi el răgușit. Într-o bună zi, ori tu, ori eu. Dar tu 
o să fii acela pe care o să-l distrug. 

Bău ce mai rămăsese și azvârli cu sticla în câinele pe care îl 
maltratase. 

Lup își feri capul exact în clipa când sticla se izbi de perete 
făcându-se cioburi. Câteva picături de rachiu îl stropiră în ochi. 
Scânci și îi șterse cu labele. 

Franěk se ridică în picioare. Nu-l impresiona durerea câinelui. 
Se îndreptă spre ungherul celălalt al odăii și ridică o scândură de 


la dușumea. Începu să cotrobăie prin întuneric. După un timp 
zâmbi. Era mulţumit pentru că găsise ceea ce căutase. 

Câinele încetă să mai scheaune. Îl urmărise cu privirea. Știa 
ce poate arma aceea pe care o scosese de sub dușumea, însă 
nu-i era frică de ea, pentru că cei care o folosiseră împușcaseră 
altfel de animale. 

— Aș putea să te împușc, mormăi Franěk. Ce-aș câștiga?! O 
singură lovitură și s-a terminat cu tine. E mult mai bine când mi 
te vaiți aici și încerci să te încaieri cu mine. Știu că e o prostie, 
dar nu vreau să mai trăiesc singur. Dădu din cap, cântărind 
arma în mână. 

Puse pușca pe masă și începu să o demonteze piesă cu piesă. 
Închizătorul i se păru cam ruginit și de aceea stărui asupra lui, 
ștergându-l mai mult. 

Îi încolţi în minte un gând rău, întunecat. Fără să fie întristat 
își aminti de femeia cu părul platinat, care fusese împușcată. 
Începu să zâmbească și să fluiere încetișor. 

Unse pușca bine cu vaselină și o puse la loc în ascunzătoare. 
Apoi se trânti în pat, așa cum era, și imediat începu să sforăie. 

Afară vântul încetase să mai bată. Scorușii nu mai loveau cu 
crengile în acoperiș. Se făcu liniște. Se auzea doar ticăitul 
carilor?5 și ţipătul cucuvelelor. O pasăre se lovi în zbor cu aripa 
de acoperișul casei și scoase un strigăt speriat. 

Era o noapte incredibil de caldă, cu stele pe cer și lună 
albăstruie, pe care se vedeau clar contururile unor regiuni 
stranii. Totdeauna când luna răsărea ca acum, Lup simțea 
dorinţa de a urla încetișor. Așa făcea în trecut. De data aceasta 
știa că nu are voie. Vedea prin fereastră mestecenii tăcuţi și 
îngălbeniţi. Frunzele foșneau slab, desprinzându-se de copac. 
Această despărţire de copac, atât de diafană și plutirea 
frunzelor prin aer nu puteau fi percepute decât de urechea 
câinelui. 

Toamna începuse minunat. Pur și simplu o vară indiană. 
Liliecii continuau să zboare. Ostașii găsiseră ciuperci la 
marginile însorite ale pădurii și de-a lungul potecilor. Hribii și 
cocârlele creșteau nestingherite. Mănunchiuri de ghebe 
invadaseră buturugile putrede și îmbibate cu apă. Vulpile 


5 Nume dat mai multor specii de insecte mici, dăunătoare, din 
ordinul coleopterelor, cu corpul păros și cu picioarele scurte, care 
trăiesc în lemn și se hrănesc cu acesta. 


umblau în cupluri. Aici nu le ameninţa nicio primejdie. Lup nu 
scheuna. Zăcea lângă perete, lingându-și rănile. Din cauza 
durerilor nu putea să doarmă. Privea stelele răsărind una după 
alta. Urmărea luna albăstruie în alunecarea ei pe cer. Vroia să 
spună cuiva despre tristeţea lui, dar nu îndrăzni. Cel care sforăia 
s-ar fi trezit și poate, într-un acces de furie, s-ar fi repezit în 
ungherul unde era ascuns obiectul acela aducător de moarte. 

Stelele lunecară în zbor peste boltă, dispărând undeva. Simţi 
din nou vulpea trecând prin apropierea casei. 

In odaie luna răspândea o lumină difuză prin care se zăreau 
petele de pe dușumea, murdăria de pe geamuri și chipul de 
animal al bărbatului care sforăia. 

Spre dimineaţă, când luna dispăru, Lup simţi că-i este frig. Se 
zburli, făcându-se ghem ca un arici. Nu-i ajută la nimic pentru 
că-l dureau picioarele. Plângea ca un copil, însă mult mai încet. 
Scâncea și se văicărea mai mult pentru sine. De la un timp căzu 
într-un somn agitat. Picioarele îi tresăreau, pentru că se făcea că 
este urmărit. Apoi i se arătă în vis Liza. | se păru că simte 
respiraţia ei fierbinte. 

Se trezi brusc. 

Acum pe cer nu mai erau nici stele, nici luna. Bolta avea o 
culoare galbenă, strălucitoare. Treptat, treptat se crăpa de ziuă. 

Tăietorul de lemne sforăia mai departe. 

Lup adormi, dar. Se deșteptă imediat. Îl visase pe om, cea 
mai slabă și mai neajutorată ființă a naturii. „Să-ţi înfigi colții în 
ceafa lui respingător de moale în comparaţie cu cea a 
mistrețului.” 

Avea nasul cald și respiraţia fierbinte, bolnavă. Dar 
organismul lui rezista la febră. De data aceasta nu se trezise din 
cauza sforăitului stăpânului tiran, ci din cu totul alte motive. 

— Ceva îi spunea: „Trezește-te, bagă de seamă că acum n-o 
să urmeze o durere, ci o mare fericire.” Cuvântul fericire îi 
fusese străin toată viaţa. Poate să fi fost fericit în urmă cu trei 
ani, când încă mai era un cățeluș. Își aducea aminte vag de 
lunca aceea întinsă, care cobora lin spre un pârâu pe care se 
hârjonea împreună cu fraţii și surorile, lătrând la mama lui. Într- 
o bună zi mama dispăru, apoi fraţii și surorile, iar din această 
fericire rămase doar cu o ferestruică murdară în care putea să 
urle cât ar fi poftit, pentru că tot n-ar fi venit nimeni să-l 
liniștească. Acum îl aștepta din nou o bucurie. 


Pentru mintea unui câine, trei ani reprezintă totuși o perioadă 
de timp destul de lungă, ca să-și mai poată aminti bine de 
trecut. O perdea trandafirie învăluise tot ce existase cândva. 

Imensitatea acestei dimineţi avea o strălucire deosebită, 
parcă vara târzie și roua o ţesuseră din firele argintii ale 
pânzelor de păianjen. Săbiile verzi ale ierbii străluceau acoperite 
de picături de opal. Molizii stăteau nemișcaţi, cărunți și tăcuți, 
cufundați în sine. Nu se gândeau, ci stăteau doar așa. Cerul, 
asemenea unei tobe imense, răsuna de tonuri înalte, de parcă 
cineva ar fi atins ușor cu degetele pielea întinsă, albastră ca 
peruzeaua, a bolţii. Păsările se treziră. Mistreţul încetase să mai 
scurme pământul, căutându-și un loc unde să doarmă. Și el se 
cufundase în ascultare. Puii de căprioară așteptau. In aerul 
transparent, chiar și cel mai slab sunet putea fi perceput cu 
ușurință. Deci și acesta. Incet, ca un scâncet de copil. 

Nu se trezise singur. 

Marele zeu al naturii se aplecă peste auzul lui încordat și îi 
șoptise: Ascultă-ți glasul sângelui! 

„il ascult”, răspunse cu o mișcare a nasului, uscat și ars de 
febră. li era tot timpul teamă ca bărbatul să nu audă scheunatul 
său înfundat. 

Acel sunet... slab și delicat... aproape imperceptibil... Cei trei 
căţei ai Lizei se treziseră. Le era sete. 

Laptele de mamă era mai bun decât orice altă mâncare. 
Laptele gras de vacă ar mai fi mers, cu toate că nu era chiar 
atât de dulce ca al mamei. Numai dacă era îngroșat cu griș și 
îndulcit cu zahăr. In schimb, untura de pește nu era bună deloc. 
Și tocmai din asta erau obligaţi să mănânce cel mai mult. Acum 
primiseră supă din carne de vacă, îngroșată cu fulgi de ovăz. Eh, 
așa mai merge. Dar cea mai rea dintre toate era supa de usturoi 
pe care le-o prescrisese veterinarul. 

Liza îi lingea pe micuţi, schimbându-și poziţia de pe o parte pe 
alta. Căţeii învăţaseră să scheaune, încetând să mai șuiere atât 
de neplăcut. De câte ori mama se întorcea și ei scăpau 
sfârcurile ţâţelor, se necăjeau, repezindu-se în blana, în urechile 
și în coada ei. Nu era numai un simplu joc, ci primele semne ale 
temperamentului lor dinamic de mai târziu. Era suficient ca Liza 
să scuture din coadă și căţeii ar fi zburat cât colo. 

Cel mai puternic se urcase pe șoldul ei și de acolo încerca să 
latre victorios, pentru că niciunul din fraţii lui încă nu ajunsese 


atât de sus. Dar deodată alunecă pe blana ei netedă și ateriză în 
nas în faţa Lizei. Nu scoase niciun scâncet pentru că era dintr-un 
neam curajos. Se repezi de-a dreptul în botul mamei, încreţit 
parcă de un zâmbet. 

„Vezi, vezi”, spuse puţin supărată. Trebuia totuși să-și 
păstreze autoritatea. Îl împinse cu capul și cățelul făcu o 
rostogolire periculoasă. Multe rostogoliri ca acestea va trebui să 
mai facă, încă de mic, pentru ca șira spinării să se întărească și 
să devină flexibilă. 

Liza întoarse capul, pentru că de afară se auzea un râset de 
om. Orice puteau să-i facă oamenii - să o certe, să o ocărască, 
să o smucească de zgardă dacă ar fi fost neascultătoare - însă 
un singur lucru nu suporta - să râdă de ea. g 

Îşi dădu seama că se apropia grăsunul Štencl, pentru că 
acesta când mergea, cărarea se cutremura sub pașii lui, chiar 
dac-ar fi pășit în vârfuri. În fiecare zi venea până la cușca ei, 
însă Liza niciodată nu-i dădea atenţie, ca să nu și-o ia în cap. 
Dar și pentru că în faţa acestui ostaș ce cântărea aproape o sută 
de kilograme avea vechi mustrări de conștiință. II mușcase 
totuși, atunci când pe deal, încercase să-l amenințe pe frumosul 
ei. Dar oamenii sunt ciudaţi și tot ce este legat de ei este 
deosebit. De obicei fac cu totul altceva decât ar face un câine 
inteligent. 

Ostașul acesta nu-i luase deloc în nume de rău ceea ce făcuse 
ea atunci. 

Masa de dimineaţă urma să o primească abia peste o oră. 
Dacă mai înainte, grăsunul Stencl obișnuia să întârzie la 
program din cauza somnului pe care-l mânca, nu alta, de-o lună 
de zile încoace, se scula de dimineaţă cu o oră mai devreme 
decât ceilalți și aducea pe ascuns Lizei o porție suplimentară de 
lapte. lar cât le dădea căţeilor, pe oricare veterinar, dac-ar fi 
văzut, l-ar fi apucat desperarea. Ceea ce făcea el era strict 
interzis, pentru că altminteri s-ar fi dat peste cap toate 
evidențele veterinarului privind creșterea în greutate a cățeilor. 

— Veterinarul ăsta e... și grăsunul Štenci se exprimă în 
cuvinte deloc reverenţioasă la adresa locotenent-colonelului. 
Fiindcă n-a avut niciodată copii și nu știe ce înseamnă asta, 
adăugă el. _ 

Liza adera la părerea lui cu entuziasm. li lingea drăgăstos 
mâna. Mai precis spus, doar o atingea cu limbă trandafirie, ca să 


nu creadă că e nerecunoscătoare. Îi spuse lui Stencil, fără ca el 
s-o audă totuși: „Mi-e tare sete, omule drag.” 

— Ca să nu ai fierbinţeli, fato! dădu ostașul din cap. Stătea cu 
genunchii îndoiţi și corpul îl durea din cauza acestei poziţii 
incomode. Suporta pentru că nu se gândea la oboseală. 

Căpitanul Hartl bineînțeles că știa totul, dar tăcea, zâmbind 
cu subînțeles. Dădea compătimitor din cap ori de câte ori 
veterinarul se lăuda cu metoda lui grozavă de refacere rapidă a 
cățelelor după naștere. „Uită-te la Liza, de exemplu!” 

Și pentru că Hâjek îl zărea pe grăsunul Stencl aproape în 
fiecare dimineață, nu-i mai zicea nimic atunci când la ora de 
pregătire fizică, dacă se așeza în poziția ghemuit pe vine, nu se 
mai putea ridica de la pământ. 

Stencl aștepta până când Liza termina de lipăit laptele. După 
aceea lua cu el farfuria linsă și închidea ușiţa cu plasă, parcă 
rugându-se: 

— S-ar putea să iasă o porcărie din treaba asta, Liza, dacă mă 
vor descoperi. O să înceapă discuţiile. De unde iau lapte în 
fiecare zi și eu n-am cum să spun că de la bucătar, ca să nu-l 
pun rău nici pe el. Va trebui să le explic cum mă duc în sat după 
lapte. Ei și-așa n-or să mă creadă și până la urmă au să ne bage 
pe-amândoi la arest. Carevasăzică, fato, vei mânca de două ori 
dimineaţa, poţi fi sigură de asta. Zăpăcitul ăla de doctor o să-și 
piardă minţile de bucurie văzând cum te-ntremezi pe zi ce trece. 
O s-o pună pe seama făinii lui nutritive despre care ţine 
conferințe în toate unitățile militare. 

Vorbea cu ea ca și cu un om. Işi duse apoi degetul arătător la 
buzele lui groase și spuse: 

— Șșt! Nu sufli nimănui o vorbă! M-am dus! 

Căpitanul se depărtă de la fereastră pentru că de-abia își mai 
stăpânea râsul. Își aduse aminte de veterinar care îi spusese 
ultima dată: „Câinii dumneavoastră, tovarășe căpitan, dispun de 
condiţii naturale excepţionale și bineînțeles, de o îngrijire 
exemplară. Nicăieri nu am repurtat atâtea succese ca în 
unitatea dumneavoastră... 


Lup ascultă de glasul sângelui. 

Dimineaţa era toată îmbrăcată în rouă. Coţofenele, polițaii 
nesuferiți ai pădurii, încă nu se treziseră. Poienile erau tăcute, 
cufundate într-un somn adânc. Firele de iarbă și mlădițele 


copacilor se lipiseră între ele, încât căprioarele sfioase și cerbii, 
îndrăgostiți întârziaţi, al căror muget era puternic, abia de mai 
puteau ieși din pădure. Într-o dimineaţă ca aceasta sunetele 
poartă cu ele distanţele de parcă ar patina pe luciul unei ape. 
Reflectate de trunchiurile groase ale pomilor, sunetele alunecau 
pe iarba umedă, care nu le putea absorbi din cauză că răcoarea 
dimineții o ţinea cu fruntea aplecată spre pământ. Pădurea și 
munţii gheboșaţi tăiau din cerul infinit o bucată verde, ca o 
scândură, de care sunetele se izbeau, spărgându-se cristalin. 

Lup își ciuli urechile și ascultă. Dintr-o dată, îl cuprinse o 
tristețe imensă. Îi venea să-și ascundă botul între labe și să urle, 
să urle, să urle. Dar nu putea. Orice sunet pe care l-ar fi scos, l- 
ar fi costat viața. 

Începuse să roadă îndârjit sfoara de cânepă, încât își mușcă 
limba fierbinte și uscată. Cu toate că avea dinţi puternici și 
ascuţiţi, se gândi totuși de unde ar fi mai bine să înceapă. 

De la nod. Cu foarte mare atenție, fibră cu fibră, scămoșă 
sfoara. A fost de-ajuns o smucitură slabă și sfoara se rupse. 

Privi spre ușă. Cu toate că pe sub ea răzbătea de afară o rază 
de lumină, slabe speranţe să poată fugi pe acolo. Era de-a 
dreptul imposibil să sape pe dedesubt. Ușa era grea, din lemn 
masiv, iar pragul din scânduri groase de stejar. In plus, tăietorul 
de lemne obișnuia în timpul nopţii să mai pună și zăvorul. 

Atunci fereastra. Nu era o fereastră care să se deschidă 
normal, ca la toate casele. Cine fi avut ideea să construiască o 
fereastră rabatabilă pentru o casă fără lumină electrică, în 
mijloc cu o vatră primitivă, cu dușumelele tocite în multe locuri, 
nu se știe. Fereastră modernă îi lipsea, că în rest avea de toate. 

Lup bănuise ceva despre geamul acesta. Dintru început își 
vâri labele sub el. Rama ferestrei se săltă puţin. Işi băgă apoi 
botul și împinse cu toată forţa. Rama ferestrei se ridică și mai 
mult. Se opinti și rama geamului îi căzu pe omoplaţi. Se trase 
puţin înapoi, făcându-și vânt din nou. Rama se ridică și mai mult 
și dintr-o singură smucitură se trezi dincolo de fereastră. 

Auzi în urma lui zăngănitul geamului. 

Căpitanul încă mai râdea înfundat când se depărtase de la 
fereastră. Un val de omenie îi cuprinse întreaga ființă. Auzi în 
spate un, zgomot. Locotenentul-major Tomicek, locţiitorul său, 
se sculase din somn și acum pregătea micul dejun. Tomicek era 
foarte zgomotos dimineaţa. Căsca o gură până la urechi, tușea 


și imediat își aprindea o ţigară. 

— Recrut, treci la duș! îi spuse în zeflemea căpitanul. 

— Nu sunt recrut, răspunse răgușit locotenentul-major, 
scoțându-și pijamaua de pe el. Dacă aș fi - se gândi puţin și pe 
față îi apăru un zâmbet de mulțumire - ar fi trebuit, Rudolf, să 
mă scol abia peste o oră! 

Cei de jos, de la bucătărie, le-ar fi adus laptele de dimineaţă, 
însă niciunul din ei nu prea punea preţ pe un astfel de mic 
dejun. 

— E sănătos, e bun, trebuie băut, dar mie nu-mi place, spuse 
locotenentul-major. 

Pregătea acum două cafele tari. Se scărpina prin părul des, 
blond și ciufulit. ÎI mâncau și degetele de la picioare pentru că 
de dimineață până seara umbla încălţat cu cizme de cauciuc. 

Ziua de program încă nu începuse. 

Deocamdată, amândoi picoteau. Acum nu mai era căpitanul 
Hájek, comandantul companiei, și nici locotenentul-major 
Tomicek, ci pur și simplu Rudia și Ota. Primul dormea într-o 
cameră de serviciu, cu toate că, la drept vorbind, nu avea voie. 
Celălalt, într-o încăpere alăturată, ce servise cândva de 
magazie. 

— Spune-mi, te rog, ce referinţe ai despre soldatul Josef 
Stencl, zâmbi căpitanul. Din memorie și fără să adaugi ceva de 
la tine! 

— Ce să-ţi spun, căscă locotenentul-major. Te-a apucat de 
dimineață! 

— Nu glumesc deloc! Eşti locţiitorul meu și trebuie să știi 
despre oameni tot atât cât mine. 

— Un leneș, răspunse Tomicek întinzându-se. 

— La fel ca tine! Nu mă surprinde. 

— Ei, nici chiar așa, încuviință calm locotenentul-major 
Tomicek. Un mâncău. Într-un cuvânt - un ostaș imposibil. Râsul 
companiei! 

Căpitanul zâmbi. 

— Îl vom face conductor de câini, spuse mestecând 
îngândurat în cafea. 

Locotenentul-major, care tocmai se încălţa, se opri și-l întrebă 
cu prudenţă: 

— Nu cumva ai dormit rău azi-noapte, Rudolf? 

— Foarte rău. Să completezi șaptesprezece chestionare într-o 


seară nu e un fleac. Până la urmă omul ajunge să se bucure că 
nu e aici cu soţia. Atât doar că m-am sculat bine dispus. 

— ÎI vom face pe Štenci conductor de câini, repetă 
locotenentul-major și se aplecă din nou să se încalţe, trăgând de 
cizma în care nu-i intra piciorul. Deveni dintr-o dată 
circumspect. Nu era prima oară când căpitanul îi făcea o figură. 
Dăduse ordine pe care el nu le executase niciodată. Se mai 
întâmpla ca vreunul din ordine, aparent, să nu aibă sens. Dar 
până la urmă se dovedea că fusese foarte bine gândit. 

— Deci Stencl va fi conductor de câini, repetă locotenentul- 
major. E totuși o prostie, dar... 

— Vorbele comandantului nu sunt prostii. 

— Câteodată da. Nu te supăra. Comandantul ar trebui ca, 
măcar din când în când, să se consulte cu ofițerii săi. Își frecă 
ochii umflaţi de somn. Ori primul câine o să-l halească pe Stencl, 
ori Stencl o să-l halească pe el. Mi-e perfect egal. 

Căpitanul sorbea din cafea gândindu-se la ce-i ieșise din gură 
cu o clipă mai înainte... „În definitiv trebuie să fiu bucuros că nu 
sunt aici cu soţia...” Cu o zi în urmă primise din Brno o scrisoare 
de la ea... „Nu cumva vrei să mă îngrop de vie tocmai într-o 
companie situată unde și-a înțărcat dracul copiii?” 

— Poate că sunt bătrân, oftă căpitanul. 

— La bară fixă încă mai poţi executa un exerciţiu de nota 
zece. 

— Vezi tu, soția mea e cu douăzeci de ani mai tânără ca mine. 
Căpitanul ridică din umeri. Nu vroia să-și mai frământe mintea 
cu această problemă pentru că știa că nu există nicio soluţie. 

Locotenentul-major clipea din ochi. Îl usturau și avea impresia 
că se uită printr-o sită. Nu avea asemenea probleme, pentru că 
nu împlinise decât douăzeci și șapte de ani. Și chiar dacă ar fi 
avut, ar fi fost de-ajuns să facă doar un semn cu degetul mic de 
la mână și Danka s-ar fi mutat aici într-un minut. 

— Compania mea nu e unde și-a înțărcat dracul copiii, 
mormăi căpitanul, puţin supărat. Suporta totdeauna multe 
lucruri, însă despre compania lui n-avea voie să vorbească de 
rău nici măcar soţia. 

— De bună seamă, zâmbi locotenentul-major. Deși nu știu ce- 
ţi veni. 

Căpitanul își aminti că mai trebuia să înmâneze o scrisoare. 
leri-noapte, din cauza chestionarelor, n-avusese timp de ea. 


— Eva lui Kucera, zise - și scoase un plic din sertar. 

Locotenentul-major râse uscat. 

— A lui Kucera, sau a lui Krâtky. 

— Nu fă glume proaste! N-ai vrea să i-o dai tu? 

Locotenentul-major cunoștea conținutul scrisorii. 

— Am declarat tot timpul că n-are rost să mă amestec în viaţa 
lor particulară. Cei doi băieţi n-au nicio vină. Eva e frumoasă și 
nici ea nu știe la care din ei să se decidă. Cel mai comod e să fie 
prietenă cu amândoi. Armata e armată și tot ceea ce nu este 
legat de asta îi privește personal. 

— Tu simplifici lucrurile îngrozitor, spuse căpitanul dând din 
cap. 

— la să-ncep numai să-i fac curte Evei și-o să vezi ce griji o 
să-i apuce pe amândoi. N-are rost să m-apuc eu acum să fac 
ordine în treaba asta, spuse locotenentul-major, menținându-și 
punctul de vedere. Fata se plimbă cu Krâtky prin curtea 
spitalului și pe urmă ne scrie nouă, auzi, să-i explicăm lui Kucera 
că totul a fost o eroare. Fruntașul Kucera, grănicer de frunte! 
adăugă îngândurat. 

— S-au lămurit lucrurile cu ei? 

— Da' de unde, nu s-au lămurit deloc, i-o reteză supărat 
locotenentul-major. Dacă vrei să strici o prietenie a doi băieţi 
buni, bagă între ei o fată și-ai aranjat totul. Înainte, nu făceau un 
pas unul fără celălalt. Azi sunt geloși unul pe altul ca niște câini. 
Unde mai pui că unul din ei, Kucera, s-a apucat de băutură. 

— Am auzit ceva. 

— Caută orice prilej să se ducă în sat. Câteodată ajunge chiar 
până la Budějovice, să nu bată la ochi că mereu e în sat. Băieţii 
îl iau cu plăcere cu ei, pentru că e un bun companion. Înainte nu 
făcea un pas din companie. Doar Liza și iar Liza. E cel mai bun 
conductor de câini pe care-l avem. Însă acum totul e pierdut. 
Am primit câteva sesizări că face ravagii prin cârciumi... 

— Eva a fost totuși logodnica lui? 

— Tot ce se poate, se strâmbă dispreţuitor locotenentul- 
major. Numai că ea se joacă. l-o fi căzut în mână vreo carte de 
Sagan? și-a zăpăcit-o la cap. Eva se simte măgulită când e 


26 Carl Edward Sagan (n. 9 noiembrie 1934, Brooklyn, New York, 
SUA - d. 20 decembrie 1996, Seattle, Washington, SUA) a fost un 
cunoscut astronom și astrofizician american, care a adus o mare 
contribuţie la promovarea și popularizarea științei. A fost pionier al 


curtată de amândoi. Poate că în fond e cumsecade, dar o 
fetișcană cu asemenea fumuri e în stare să-i strice pe băieții 
buni. Mă gândesc la cei care încă mai au minte și cărora le-au 
rămas destule idealuri. 

— Toată povestea asta, la drept vorbind... ai dreptate. Foarte 
ușor se cuibărește în suflet singurătatea. 

Se gândi din nou la soţie. Absolut nimic nu e simplu. Oamenii 
ar înnebuni dacă n-ar ști să-și simplifice problemele. Cel puţin 
cei cu un fond sănătos. Ca acest Tomicek. 

De sus, de pe deal, se auzea zgomotul unei motociclete. Nu 
era nevoie să se ridice de la masă pentru că știau cine vine așa 
dis-de-dimineaţă. 

— Nici omul ăsta nu prea doarme, mormăi căpitanul. 

— Din cauză că peste o săptămână se vor acorda 
calificativele pentru câini și conductori. 

— Asta nu înseamnă că trebuie să se scoale la patru 
dimineaţă și să se culce după miezul nopţii. Are și el o soție 
tânără. 

— E o femeie bună, conștientă de faptul că e măritată cu un 
grănicer. Și Danka mea știe acest lucru și de aceea treburile 
merg destul de bine. 

Motocicleta se opri puţin mai în vale de clădirea companiei. 

„Unde și-a înţărcat dracu copiii... se gândea căpitanul. Ar fi 
trebuit să vadă ce se petrece în natură. După aceea n-ar mai fi 
dorit să ne-ntoarcă la oraș... Când vulpea își învaţă puii să 
prindă ciori vii...” 

Se întinse și-și strânse pleoapele. Nu-l mai usturau. Se uită la 
ușă, așteptând ca să se deschidă. Probabil că motociclistul mai 
meșterea ceva pe-afară, pe la motocicletă. „De fapt ai dreptate, 
nu ţi-ai dat seama că te măriţi cu un grănicer. Sau poate ţi-a 
plăcut numai uniforma. N-are rost să te-aduc aici cu sila. Ai 
înnebuni în pustietatea asta, chiar dacă aici mai locuiesc și alte 
femei împreună cu soții lor. Tu nu ești o femeie pentru un 
grănicer.” 

Pe scările de gresie răsuna tropăit de cizme. 

Instructorul Stogoncik apăru în ușă, salută grăbit și se 
îndreptă imediat spre fereastră. 

— Tovarășe adjutant, începu calm căpitanul. 


exobiologiei și fondator al programului de căutare a inteligenţei în 
Univers (SETI - Search for Extra-Terrestrial Intelligence). 


— Știu, dădu neprotocolar din mână adjutantul. Vă... vă rog să 
nu fiți supărat pe mine. Vreţi să mă ascultați? 

Căpitanul se ridică și deschise larg fereastra. Locotenentul- 
major își săltă capul, întorcându-l într-o parte, ca să audă mai 
bine. 

„Haaauu!” se auzi slab din depărtare. 

— Asta nu e câinele nostru, spuse precipitat locotenentul- 
major. 

— Bineînţeles că nu e câinele nostru, încuviinţă Stogoncik. 

In încăpere pătrunse un aer proaspăt, rece și umed. Pădurile, 
care înconjurau valea din trei părți, stăteau nemișcate și tăcute. 

— Poate că nervii sunt de vină, zâmbi căpitanul nefiind 
convins de ceea ce spusese. Se uită la ceasul de mână și la 
tabelul cu situaţia posturilor de gardă. Acum pe graniţă sunt 
Pavlicek cu Barzaj. Barzaj n-o mai fi știind nimic de el. Sforăie. 
Incă puțin și va suna deșteptarea. 

Locotenentul-major se linişti. 

— În raionul nostru nu poate exista niciun câine străin. Ar fi 
sfâșiat imediat. 

— Depinde, replică Stogoncik. 

Părea că și astăzi soarele va răsări devreme. Cerul devenise 
din roșu, albastru-deschis. 

__ Căpitanul privea neîncrezător spre dealul din faţă. Acolo, pe 
Serâk, ceva se mișca. 

— Nu nervii sunt de vină, șopti încet instructorul. Aproape că 
n-aș fi crezut că încă mai există așa ceva. Manualele nu scriu 
nimic despre asta, iar noi aici, tocmai în privinţa câinilor, n-am 
avut până acum nicio poveste sentimentală. Acum știu ce este. 

— Ce? 

— Dragoste de câine. Nu râdeți. Marea dragoste a câinelui. 

Locotenentul-major îl privi uluit. 

— De când ai început să aiurezi? 

Căpitanul căută binoclul ca să vadă mai bine ce se petrece pe 
deal. 

In acel moment sună telefonul. Chema turnul de observaţie 
nr. 3. 

— Să trăiţi! Fruntaș Matejcek! Nu v-a scăpat un câine? 

— Nu, strigă locotenentul-major. Să nu cumva să tragi în el! 

— Am înţeles, răspunse fruntașul. 

„Haaauuu” se auzi din nou. 


Căpitanul nu reuși din primul moment să înțeleagă ce se 
petrece. Din stânga, dinspre cuștile câinilor, se auzea zdrăngănit 
de tablă. Se aplecă peste fereastră să vadă ce se întâmplă. 

Primul începuse să urle Prinţ. Turbat și plin de ură. Bineînţeles 
că Zmeu i se alăturase. Ceilalţi câini, foarte nervoși, stăteau pe 
labele din spate, sprijinindu-se cu cele din față de plasa cuștilor. 

Liza începu să scheaune încet și stăruitor. 

— Tatăl a venit să-și vadă copiii, spuse înveselit adjutantul, 
izbind cu cascheta de masă. Să mai zică acum careva că nu 
sunt ca oamenii! Dacă mi-ar fi povestit cineva, n-aș fi crezut! 
Lucrez de optsprezece ani cu câinii, dar una ca asta încă n-am 
pomenit. 

— li cheamă! exclamă surprins căpitanul. 

Locotenentul-major se ridicase în picioare. Era puţin neliniștit. 

— Eu știu ce vreţi să faceţi voi doi, spuse indignat. Nu sunt 
deloc de acord cu asta. Locotenent-colonelul o să înnebunească 
dac-o afla. De la început am spus că acest câine nu va aduce 
nimic bun. 

Instructorul se întoarse enervat. 

— La nicio companie n-au căţei atât de frumoși cum are Liza 
noastră! 

— Și la nicio companie nu au atâtea probleme cu căţeii, așa 
cum avem noi. Teoria reproducerii s-a dus dracului. Cine credeţi 
că o să vă dea certificatele? S-a zis cu controlul căţeilor, cu 
fișele lor, cu tot. 

— Prefer un câine bun, decât o sută de certificate valabile, 
dădu din mână instructorul. : 

Căpitanul se aplecase și mai mult în afara ferestrei. Il avea 
acum în focarul binoclului. 

Lup stătea pe burtă, cu labele din față întinse pe pământ. 
Ridicase botul, lăsându-și urechile pe spate. Poate că urla, dar 
acesta era un urlet imperceptibil, destinat numai Lizei. 

— Ce-ţi închipui că vrem să facem? îl întrebă din spate pe 
locotenentul-major. 

— Să-i daţi drumul Lizei, să se ducă la el, răspunse supărat 
locotenentul-major, îndreptându-se spre ușă. 

Căpitanul de fapt nici nu se gândise la asta. Asemenea 
experimente nu pot fi făcute fără a chibzui cum trebuie. Era 
nevoie și de acordul veterinarului, câinele ar fi urmat ca mai 
întâi să fie controlat dacă nu este purtător de bacili sau de vreo 


boală. 

— Eu sunt împotrivă, categoric, protestă locotenentul-major 
închizând ușa după el. Injurase câinele de toți dracii. Iniţial, când 
ieșise din încăpere, își pusese în gând să se ducă la bucătărie, 
pentru că se făcuse demult ora când trebuia să li se aducă 
micul-dejun. 

instructorul  Stogoncik zâmbea enigmatic, parcă știind 
dinainte ce avea să se întâmple în minutele următoare. 
Căpitanul nu-și putea lua ochii de la silueta superbă a lui Lup. 
După un timp oftă obosit: 

— Ce păcat că nu-l putem folosi pentru serviciul nostru. Aș fi 
mai bucuros să-l știu la noi, decât chinuindu-se la Franěk. 

Se întoarse și îl privi pe Stogoncik, care zâmbea. 

— Unde s-a dus Ota? 

instructorul ridică din umeri și arătă spre curte. 

Căpitanul se repezi la ușă și îl strigă din capul scărilor. 

— Ce s-a întâmplat? îi răspunse acesta de jos, din curte. 

— Unde alergi? 

— Să dau drumul Lizei ăleia a voastră... 


Pe corpul superb al lui Lup nu zvâcnise niciun mușchi. Câinele 
stătea culcat pe burtă, privind pe sub pleoapele întredeschise la 
ce se petrecea jos, în vale. 

Văzu cum locotenentul-major îi dăduse drumul Lizei. Aceasta 
începu să se învârtească dezorientată, parcă neînțelegând ce se 
petrece cu ea. Lătră scurt și însufleţit luând-o la fugă spre deal. 

Se opri și scheună. 

Lup nu-i răspunse. Acum nu-l mai interesau nici oamenii 
adunaţi la ferestre, nici soldaţii înfuriaţi care stăteau lângă câini. 
De fapt nu se uita nici măcar la ea, ci undeva, într-o parte, însă 
astfel, încât să poată trage mereu cu coada ochiului la Liza. 

Liza auzi scâncetul ascuţit al căţeilor. Se întoarse în salturi. 
Era obișnuită să execute vijelios toate mișcările, simțind 
totdeauna un chef nespus de viaţă. 

Locotenentul-major stătea încă lângă cușcă, neștiind ce să 
facă acum cu acești căţei care plângeau după mama lor. 

— Așa se-ntâmplă când nu-i dai la crescătorie, mormăi 
nemulţumit. Totdeauna când nu se respectă ordinul încetățenit, 
avem belele din astea. 

Liza se furișă pe lângă picioarele lui și începu să împingă 


căţeii pe iarbă cu botul. 

— Ai înnebunit! larba e udă de rouă și o să răcească! o certă 
ofițerul. 

Se opri, nu pentru că ar fi înţeles ce-i spusese locotenentul 
major, ci pentru că își dăduse singură seama de acest lucru. 

De pe deal, chiar în clipa aceea, Lup începu să-i vorbească pe 
un ton numai de ei doi auzit. 

„Cred că neamul meu e rezistent!” 

Căţeii se zbârliseră. Ridicau cu reţinere lăbuțele mici și grase, 
dar puternice, lingând roua de pe ele. Se luară la hartă între ei, 
rostogolindu-se la vale ca niște ghemuleţe de lână udă. 

Liza mai făcu încă ceva. 

Trecu mândră prin faţa cuștii mari unde erau ceilalţi câini care 
răgușiseră de atâta lătrat la musafirul cel negru, nepoftit. Lup 
stătea culcat pe un colţ de stâncă și privea indiferent în jurul 
său. Liza se opri pentru o clipă în dreptul lui Prinţ care mușca 
sălbatic un ochi de sârmă al plasei. Abia după aceea se întoarse 
spre căţei, lovindu-l ușor pe cel mai bătăuș dintre ei. 

— Parada dragostei, râse locotenentul-major Tomicek. 

Liza urcă degajată povârnișul, așa cum îi stă bine unei mame 
cu o familie atât de numeroasă. Și unde mai pui, că numai 
băieți! Prilej de mândrie pentru orice mamă! 

Căţeii mergeau legănându-se în urma ei. Țipau și scheunau. 
Erau curioși să vadă ce joc mai născocise mama lor. Nu știau și 
nu auziseră de Lup, pentru că, pe de-o parte, niciodată nu 
merseseră atâta distanţă, iar pe de alta, auzul lor nu se formase 
încă. 

Lup rămase pe loc. Nu făcu nici măcar un pas ca să-i 
întâmpine. Aștepta ca ea să fie aceea care vine. Nu se uita nici 
la ea, nici la căţei. 

Liza veni lângă el și se așeză. _ 

„Celui mai puternic i-au dat numele Roby”, mirii ea. Incercă 
apoi să-l împingă cu nasul spre Lup, dar nu reuși, pentru că pe 
Roby îl interesa mai mult o floare. Il apucă ușor cu dinţii de 
ceafă. 

Căţelul se pomeni dintr-o dată drept în faţa botului unui câine 
uriaș, stând pe toate cele patru piciorușe, până acum nesigure. 
Pentru că era un căţel agresiv, nici prin gând nu-i trecu să se 
sperie, chiar dacă se găsea acum faţă în față cu o primejdie 
necunoscută. Se zbirii tot și încercă să mârâie. Dar scoase un 


sunet ceva mai tare decât zgomotul pe care îl face arcul unui 
ceas de buzunar atunci când plesnește. 

„Bine” zise el surd. Pe faţa lui nu se văzu nicio tresărire. 

Cățelul căpăta curaj. Ar fi putut totuși să fie mușcat, zgâlțâit 
puţin, sau să primească o bătaie zdravănă. Nimic din toate 
acestea nu se întâmplă. Poate că pe câinele uriaș îl 
impresionase acel mârâit mititel. Umbla fără astâmpăr, încoace 
și încolo, încercând să-l apuce de nas, așa cum îi făcea mamei. 
Ceva îi spunea că acest câine periculos nu-i chiar atât de străin 
și nici atât de indiferent cum părea. Se ridică pe lăbutele din 
spate ca să-i ajungă la nas. 

„la-l de-aici, spuse Lup calm, ori, dacă nu, îi dau câteva. Căţeii 
tăi nu-și pot permite acum chiar orice.” 

„Cum sunt ai mei, sunt și ai tăi”, mâărâi Liza și pentru 
siguranţă îl răsturnă cu botul într-o parte, pentru că și-așa 
cățelul stătea într-o poziție cam nesigură. „Roby de Sumava!”, 
adăugă mândră. „Toţi trei au acest prenume «de Sumava»!” 

„De ce? se miră el. Mie mi-a ajuns un singur nume, Wolf!” 

„Ştii doar cum sunt oamenii. Idei de-ale lor.” 

„Și ceilalți?” 

„Racek și Randâl”, răspunse Liza, împingându-i spre el pe cei 
doi căţei care se mușcau în joacă. „De Sumava”, adăugă din nou 
mândră. 

Lup nu-i mirosi, pentru că îi recunoscuse de cum se uitase la 
ei. Pe chipul lui nu se putea vedea nici cea mai mică urmă de 
bucurie. 

Liza se gândi să se așeze lângă el, dar în ultimul moment se 
opri. Nu schițase măcar un gest care i-ar fi ușurat intenţia. 
Stătea ca o stană de piatră, fără să scoată niciun sunet. 

Ceva se petrecuse cu ea. Acum erau căţeii, totul devenise mai 
solemn, mai serios, nu mai putea fi încăpăţânată ca înainte și 
într-un fel - chiar împotriva voinţei ei - trebuia să-i recunoască 
supremaţia. a 

Lup nu se uita nici la ea, nici la căţei. Intorsese capul spre 
casa cea veche din pădure, din coșul căreia se înălța o dâră de 
fum. 

Liza știa că măcar cu coada ochiului și tot îi privește pe toți 
patru. 

Tot hârjonindu-se, căţeii ajunseseră la un bolovan. Ca de 
obicei, Randâl începu să facă gălăgie. Incerca să muște o bucată 


din bolovan. Nu mergea. Încă de acum se putea vedea la el că 
nu se lăsa cu una cu două. Mai încercă o dată și încă o dată. 

„Mă mir că-i permiţi asta, spuse Lup într-o doară. E vorba de 
dinţii lui”. 

Liza lătră supusă la Randăl. A trebuit să mai latre încă o dată 
ca să o asculte. Își dădu seama că fusese mai aspră decât era 
de obicei. Nu vroia să recunoască. Ar fi însemnat ca Lup să-i 
reproșeze că le-a dat căţeilor o proastă educaţie. 

Randâl, surprins, se așeză în funduleț. Întoarse capul într-o 
parte, încât urechea îi atârna în jos de tot. Se uita la mama lui, 
neînțelegând ce se întâmplase cu ea. 

Roby reuși să se urce pe bolovan. Era un căţel care totdeauna 
voia să fie mai sus decât fraţii lui. Căţăratul pe bolovan a mers 
cum a mers, dar la coborât au început problemele, pentru că nu 
știa să-și ţină echilibrul. Totdeauna cădea, fie în față, fie în 
spate. 

Lup se ridică fără să spună un cuvânt. 

„Lasă-l! mârâi Liza. Până nu-și julește nasul nu se potolește”. 

Lup se îndreptă spre Roby, îl apucă cu dinţii - prea delicat nu, 
pentru că puiul scheună înspăimântat - și-l așeză pe pământ, 
puţin cam brusc. 

Supărat de acest tratament la care fusese supus, Roby se 
repezi la Lup să-l muște de labele puternice. 

Acesta doar scutură una din ele și Roby zbură cât colo. Se 
așeză apoi descumpănit lângă fraţii lui. 

Lup lătră scurt și pătrunzător. 

Liza îl privi surprinsă, pentru că nu-l auzise niciodată lătrând 
pe o asemenea tonalitate. 

Incetă să se mai comporte ca un rege al vieţuitoarelor pentru 
care demnitatea e mai presus de orice. Din negura amintirilor 
răzbătea parfumul luncilor pe care zburdase căţel fiind, când 
încă nu cunoscuse pocnetul biciului, iar toți copiii satului îl 
mângâiau. 

Nu făcuse nicio legătură cu trecutul. Pur și simplu, privind 
căţeii, îl năpădiră dintr-o dată amintirile plaiurilor însorite și 
mirosind a mușetțel sălbatic. 

Soarele răsărise într-adevăr, cu toate că, după calendar, ar fi 
trebuit să se ivească cel puţin cu o oră mai târziu. Asta poate 
din cauză că Pământul, de bucurie, se învârtise mai repede. 
Intregul povârniș căpătă o culoare trandafirie, iar deasupra ierbii 


se ridica un abur ușor, ca o dantelă. Prin ceața joasă se vedeau 
doar urechiușele ascuţite ale căţeilor care se depărtaseră puţin, 
nemaicontenind cu hârjoneala. 

Fruntașul Matejtek râdea cu poftă, sus, în turnul de 
observaţie. 

Un uliu-șorecar săgeta văzduhul. Liza ridică vigilentă capul, 
privind spre căţei. 

Chiar în clipa aceea primi o lovitură neașteptată în șold, care 
o trânti cu nerușinare la pământ, tăindu-i pentru o clipă 
răsuflarea. 

Lup se repezise la ea, așa din senin. O izbise cu capul și 
acum, cu un lătrat ștrengăresc, se pregătea pentru un nou atac. 

„Nebunule!”, mărâi supărată. De când avea căţei nu prea mai 
știa de glumă, ca altădată. „Nebunule!”, repetă ea, dând din 
labe prin aer. Își recăpătă în cele din urmă echilibrul, sări în 
picioare și se-ndreptă spre el, arătându-și colții. 

Nu fugi de ea, așa cum ar fi procedat, în clipa aceea, oricare 
alt câine inteligent. Râdea... îi râdea în faţă... pentru că și câinii 
știu să râdă. Liza însă nu suporta să râdă oamenii de ea, cu atât 
mai mult câinii. Se repezi furioasă, dar dinţii ei mușcară în gol, 
pe lângă urechea lui Lup, fiindcă acesta știuse să se ferească la 
timp. 

De fapt nu vroia să-l muște. În sufletul ei erau atâtea - 
bucuria că a recunoscut căţeii, jignirea pe care a trebuit s-o 
suporte, teama că nu va mai avea nicio autoritate în faţa 
căţeilor - astfel că înţelegea jocul, însă nu-l putea încă accepta. 
Încercă să fie sobră și îi reproșa această înflăcărare pripită. 

Dar oricât ar fi încercat, nu putea să se abţină. 

Lup nu lătră. Hărâi ca o javră de ţară, se îndoi, făcu un salt și 
o lovi din partea cealaltă. Liza făcu din nou o tumbă, oprindu-se 
aproape de căţei. 

„Oare nu crezi că ar fi de ajuns?” îi spuse supărată. 

Lup sări într-o parte, gudurându-se. Își întinse labele din faţă, 
lăsându-și capul în jos, printre ele, până aproape de pământ. 
Lătră din nou, rămânând în expectativă. 

În momentul când Liza se aruncă din nou asupra lui, jumătate 
în serios, jumătate în glumă, Lup descrise un cerc mare în jurul 
ei și al căţeilor. Îl azvârli cu botul pe Roby, care ateriză cu burta 
în sus între cei doi fraţi ai lui. Apoi îi făcu vânt Lizei, care 
alunecă pe iarbă rostogolindu-se cât era de mare, uitând de 


căţei și de toate. 

Micuţului Roby îi trebui un timp ca să se orienteze și să 
înţeleagă ce se petrece de fapt. Mai întâi se gândi cum ar face 
să se urce și el pe o ridicătură de pământ și de-acolo să-și dea 
drumul la vale. Cupă ce învăţă pe unde să se caţăre și cum să 
coboare, aşteptă ca Liza să se apropie și îi sări în spate. ÎI 
urmară și fraţii lui. Se lasară antrenați de joaca părinţilor fără 
minte. Se legănau în urma lor, cădeau, schelălăiau, dacă se 
loveau cam tare, însă în inimioarele lor aveau instinctul de a 
alerga, de a urmări și de a mușca. 

Familia câinilor se rostogolea la vale pe povârniș. 

Fruntașul Matejcek râdea cu poftă în turnul de observație. 

Căpitanul se aplecase peste pervazul ferestrei. Strigă: 

— la uitaţi, oameni buni! Priviţi câinii... și pe puradeii ăia! Liza, 
înhaţă-l! Pune-l jos, nu te lăsa fato! Domnilor, o asemenea 
încăierare încă... ia uitaţi-vă! 

instructorul râdea cu lacrimi. 

In curte compania se pregătea de adunare. Astăzi nu prea 
mersese cum trebuie. Cei șaizeci sau câţi oameni or fi fost 
iubeau câinii fiecare în felul său. Aici, la graniţă, aceste animale 
nu serveau nimănui pentru distracţie și plăcere. Ele erau 
ajutoarele, prietenii sinceri pe care omul, în anumite situaţii, se 
putea baza mai mult decât pe oameni. Îi înțelegeau, se bucurau 
de bucuriile lor. Veterinarul interzisese categoric zahărul, dar 
fără niciun rezultat. Toţi, fără excepţie, aveau prin buzunare 
bucățele de zahăr. Dacă se-mbolnăvea vreunul din câini, 
compania nu vorbea decât despre asta. Mulţi dintre militari, 
obosiţi de alergătura unei zile de instrucţie, se sculau totuși 
noaptea și se duceau să vadă ce e cu câinele. Însă trebuia să fie 
câine de-al lor! 

Lup nu era de-al lor. El ar fi trebuit, conform dispoziţiilor 
oficiale, să fie lichidat demult. Chiar dacă, din întâmplare, îl 
salvase Franěk, muncitorul forestier, cu toate astea nu era câine 
de-al lor. Dar niciun câine obișnuit, de coteț, pentru că Liza 
făcuse căţeii cu el. 

Acum, degeaba mai striga locotenentul-major „atenţie!”, 
pentru că toată compania nu se uita decât la câinii care se 
hârjoneau. Câinii /or nu mai lătrau ca niște javre de la ţară. Erau 
serioşi și concentrați, ca și cum ar fi cunoscut greutatea 
răspunderii. 


Grăsunul Stencl se așezase pe pământ și râdea de-i curgeau 
lacrimile pe obraji. 

— Vă bag la arest, striga locotenentul-major Tomicek. Nicio 
permisie, niciun... la dracu, nu m-auziţi ce spun? Ce e aicea, circ 
sau companie? O să vă... la uite, l-a ajuns din urmă! Băieți, 
acuma l-a-nhăţat! Dar imediat își reluă atitudinea de mai-nainte, 
devenind grav. 

— De-ajuns! Însă nici de data aceasta nu reuși să dea un 
ordin ca un comandant. Se uită cu îngrijorare spre fereastra de 
la etaj să vadă ce va zice căpitanul de hărmălaia din companie. 

Căpitanul îl ţinea de după gât pe instructor și râdeau amândoi 
cu gura până la urechi. 

Militarii se așezară în front fără să fi primit un nou ordin. Doar 
ici-colo câte unul se mai uita la câini. 

— Fruntaș Kučera! 

Kučera ieși din rând. 

— Cheam-o pe Liza! 

Conductorul ezită în primul moment. Totuși o strigă. Avea 
glasul nesigur pentru că relaţiile dintre el și Liza nu mai erau ca 
în trecut. De aceea nu știa dacă ea va răspunde la primul apel. 
Dacă n-ar fi venit, s-ar fi făcut de rușine în fața întregii companii. 

Dar Liza continuase să-l iubească în tot acest răstimp, chiar 
dacă multe din lucruri nu putea să le înţeleagă. In fiecare seară 
scâncise încetișor, ca și cum l-ar fi chemat. Insă el nu mai 
venea. 

Se opri din fugă, așezându-se pe labele dinapoi. Nu știa ce să 
facă. Altădată, cu excepţia acelei nopţi, ar fi fost de ajuns un 
singur cuvânt și ea ar fi venit ca o vijelie. 

Stătu o clipă nedumerită. 

— Dacă o să-ți facă așa și la inspecţie, n-o să mai fii pe primul 
loc, râse disprețuitor locotenentul-major. Poate s-a produs o 
ruptură în raporturile dintre tine și câine! 

Liza se întoarse spre Lup. „Mă cheamă. Trebuie!” 

Lup nu îi răspunse. Incercă să înțeleagă ceva din toate 
acestea. Era și nu era soţia lui și mama cățeilor. Acești oameni 
erau stăpânit ei de care Liza nu se temea. Când o chemau, 
alerga disperată, nu de frică, ci să le facă o bucurie, arătându-le 
că e ascultătoare... 

Lup nu mai alergă un timp alături de Liza. Căpitanul îl apucă 
de mână pe instructor și îi spuse: 


— Ce ne facem dacă o să-l aducă aici și pe el? 

— N-o să-l aducă, răspunse trist instructorul. Și e păcat. 

— Și dacă totuși o să-l aducă? întrebă nesigur căpitanul. Ce 
facem? M-ajuţi să-l conving pe veterinar? 

— Fiţi sigur că n-o să-l aducă, repetă instructorul care îi 
cunoștea pe câini mai bine decât comandantul său. Și chiar 
dacă ar fi așa, tot nu s-ar putea să-l folosim pentru serviciul 
nostru. Dacă n-ar fi atât de ucigaș - aceasta o spusese cu mult 
mai încet - l-aș fi luat eu. De când a murit Klaucik, mi s-a făcut 
dor de-un câine pe cinste. 

Klaucik murise, într-un fel, la datorie. Mai demult, fugise din 
companie un câine tânăr, iar Klaucik fusese trimis să-l aducă 
înapoi. După ce-l ajunse din urmă pe fugar, porniră amândoi 
spre companie, el mergând în urmă. Din cauză că trebuia să-l 
supravegheze mereu pe câinele bezmetic, n-a putut observa la 
timp că din spate venea o mașină la volanul căreia era un șofer 
nenorocit... 

Lup se opri brusc și scoase un urlet puternic! 

Liza nu privi înapoi. Nu avea niciun rost. Alerga mereu. Cu trei 
luni în urmă ar fi venit ca o vijelie. Fruntașul Kucera știa bine 
acest lucru. În ultima vreme însă, n-o mai iubea pe Liza ca 
altădată. Era supărat și se gândea mereu la Eva. Ceva se 
întâmplase cu el, pentru că începuse să fie indiferent. Nu putea 
să se împace cu această situaţie și știa că atâta timp cât nu va 
reuși să pună lucrurile la punct, nu va fi un bun conductor. Și 
niciun bun militar. 

Și fruntașul Krâtky simţea acest lucru. Oriunde s-ar fi uitat, 
numai la Kucera nu. 

Liza se opri totuși și întoarse capul spre Lup. „Vino! N-o să-ţi 
facă nimic!” 

„Nu mi-e frică de ei, răspunse întunecat. Nu pot fi mai răi 
decât omul acela din casa de bârne. Dar nu-i iubesc.” 

Liza se așeză pe pământ. Nu putea înțelege cum de nu-i iubea 
pe oameni, când ea, de mică, fusese educată în spiritul unei 
mari afecţiuni faţă de oameni. Nimeni nu fusese niciodată rău cu 
ea. 

Fruntașul Kucera simţi cum îi tremură mâinile de nervi și de 
supărare. leri băuse iar și fusese cam mult. O chemă din nou, pe 
un ton mai aspru. Nu era nevoie să strige atât de tare, pentru că 
ea l-ar fi auzit chiar de i-ar fi rostit numele în șoaptă. 


— Dacă ai nervi, nu îi vărsa pe câine! îi spuse încet, din spate, 
locotenentul-major. Animalul nu are nicio vină. 

In caz că Liza nu ar fi venit, toată compania ar fi râs de el. 
Acum militarii stăteau tăcuți, privindu-l jenaţi. 

De sus, de la primul etaj, căpitanul îi spuse instructorului: 

— Într-adevăr, se întâmplă ceva cu militarul ăsta. E în stare să 
strice caracterul câinelui. 

— Nu l-aș sfătui, se încruntă instructorul. Din cauza unei 
femei... 

„Din cauza unei femei...” repetă în gând căpitanul. Se uita, 
jos, în curte, la militarii care erau cu toţii în așteptare. Știa cum 
îl cheamă pe fiecare dintre ei, ce fire au, le cunoștea apucăturile 
lor bune, dar și pe cele rele, de care trebuiau să se dezbare aici 
în companie. Îi iubea pe toţi la fel. „Din cauza unei femei nu pot 
să-i părăsesc”, și dădu din cap. 

— Liza nu prea are chef să vină, remarcă Stogoncik. Și eu 
care credeam că va fi prima în clasament. 

Acestea le spusese tocmai în acea fracțiune de secundă în 
care Liza nu știuse ce să facă. Dar căţeii rezolvară dilema. 
Auziseră vocile oamenilor, care însemnau mâncare și mângâieri. 
Pentru că se hârjoniseră fără încetare, li se făcuse o foame într- 
adevăr de lup. O luară deci la fugă spre companie, legănându- 
se, căzând în bot, dar totuși înaintând. 

Liza chelălăi. Dimineaţa minunată și veselă se transformă 
dintr-o dată într-o zi plină de contradicții. 

„Atunci mă duc singură!” scheună ea, uitându-se în urma ei. 

„O să vin”, îi răspunse. Se așeză pe labele dinapoi și privi în 
vale, unde erau oamenii. Știa că nici Liza, nici căţeii nu vor păți 
nimic. „Dar eu n-am ce să caut printre oameni”. Se uită la casa 
veche de bârne din pădure. Pe coș ieșea o dâră de fum. Ar fi 
putut să nu se mai întoarcă. Insă el vroia să se întoarcă, cu 
toate că știa ce iad îl aștepta acolo. Era un câine foarte 
încăpățânat, care în multe privinţe semăna cu omul. 

Liza se îndrepta încet spre companie. 


LU 


Locotenentul-major Tomicek se așezase pe hotar și mesteca 
un fir de iarbă. lIși scosese cizmele de cauciuc, ca să-și 
odihnească puţin picioarele. 

— Ştii și tu că așa nu mai merge, spuse el întorcându-se spre 
fruntașul Kučera, care privea îngândurat în pământ. Și tu, și 


Krátký aţi fost avansați în grad. Sunteţi grăniceri de frunte. Oare 
într-adevăr? 

Fruntașul ridică din umeri. 

— Nu-mi place să m-amestec în treburi care nu mă privesc, 
continuă locotenentul-major. lubita ta nici ea nu știe ce vrea. 
Ne-a scris. Tovarășul căpitan e de părere că ar trebui să-i 
răspund, dar eu n-am s-o fac. N-ai decât, scrie-i! 

— Dacă aţi fi în locul meu, ce i-aţi răspunde? întrebă obraznic 
fruntașul. 

— Că ești un prost. Nu cred că aș greși prea mult. Crezi că nu 
m-am îndoit și eu de fidelitatea nevesti-mii? Omule, te 
subapreciezi! În locul tău, mi-aș fi găsit alte zece femei, nu una. 

— Și pe Eva să i-o las lui Krâtky. Nu? 

— Să zicem, răspunse locotenentul-major trăgându-și cizmele 
și ridicându-se în picioare. Pune atunci mâna pe automat și 
ciuruie-l pe Krátký de tot. După aia, o să stai mata frumușel la 
închisoare, de-ai să te saturi, iar când o să ieși și-o să te duci s-o 
cauţi, ai să găsești în locul ei o femeie grasă, de mult măritată și 
cu bătătura plină de copii. Și-o s-ajungi la vorba mea: ești un 
bleg și jumătate. Ai ordin, fruntaș! Ori încetezi cu băutura și 
rămâi mai departe conductor de câini, ori dacă nu - știi bine că 
mirosul de alcool câinii nu-l suportă - te voi detașa în altă parte 
și voi avea grijă ca cei de la comandament să se gândească 
dacă nu cumva s-au cam grăbit când ţi-au dat insigna de 
grănicer de frunte! Executarea! 

Se gândea foarte încet. 

Pentru că în ultimele patru luni nu făcuse decât să-și 
muncească creierul, greu, dar reuși totuși să dea gândurilor sale 
o formă concretă, periculoasă. 

Chiar și omul care, datorită singurătăţii îndelungate, a devenit 
în multe privinţe un primitiv, știe să ucidă cu rafinament. 

Se gândea cu asiduitate cum să procedeze ca nici grănicerii. 
Care se pricepeau, nici câinii, care ar fi fost puși să-l 
urmărească, să nu-i poată lua urma. 

Ani de-a rândul avusese timp să se pregătească. Știa cine și 
unde a făcut o greșeală și ar fi putut să-i învețe pe toţi cei care 
ar fi dorit să treacă graniţa fie dintr-o parte, fie din cealaltă. 


Râdea de felul nefericit în care se terminaseră încercările lor 
copilărești. 

Nu înţelegea cum de a fost posibil ca Inge să facă o greșeală 
atât de elementară. Probabil că ceva o determinase să nu mai 
aștepte venirea lui la Budejovice, de pornise singură după el. Işi 
dădea seama că procedase greșit atunci când indicase la 
întâmplare drumul pe harta aceea din pânză ordinară. Dar nu 
vroia să-și recunoască propria-i vină. Mai exista cineva care o 
împușcase și care, mai devreme sau mai târziu, poate să-l 
amenințe și pe el. Ar fi suficient să spună că l-a văzut atunci la 
Budejovice. Sau povestea cu scrisoarea de la raion. 

Știa totul despre urme. 

Nu-i era frică deloc de oameni. Pe aceștia putea să-i 
păcălească. Bineînţeles că era mult mai versat decât orice alt 
ostaș care nici n-a venit bine aici, pe graniţă, că și pleacă. Totuși 
nu dorea să aibă de-a face cu unul ca adjutantul Stogoncik, cel 
mai bun specialist în identificarea urmelor. 

Însă ca Stogontik nu prea erau mulţi. 

Dar cum să înlături cel mai mare pericol, câinii? 

Stătea la masă, lângă lampa cu petrol, frecându-și tâmplele 
cu putere. Se gândea. 

Avea nevoie de un vânt puternic, în rafale, și de o ploaie 
neîntreruptă. Vântul deformează și împrăștie miro sul urmei, 
ștergându-i contururile în scurt timp. Ploaia o umple cu apă și o 
distruge. 

Pe el nu trebuia să-l înveţe nimeni. Era inutil să intri în pârâu 
și să te speli cu apă, pentru a scăpa de câini. Undeva totuși 
omul trebuia să traverseze pârâul, pentru că așa era drumul. 

Dacă urma se oprea la malul apei, câinele știa să se descurce. 
Alerga pe ambele maluri până când o găsea din nou. 

Nici piperul și nici ardeiul nu aveau vreun efect asupra unui 
câine de grăniceri încercat. Același lucru se întâmpla și cu apa. 
Nimeni nu are atâta piper sau ardei la el încât să împrăștie pe 
kilometri întregi. Odată și-odată tot se termină. lar câinele se 
învârtește în jurul unei asemenea urme mirosind a ardei, până 
când o găsește pe cea curată. 

S-ar mai fi putut pe un teren pietros, plin de băltoace, cu 
condiția ca într-adevăr să plouă cu găleata. 

Știa că se va întâmpla într-o zi. Îi ura pentru că i-o omorâseră 
pe Inge. lar acum îi era și frică de ei. 


Își strivea pumnii mari, plini de lovituri, râzând aproape 
inconștient. Lup, legat cu un lanţ de perete, se făcu ghem. 

Tăietorul de lemne se apucă să cotrobăie în ungherul acela 
întunecat și se încruntă fiindcă nu dibui pușca. 

Se așeză din nou la masă și rămase încremenit. Se gândea cu 
putere și mai-mai că i-ar fi crăpat capul. Işi spuse că totuși n-au 
avut cum să dea de pușcă în timpul cât el lipsise, pentru că 
altminteri demult ar fi fost aici iscoadele. Nici cei din comisie, 
despre care îi pomenise căpitanul ultima dată, nu veniseră la el. 
Și chiar dacă ar fi găsit-o, nu s-ar fi întâmplat nimic fiindcă mai 
în toate casele de pe aici se găsește câte o pușcă de braconaj. 
Și Grunfeld are o pușcă demontabilă. Când se lasă seara, într-un 
carâmb al cizmei bagă ţeava, iar în celălalt patul armei. Atât 
doar că nu e voie să se tragă în apropierea frontierei, pentru că 
acolo sunt patrule. 

Și chiar dacă ar fi descoperit pușca, nu ar fi făcut altceva 
decât să i-o confiște și să-l pună să plătească o amendă. Ar fi 
fost mai greu să-l închidă, pentru că aici e nevoie de muncitori 
forestieri. Insă și așa planul său, îndelung elaborat, era în 
pericol. 

„Cred că am pus-o în altă parte”, își zise în gând. Se chinui să- 
și amintească tot ce făcuse zilele trecute. In ultima perioadă 
băuse cam mult, încât toate gândurile îi erau acum tulburate. li 
apăru în minte totuși imaginea stejarului bătrân. Incepu să-și 
frece din nou mâinile noduroase, fiindcă în sfârșit își adusese 
aminte. 

S-a întâmplat în ziua când Lup fugise pentru prima dată. Ştia 
acum precis și unde este stejarul acela. La trei sute de metri de 
drumul cu bolovani. Aproape de frontieră. Dădu din cap. Faptul 
că nu era departe de frontieră reprezenta un lucru deosebit de 
important. Îl neliniștea puţin prezenţa turnului de observaţie. În 
caz că va fi și un vânt puternic, nimeni nu ar fi auzit 
împușcătura. „Am ales un loc bun”, își zise, lăudându-se pentru 
ideea care-i venise. 

_ Arma de vânătoare „Long Rifle”, împachetată în celofan. 
Incărcată, era ascunsă în copacul găunos. Avea calibrul 5,6 mm. 
E de râs, dar o asemenea armă nu putea fi folosită. Zgomotul 
produs de focul de armă amintea trosnetul unei ramuri de 
copac. Un glonte obișnuit, de plumb, omoară căprioara la un. 
Kilometru. Cei care lucrează la pădure știu bine de ce nu e voie 


să tragi cu o asemenea armă. lar stejarul acela e doar la trei 
sute de metri de drum. 

Oricine ar fi trecut pe acolo, din întâmplare, nu și-ar fi putut 
închipui că în stejar este ascuns un lucru ca acesta. La urma 
urmei care e omul să se plimbe doar la câteva minute distanță 
de frontieră? 

„Conductorul acela va fi avansat la gradul de fruntaș și poate 
că va primi și insignă de grănicer de frunte”, spusese atunci 
căpitanul. 

Până în clipa când îi veni în minte un nume, planul său fusese 
foarte neclar. Atunci îi ura pe toţi. Acum ura lui se concentrase 
asupra unei anumite persoane. Chiar asupra celei care trebuia. 

Numele pronunţat însemna jertfă. 

— O să ne socotim amândoi, mormăi și se gândi la Inge. Tu ai 
omorât-o. Nu trebuia. Chiar căpitanul a spus-o. Așa că o s-o 
lămuresc eu și cu tine. 

Știa că tocmai fruntașul acela obișnuia să meargă de câteva 
ori pe săptămână în satul cel mai apropiat. Acolo, fie că intra în 
cârciumă, fie că îl ducea cineva cu motocicleta până la oraș. Și 
că se întorcea pe la miezul nopţii. 

Dar pe Franěk nu-l interesa miezul nopţii. La o asemenea oră 
târzie era periculos. Turnul de observaţie e doar la două sute de 
metri de locul acela. Faptul că nu erau reflectoare montate pe 
el, nu înseamnă nimic. Și apoi miezul nopţii ar fi fost o oră prea 
înaintată pentru un trup extenuat și un creier obosit. 

Azi după-masă se întorsese de la muncă la fel ca și în alte 
dăţi. În ultima săptămână întreaga echipă termina lucrul mai 
devreme pentru că legau un transport de lemne. In plus era și 
ultima săptămână a lunii. Muncitorii din echipă își făcuseră suma 
și acum erau destul de isteți ca cei de la administraţia ocolului 
silvic să nu facă ochii mari că ei câștigă prea mult. Desigur, n-ar 
fi fost drept să se fixeze un plafon de salarizare, chiar dacă se 
susținea că nu există așa ceva. Ar fi venit normatorii care ar fi 
început să spună că au o normă ușoară. Dar niciunul din aceștia, 
să fi fost în locul lor nu ar fi prestat o muncă atât de istovitoare. 
Dar asta este cu totul altceva. 

Când Franěk se întoarse la muncă, îl găsi pe Lup stând culcat 
lângă șopron și respirând adânc. 

— Fugi și te-ntorci, mormăi satisfăcut, izbind cu piciorul în 
ușile din lemn masiv ale casei. Hai, treci! 


Lup ieși de sub sania întoarsă cu tălpicile-n sus, furișându-se 
pe lângă perete. Așteptă să curgă loviturile. Și poate că astăzi ar 
fi pus capăt cu succes acestei triste istorii cu câini, dar loviturile 
nu veniră. Probabil că stăpânul lui era mai bine dispus. Trecu 
nesigur pragul ușii. Totul era foarte complicat. De mic fusese 
crescut printre oameni și doar o singură dată în viață încercase 
să fugă de la ei. Aceasta s-a petrecut în noaptea când a sărit 
peste sârmă. Atunci Liza și în cele din urmă și oamenii i-au 
încurcat toate planurile. 

Nu putea trăi fără oameni. Dar nu avea încredere în cei care 
umblau îmbrăcaţi în uniformă, pentru că atentaseră cândva la 
viața lui. Instinctual, nu iubea niciun om îmbrăcat în uniformă, 
pentru că nu reușea să deosebească una germană de una 
cehoslovacă. Își amintea doar că o dusese destul de bine în 
gospodăria aceea, acum dincolo de graniţă, până în ziua când 
veniseră niște oameni îmbrăcaţi în mantale impermeabile, care-l 
cumpăraseră pentru a-l folosi în serviciul pe graniţă. Avea doi 
ani. După aceea cunoscuse ce înseamnă cureaua cu ghimpi, 
biciul și foamea. 

Dacă se întorsese din nou la această brută nebărbierită, 
mirosind a transpiraţie și a sălbăticiune, o făcuse din cu totul 
alte motive. Nicio făptură din lumea asta nu suportă la infinit 
nedreptatea. Aștepta prilejul, nu chibzuind totul cu finalitate, ci 
doar așa. Condus de instinct. Apoi mai era vorba și de o 
moștenire nefericită. Pe tatăl lui îl bătea mereu ţăranul la care 
stătea. Și strămoșii lui tot așa fuseseră. Câini care nu ieșeau din 
cuvântul omului. 

— De-acum n-ai să mai fugi! spuse Franěk, fără urmă de 
răutate în glas. Avea mereu în minte planul acela, dar era 
nemulțumit că încă nu știa ce rol va juca Lup în punerea lui în 
aplicare. Și tare ar fi dorit să-l poată folosi într-un fel. 

Cel mai simplu ar fi fost să asmută câinele la om ca să-i sară, 
pe la spate, direct în ceafă. Insă nu era prea sigur că Lup va face 
lucrul acesta. | se părea că nici nu mai are destul timp ca să-l 
înveţe. 

— Dacă o să sari în gâtul cuiva, acela o să fiu eu, recunoscu 
cinstit. Și cine știe dacă oi putea să te învăţ să sari la altul! Se 
aplecă, trase sertarul dulapului și scoase de acolo un lanţ. Pe 
ăsta n-o să-l mai rozi! și îi puse de gât lanţul acela lung. 

Lup nu schiță nici cel mai mic gest de împotrivire și nici nu 


încercă să se smulgă din încleștarea degetelor sale și nici să-l 
muște. Știa că buturuga era totdeauna la îndemână. Se așeză 
abătut lângă perete și începu să moţăie. 

Deodată ciuli urechile. 

Tăietorul de lemne luă o mutră supărată. 

— Bine că cel puţin știi să păzești! 

In clipa aceea în odaie intră căpitanul Hájek. Părea chinuit de 
griji. Își puse cascheta pe masă, ștergându-și obosit sudoarea de 
pe frunte. 

— La naiba, Franěk! spuse căpitanul așezându-se pe-un 
scaun. 

— Beţi ceva? 

— Nu. Niciun fel de băutură. Își luă capul în mâini. Într-o bună 
zi o să devin și eu un sihastru ca tine! 

Franěk se aplecă și scoase de sub masă o sticlă. 

— Vara încă mai merge să veniţi pe-aici, răspunse încet. Dar 
când o cădea zăpada... 

— Știu... Când o cădea zăpada, pe-aici o să-nceapă să mișune 
lupii, oftă căpitanul. Nu poate să-mi iasă din cap. (Părea 
descurajat). Am venit, Franěk, să-ţi cer o părere. Ce dracu, fă 
abstracţie de uniformă! Totuși, atunci ea se îndrepta spre 
cineva, nu? Cu cine vrei să mă sfătuiesc? 

Franěk scotea încet dopul de la sticlă. Se rupse. Deschise 
briceagul și începu să scobească în pluta proastă. 

— De ce neapărat trebuia să meargă la cineva? întrebă el 
bănuitor. 

— Doar n-o să-mi spună mie acuma vreunul că ea vroia să 
treacă graniţa. Astea sunt romantisme, Franěk. Ceva a trebuit 
să existe, de a riscat atât de mult. Ceva important, care 
excludea alternativa de a fi prinsă. De aceea a tras. Și a plătit 
pentru asta. 

— Poate că n-ar fi trebuit s-o omoare, spuse Franěk nesigur, 
ocupându-se în continuare cu destupatul sticlei. 

Căpitanul dădu din mână. 

— Prostii! Tu n-ai omori dacă cineva ar trage în tine? Nu și-au 
făcut decât datoria. Asta e clar. 

— Ce mai știți despre ea? 

— Că e nemţoaică și nimic mai mult. Numele ei e fals. 
Deocamdată nu am primit alte știri oficiale. 

— Nemţoaică, spuse încet Franěk. Mai sunt aici și Gusti și 


Fryda, și Bela Orszâg. Rambousek ar putea să vă spună și el 
părerea lui... 

— Însă, Franěk, tu ești aici din '48. 

— Familia Grunfeld locuiește aici mai de mult. 

— Când a fost vorba de fraţii Lacina, mi-ai ajutat tu. N-are 
importanţă că în cele din urmă au fugit peste graniţă și că acum 
trăiesc undeva în Canada. 

— Da, știu, cei doi Lacina din Ropotice. Pădureni, dădu din 
cap tăietorul de lemne. Unele întâmplări petrecute aici îi 
lăsaseră o puternică amintire, încât nu le mai putea uita. N-am 
reușit să-i prindem, pentru că știau fiecare potecuţă de pe aici. 

— Și pe Kosina, tot tu l-ai prins. 

Ei, da. Kosina a crezut că sunt neamt. A venit direct la „Trei 
Fagi”, unde în ziua aceea tăiasem la copaci. 

— A crezut că ești neamt, repetă îngândurat căpitanul și în 
minte începu să i se facă lumină. Vezi Franěk, femeia aceea... îţi 
spun, organele de securitate sunt de părere că nici pe departe 
acest caz nu poate fi considerat ca încheiat. Nu putem risca din 
nou. 

Stătea cu capul în jos fiindcă se gândea. Nu suporta licărirea 
sălbatică din ochii lui Franěk. 

— Aceea pe care a omorât-o fruntașul Kucera, adăugă încet 
Franěk. 

— Exact, încuviinţă căpitanul. A fost o greșeală. Putea să 
aștepte până am fi venit noi. Și așa ar fi pus-o la pământ. 

— Adineauri singur aţi spus că altă soluţie nu era. Vedeţi că s- 
ar fi putut și în alt fel? 

Căpitanul dădu din mână. 

— Trebuie că totuși ea se ducea la cineva, nu? 

— Poate. 

— La cineva. Era nemţoaică. Înseamnă că la nemți? 

Căpitanul își ridică ochii obosiţi. 

— Franěk, eu vreau să-ţi dai și tu o părere. Nimic altceva. Nu 
ești de ieri de azi pe-aici. Cu Bouzek și Rambousek nu se poate 
discuta. Nici nu vor să audă de nimic, de parcă s-ar teme de 
ceva. Ce zici? Grunfeld, ori Hartmann? 

— Niciunul, nici celălalt, mormăi Franěk. Sunt oameni 
cumsecade. Fabrică și ei rachiu, dar, altminteri, n-au niciun fel 
de gânduri rele. Işi mai aminti de ceva și continuă: Da, v-am 
ajutat de multe ori. După câte știu, Gusti și-a adus atunci de la 


graniţă o carabină americană „M-1” cu încărcător. 

— Carabină da, însă om care să tragă cu ea, nu! izbucni 
căpitanul, privindu-l pe Franěk drept în ochi. Dar cum de-tți 
amintești atât de bine ce maică era? 

Franěk nu clipi din ochi. Pe chipul lui nu se văzu nici cea mai 
mică tresărire. 

— Pentru că l-am înjurat, văzând cât de tâmpit poate să fie, 
crezând că pușcociul ăla, din întâmplare, s-ar putea să fie bun 
pe aici. 

— Tu, în locul lui, nu ai fi predat-o? 

— Nu m-am gândit la asta. Gust! a fost întotdeauna un molâu. 
De fricos ce e, își pierde și minţile. De aceea, femeia nu putea 
să se ducă la el. Să ai o armă ca asta aici, înseamnă să mănânci 
carne în fiecare zi, nu? 

Căpitanul se scărpină prin părul rar. Acceptă explicaţia, dar în 
același timp îi veni în minte o idee ciudată. Imediat i-o și aruncă. 

— Pe tine mă pot baza, Franěk. Nu tu i-ai prins acum doi ani 
pe băieţii aceia, „taximetriștii”, care furaseră o mașină din 
Praga, încercând să treacă graniţa pe-aici? 

— Nu i-am prins, dădu din cap Franěk. Au întors mașina la 
„Trei Fagi” și niciunul din ei n-a mai putut să fugă de sfârșiţi ce 
erau. N-am făcut decât să-i aduc la dumneavoastră. Zâmbi. Le 
era indiferent oriunde i-aș fi dus. Nu mai doreau decât să 
mănânce și să se odihnească. Le pierise cheful să mai fugă 
peste graniţă. g 

Căpitanul se întorcea mereu și mereu la aceeași idee. Işi 
dădea seama că aici nimeni nu-l poate ajuta s-o clarifice. 

— Femeia aceea trebuia să se ducă la cineva. Inţelegi, 
Franěk, cei de la Praga sunt de părere că dacă nu se rezolvă 
această problemă, se poate întâmpla o nenorocire. 

— Poate se va întâmpla, râse dispreţuitor Franěk, dar imediat 
își reveni în fire. Dacă aţi venit aici să-mi luaţi interogatoriul... 

— Ce dracu, pe tine te știam om cu scaun la cap! Dacă 
începem să ne suspectăm unul pe altul, n-o să ajungem la 
niciun rezultat. Eu vreau să mă consult cu tine, Franěk. 

— La mine n-a venit, mormăi dintr-o dată Franěk supărat. 
Dacă credeţi că la mine... 

— Cine a spus asta? se miră căpitanul. Eu am venit aici ca să 
mă ajuţi, nu să-ți iau interogatoriul. A 

Sclipirile răutăcioase din ochii lui Franěk se stinseră. Impinse 


dopul în sticlă și turnă în două pahare. 

— Azi, deloc, refuză căpitanul. 

Franěk bău primul pahar dintr-o înghiţitură. Întinse mâna și 
după cel de-al doilea, dar se opri. Nu, acum avea nevoie să fie 
cu mintea limpede. 

Căpitanul se întoarse și îl privi pe Lup care era în lanţ. Câinele 
stătea trist și complet absent. Se înveseli puţin, amintindu-și ce 
făcuse acest câine de dimineaţă cu familia lui. 

— Cred că nu e nevoie să-l legi cu lanț, Franěk! 

— A scăpat. Dar va fugi el și-așa. 

— În seara asta n-o să fugă pentru că știe că nu poate ajunge 
la Liza. Este un animal inteligent! 

— Dacă spuneți dumneavoastră. Franěk ridică din umeri și 
dezlegă indiferent câinele. 

Lup nu făcu pentru început nicio mișcare. Primise atâtea 
lovituri, încât știa că nu trebuie să-și dea pe faţă gândurile 
dușmănoase. Căscă, se sculă în picioare, se întinse și se încolăci 
lângă vatră. 

— Gândește-te la ce te-am întrebat, Franěk, spuse căpitanul 
din ușă. Și, din când în când, mai treci pe la ceilalţi. Ciocăne pe 
la uși și vezi despre ce vorbesc. Poate că unii dintre ei știu mai 
multe. Noapte bună! 

Franěk mai privi o clipă spre ușa închisă. Ascultă până când 
zgomotul pașilor căpitanului, care se depărta, se stinse de tot. 
Începu să-i fie frică, deocamdată încă nejustificat. Însă frica lui 
era alimentată de ceea ce urma să se întâmple și ce-or să spună 
când vor afla. Greu să-i cunoști pe oamenii aceștia. Câteodată 
cercetează foarte repede, iar în alte cazuri durează ani întregi. 
Însă până la urmă descoperă adevărul. 

Cel mai mult se temea de faptul că nu va putea face tot ce ar 
fi dorit. 

Ascultă încordat în întunericul serii. Afară ploua și bătea 
vântul. Ramurile copacilor se loveau sălbatic între ele. Deodată 
zâmbi curat și neprefăcut ca un copil. Și totuși se gândea la 
crimă. Luni de zile nu făcuse decât să se gândească la acest 
lucru. 

Își încălţă cizmele de cauciuc și privi o clipă grămada de 
cetină de lângă vatră, pe care o folosea la aprinsul focului. Luă 
niște crengi de molid și începu să șteargă bine tălpile cizmelor 
cu ele, chiar dacă știa că nu are niciun efect asupra câinilor. 


După aceea mai luă încă vreo două ramuri, le rupse și le legă cu 
sfoară de talpa fiecăreia din cizme. 

Începu să se plimbe neîndemânatic prin odaie. Se uită. Totul 
era în regulă, ramurile nu se rupseseră, le prinsese bine. 

Lup deschise ochii, urmărindu-l cu privirea. Era liber și ceafa 
omului era tentantă. Dar îi apărură în minte dimineaţa aceea 
însorită, căţeii... „Acum că mi-a scos lanţul, se mai poate trăi 
lângă omul ăsta”, se gândi el conciliant. Lup avea multe 
trăsături rele pe care i le cultivaseră oamenii brutali, dar nu era 
perfid. Acum nu-l interesa cu ce se ocupă bărbatul, fiindcă știa 
că oamenii deseori fac lucruri de neînțeles. 

Din când în când aţipea și labele din spate îi zvâcneau. Visa 
că aleargă cu Liza și cu căţeii. Scâncea încet în somn pentru că 
era fericit. Avea dreptul, mai ales că viaţa nu fusese prea bună 
cu el. 

Franěk ieși din casă. Până la șanț erau pe puţin o sută de 
metri. Făcea pașii mari, ridicând picioarele ca să lase cât mai 
puţine urme. Știa că grănicerii și-așa nu vor căuta pe aici. 

Șanțul era de obicei uscat, însă acum, din cauza ploilor, se 
adunase în el puţină apă care îi ajungea lui Fran&k până la 
gleznă. „Dacă plouă toată noaptea, șanțul o să se umple și 
urmele au să dispară”. 

Mergea prin apă, se lovea de pietre, aluneca pe ele și, din 
timp în timp, își controla tălpile cizmelor. Pentru că pe-aici 
venise de-atâtea ori la pescuit păstrăvi, cunoștea drumul cu 
ochii închiși. 

Avea o singură grijă - nu cumva omul acela să fi plecat mai 
devreme din companie. Greu de presupus pe o vreme ca asta. 
Lucrul acesta nu prea era important. Mai avea timp la dispoziţie. 
„Deocamdată n-au aflat nimic, pentru că altminteri maiorul și 
locotenent-colonelul ar fi venit după mine. Dacă n-a fost azi, s-ar 
putea să fie mâine sau poimâine. Seara asta cu ploaie și vânt ar 
fi cea mai potrivită.” 

Ultima vizită pe care i-o făcuse căpitanul îl cam speriase. 

Înainta mereu, trăgându-și cu greutate picioarele. Ploaia 
încetă pentru o clipă și luna apăru din nou. Dar aduse după ea 
altă ploaie. Omul nu mai putea avea încredere în vara asta 
indiană. 

Șanțul semăna acum cu un pârâu de munte care ducea spre 
graniţă. Deocamdată Franěk era încă destul de departe de ea. 


Totul urma să se întâmple în porţiunea situată în apropierea 
frontierei. Era un element deosebit de important al planului său. 

Se oprea adesea fie să se odihnească, fie să tragă cu 
urechea. Exista în permanenţă pericolul de a fi surprins de o 
patrulă cu câine. Chiar dacă în atâţia ani le învățase toate 
potecile, direcţiile și orele de patrulare, totuși nu putea face nici 
cea mai mică presupunere. leri patrula plecase într-o direcţie și 
tocmai azi ar fi putut să vină din cu totul altă parte. 

Era pregătit și pentru eventualitatea că s-ar fi întâmplat așa. 
Și-ar fi scos imediat cizmele de cauciuc și ar fi mers numai în 
ciorapii groși de lână. Câinii îl cunoșteau, patrulele la fel. Totuși, 
în întuneric nu te poţi baza pe câini, pentru că ei se reped la 
orice mișcare. In cel mai fericit caz, cineva l-ar fi înjurat, 
întrebându-l ce caută aici, la o oră atât de târzie. 

Dar nu venea nicio patrulă și pe graniţă era liniște. Îl ajuta și 
vântul, care bătea dinspre el în direcţia frontierei. Dacă totuși ar 
fi fost pe undeva o patrulă, abia câinele de-ar fi simţit mirosul 
lui. 

Se apropia de zona cea mai periculoasă. Cotul pârâului 
ajungea la o aruncătură de băț de sârme. În dreapta, cam la trei 
sute de pași, pornea drumul plin de pietre și abrupt. 

Și tocmai la cotul pârâului, în mal, crescuse stejarul acela 
găunos. Nici nu trebuia să mai iasă din apă, ca să ajungă la el. 
Acest lucru prezenta o importanţă deosebită. 

Se așeză pe creanga care atârna până aproape de luciul apei. 
Despachetă pușca, iar celofanul îl ascunse în buzunar. 

Nu-i rămânea decât să stea, să aștepte și să spere că omul va 
veni. Și că atunci când se va ivi o să fie lună, pentru că altfel va 
trebui să iasă din apă și să se apropie de drum. Acest lucru însă 
ar fi primejdios. 

Rămase în așteptare. Nu era sigur că se va întâmpla azi. 


Fruntașul Kucera plecă foarte târziu în seara aceea. De fapt 
stătuse la îndoială, cuvintele locotenentului-major îi răsunau 
încă în urechi. Își spuse că trebuie să înceteze cu băutura. Se 
duse mai întâi s-o vadă pe Liza. Culmea, chiar în ziua aceea 
fusese prost dispusă, încât îi întoarse spatele. Când o chemă 
încet, ca altădată, ea intră în cușcă parcă jignită. 

Să rămână la companie, ar fi fost groaznic. Nu avea cui să 
scrie sau cu cine să schimbe o vorbă. Parcă era un făcut. 


Totdeauna discuţiile alunecau spre Eva, nu din rea voinţă, ci pur 
și simplu pentru că prietenii vroiau să-l ajute. 

Pepik Krâtky ședea și el tăcut la masă, tot uitându-se chiorâș. 
Problema cu Eva era lămurită. Aflase și el de conţinutul scrisorii 
pe care ea o trimisese la companie. 

Kučera se hotărî totuși să plece pe o vreme ca asta cu 
intenţia să se ducă doar până în sat și să intre în cârciumă 
numai puţin. Mergea agale, fără să se grăbească. Avea gulerul 
de la manta ridicat. Încăpăţânarea - pentru că acum nu mai era 
vorba de nimic altceva decât de încăpățânare - începuse să-i 
treacă. „Cel mai bine e să-i scriu mâine o scrisoare”, se gândi el. 

Când ajunse în locul unde drumul cotea, privi spre turnul de 
observaţie. Își spuse că ar fi fost mai nimerit să-l pună de 
serviciu noaptea. „În turn e totuși cel mai bine. Acolo, sus, omul 
se poate gândi în liniște la toate.” Pentru că problema cu Eva nu 
era nici pe departe lămurită. „La urma urmei, locotenentul- 
major are dreptate. Pentru o femeie... dacă minţea acum, ce va 
fi mai pe urmă?” 

Luna răsărise și încetase să mai plouă. Doar vântul șuiera, 
măturând cu sălbăticie ramurile uscate. 

Nu auzi împușcătura. 

Ceva îl izbi atât de puternic în spate, încât se răsuci pe 
călcâie. La început crezu că s-a prăbușit un copac peste el. 
După aceea corpul îi căzu moale spre pământ. 

Dimineaţa avea o culoare albă, lăptoasă. Mai bătea încă un 
vânt puternic și nesuferit, care te pătrundea până la oase. 
Picăturile mărunte de ploaie, purtate de acesta, izbeau frunzele 
parcă ar fi vrut să le găurească. Șiroaie de apă se prelingeau 
strâmb pe coaja copacilor, alegându-se în chipuri ciudate. Insă 
toate triste. Scorușii înțepeniseră de frigul nopţii și acum, 
lovindu-se unul de altul, zornăiau ca mărgelele unui șirag trist 
de mătănii. 

Locotenent-colonelul stătea pe drumul plin de pietre cu 
picioarele depărtate. Nu simţea nici vântul, nici ploaia. Faţa lui 
avea acum culoarea întunecată a stejarului. Sprâncenele 
stufoase și genele i se albiseră din cauza picăturilor de ploaie 
care se așezaseră pe ele. 


Colaboratorii săi apăreau și dispăreau din ceaţă. Li se vedea 
doar conturul vag al siluetelor. În afară de vântul care răvășea 
pădurea și de lătratul câinilor, nu se auzea nimic altceva. 

Câinii clămpăneau nervoși din dinţi. Voiau ceva, dar nu era în 
stare să priceapă ce anume. Și conductorii, altădată imperios 
lucizi, erau azi morocănoși și agitaţi. Nu reușeau să se descurce 
cu câinii nici măcar teoretic. Însă câinii știau că aici, în acest loc, 
s-a întâmplat ceva în timpul nopţii. Simţeau încordarea 
conductorilor lor. Dar azi nu era nimic de făcut cu ei și toți își 
dădeau seama de acest lucru. E drept, mai sus de pădure, pe 
potecuţa căptușită cu trifoi, găsiseră ceva din prima urmă. Era a 
fruntașului Kucera, care fusese împușcat. Urma ducea prin trifoi, 
piciorul drept făcuse mereu un pas mai mare cu doi centimetri 
decât stângul, pentru că așa merg toţi oamenii, în afară de 
stângaci. Era inutil să te ocupi de acesta urmă, pentru că 
patrula îl descoperise pe Kucera la miezul nopţii, zăcând fără 
cunoștință. Acum îl transportaseră din nou la spitalul acela. 

În rest, nu s-a găsit nimic. Ploaia cea rea ștersese totul, iar 
vântul șuierător măturase pădurea de la poale. 

Sus, pe drum, apăru o siluetă cenușie care scotea un 
mormăit, pentru că ceața înăbușea sunetele mai depărtate. Abia 
când se apropie recunoscură pe agentul de legătură călare pe 
motocicletă. Roata din spate dansa pe bolovanii alunecoși lăsați 
aici în drum de torenţii din primăvară. Dar ostașul stăpânea bine 
mașina, chiar dacă drumul era de coșmar. 

Locotenent-colonelul stătea supărat. Tăcea și numai ochii îi 
luceau când într-o parte, când în alta. 

— Bătrânul are teoriile lui, șopti căpitanului locotenentul- 
major Tomicek. 

Căpitanul dădu din cap. 

— Aici nimeni n-are nicio teorie. Nu suntem Sherlock Holmes, 
răspunse calm, uitându-se la agentul de legătură care în sfârșit 
oprise motocicleta în faţa locotenent-colonelului. 

Expresia feţei ofițerului nu se schimbă nici când citi raportul. 

— Fruntașul e în afara oricărui pericol. 

— Măcar atâta, oftă căpitanul Hájek. 

— Numai că ieri a fost Kucera, iar azi poate să fie din nou 
altul. Și mizerabilul ăla poate să ochească mai bine. Locotenent- 
colonelul își strânse buzele învineţite. În urmă cu două ore 
trebuise să ia o pastilă de nitroglicerină. Incepuse să-l supere 


din nou inima. Acum era prea înfuriat ca să-i mai ardă de boala 
de inimă. 

— Arma a fost o „Long Rifle 22”. Glonţul e ușor deformat, se 
vede după cum a mușcat din partea inferioară a omoplatului 
drept, continuă acesta. 

— Așa e când se deschid graniţele fără socoteală, mormăi 
ofițerul mai în vârstă. 

Locotenent-colonelul auzind această remarcă se uită la el cu 
asprime: 

— Leo5ka, probabil ai înnebunit. N-are nicio legătură una cu 
alta. Ar fi cazul ca odată și-odată să renunțţi la concepţiile 
învechite, nu? 

Ofiţerul mai în vârstă strânse răutăcios din buze, dar nu 
răspunse. 

Ofițerii din eșalonul superior și cei de la serviciul de 
contrainformaţii dădeau ocol de jur-împrejur și fumau. Făcuseră 
tot ce se poate face în cazuri ca acestea. Fotografierea, 
măsurarea distanțelor, transpunerea situației din teren pe hartă 
și identificarea urmelor, această ultimă operaţie fără succes. 

Omul care nu știe nimic despre membrii grupului operativ și 
munca lor istovitoare, care presupune o - maximă putere de 
concentrare și cunoștințe cel puţin la nivelul profesorilor 
universitari, ar fi putut să spună că niciunul dintre aceștia nu-și 
frământa mintea acum cu fruntașul care fusese împușcat. 

Însă armata e atât de mare și ca o familie unită, încât 
niciodată nu acceptă ca unui membru al ei să i se întâmple 
ceva, fără ca vinovatul să rămână nepedepsit. 

Ofițerii se plimbau, fumau și tăceau. Le era indiferent că 
locotenent-colonelului pașii lor s-ar fi putut să i se pară leneși. 
Fiecare avea specialitatea lui și niciunul din ei nu se amesteca în 
treburile celuilalt. În timpul unei asemenea munci nu se dau 
ordine, decât cele strict necesare. Se gândește doar, și 
activitatea cerebrală nu presupune existenţa ordinelor. 

Poate că și plimbarea aceasta a lor avea un rost, pentru că 
pășeau în vârful picioarelor, atenţi să nu schimbe poziţia vreunei 
pietre pe care din greșeală ar fi călcat. Aveau capul plin de 
gânduri apăsătoare, pentru că erau aici pentru a doua oară, într- 
o perioadă scurtă de timp. Celălalt caz nu era clarificat, tar 
acesta (toţi făcuseră în gând o legătură între ele, dar niciunul nu 
voia s-o spună cu glas tare) se prezenta deocamdată vag și 


destul de încurcat. 

Aveau la îndemână cea mai comodă soluție, dar o refuzaseră. 
Pentru că aici era vorba de vieţi puse în pericol. 7 

Locotenent-colonelul stătea tot în același loc. Işi încruntă 
sprâncenele stufoase și picăturile de ploaie i se prelinseră pe 
față. Dar el nu le șterse. Nimeni nu i-ar fi luat în nume de rău 
dacă, pe o vreme atât de potrivnică, s-ar fi adăpostit în 
autoturismul militar. Dar nici nu-i trecu prin minte una ca asta. 

— Aceasta înseamnă graniţele deschise, mormăi ofițerul mai 
în vârstă, care nu voia să se lase în niciun chip. La noi nu se 
trage cu o asemenea porcărie, așa că nu poate fi decât trecută 
pe ascuns peste graniţă. 

Locotenent-colonelul nu-i spuse nimic de data aceasta. 

— Ce înseamnă calibrul 5,6 mm? Un fleac! zise cineva. 

— Și calibrul 6,35 e tot un fleac! obiectă un alt ofițer, își ridică 
gulerul vestonului, dar prea mult nu-i ajută. 

Ploaia era deasă și uniforma nu putea să-l apere. Avea un 
grad mai mare decât ofițerul care tocmai vorbise, dar în cazul 
de faţă acest lucru nu însemna nimic. Imi amintesc de 
constructorul căruia i s-a prăbușit casa. S-a tras de trei ori 
asupra lui în tâmplă cu o pușcă de 6,35 și de-abia al patrulea 
glonţ i-a străpuns osul. Totul depinde de individ. 

— „Long Rifle” e o armă păcătoasă, remarcă ofițerul mai 
tânăr. Își aprinse din nou o ţigară și trase din ea nervos. Calibrul 
n-are. Nicio importanţă. 

— Totdeauna calibrul are importanță. 

— Ba nu, răspunse ofițerul mai tânăr, fără să-i treacă prin 
gând să se contrazică, fiindcă o spusese doar în glumă. N-o să 
mă creadă nimeni, dar anul acesta cu o asemenea armă a fost 
împușcat în India un tigru. Bineînțeles, cu un cartuș adaptat. O 
asemenea lovitură o dată la o sută de ani se mai întâlnește. 

Bătrânul ofiţer dădu din cap. 

— În '32 un prieten de-al meu s-a împușcat singur cu o armă 
obișnuită, un „Flaubert”, care se găsea relativ ușor de cumpărat 
pentru treizeci de coroane. Pe atunci, aproape toți băieţii aveau 
câte o armă ca asta. 

Locotenent-colonelul împinse  îmbufnat harta pe care 
locotenentul desenase o mulţime de cerculețe și cifre. Işi 
încruntă din nou sprâncenele. 

— Traiectoria împușcăturii? întrebă el. 


— Dacă am ști și noi, ce bine ar fi, răspunse locotenentul, 
ridicând din umeri. Nici cel care a fost împușcat nu știe. Căci 
tocmai alunecase pe o piatră... 

— Da, pe piatra asta, arătă locotenent-colonelul. 

— „.„.Și că s-a răsucit cumva, ca să-și recapete echilibrul. Și 
tocmai în clipa aceea a fost împușcat. 

— A auzit împușcătura? 

— Nu. 

— E „Long Rifle” remarcă locotenentul. Când tragi cu ea e ca 
și cum ar trosni o ramură de copac. Nimic mai mult. 

— la nu vă jucaţi în mașină, tovarăși, spuse locotenent- 
colonelul pe un ton mai ridicat. 

ÎI priviră nedumeriţi, pentru că nimeni n-avea de gând să facă 
una ca asta. 

— Distanţa? mormăi. 

— Greu de spus. Doctorul e de părere că au fost aproximativ 
trei-patru sute de metri. Armurierul zice și el la fel. 

— Ce-i asta, aproximativ? 

— La noi totuși nu se trage cu o astfel de armă, șovăi 
locotenentul. 

— Atunci unde se trage cu ea? 

— Acolo... dincolo de graniţă. Sunt foarte mulţi braconieri care 
o folosesc fiindcă nu face zgomot. 

— Deci trei sute, spuse locotenent-colonelul și își îndreptă 
privirea spre albia pârâului care strălucea în ceaţă. 

— În turnul de observaţie era fruntașul Kraus, dar nici el n-a 
auzit nimic. Bătea totuși un vânt puternic. Dacă ar fi tras cineva 
de dincolo, avem de-aici cam opt sute de metri. 

— O mie o sută! îl corectă supărat locotenent-colonelul. Și 
gata, s-a lămurit, spuse zâmbind trist. Dincolo de graniță! 

— O pușcă „Long Rifle” poate omori omul și de la distanţa 
asta. 

— Expertiza? 

— Probabil trei sute de metri. E prematur. Abia acum se 
lucrează la probe. 

Locotenent-colonelul se întoarse și privi spre sârme, care erau 
doar la cincizeci de metri distanţă. 

— Am fi putut să ne adăpostim în mașina aceea, bombăni el. 
Ar fi fost pentru noi foarte comod. 

— De câteva ori s-a tras de dincolo spre noi, îndrăzni să 


obiecteze locotenentul. Apoi și câinii... 

— Cu împușcăturile astea de dincolo e o poveste veche, spuse 
locotenent-colonelul. Sper ca încet-încet să aparţină de 
domeniul trecutului. Chiar dacă revanșarzii nu ne dau pace. Și 
câinii... 

Câinii stăteau furioși și se smuceau în zgardă. Prinţ și Zmeu 
alergau liberi, pur și simplu dezorientaţi, fără să facă 
recunoașterea zonei. Doar Prinţ se duse spre pârâu, 
adulmecând în aer. 

— Vedeţi, spuse locotenent-colonelul, privindu-l cu reproș pe 
adjutantul Stogoncik. Câinii dumneavoastră! Și sunteţi instructor 
de batalion! 

Adjutantul se întunecă la faţă cât zece draci la un loc. 

— O vor descoperi, răspunse răspicat. 

— O vor descoperi, pe dracu'. Până atunci o s-o descoperim și 
noi. Luaţi-i de-aici! 

Instructorul strânse supărat din buze. Începură să-i tremure 
mușchii feței. Dădu ordin celorlalţi conductori. 

Locotenent-colonelul era cu ochii în toate părțile. 

— Tovarășe adjutant! 

— Ordonaţți! 

— Nu v-a plăcut ceva în vorbele mele? 

Instructorul tăcea. Nu de frică în faţa superiorului, pentru că 
funcţia și gradul nu-l interesau când era vorba de pregătirea 
câinilor. Cel mai îndreptăţit să vorbească despre acest lucru ar fi 
maiorul Hartl din Praga. lubește câinii și știe de ce sunt în stare. 
Dar nicidecum oamenii aceștia. 

— Cu câinii nu-i chiar așa cum am spus, începu împăciuitor 
locotenent-colonelul. Știu că nu le putem cere tot atât cât le 
cerem oamenilor. 

— Însă eu vreau de la ei mai mult, zâmbi instructorul 
batalionului. Oare oamenilor nu le ajunge auzul, mirosul și 
văzul? 

— Și creierul? 

— Chiar așa nu se poate spune. Stogoncik păși stingherit. Unii 
din câinii noștri, pur și simplu, raţionează. 

— Sunteţi orbit de dragostea pentru câini, râse locotenent- 
colonelul. 

— Poate, recunoscu Stogoneik. Dar nu sunt un fantezist. Am 
la activ cincisprezece cazuri de prindere a infractorilor la 


frontieră și fără câini dac-aș fi putut avea măcar două. De fapt, 
azi nici n-aş mai fi fost în viață. Acum aș vrea să-i scuz, tovarășe 
locotenent-colonel. Vremea este mizerabilă. Asta seamănă cu... 
dar nu termină de spus. 

Locotenent-colonelul nu-l mai asculta. Sau cel puţin așa 
părea. El înregistra cu întârziere propoziţii sau frânturi de 
propoziţii, pentru că trebuia mereu să se concentreze pentru noi 
și noi rapoarte. 

Instructorul urca acum pe drumul plin de pietre. 

— Care e situaţia? tună deodată în spatele lui, locotenent- 
colonelul. 

Stogoncik se întoarse. Era un bărbat tânăr și isteț. Originar 
din Slovacisko. Trăise mulţi ani în Cehia și aproape că își 
pierduse pronunţarea specifică limbii slovace. 

— Ca cum ar fi fost cineva de aici, spuse îngândurat. Câţiva 
ofițeri se apropiară curioși, pentru că vroiau cu toţii să afle 
părerea lui Stogoncik. Cu toate că era un om relativ tânăr, 
acesta era cel mai bun specialist în materie de urme și cunoștea 
cel mai bine regiunea. Era obișnuit să rezolve cazurile 
independent și, în general, foarte corect. 

— De ce? întrebă locotenent-colonelul. 

— Să spunem că știa când se schimbau patrulele. Chiar dacă, 
din motive de securitate, noi facem acest lucru în fiecare zi La 
alte ore. Asta-i adevărul. In toată treaba asta există o anumită 
verosimilitate de care niciun comandant de companie nu poate 
face abstracţie. Și-a ales o vreme în care capacităţile câinilor 
sunt diminuate la maximum. Dacă și-a pus în gând să omoare 
un om - în cazul nostru pe fruntașul Kucera - atunci știa despre 
el că de câteva ori pe săptămână. De obicei seara, pleca din 
companie. Eu nu cred că a fost o împușcătură întâmplătoare, de 
dincolo de graniţă. 

Locotenent-colonelul dădu afirmativ din cap. Din clipa când 
coborâse din mașină se tot gândise la o legătură care există 
între fapte. 

— Femeia aceea trebuia să se ducă la cineva, spuse dintr-o 
dată. Și numai aparent nu avea nicio legătură cu cazul de azi. ȘI 
nu numai atât, continuă. Nu intenţiona să se întoarcă înapoi pe 
același drum. Trebuia să aibă o alternativă, dar alternativa, fără 
ajutorul altei persoane, ar fi fost exclusă. Nu mă gândesc la 
faptul că ar fi vrut să ia ceva. Altminteri nu ar fi optat pentru o 


modalitate atât de aventuroasă și de periculoasă. Și nici nu 
aducea nimic cu ea aici. Probabil că avea de transmis un mesaj 
verbal cuiva. Aici e o zonă militară. Posibil că voia să ia legătura 
cu cineva de aici, ca să meargă la sigur. Ei, ce mai, mergem la 
companie, spuse frecându-și mâinile rebegite de frig. 

Se urcară în mașină și plecară. Aici, la locul faptei, rămaseră 
doar câţiva membri ai grupului de expertiză. 

Printr-o minune reușiseră să se înghesuie cu toţii în mica 
încăpere a cancelariei companiei. Abia acum locotenent- 
colonelul își luă pastilele. 

Stencl avea din nou o răfuială cu locotenentul-major, din 
cauză că executase prost, cu o zi în urmă, culcatul la pământ. 
(„Ce idioțenie, domnilor! Când o să se tragă cu cartușe de 
război, o să mă lipesc eu de pământ ca o broască, dar la ce bun 
să mă chinuiesc acum de pomană, nu?”). Stătea încremenit 
lângă ușă, pentru că tocmai azi era de serviciu. („Sigur, eu trag 
totdeauna toate ponoasele. De câte ori vin ăștia cu lampas” la 
pantaloni, eu sunt băgat totdeauna în faţă. De obicei sunt prost 
dispuși. Nimănui nu-i pasă de mine. Eu trebuie să apăr obrazul 
companiei și gata”.) 

— Să fac focul? întrebă pe un ton sec, milităresc. 

— Indeasă soba bine, răspunse căpitanul. Și ceai. Spune 
bucătarilor să facă o mare de ceai. 

— Am înțeles! O mare de ceai! 

— Cum, numai atât? mârâi locotenent-colonelul. Uitându-se 
bănuitor la căpitan. Mi-a răcit genunchiul și am nevoie de ceva 
să-l ung. 

— Totuși... căpitanul izbi în masă. Apoi încă o dată. Trebuie 
lovit de două ori, ca să se deschidă sertarul. Dacă permiteţi, 
tovarășe locote... 

— In cazul acesta, da. 

— Bineînţeles că e strict interzis, spuse căpitanul scoțând din 
sertar o sticlă. Un fel de apă chioară. 

— Ìn ceai e bună, răspunse locotenent-colonelul. Anulez 
ordinul. La graniţă nu e pace. În timpul războiului ne-am dat 
seama că vodca nu e numai o năpastă pentru oameni. Deseori a 
fost și consolatoare. Apoi, când am ajuns în lagăr - ridică bărbia 


7 Fâșie de postav, de obicei de culoare roșie, care se coase pe 
îmbrăcăminte, îndeosebi pe latura exterioară în lungimea 
pantalonilor, la unele uniforme, vipușcă. 


spre fereastră, arătând spre sud - mi-am dat seama cât de 
prețioasă e. Atât doar... că acolo nu era. 

— Dar acum nu-i război și băutura asta nu e vodcă, râse 
locotenentul-major. Dar ce se-ntâmplă cu ceaiul? strigă el 
deodată. _ 

Grăsunul Stencl stătea în ușă și înghiţea în sec. 

— Nu urci și tu? râse locotenent-colonelul. 

— Sunt de serviciu! răspunse Stencl, întorcând capul într-o 
parte. 

— Atunci vezi-ţi de serviciu și nu mai sta aici! Locotenent- 
colonelul bău o înghiţitură și se scutură din nou. 

— Cine face din asta? îl întrebă pe căpitan. 

Căpitanul Hâjek ridică din umeri. 

— Înţeleg. Există un paragraf de lege pentru asta. Pfu! te dă 
gata, nu alta! Acum la treabă! Am trecut puţin în revistă istoria 
încercărilor de a pătrunde peste graniţă. M-am oprit numai la 
încercările de infiltrare în zona frontierei, nu ale cetățenilor 
noștri sau dinafara graniţei. În ultimii zece ani, în zona Železná 
Ruda a încercat să pătrundă, din interiorul ţării, un oarecare 
Franz Baer. Cetăţean vest-german, care venise la noi ca expert 
comercial. Cazul a fost cercetat. N-a fost vorba decât de faptul 
că părinţii lui fuseseră evacuaţi după război; iar el, cică din 
sentimentalism, vroia acum să vadă locurile natale. Nu ne-a 
rămas nimic altceva de făcut, decât să-l credem. Tovarășe 
locotenent-major, umblă, te rog, atent cu sticla! 

Locotenentul-major abia reuși să prindă sticla care alunecase 
de pe masă. 

Căpitanul Hájek încetă să-și mai ia notițe. Se uită spre 
fereastră. 

— Ceaţa se ridică. O să fie din nou o zi călduroasă. 

— Deocamdată e o dimineaţă rece, îl întrerupse pe un ton 
uscat locotenent-colonelul. Și ca să continui. Zona Cheb. Două 
încercări de infiltrare în zonă. Tot din partea noastră de frontieră 
și tot cetățeni vest-germani. Amândoi revanșarzi. S-a dovedit că 
încercau să obțină informaţii cu caracter de secret militar și să 
ia cu ei un grup de cinci cetățeni de-ai noștri. lar aici, în ultimii 
zece ani... 

Intră un alt ofiţer. Trase aer în piept și spuse lapidar: 

— Și mie! 

li turnară o ceașcă plină. Se apropie de soba în care focul 


ardea de mult. Grăsunul Stencl intrase și el în odaie 
îndreptându-se cu pas legănat în aceeași direcţie cu ofiţerul. 
Ocări în gând văzându-i că-și pot permite ceea ce pentru un 
ostaș este absolut interzis. Işi spuse că dacă n-ar fi fost tocmai 
azi de serviciu, locotenent-colonelul ăsta, care nu arăta că ar 
mânca oamenii, cu siguranţă că i-ar fi dat și lui. O ceașcă. Dar 
recunoscu obiectiv că serviciul e serviciu și puse totul pe seama 
ghinionului său. 

— Aștepţi ceva? se răsti la el locotenent-colonelul. 

Stencl se enervă. Arătă liniștit cu mâna spre sobă. 

— Mai pune un lemn pe foc și du-te! Locotenent-colonelul 
aşteptă să se închidă ușa. lar aici, continuă el scoțând din 
buzunar un carnetțel, poftim, în anul 1953, Erich Baumgartner. 
încercare de pătrundere în zona frontierei dinspre Kaplice. Exact 
în același loc. 

— Îmi amintesc, încuviinţă căpitanul. 

— Dar atenţie! și colonelul ridică degetul. Nu intenţiona să 
treacă ilegal, pentru că avea pașaport în regulă și bilet de tren 
Vindobona-Viena. N-a recunoscut nimic. Cică a rătăcit drumul. 
Niciun fel de armă, niciun fel de material suspect. N-am avut 
motive să-l bănuim de ceva. Apoi în 1954, Karl Hofrath. Și din 
nou în același loc. Fost SS-ist, dar cu documente atât de bine 
falsificate, încât într-adevăr n-avea rost o încercare de trecere 
forțată. Probabil că și el reușise să plece oficial, pentru că în 
perioada aceea încă nu știam că acești SS-iști dispun de o foarte 
bună organizaţie internaţională de falsificatori. Din nou fără 
armă, nimic suspect. N-a recunoscut nimic. In anul 1958, 
Klumpholz Johann. Revanșard celebru. Avea totuși atâtea alte 
posibilităţi, decât să colinde printr-o zonă așa de bine asigurată, 
cum e aceasta de aici. Fără armă asupra lui. In 1960 chiar și o 
femeie. O oarecare Klara Klarhut. Paşaport normal. Reţinută 
chiar aici, Aproape de frontieră, și trimisă înapoi. Și ea tot fără 
armă. În 1963... din nou o femeie: Inge Tiefbach. Pașaportul 
bun, numele există, însă persoana cu acest nume trăiește 
liniștită undeva la Munchen în timp ce posesoarea temporară a 
acestui pașaport a murit demult. De data aceasta a venit cu 
armă. 

— Un moment, îl întrerupse ofițerul care tocmai intrase pe 
ușă. Nu putea să vină cu o armă. Autocarul cu care a călătorit a 
fost foarte bine controlat la punctul de frontieră. Un „Colt” cu 


opt focuri nu poate fi ascuns sub fustă, știți asta și 
dumneavoastră! 

Locotenent-colonelul se aplecă puţin, privindu-l atent. 

— Paravanul la noi? întrebă el. 

— Arma a primit-o de la cineva de aici. 

— Și ce-aţi întreprins în chestiunea aceasta? 

— Am scotocit în toată regiunea. La început lucrurile păreau 
că vor fi fără niciun rezultat. Avem aici - și scoase dintr-o 
servietă de piele galbenă niște hărtii - o sinucidere interesantă, 
nemotivată. Un oarecare Václav Král din K. S-a spânzurat la 
scurt timp după ce l-a vizitat o blondă necunoscută, îmbrăcată 
orășenește. Nu ar fi avut nici cel mai mic motiv s-o facă. Era 
asigurat financiar și avea o căsnicie model. In timpul ocupaţiei 
Gestapoul a ridicat șaptesprezece oameni din K. S-au întors 
numai trei. Aceștia totuși erau convinși că îi trădase, pentru că, 
deși făcuse parte, alături de ei, din grupul celor care activau în 
Rezistență, singur Král nu fusese întemnițat. Dar s-a dovedit că 
n-a fost nimic adevărat. În fond, tovarăși, cercetările nu s-au 
terminat și ar fi prematur să anticipăm rezultatele. 

Locotenent-colonelul dădu aprobator din cap. 

— Părul blond ar corespunde. Posibil că arma să i-o fi dat el. 
Făcu un semn cu mâna și continuă: După cum am văzut, era 
hotărâtă să ciuruie cu gloanţe pe o rază, hai să zicem, de zece 
kilometri. În regiunea noastră militară nu există niciun fel de 
arme miraculoase. 

Locotenent-colonelul închise cu zgomot carnețelul de 
însemnări și se sprijini cu amândouă coatele de masă. Bău din 
nou o ceașcă. Ochii îi erau acum puţin mai veseli. 

— la spuneți-mi, tovarăși, ce-au căutat toţi ăştia aici, 
începând cu cei cinci oameni aparent indiferenți și terminând cu 
revanșardul sau cu SS-istul ăsta? Ce mama dracului poate să fie 
ascuns pe-aici? 

Însă la această întrebare, deocamdată nu putea să-i răspundă 
nimeni. 

Ofițerul cu servietă galbenă închise din ochi. 

— Știm ceva despre asta. Doar presupuneri. De fapt a venit și 
ajutorul procurorului Weber din Frankfurt. Deocamdată nu pot 
să vă dau niciun sfat. 

Căpitanul Hájek tuși. 

— Klumpholz urma să ia legătura cu preotul Hasina din 


Benešov nad Černou. 

Locotenent-colonelul dădu din cap afirmativ. 

— Știu. Preotul acela stârnise vreo șase sute de oameni, dar 
nu s-a dovedit că Klumpholz l-ar fi căutat tocmai pe nebunul ăla 
de popă. În cazul lui Hasina, hai să spunem, rătăcire religioasă. 

— A fost prins când încerca să treacă graniţa. 

— Mă rog! Dar ce-au căutat aici toţi ceilalți? 

Tăceau și fumau. În încăpere era un fum gros de-l puteai tăia 
cu cuțitul. Insă cel puţin era cald. 

Cel de-al doilea ofițer superior își trecu mâna pe sub gulerul 
de la veston și înjură pentru că îi zbură un nasture. Era foarte 
răcit și vorbea răgușit. 

— Patru din acești oameni, aparent numai fără nicio legătură, 
au fost trimiși de același centru. Asta o știm. Să spunem că 
undeva într-un oraș de dincolo de frontieră se află o persoană 
pe care o interesează ceva și care nu poate veni la noi pentru că 
ar putea plăti cu capul. Un criminal de război. Încă mai sunt 
destui. Deci trimite la noi pe oamenii aceștia. La început a 
sondat doar terenul. Pe-atunci nu era încă la strâmtoare, ca 
acum. 

— De ar fi azi la strâmtoare? ridică surprins din sprâncene 
locotenent-colonelul. 

— Pentru că a optat pentru o cale pripită, la fel cu așa numita 
Inge Tiefbach. Asta totuși nu e organizația lui Gehlen. 

— De ce nu? 

— Pentru că nu ar permite agentului său să aibă armă, cu atât 
mai puţin s-o folosească. Aș mai bea parcă o ceașcă! 

— Dar... 

— Daţi-mi voie să termin. Să admitem că aici, undeva, pe-o 
zonă de douăzeci de kilometri, hai să zic cincisprezece, ar avea 
pe cineva cu care colaborează. De ce nu i s-ar putea adresa într- 
un mod mai acceptabil? De exemplu scriindu-i, de la noi, din 
ţară. Probabil că nu-l mai considerau o persoană pe care să se 
poată bizui. Au desemnat din nou un om de-al lor și i-au dat un 
termen scurt. Asta înseamnă că șeful grupului e într-adevăr la 
strâmtoare. 

Toţi cei de faţă tăceau, aprobând în gând spusele ofițerului 
superior. Teoria era plauzibilă. 

— Consider că femeia aceea abia aici trebuia să găsească 
ceva. Ceva despre care nici presupusul colaborator nu știe unde 


se află. 

— Dar... șeful grupului știe? 

— Nu e obligatoriu să știe. Doar presupuneri și o orientare 
aproximativă. Problema este atât de importantă încât merită să 
fie cercetat obiectivul spre care Inge Tiefbach trebuia să se 
îndrepte. 

Căpitanul Hâjek dădu din cap. 

— Colaboratorul nu există. 

— Atunci de ce-ar fi fost împușcat fruntașul din compania 
dumneavoastră? 

— Poate întâmplător, știu și eu... 

Locotenent-colonelul se ridică în picioare. 

— Resping că s-a tras de peste graniţă. Sarcini de bază: 1. De 
ce și la cine a venit aici femeia aceea. 2. De ce a trebuit să fie 
împușcat tocmai acel fruntaș care a neutralizat-o. Observati, 
tovarăși, că eu leg nemijlocit moartea acelei femei de încercarea 
de a-l omori pe fruntașul Kucera. Resping versiunea că a fost 
doar o întâmplare. Să lăsăm întâmplările pentru cei care sunt 
departe de graniță. Acolo ele nu se plătesc cu sânge. Aici da. 

Se îndreptă spre ușă. 

— AŞ vrea acum să fac o recunoaștere a terenului. Tovarășul 
căpitan mă va însoți. 

Grăsunul Štenci îi salută ceremonios pe coridor. Mai bine 
decât atât nu știa. 

Locotenent-colonelul se opri și se uită la el cu un ochi critic. 

— Arăţi groaznic, ostaș! Pe vremea când eram comandant de 
companie am avut și eu militari ca tine. De câte ori venea 
inspecția, îi ascundeam. Se uită plin de reproș la căpitan. 

— Nu puteam ști, când am repartizat serviciile pe oameni, ce 
se va întâmpla în cursul nopții, se scuză căpitanul. Se uită 
răutăcios la Stencl, îi numără repede în gând nasturii de la 
veston, dar nu găsi niciun cusur. Doar faţa aceea lată, nefericit 
de zâmbăreaţă. 

— ingrozitor! repetă locotenent-colonelul. Ţi-a mai spus asta 
cineva? 

Grăsunul Stencl stătea în poziţie de drepţi. Cel puţin așa 
credea el. Formal nu i se putea reproșa nimic, dar din punct de 
vedere militar era o poziţie imposibilă. Totul era o neregulă, însă 
de nedovedit din cauza staturii lui mătăhăloase. 

— Mereu mi se spune, tovarășe locotenent-colonel, răspunse 


acesta binevoitor. Chiar și lucruri mai rele. 

— Şi tu permiţi asta? 

Stencl ridică neputincios din mâini, făcând o mutră nostimă. 

— Ce poate să facă omul, dacă ei au dreptate? 

Locotencnt-colonelul era gata-gata să plece, însă sinceritatea 
ostașului îl făcu să mai rămână. 

— Doar nicăieri nu e scris pe lumea asta că nu poţi fi mai 
folositor decât ca cel mai mare bătăuș. Ostaș, fă-ţi rost de 
undeva de o bâtă zdravănă, ca atunci când te sprijini în ea să nu 
se rupă. Cred c-avem aceeași greutate amândoi. 

— Nouăzeci și nouă și jumătate, răspunse prompt Stencl. lar 
bâtă aș avea aici, și scoase din spatele biroului un ciomag pe 
cinste. L-a uitat ieri domnul brigadier silvic. 

— Ostaș, când voi fi civil o să mergem undeva să bem pentru 
cât ai înghiţit astăzi în sec. Pe cuvânt de onoare că fac cinste. 
Dar aici nu se poate și din cauză că alcoolul face foarte rău 
oamenilor tineri. 

— Locotenent-colonelul pășea încet și greu, sprijinindu-se în 
ciomag. 

Căpitanul se întoarse spre el și îi spuse: 

— Avem greutăţi cu ostașul ăsta. 

— E greu și cu ofiţerii care nu reușesc să fie pe placul acestui 
militar, râse locotenent-colonelul. Un bun ostaș, care știe să-l 
ajute pe comandantul său în caz de nevoie. 

Coborâră încet prin pădure. Pământul era moale și umflat din 
cauza ploii din timpul nopţii și a ceţii din zori. Acum soarele 
începuse să lumineze. 

— Am spus că din nou va fi o zi călduroasă, decretă căpitanul. 

— Nu înseamnă nimic în perioada asta, dădu din mână 
locotenent-colonelul. Nu mai poţi pune bază pe vreme prea 
mult. 

Sus, deasupra capetelor lor, în coroanele zbârlite de frig ale 
pinilor, adia vântul. Clădirile companiei rămăseseră jos în vale. 
Versantul din dreapta al văii era împădurit. Pădurea arăta ca o 
pădure obișnuită, însă în ea era ascunsă atâta ingeniozitate 
umană, încât greu și-ar fi putut închipui cineva acest lucru. Era 
nevoie, pentru că din turnurile de observaţie nu se putea vedea 
totul. Fiecare arbust putea fi o capcană, fiecare trunchi de copac 
și chiar un banal smoc de iarbă. Nu puteai avea încredere în 
nimic. Calci într-un loc și-n clipa aceea, din cu totul altă parte, 


țâșnește o rachetă de semnalizare. Și apoi acea umbră neagră a 
câinelui, care se furișează, abia auzit, izbind ca o săgeată. 
Numai un nebun s-ar fi încumetat să străbată pădurea. 

Locotenent-colonelul cunoștea bine toate acestea. Se opri și 
arătă cu ciomagul o tufă, aparent nevinovată. 

— Dumneavoastră, tovarășe căpitan, credeţi că cei de dincolo 
nu știu de instalaţiile noastre? 

— Nu-i subapreciez niciodată, zâmbi căpitanul. 

— Just, încuviinţă locotenent-colonelul. Femeia aceea ar fi 
trebuit să fie infirmată, dacă ar fi făcut parte din organizaţia lui 
Gehlen. Dar n-a fost informată. Măcar avertizată trebuia să fie. 
Cu siguranţă că n-ar mai fi vrut să vină până aici. 

În vale curgea pârâul. leri încă mai avea puţină apă, dar după 
ploaia din timpul nopţii, nivelul ei crescuse foarte mult. 

— De dimineaţă mă gândesc întruna la pârâul ăsta, spuse 
locotenent-colonelul. Pur și simplu m-a fermecat. 

— Plin de păstrăvi, zâmbi căpitanul. 

Se sprijinea în ciomag și la fiecare alunecare simţea o durere. 

— Nu-i plăcut să ai ceva la genunchi. Gestapoul mi-a zdrobit 
rotula. La Budějovice. De atunci, cum vine o vreme ca asta... De 
fapt ar trebui să-ţi spun că sunt un hodorog bătrân, mormăi 
nemultumit. 

— Nu știu de ce nu aveţi încredere în pârâul ăsta? ridică din 
umeri căpitanul Hâjek. 

— Doar și tu știi de ce, șmecherule! zise deodată zgomotos 
locotenent-colonelul. Însă dumneavoastră, tovarășe, vreţi ca 
mai întâi s-o auziţi din gura superiorului. Pârâul ăsta ar putea fi 
singurul drum de acces pentru un criminal rafinat. Il aveţi în 
companie pe instructorul Stogoncik, un om foarte isteț. Da. 
Acela se pricepe la câini. Am făcut o greșeală că am vorbit cam 
jignitor la adresa câinilor. Am citit în ochii lui că în cel mai scurt 
timp o să mi-o plătească. Îi ţin pumnii. Pârâul restrânge aria 
cercetărilor. Vom exclude pe toţi oamenii obișnuiți și vom căuta 
pe cineva care gândește bine. 

Se uită la soarele care promitea mult și își zise că nu-i chiar 
așa cum spusese mai înainte. Acestea reprezentau doar prima 
fază. Cea de-a doua va fi mai grea. Să cauţi acei oameni, care 
sunt inteligenţi numai în anumite momente. „De altfel e cazul să 
ies la pensie. Atunci o să stau eu pantalonii suflecați și o să-mi 
încălzesc genunchiul la soare. Numai că ei nu mă lasă să ies la 


pensie și au dreptate.” î 

— Cum un hodorog bătrân? se supără căpitanul. In două 
cuvinte, cum se spune, destul pentru un om. 

— Fiule, și locotenent-colonelul se opri, sprijinindu-se în 
ciomag. Știu că ai și tu grijile tale. Dar niciun om nu poate spune 
că a avut în viaţă destul. Poate cei perseverenți. 

Mai jos, dincolo de drumul forestier, plin de pietre și de copaci 
prăvăliţi, era o casă. Pârâul era aproape. 

— Asta e casa? întrebă locotenent-colonelul. 

— Da. Eu am crezut că intenţionat aţi ales direcţia asta. 

— N-am ales nicio direcţie, căpitane. Dacă mi-ai fi spus că 
acolo au vulpile vizuina lor, poate că aș fi mers. Am plecat așa, 
ca să mă plimb și să mă răcoresc la cap. Cumplită băutură, zău 
așa! 

— Aici locuiește familia Grunfeld. Gusti Grunfeld, dacă vă mai 
amintiți? 

— Interesant. Nu-mi mai amintesc casa. 

— Puțin mai departe, Hartmann. 

— Nemţi? 

— Familii germane, răspunse căpitanul. 

— Aha, de asta m-aţi condus aici. Nu mă interesează familiile 
germane. Nu ţin minte numele. Probabil scleroza. Pe atunci 
dracu' se mai interesa de nume. Mă rog, dacă trebuie, trebuie. 
Și toți sunt așezați aici, pe lângă pârâu. 

— Aproape toți. 

— De ce? 

— Există o explicaţie. Cândva nemţii au lucrat aici ca ţesători 
și sticlari. Aceste meserii cereau ca să fie în apropierea unui 
curs de apă. Aveau forță metrică pe gratis. 

— Și ca să poată prinde și păstrăvi. Din ce în ce mai mult 
pârâul ăsta începe să nu-mi mai placă. 

— De ce? 

— Lerounek. Ce nume caraghios! Te rog să nu-i spui că am zis 
așa. Cred că l-ai observat la locul unde a fost împușcat militarul 
nostru pe locotenentul-major, ofiţerul acela mărunţel. Un băiat 
foarte isteţ. Mi-a spus, când eram sus în cancelarie, că în pârâu 
există unele pietre care parcă ar fi tocite, din cauza stratului de 
mușchi ce le acoperă. Mușchi, sau nu știu ce crește pe ele. Și 
nici urmă de lipitori. Asta s-ar putea explica mai bine de un 
specialist. Nu pot să-l subapreciez pe Lerounek. Apoi cine s-ar 


băga în apă pe-o vreme ca asta? 

Căpitanul dădu din cap. Nu era pentru aceste detalii 
microscopice. 

— Am așteptat ca unul din dumneavoastră să întrebe de 
fruntașul Krâtky, spuse pe un ton sec. 

— Face parte din cercetări? ridică privirea locotenent- 
colonelul. 

— Poate. În ultima perioadă nu se împăca prea bine cu 
fruntașul Kucera. Din cauza unei femei. 

— Doamne, că multă minte îi mai trebuie omului, izbucni 
locotenent-colonelul. Exact ca în romanele polițiste. 

— Vreţi să mergem la Grunfeld? întrebă căpitanul repede, 
jenat de ideea ce-i venise mai înainte. 

— Nu vreau la nimeni. Vreau să-mi aerisesc plămânii. Să 
ascult ce-mi spune pământul ăsta. De ce tocmai la Grunfeld? 
Pentru că îl suspectezi dumneata? 

— Nu suspectez pe nimeni. Nici nu pot. Am spus de la bun 
început că nu există niciun colaborator și dumneavoastră ați 
protestat. Credeţi-mă, tovarășe locotenent-colonel, aici oamenii 
toți sunt foarte cinstiţi, fără deosebire de naţionalitate. 

— Aveţi dreptate. Cinstea omului nu e condiţionată de 
naționalitatea lui. Peste tot sunt oameni corecți, dar și escroci. 
Așa ar trebui să fie cu toate trăsăturile de caracter. Printre 
altele, aș vrea să vă-ntreb, aţi omorât vreodată un om? 

— Da, răspunse căpitanul. Autoapărare. Dar dumneavoastră? 

— Mulţi. Și de fiecare dată fără plăcere. Dacă nu l-aș fi omorât 
eu pe el, m-ar fi omorât el pe mine. Asta e rău. Poate c-am 
omorât când n-ar fi trebuit s-o fac. De la o vreme am înlocuit 
adevărul crud cu fantezii plăcute. Bunicii mint când povestesc 
cât de frumos era în tinerețea lor. Erau tineri, aveau dinţi și 
pulsa în ei viaţa. Din fericire oamenii uită repede lucrurile urâte 
și își amintesc mai mult de cele frumoase. Înţelepciunea naturii, 
chiar dacă nouă acum nu ni se potrivește, spuse râzând aspru. 
Dar toate astea au fost în timpul războiului. Dușmanul și atât. 
Niciodată nu am omorât omul fără rost. Poate că vi se pare 
foarte filosofic ceea ce spun, că pe unii i-am omorât deși nu 
trebuia și că totuși n-am omorât pe nimeni fără rost. 

— Nici eu n-am omorât omul fără rost. 

— Omuciderea nu e bună. Nici în război. În general, războiul 
nu e bun. Nu trăim totuși într-o lume de neghiobi. Cei doi băieți 


își vor aminti până la moarte de femeia blondă, chiar dacă au 
primit o distincţie pentru asta. Nici pușcăriile nu sunt bune. Nasc 
ură. Aș desființa complet pedeapsa cu moartea, pentru că 
fiecare condamnat are cel puţin zece rude care devin zece 
dușmani. Nu mă gândesc la omoruri și jafuri. Fiecare întemnițat 
are zece rude și când călcăm pe alături - și în ultimii ani am 
călcat mult pe alături - treaba aceasta se răspândește și avem 
încă o sută de dușmani în plus. 

— Dar ce-i de făcut cu escrocii? 

— Să fie trimiși la muncă. Să fim atenți cu ei. Fiecare om 
muncește foarte mult, atâta timp cât e în viață. După aceea nu 
mai are rost. Dacă îi închidem și îi condamnăm la moarte, ne 
privăm de niște bunuri, dacă mă pot exprima așa de crud. L-aș 
lăsa pe fiecare să trăiască exact în aceleași condiţii în care a 
lăsat el pe omul căruia i-a făcut rău. Atâta timp cât nu va ajunge 
în situaţia asta, toate celelalte nu au niciun rost. 

Se opri lângă un izvor și îl privi o clipă îngândurat. Ochii îi 
luciră puţin. 

— Ăsta e, spuse în sfârșit. Ciudat. Foarte puţin îmi amintesc 
casele, dar la izvorul acesta mă gândesc mereu. 

O clipă tăcură amândoi. 

— Am evadat de la Mauthausen?8. Cel mai bine ar putea să vă 
povestească Milan Jaris ce a însemnat Mauthausen. Dar n-o s-o 
facă, pentru că este un om modest. Am fugit direct aici. Din 
întâmplare am reușit să trec. Aici m-am trântit la pământ și am 
băut apă. Prin apropiere mergeau muncitorii forestieri. Nemţi. 
Nu mai aveam putere nici să m-ascund. Mi-am spus: Emane, s-a 
zis cu tine. Dar ei mi-au aruncat o bucată de pâine și s-au dus, 
dând bice cailor. Bineînţeles că le era teamă. Și cehilor le era 
foarte frică atunci. Era o bucată de pâine adevărată. Nu din 
rumeguș. Și acum mai simt în gură gustul acela dulce. Niciodată 
după aceea n-am mai mâncat o pâine atât de bună. 

Căpitanul dădu din cap. li făcea plăcere să audă povestea 
pentru că iubea regiunea aceasta. 

— V-am spus că totuși aici sunt oameni cinstiţi. 


* Lagărul de concentrare Mauthausen a fost un lagăr construit de 
Germania nazistă în apropierea orașului Linz din Austria. A 
funcţionat începând din 1938, imediat după Anschluss, până în 1945. 
Aici au fost exterminați aproximativ 100.000 oameni: evrei, sinti- 
roma (ţigani) și oponenți politici. 


Locotenent-colonelul scutură din cap. 

— Nu-i chiar așa. N-o să treacă mult timp și-o să punem noi 
mâna pe pușlamaua asta. 

Trebuia acum să se traverseze pârâul și pe locotenent-colonel 
începu să-l doară într-adevăr piciorul. Vroia totuși să treacă prin 
pârâu. Deocamdată nu se grăbea. Privea îngândurat luciul 
transparent al apei, acum, dimineaţă, ușor tulburat. Frunzele 
căzute se lăsau purtate de curenţi. Acolo unde razele soarelui 
ajungeau, apa căpătase strălucirile alamei. Spre maluri pârâul 
era încă negru din cauza nopţii care se îneca în el. 

— Sunt mulți păstrăvi? întrebă cu însufleţire locotenent- 
colonelul. 

— Foarte mulţi. 

— ȘI... prindeţi? 

— N-avem timp să umblăm după autorizaţie. Din când în 
când, băieţii lui Grünfeld mai prind câte unul. Îi prind cu mâna. 
Degeaba le tot promit eu o bătaie. E cel mai urât sistem de 
braconaj. 

— Și eu am prins cu mâna. Bineînţeles, fiind copil, zâmbi 
locotenent-colonelul. În sus, spre Orlick& Hory, Nový Hradek, 
dacă îţi spune ceva numele ăsta. 

— Nimic. 

— Un orășel fermecător. Arini, o mică piaţă, ca o câmpie. În 
rest, unde te duci, trebuie fie să urci, fie să cobori un deal. O 
regiune unde dacă ţi-ai uitat haina pe mâlul pârâului, seara ţi-o 
aduc la cârciumă. Și cu portmoneul în ea. Ei, ce să-i faci! Omul 
se mai cufundă în amintiri. 

Tăcură o clipă amândoi. 

Pârâul șerpuia prin mijlocul luncii. Se pierdea în pădure, ca să 
apară din nou într-un luminiș. Din când în când se apropia de 
sârmele care se întindeau pe kilometri întregi, până departe, în 
linie dreaptă, ca o sfoară. 

— Ce face omul nu valorează două parale, spuse locotenent- 
colonelul strângându-și puternic buzele. Mă gândesc la estetică. 
Ceva nesuferit care nu aparţine naturii, ceva străin care 
urâţește peisajul. Dar trebuie făcut, pentru ca oamenii să 
trăiască mai bine. Insă pe malul unor asemenea ape nu mai 
cresc sălcii și nu mai poţi să prinzi nici măcar broaște. Într-o 
bună zi oamenii, din cauza stomacului, își vor pierde tot 
romantismul. Sau astea - și arătă spre sârme - ceva care nu-și 


are rostul aici. Chiar dacă am presăra nisip auriu ca să semene 
cu drumurile de la castel. La urma urmei nici drumurile de castel 
nu-mi plac. Uite, casele astea care sunt aici! 

Într-adevăr, parcă se înghesuiau spre râu. Pe coșurile unora 
dintre ele ieșea fum, pentru că nevestele muncitorilor forestieri, 
care nu primiseră urgent de lucru la plantatul puietților, 
rămăseseră acasă. 

— Omul absolut deloc nu face lucruri frumoase, chiar dacă e 
convins că le face. Și nu are gânduri frumoase. Ar fi de un milion 
de ori mai bine pe lume dacă ar gândi frumos. E înfumurat ăl 
dracului, pentru că a reușit să construiască Turnul Eiffel și 
zgârie-nori. Însă trebuie să încline capul în faţa unui spic. Multe 
lucruri nu reușește el să le facă la fel cu natura. Se opri. Acesta 
era felul lui. Ce-ţi mai face soţia, Rudolf? întrebă dintr-o dată. 
Reușea să treacă direct discuţia pe un ton familiar. Când îl 
întrebă pe căpitan, nici măcar nu întoarse privirea. Se uita la 
sârmele. Acelea nesuferite, apoi în susul pârâului, la căsuţele 
din bârne, ori de zid. „Cu siguranţă că m-ai trimis undeva fiindcă 
te-am întrebat ceva strict personal, pentru că aș vrea să te ajut, 
omule, însă nu știu cum.” 

Căpitanul dădu tăcut din mână. Se aplecă, smulse o tulpină 
lungă și uscată de arnică? și se lovi cu ea peste pulpă. 

— Îmi dau seama. E o meserie afurisită. Să nu crezi că n-ar fi 
posibil un transfer în altă parte, unde să fie mai bine și pentru 
ea. 

— Numai că eu n-o să plec de-aici. 

— Încăpăţânat? 

— Nu de asta. Dar n-ar avea niciun sens. Acuma știu. E 
suficient o comparaţie. Cum de s-au mutat aici „unde și-a 
înţărcat dracul copiii” atâtea soţii de ofițeri? Dar n-are rost să 
mai conving pe cineva. 

— Mare necaz, oftă locotenent-colonelul. Are și ea, în felul ei, 
dreptate, pentru că e vorba de egalitate în drepturi. Poate că-și 
spune: de ce să meargă ea după dumneata când tot așa de bine 
poți să te duci dumneata după ea? E greu de criticat asta, atâta 
timp cât oamenii nu vor gândi frumos. 

Fața căpitanului era acum numai riduri. Nici nu vroia să mai 
vorbească despre lucrul acesta. Își aduse aminte de cei doi 


2 Plantă erbacee medicinală cu flori galben-portocalii și fructe 
achene negricioase, întrebuințată pentru vindecarea rănilor. 


ostași și zâmbi. 

— Îmi place cum m-aţi luat, tovarășe locotenent-colonel. La 
fel trebuie să fac și eu cu Krâtky și Kucera. Cearta dintre ei a 
izbucnit tot din cauza fetelor. 

— Kučera acum e la spital, spuse locotenent-colonelul 
ridicând din sprâncene. 

— Dar asta n-are nicio legătură. 

Trecură pârâul. Săreau din piatră în piatră. Pietrele erau 
cenușii, iar umbrele pinilor desenau pe ele diferite imagini. Erau 
bolovani zdraveni pe care soarele îi bătuse toată vara, motiv 
pentru care nu erau acoperiţi de mușchi. Trecerea a fost destul 
de ușoară, dar în apa de sub pietre, chiar dacă e limpede ca 
cristalul, nu te poţi încrede. Putea să fie până la glezne, dar tot 
atât de bine și până la brâu. În pârâurile de munte e destul de 
greu să apreciezi adâncimea. Mai ales când apa se încreţește la 
suprafață. 

Locotenent-colonelul se sprijinea în ciomag. Genunchiul îl 
durea continuu. Se așeză anevoie pe pământ. Gemu de câteva 
ori, dar imediat se supără pe el însuși pentru acest lucru. „Nu 
sunt chiar așa de bătrân la șaizeci de ani. În ziua când nu voi 
mai putea face nimic bun pentru oamenii aceștia minunaţi, care 
mereu și mereu sunt în stare să gândească frumos, voi 
îmbătrâni cu adevărat.” 

Incepu să curețe suprafaţa apei de ierburi și buruieni. Pistolul 
pe care-l avea în buzunar îl împiedica și-i îngreuna haina. Se 
descheie, lăsând-o puţin pe spate cu armă cu tot. Bău. 

— După porcăria aia, e foarte bună, răsuflă ușurat. 

Apa era rece ca gheaţa. Picăturile îi curgeau pe bărbie și pe 
gâtul foarte bronzat. Nu le șterse. 

Deodată rămase așa aplecat pe mal, cu mâinile sprijinite de 
pietre. Nu-i păsa că pantalonii se udaseră. 

Pe fundul șanțului, în apa puţin adâncă, se vedea înfiptă între 
două pietre o rămurica de pin. Capătul ei rupt lumina alb-gălbui. 
Incercă să o apuce cu mâna, dar nu ajunse până la fundul apei. 
Luă ciomagul și scormoni. 

Crenguţa pluti, se răsuci în bulboană, dispărând grăbită. Nici 
nu încercă să o prindă. 

„E ruptă de curând”, își spuse în sinea lui. Se uita în toate 
părţile să vadă dacă din întâmplare nu-i pe aici vreun vad prin 
care tăietorii trag legăturile de vreascuri. Dar nimic. Pe cele 


două maluri creștea numai rogoz. 

Nu avea de unde să știe că e la un milimetru de marea 
descoperire. 

Se gândea doar cum e posibil ca o rămurică sănătoasă, 
probabil ruptă proaspăt, să ajungă acolo, pe fundul apei. În 
creier simţi un semnal pe care nu reuși să-l descifreze complet. 

— Câte case sunt de-a lungul pârâului, dar exact? întrebă el. 

— Hartmann, Grunfeld, mai sus lovănescu, dar ăsta e mai 
departe, apoi Bouzek și Franěk. 

Işi notă toate cele patru nume. N-avea nicio importanţă faptul 
că fuseseră verificaţi de câteva ori. De data aceasta verificarea 
va fi foarte serioasă. 

Un rând mai jos notă încă un nume: Gârstner. ÎI încercui 
îngândurat. 

Franěk puse pe foc o buturugă mare, noduroasă și plină de 
rășină. Acolo unde o tăiase securea, scânteiau lacrimi tulburi, 
având culoarea petrolului. Rășina începu imediat să se 
topească, răspândind un miros plăcut. 

Văzu pe fereastră pe cei doi ofițeri urcând dealul spre casa 
lui. Cel mai în vârstă mergea mai greu, sprijinindu-se într-un 
ciomag. Pe căpitanul Hâjek îl recunoscu imediat. 

Scrâșni răutăcios din dinţii lui galbeni. Se repezi la masă, 
trase sertarul și scoase pușca. Crăpă geamul puţin și vâri ţeava 
puștii. 

Se gândi că mai are timp destul. Râse dispreţuitor. 

— Iscodesc, oricât de mult ar iscodi, n-o să mă descopere. 
Dacă vine aici bătrânul ăla se îngroașă gluma, dar nici el nu e 
atotștiutor. 

Îi trecu prin gând că trebuie să mai facă ceva. Își aminti într-o 
clipă ce vroia de fapt. Se ridică, trecu pe lângă Lup care stătea 
culcat și îl lovi cu piciorul în șold, așa ca să se afle în treabă. 

Lup se lipi de perete și ochii îi străluciră înveninat. 

Franěk mergea prin odaie cu pași mari. Se aplecă puţin ca să 
nu dea cu creștetul de grinzile tavanului. 

„Dacă l-aș fi trimis pe șchiopul ăsta pe lumea ailaltă, ar fi fost 
mai ușor. Însă n-am înnebunit”, mormăi el nemulţumit. 

Toată dimineața îi urmărise din pădure pe cei doi ofițeri cum 


se îndreptau spre pârâu. La început se speriase pentru că nu 
știa dacă nu cumva e vorba de el. Acum își recăpătase 
încrederea în sine. Intuia primejdia la fel ca un animal. Nu avea 
niciun motiv ca să se simtă aici în pericol. Auzise în pădure că 
au dat greș câinii. Se întâmplase exact așa cum calculase. Insă 
acum primejdia parcă venea de la acest locotenent-colonel. 

Îl durea capul, pentru că nu era obișnuit să se gândească atât 
de mult. „Inge a vrut ceva de la mine, își spuse. Zicea că lucrul 
acela este foarte important pentru un om și că e ascuns undeva 
pe aici.” Privi îngândurat scândurile groase ale dușumelii. Unele 
erau mai tocite, însă cele de la perete destul de bine păstrate. 
Nu se observa nicăieri că ar fi fost smulse cu forţa de către 
cineva. 

Luă un târnăcop și se uită chiorâș la câine. 

Lup scheună speriat, pentru că sclipirea fierului din mâna 
bărbatului putea să însemne moartea. 

Dar Franěk, de data aceasta, nu avea de gând să lovească și 
când în scheunatul câinelui sesiză clar frica, în inima lui barbară 
simţi o bucurie. 

— Încă nu ţi-a venit rândul, mormăi spre el. Poate că odată și- 
odată o să-ți vină și ţie. Depinde numai de tine. 

Lup se liniști fiindcă înțelese că bărbatul nu jinduiește după 
sângele lui. Cel puţin deocamdată. 

Franěk înfipse de probă toporul între două scânduri, care i se 
păruseră lui suspecte și începu să forțeze. Scândurile se 
crăpară, dar nu se mișcară din loc. Doar în raza de soare, care 
nu se știe prin ce minune răzbătuse prin geamul murdar al odăii, 
se ridică un grăunte de praf. Se auzi chiţăitul disperat al 
șoarecilor care aveau sub scândură pui. 

„Dacă a spus că este aici, aici trebuie să fie”. O cunoștea 
bine. Inge, totdeauna vorbea la obiect. Nu-i plăceau 
presupunerile. E 

Începu să umble nemulţumit prin încăpere. Își dădu seama că 
ar fi trebuit să dărâme casa de tot pentru ca să dea peste lucrul 
acela care era ascuns acolo. Și totuși prea bine nu știa despre 
ce este vorba și dacă este într-adevăr ascuns în casă. 

Nu-și amintea ca tatăl său să fi tencuit pereţii casei. Poate 
proprietarul care locuise aici mai-nainte. Ştia că în spatele 
acelor scânduri este un spațiu gol, umplut cu mușchi, fân și 
rumeguș, iar în partea de jos, cu lut bătătorit, amestecat cu paie 


și de-abia după aceea peretele din bârne groase, cioplite. 

Se gândi la pivniţă, dar nu avea chef deloc să se ducă până 
acolo. Nu mai coborâse în ea de câţiva ani. Cel mai rău era că 
de la o vreme nu mai suporta întunericul. Și în pivniţă era 
întuneric beznă. În timpul nopţilor lungi i se părea că vede în 
fața ochilor pe Inge, căzută la pământ, cu părul răvășit pe 
mușchi și având o picătură de sânge în colțul gurii. „Nu te teme 
Inge, o să le plătesc eu la toţi!” 

Se scutură de această amintire și se întoarse înainte de a 
apuca să intre în pivniţă. Işi aduse aminte de podul casei. Nu se 
mai urcase acolo din '55, de când murise tatăl său. Pentru el, 
podul era tot un fel de pivniţă. Trăia numai în odaia cea mare. 
Nu avea ce să depoziteze. Nu intra nici măcar în cămară. Aici, în 
afară de securi și ferăstraie, nu avea nimic altceva ce să pună. 
In pod ţineau cândva fân, asta pe vremea când trăia tatăl lui și 
aveau în ogradă animale. Scara spre pod pornea direct din 
odaie, dar nu prea inspira încredere. Treptele se rupeau sub 
greutatea corpului său, mișcându-se periculos și stârnind nori de 
praf în toate direcţiile. 

Când ajunse aproape de tavan se propti cu umerii în ușa grea, 
rabatabilă. Balamalele mâncate de rugină nu suportară o 
asemenea apăsare și se rupseră făcând un zgomot strident. Ușa 
zbură cât colo, ricoșă în peretele casei și se închise la loc. O 
împinse din nou și intră. Uitase de fapt ce căuta aici și privea 
apatic în toate părțile. Podul era uscat pentru că acoperișul era 
bine smolit. Doar câteva scânduri se crăpaseră de bătrânețe, 
lăsând o fantă de lumină prin care intrau razele soarelui. De 
aceea în pod era mai lumină decât jos. Podeaua era prin unele 
locuri putrezită, dar ploaia tot n-ar fi putut pătrunde prin tavan 
din cauză că era lipit de jur-împrejur cu pământ amestecat cu 
tărâţe. Și chiar dacă apa ar fi pătruns, puţin i-ar fi păsat. li era 
de ajuns un ungher uscat, o pătură de postav și puţină căldură. 

Se gândea întruna ce căuta aici în pod. „Am vrut să fac ceva, 
să găsesc ceva...” In fine, își aduse aminte. 

Se scutură nervos de pânzele de păianjen care i se lipiseră de 
ochi și de gură. Păianjenii, pe care nimeni nu-i deranjase de 
foarte multă vreme, fugeau în toate părţile. Unul din ei îi căzu 
pe mână. Franěk îl strivi scârbit. Începu să cotrobăie printre 
vechiturile din pod care erau așezate într-un colț, după o grindă. 
Găsi niște hamuri uzate. Din căptușeala lor ieșeau fire de păr de 


cal, care, de vechi ce erau, se rupseseră. Când îl ridică de jos, 
hamul plesni. În pod mai erau și niște piese de la mașină, pe 
care probabil le lăsase aici fostul proprietar. 

Alese o bucată de fier diformă. li amintea de copilărie. Când 
era mic punea, împreună cu tatăl lui, capcane din acestea 
pentru vulpi. Erau însă cu mult mai mari. Vru s-o arunce din nou 
în ungherul întunecat, dar se răzgândi și o scoase la lumină. 
Cursa era închisă și în bună stare, pentru că arcurile fuseseră 
unse cu un strat gros de vaselină, dar care se pietrificase, de 
atâta stat acolo. Se chinui cu lanţul capcanei, care era prins 
între două grinzi. În cele din urmă îl smulse. 

Acum stătea în raza de soare care străpungea acoperișul ca o 
sabie. Lumina îi cădea pe coama roșiatică și nepieptănată, ca de 
leu. Amintirea copilăriei, provocată de cursa găsită, îl copleșise 
într-atât, încât se înfioră. Nimeni nu l-a alintat niciodată. Tatăl lui 
a fost țăran care nu știa altceva decât să muncească. Abia când 
a întâlnit-o pe Inge a putut să-și dea seama că pe lume mai 
există și puţină bucurie. 

Cursa putea să aibă acum un rost. „E o idee bună”, mormăi 
Franěk. Ei își iubesc câinii.” 

Încet-încet își dădu seama cam la ce o va folosi și începu să 
râdă. Nu era un râs bărbătesc, sănătos. Orice urmă de frumos îi 
dispăruse de pe chip. 

Lup se lipi de perete și o bucată de tencuială căzu din nou. 
Privea cu frică la bărbatul care cobora din pod. Omul în sine nu-l 
interesa. Totdeauna îi era frică de obiectele pe care acesta le 
ținea în mână. Pentru că numai cu ajutorul unui obiect din 
acesta ar fi putut să-l omoare. De degetele lui care apucau ca 
un clește nu se mai temea, fiindcă observase că sunt momente 
când bărbatului îi era frică de el. Dacă nu ar fi fost așa, atunci 
de ce l-ar fi legat de perete? Știa, de asemenea, că niciodată 
bărbatul nu va mai putea să-l apuce de gât și să-l învârtească, 
așa cum făcuse cândva. 

De data aceasta ţinea în mână un fier cu o formă ciudată, ca 
un fel de semicerc metalic, cu un lanţ lung care se lovea de 
treptele scării. 

Lup se linişti în momentul în care Franěk se așeză la masă și 
începu să se ocupe de obiectul acela. Din timp în timp ridica 
privirea și izbucnea în hohote de râs demenţial. Era un râs 
răutăcios și nesuferit. Involuntar, Lup își arătă colții. 


— Vrei să fac probă cu tine? râse Franěk văzând cât de frică îi 
este câinelui. 

Dar Lup nu mărâi. Știa că fiecare sunet pe care-l va scoate va 
fi semnalul pentru ca tiranul său să-și înceapă programul. 

Franěk ieși și se întoarse cu un braţ de ramuri de molid rupte 
proaspăt. Își șterse îndelung mâinile cu ele, apoi frecă obiectul 
acela ciudat din fier. Cunoștea multe despre animalele sălbatice. 
Și vulpea poate fi înșelată în felul acesta. Toate animalele pot fi 
păcălite. 

Însă un câine grăniceresc, ajuns la maturitate, nu poate fi 
derutat. 

— AȘ putea totuși s-o încerc pe tine, spune Franěk aplecându- 
se gânditor spre Lup. În cel mai rău caz ţi-ar rupe șira spinării, 
iar în cel mai fericit caz amândouă labele. 


Căţeii Lizei își însușiseră mult din ceea ce în termeni de 
serviciu se cheamă dresajul în primele patru luni de viaţă și 
acum totul era pentru ei un joc din ce în ce mai pasionant. 

Roby știa să aporteze splendid mingea și mușca foarte bine 
sacul înfășurat. Câteodată se mai întâmpla ca în joacă să înfigă 
dinţii ascuțiți ca acele și în mâna dresorului său. Acesta trebuia 
să dea dovadă de multă răbdare că să nu-l bată, oricât de tare l- 
ar fi durut mâna. În rest, trăgea cu ochiul la mama lui și făcea 
exact mișcările ei. Dacă Liza se așeza, se așeza și el, dacă se 
scula, se scula și el. Mârâia în același timp cu ea. O dată a 
încercat chiar să prindă din zbor o viespe, așa cum numai mama 
știa. Numai că Liza prindea viespile de cap, în timp ce el a 
procedat invers și pe urmă trei zile n-a mai putut mânca nimic. 

Racek nu știa să facă aport absolut deloc. Ce apuca o dată cu 
colții era bun apucat și nu se lăsa până nu făcea lucrul acela 
praf. În schimb sesiza bine urmele relativ recente. În ciuda 
tuturor pronosticurilor, învățase destul de repede și ducea cu 
mare ușurință mesajele de la un dresor la altul. Se părea că din 
el va ieși un bun curier. Știa să socotească până la patru. Era 
suficient să-i spui: al treilea turn de observaţie și să-i pui în 
zgărdiță mesajul, că se și ducea glonţ direct la al treilea turn de 
observaţie. Și dacă observatorul i-ar fi dat un nou mesaj și l-ar fi 
trimis la al patrulea turn, s-ar fi dus ca o vijelie la al patrulea 
turn de observaţie. 

Randâl știa să execute orice, însă avea gura mare. Asta nu 


era rău, pentru că lătratul reprezenta unul din aspectele de bază 
ale instruirii, dar se bătea cap în cap cu cerința absolut 
obligatorie de a se păstra liniște în timpul urmăririi. Lucrul 
acesta Randâl nu putea să-l facă. Din contră, începea să ţipe de 
cum dădea de primele semne ale urmei. După aceea începea să 
latre de bucurie în toate părţile, parcă lăudându-se cât este el 
de grozav. Era foarte ușor să-l provoci, pentru că avea o fire 
agresivă și neîncrezătoare. Greșeala a fost la începutul 
perioadei de dresaj când s-a speriat de zgomotul motorului unei 
motociclete și a fugit la mama lui și când dresorul a folosit 
atunci metode mai drastice decât era permis. Mai târziu, s-a 
obișnuit cu toate lucrurile acestea care trosnesc, pocnesc și 
miros urât. Însă frica de la început s-a transformat apoi în furie 
nepotolită față de tot ce îl irita. Era totuși pripit, însă specialiștii 
decretaseră că va fi foarte folositor pentru creșterea 
randamentului serviciului. 

Toţi căţeii Lizei aveau inimi curajoase și cinstite, o privire 
sinceră. Știau să iubească și să urască pătimaș. Mai mult să 
iubească, decât să urască, pentru că niciodată nu fuseseră loviți 
sau certaţi de către cineva. Lăsau rușinaţi ochii în jos dacă li se 
făcea morală, ori își ciuleau urechile și se gudurau dacă auzeau 
vorbe bune. 

Roby avea de lucru cu zgarda care nu prea îi făcea plăcere. 
Când avea lesa și cureaua cu ghimpi la gât, nu mai era posibil 
să se repeadă la vreun bondar ori să sperie vreun vrăbioi prost. 
Roby nu suporta limitarea libertăţii personale. Mușca lesa cu toți 
dinţii, dar nu reușea decât să rămână pe limbă cu scame din 
frânghia de cânepă și cu un gust rău, de la uleiul cu care era 
unsă zgarda. Scuipa, sfornăia, scutura capul, dar nu se lăsa. 
Inimă de pui de leu. 

Liza îl privi o clipă amuzată. Se gândea că și ea făcuse la fel 
când fusese mică. Durează un timp până când câinele se 
obișnuiește să aibă în jurul gâtului cureaua aceea. Işi aminti că 
din cauza unei frânghii de cânepă, pe care tot așa o rosese 
cândva, se  îmbolnăvise rău de stomac. „Termină, 
încăpăţânatule”! mârâi spre el. 

Scânci parcă spunând că nu-i place, dar pentru că mama cea 
înţeleaptă îi poruncise, lăsă zgarda, mai scuipă de câteva ori. 
(„Uf! nu-i bună deloc, tot mai bună e o conservă”) și își puse 
capul pe labele din faţă. Se uita trist în jurul său, crezând că va 


putea înduioșa pe cineva. Ar fi vrut să fie soldatul acela gras și 
cumsecade care îi aducea mâncare. 

Acum,  Stogoneik, instructorul batalionului, veni pentru 
acordarea calificativelor. 

Cu o zi în urmă, locotenentul-major Tomicek îi spuse 
fruntașului Kucera la spital: _ 

— Îmi pare foarte rău, prietene, de ce ţi s-a-ntâmplat. Însă tu 
nu înţelegi de vorbă bună. 

Kucera se ridică din pat. Rana nu-l mai durea. 

— Aici nu sunt la război, răspunse răutăcios. 

— Şi aici ești la război. Să nu te-aștepţi din partea mea la 
complimente. Poate ţi se pare că sunt cam dur. Ei, bine, sunt. In 
noaptea aia te-ai dus iarăși să bei, nu? 

— Da, încuviinţă fruntașul. 

— Ei, vezi, răspunse locotenentul-major. Pe lângă toate astea 
mai vrei să-i fie omului și milă de tine. 

Kučera înghiţi greu și se așeză în put cu fața în sus. 

— Așa sunt oamenii care împușcă din dragoste, spuse el 
extenuat. 

— Așa sunt. Nişte tâmpiţi, răspunse locotenentul-major. Dacă 
cineva mi-ar fi spus ce va izbucni dintr-o dragoste nefericită, cu 
mâna mea i-aș fi dat pistolul. Un om normal trebuie să se 
bucure de viaţă, chiar dacă mai sunt și lucruri neplăcute. lar un 
bărbat normal nu s-apucă acum să bea din cauză că fata l-a 
părăsit. Cel puţin un ostaș din compania mea n-o să facă asta 
niciodată. Îţi zic asta, pentru că ai scăpat acum de belea. N-o vei 
mai avea pe Liza în grijă. Voi tinerii, trebuie din când în când să 
mai primiţi și câte una mai tare peste nas, încheie ofiţerul și 
plecă. 


În ziua aceea îl chemară sus, în cancelaria batalionului, pe 
grăsunul Stencl. Militarul care era de serviciu de zi pe unitate îi 
și spusese imediat că e de râu. Dar nu se mulţumi numai cu 
atât, ci îl întrebă mai direct, militărește: 

— Ai halit cumva mâncarea căpitanului? 

—Zău că nu! se sperie Stencl, întrebându-și degeaba 
conștiința. 

Căpitanul Hâjek preferă să privească afară, pe fereastră decât 
să râdă, uitându-se la Stencl cum încearcă disperat să ia o 
poziţie de drepţi cât mai bună. li spuse, prefăcându-se foarte 


serios: 

— Tovarășe soldat, ai făcut totul ca să strici căţeii Lizei! 

— Am dat de dracu, izbucni Stencl care câteodată gândea cu 
glas tare. Insă eu pentru nimic... 

— Eşti vinovat de tot. Căţeii s-au îngrăşat pentru că au primit 
mâncare de două ori. O dată oficial și a doua oară de la tine. Și 
nu sunt sigur dacă nu cumva nu i-ai hrănit și la miezul nopții. S- 
au îngrăşat atât de mult, încât nu mai aleargă din vârful 
dealului, ci pur și simplu vin de-a dura. ) 

— Căteilor le era mereu foame, răspunse Stencl încăpățânat. 

— Pur și simplu simpatizezi cu cel căruia i-e foame tot timpul, 
încuviinţă căpitanul. 

Stencl dădu din cap. De dragul cățeilor era dispus să-și 
întindă pielea pentru tobă. Glasul lui sună răutăcios și căpitanul 
ridică surprins ochii. Stencl vorbea totdeauna foarte respectuos. 
Dacă își alesese tonul acesta, o făcuse din cauză că nu era 
vorba de el, ci de câini. In sensul acesta înțelese căpitanul 
atitudinea lui. 

— Există totuși un regulament, ripostă el slab. 

— Căţeii nu știu ce-i ăla regulament. Când cineva cere de 
mâncare întruna, înseamnă că i-e foame. Sunt în creștere și 
trebuie să mănânce. 

— Tu, totuși, nu mai crești! se miră căpitanul. Și, scuză-mă, 
dar mănânci șaizeci de găluști și dacă nu te-ar opri cineva, tu i- 
ai da înainte. 

— Eu sunt alt caz, se înroși Stencl. Apoi continuă jignit: La 
urma urmei, nu sunt căţel. 

— Nu. Tu ești doar un mâncău. Dar acum nu-i vorba de tine. 
Prea l-ai indus în eroare pe veterinar. El a conceput un preparat 
nutritiv pentru căţei și îngrășarea enormă a căţeilor Lizei o pune 
pe seama acestui preparat. Căţeii sunt gata să pleznească de 
grași ce sunt. Locotenent-colonelul se duce prin diferite unităţi și 
peste tot vorbește despre calităţile excepţionale ale invenției 
sale. Consideră asta drept un succes al său, când de fapt totul 
nu este decât o farsă. Pur și simplu ai luat în râs cunoștințele lui 
de specialitate. Dacă o să-i spun, o să te bage la arest, de-o să 
te sature! ; 

— Poate - și grăsunul Stencl înghiți din nou cu greu - că n-o 
să-i spuneţi, tovarășe căpitan. De ce să-i stricaţi plăcerea, nu? 
întrebă el încrezător. 


Căpitanul Hâjek preferă să se uite pe fereastră. 

Soldatul Stencl se schimba încurcat de pe un picior pe altul. 
Arăta ca ursul care se-ntoarce de la zmeură așa cum s-a dus, 
fiindcă n-a mai găsit nimic. 

Locotenentul-major Tomicek răcni: 

— La dracu! Dac-ar fi voie, te-aș atinge! 

Stencl intră într-o serie și mai tare. Pe nas îi apărură broboane 
de sudoare. 

— Stencl, pentru dumnezeu, te rog, spuse locotenentul-major 
schimbând topul, nu-i deloc de glumă. Ești un infractor 
imposibil. De fiecare dată, la antrenament, câinii se plictisesc 
imediat. Nici n-apucă să se mai repeadă, că te-au și recunoscut. 
Mai bine le-ar cădea dinţii din gură, decât să te muște! 

— De ce, mă rog, să mă muște? Doar nu le-am făcut niciun 
rău, se miră grăsunul Stencil. 

— Extraordinar! Auzi! Tomicek se apucă cu mâinile de cap și 
se întoarse dezgustat spre căpitan. Cum e posibil ca Zmeu, cu 
mușcătura lui teribilă, să înceapă să se gudure când ia urma și 
când execută nenorocitul ăsta de exercițiu? 

— Dacă permiteţi... asta e din cauză că mă iubesc toţi câinii, 
răspunse Stencl fericit. 

— Aici e greșeala! răcni locotenentul-major. Câinii trebuie să-i 
iubească numai pe conductorii lor. 

Stencl dădu din cap. Nu înțelegea nimic din toate acestea. 
„Nu puteți da ordin animalelor să nu iubească pe cineva. E un 
lucru imposibil, care nu poate fi prevăzut de niciun regulament. 
Cum tot așa, nimeni nu-mi poate ordona să le fac, intenţionat, 
un rău câinilor. lar dacă există un asemenea regulament, atunci 
este prost întocmit.” 

Căpitanul se ridică. Mușchii feței încă îi mai zvâcneau, dar se 
abţinu să nu râdă. Era ora șase dimineaţa și instructorul 
batalionului era de două ore la program. Acum venise în faţa 
companiei, lăsând motorul motocicletei să meargă. 

— Soldat Stencl, vei lua în primire pe Liza! se adresă ostașului 
pe un ton serios. Stencl tocmai număra pe degete dacă o să fie 
băgat sau nu la arest. Mereu îi ieșea că va fi pedepsit. „N-am 
nicio vină. Nimeni n-o să mă poată convinge să fac un rău 
câinilor.” Încremeni când auzi ordinul. 

Locotenentul-major Tomicek ridică neîncrezător din cap. leri îi 
spusese fruntașului Kucera că nu va mai avea câinele, dar nu și- 


ar fi putut închipui că se va rezolva așa, chiar dacă mai fuseseră 
discuţii despre asta, pe care la timpul respectiv nu le luase în 
serios. 

— Bineînţeles, spuse căpitanul întorcându-se spre amândoi. 
Conductorul Lizei e în spital și noi nu ne putem permite să o 
scutim de program atâta timp. Am observat că îl suportă pe 
tovarășul Stencl. Datorită felului cum o hrănește, e clar. 

Stencl mormăi greoi. 

— Chiar direct în concurs? 

— Direct în concurs! 

Stencl începu din nou să socotească pe degete, dar își spuse 
că nu are niciun rost. „S-au gândit la asta ca să mă poată băga 
mai ușor la arest. Drumul ăsta duce chiar acolo” își spuse 
categoric și ieși pe ușă. 

— În afara concursului, îl linişti căpitanul pe locotenentul- 
major. 

— Nici nu vreau să văd, decretă locotenentul-major. 


Grăsunul Stencl se duse direct la cușca Lizei. Ceilalţi câini 
erau demult afară. Mergeau lângă piciorul conductorilor spre 
locul de start. Liza stătea pe labele din spate, iar cu cele din față 
zgâria plasa de metal a ușii. Ştia că afară se va petrece din nou 
ceva și nu înțelegea de ce conductorul ei nu vine să o ia. Nu îl 
uitase, îi era dor de el, numai că nu putea pricepe ce s-a 
întâmplat că n-a mai venit pe la ea de-atâta timp. Ultima dată 
păruse alt om. Nu mai era conductorul ei. Mergea de parcă n-ar 
fi avut suflet în el. Nu vorbea deloc și nici nu o mângâiase. Insă 
în ultima perioadă căţeii îi răpeau foarte mult timp, încât pentru 
dorul de stăpân aproape că nu mai avea loc în inimă. 

Pe soldatul care deschise acum ușa cuștii, mormăind ceva, îl 
suporta, dar, categoric, nu-l aprecia. O surprinse faptul că îi 
prinse de gât cureaua și lesa. Scutură din cap. 

— Noi doi o să ne facem acum de rușine, spuse soldatul 
autocritic. O să fim de râsul lumii. Bineînţeles, tu vei fi prima 
care vei găsi urma. După aceea o să începi să alergi cu limba 
scoasă și o să fii pe jumătate sugrumată, pentru că n-o să mă 
pot ţine după tine. Doar nu sunt nevăstuică. Trebuiau să se 
gândească și la greutatea mea, ce naiba! La picior. Liza! 

Noul conductor smuci lesa ca și cum și-ar fi luat rolul în serios. 
Liza îl privi atentă și îi arătă colții demonstrativ. 


— Nu fi proastă! Îmi convine și mie, tot atât de mult ca și ţie! 

Pentru că lesa se smuci din nou, trebui să privească înainte. 
Reuși totuși să mârâie. „Tu nu ești conductor! De ce te bagi? 
Până acum ai jucat doar rolul infractorului!”. Işi aminti că omul 
acesta mătăhălos și care mirosea a nădușeală e cu totul 
inofensiv și că în plus mai are și o inimă bună. Dacă execută 
ordinul, o făcu mai mult pentru ea, ca să se amuze, nicidecum 
spre bucuria lui. 

— Bine, tovarășe soldat, spuse în clipa aceea Stogoncik, 
instructorul batalionului, care nu prea avea obiceiul să laude pe 
careva. Zâmbi și el pentru că știa despre ce e vorba. Cu toate că 
rămăsese plăcut impresionat de felul în care se comportase cu 
Liza, totuși nu-și făcu niciun fel de iluzii. 

Stencl se simţi măgulit, dar imediat luă o mână nenorocită. 

Azi urma să aibă loc concursul. Prinţ, Paj, Zmeu, Dolina și, a 
cincea în rând, Liza. Se uită cu coada ochiului la Dolina și îi arătă 
colții dispreţuitoare. Nu pentru că ar fi fost geloasă, ci pentru că 
era femelă ca și ea. Or, între ele, acest fapt era suficient pentru 
a crea o stare de animozitate. 

Pe Prinţ aproape că nu-l băgă în seamă. Se comportă ca și 
cum din întâmplare l-ar fi tras pe noul ei conductor (pe care în 
niciun caz nu-l recunoștea drept conductor) cât mai aproape de 
el. 

Prinţ dădu imediat semne de nervozitate și începu să tragă de 
zgardă. Îl urmă imediat și Dolina, dar conductorul ei o struni. 

Stogoncik și colaboratorii lui pregătiseră urmele cu două ore 
mai înainte. Să mergi după niște urme proaspete nu-i mare 
scofală. Până și Roby ar fi fost în stare să o facă. Pentru niște 
câini ca ei, o urmă de felul acesteia era ușor de identificat. 
Primele două erau clare. Se întindeau prin iarbă, continuau prin 
băltoacă în râpă, de acolo urcau dealul ca să se piardă, printr-o 
miriște nearată, într-un teren pietros. Miriștea fusese aleasă 
special pentru ca Zmeu, care lua urma de la o anumită înălțime 
față de pământ, să se obișnuiască treptat cu înțepăturile paielor 
(fusese învăţat rău, prima lui urmă pe care a trebuit s-o 
identifice ducea tot printr-o miriște care-l înțepa în nas). Acum, 
pentru că nu mai era demult un căţelandru, încercau să-l 
dezvețe de acest prost obicei. 

Cea de-a treia urmă, destinată lui Prinţ, era mai dificilă, 
pentru că în trei porţiuni, late de peste o sută de metri, era 


nevoie de o cercetare amănunțită a terenului. lar într-un tufiș, la 
cota șaptezeci și șase de metri, era aruncată o cartușieră pe 
care Zmeu trebuia să o aducă. 

Urma pentru Dolina era combinată în trei puncte cu cea a 
unei alte persoane, însă Dolina știa să se descurce cu urme mult 
mai grele. 

Cea mai derutantă era urma pregătită pentru Liza. Fusese 
imprimată chiar pe linia de plecare, în ideea că dimineaţă, din 
cauza forfotei de pe linia de start, va fi călcată în picioare de 
toți. Această presupunere se confirmă. Stogoncik știa că dacă ar 
fi fost aici fruntașul Kucera, conductorul adevărat al Lizei, ea nu 
și-ar fi muncit prea mult capul căutând urma, pentru că era cea 
mai inteligentă dintre toţi câinii. 

Instructorul dădu startul. De pe linia de plecare ţâșniră patru 
câini. Liza rămase pe loc privind plictisită în toate părțile. 
Soldatul Stencl stătea și el, așteptând să vadă ce-o să se mai 
întâmple. 

— Trebuie să faci ceva, tovarășe soldat! îl îndemnă 
instructorul pe grăsunul Stencl, dezorientat și necăjit. Doar ai 
început bine! 

Stencl clătina nemulţumit din cap. 

— Liza, fii cuminte! Nu poţi să-mi faci una ca asta! șopti 
trăgând-o ușor de zgardă. Caută urma! 

„Ai impresia că nu știu de ea? scânci ea imperceptibil. De fapt 
tu nici nu ești conductor!” 

— Caută urma! repetă Stencl dezolat. 

Lăsă de politețe botul în jos și mirosi. Nu o deranja absolut 
deloc faptul că urma era destul de neclară. Recunoscu imediat 
că este a lui Petricek, un om pe care nu putea să-l sufere. Dacă 
n-ar fi fost acest conductor novice, demult s-ar fi repezit la el. 

Stencl era tot un lac de sudoare. Simțea că privirile tuturor 
ofițerilor, chiar și a celor de la eșalonul superior, sunt aţintite 
asupra lui. (Niciunul din ei n-avea cum să știe că era pentru 
prima dată în postura de conductor!). Din nou îl urmărea 
ghinionul, tocmai el trebuia să fie acela care să se încurce în 
fața lor. „De-ar da Domnul ca Liza s-o cotească după deal, ca ei 
să nu mai vadă nimic”. Cea mai rea era privirea pătrunzătoare a 
locotenent-colonelului. „Omule, ţi-am luat apărarea și tu mă 
dezamăgești în halul ăsta. Cel puţin dovedește că un soldat, 
oricât de neîndemânatic ar fi, tot se descurcă și el într-o 


anumită situaţie”. Stencl se uita la ceilalţi câini cum alergau 
îndârjiţi. Zmeu începuse să se cațăre pe coasta dealului. La o 
anumită distanță în urma câinilor fugeau și conductorii care 
între timp derulaseră lesele mai mult. „Dacă prinde urma și-o 
să-nceapă să mă tragă în halul ăsta după ea, s-a zis cu mine, se 
gândi îngrozit Stencl. O să mi se ducă buhul până la brigadă”. 

— Ei, ce-i Liza? o întrebă căpitanul, jenat de întreaga situaţie. 

Liza se gudură puţin. Luă din nou urma și se întoarse în 
direcţie opusă. 

— E cea mai bună, spuse căpitanul, plin de importantă, 
locotenent-colonelului. 

— Văd! răspunse locotenent-colonelul fără să dea semne că 
ar fi entuziasmat. 

— Timpul se cronometrează, îi atrase atenţia instructorul 
Stogoncik. 

— Știu, oftă proaspătul conductor și o trase din nou de zgardă 
pe Liza, încercând s-o întoarcă. . 

— Las-o, merge corect! îl avertiză instructorul pe Stencil. Nu 
trage, să nu-i sucești gâtul! 

Liza nu se grăbea. O clipă făcu pe vedeta. Mirosea din când în 
când urma care desena un semicerc în jurul turnului de 
observaţie. 

Nimic altceva nu putea să o deruteze când lua urma cea 
adevărată, decât urmele pregătite pentru ceilalţi câini. Se 
îndreptă chibzuit și fără grabă spre povârniș, scheunând 
supărată la o cârtiță care începuse să sape în mușuroiul ei de 
pământ. 

Liza nu risca niciodată. Nu o interesa urma „la vedere”, 
totdeauna mergea numai după miros. Nu era ca Prinţ care, dacă 
vedea în iarbă capătul urmei, se repezea direct acolo. A merge 
mereu după miros face parte din fineţea jocului. Adevărat, se 
mai întâmpla să aibă câteodată  mucoasele nasului 
suprasaturate de câte-un miros, motiv pentru care, la un 
moment dat, nu-l mai putea percepe. Dar și atunci știa să se 
descurce. Pufnea, fugea puțin mai departe, trăgea aer proaspăt 
în care pluteau alte mirosuri și, după ce își curăța astfel nasul, 
se întorcea din nou la urma iniţială. 

Totdeauna mergea liniștit. Chiar dacă avea ochi foarte buni, 
se baza mai mult pe miros. De-abia acolo unde mirosul ar fi 
putut s-o înșele, să spunem pe un teren cu pietre, se culca la 


pământ și privea în toate părţile. Ştia că în natură și firul de păr 
are o umbră a lui și că numai piciorul omului lasă urme ale căror 
contururi sunt neregulate. Era suficient să se uite la o piatră și 
știa dacă era întoarsă de pasul omului. Faţă de celelalte, piatra 
avea o culoare mai închisă, din cauză că partea care fusese în 
contact cu pământul era mai umedă. 

Conductorul Stencl făcea pasul mare și avea ochii holbaţi. 
„Mi-au făcut-o intenţionat, își spuse. Ei știu că nu-mi place să mă 
cațăr pe dealul ăsta.” 

Dealul nu era o înălțime în sensul obișnuit al cuvântului. Aici 
se găseau o mulţime de instalaţii, care de care mai ingenioase. 
Era suficient o ușoară atingere că și ţâșnea o rachetă de 
avertizare. Cea mai mare rușine pentru un grănicer este atunci 
când din neatenţie declanșează singur instalaţiile de avertizare. 

Stencl vedea acum stăruința pe care o depunea Liza. 

— Bravo! o lăudă el. Vezi, să plecăm cât mai repede de-aici. 
Asta mi-ar mai lipsi, că în rest am de toate! 

Ajunseră acum sus pe deal. Locotenent-colonelul duse 
binoclul la ochi. Presupunea că Liza o va zbughi mai departe. 
Încercă o bucurie răutăcioasă imaginându-și pe soldatul acela 
mătăhălos alergând după Liza, abia trăgându-și sufletul. Acolo 
sus, urma era foarte clară, deoarece se continua pe marginea 
unei arături. g 

Însă Liza făcu ceva cu totul de neînțeles. li arătă colții lui 
Štencl, de parcă într-adevăr ar fi râs. Începu să alerge în 
semicerc, observându-l pe conductor tot timpul. 

— Urma, Liza! Caut-o! Caut-o! izbucni Stencl disperat. 

— Nu striga la ea! se auzi mai de jos vocea căpitanului Hájek, 
care începuse să râdă pentru că observase manevra câinelui. 

Stencl, complet derutat, începu să șoptească: 

— Hai, caută! Tu ești o fată bună, Lizinka! la uită-te să vezi ce 
urmă frumoasă e, așa ca pentru tine. Nu poţi să-mi faci mie una 
ca asta, fetiţo! 

— Nu-i mai spune cântece de leagăn, e doar un câine militar! 
se auzi din nou vocea instructorului nesuferit. Câinele înțelege 
doar vocalele lungi! Nu așa, caută, ci caaută! Nu, ești o fată 
bună, ci ești o fată buună! 

— Caaută! scânci Stencl complet zăpăcit. 

Instructorul urca încet povârnișul în urma lui. 

— Arestul, se văicărea Stencl. O să mă bage la arest și în gura 


oamenilor. Eşti o nesuferită, Liza! Și eu care ţi-am adus lapte în 
fiecare zi, și ţie, și cățeilor! Eşti nerecunoscătoare și îți mai baţi 
și joc de mine. Nu-mi spune, știu că e așa. Intenţionat faci asta. 
Ar trebui să-ţi fie rușine! 

Însă Lizei nu-i era deloc rușine. Se așezase la marginea urmei 
vizibile și se uita întrebător în ochii noului conductor. Râdea de 
el. „Tu vrei să fii conductorul meu? Chiar tu, măi omule? Cel 
care se va face de rușine vei fi tu, nu eu! Și nu mă mai linguși 
atâta!” 

Când instructorul ajunse în vârful dealului văzu o scenă 
interesantă. Bietul Stencl era aplecat în patru labe și îi arăta 
Lizei care este urma. Ea stătea liniștită, privindu-l amuzată. 

— Nu mai știu acuma cine e câinele și cine conductorul, 
remarcă instructorul. 

Stencl se ridică rușinat, ștergându-și noroiul de pe pantaloni. 

— Nu știu care pe cine respectă în clipa asta. Câinele pe om, 
sau omul pe câine. Numai că - acum instructorul ridică glasul - 
nici câinele ăsta nu mai știe. Amărâtule, animalul pur și simplu 
te ia peste picior! 

— Știu. Se vede din ochii ei, șopti soldatul Stencl distrus. 

— Lasă asta și vino cu ea jos, la companie! 

— Totuși ea o să găsească urma! se apăra disperat Štencl. 

— A găsit-o. Știe de ea, dar nu vrea să mai meargă pentru că 
nu te recunoaște. Asta e tot! 

Stencl cobori povârnișul încet și rușinat. Afurisita de Liza 
pășea acum lângă piciorul lui, ca la paradă. N-o învățase nimeni 
să meargă așa și nici un alt câine nu putea să-i imite pasul 
acesta. Ridica picioarele sus și părea că râde. La acest râs lipsea 
doar glasul adevărat. 

Nu râdea numai Liza, râdeau și toți ceilalţi ofiţeri. Bietul Štencl 
se înfuriase de-a binelea. Stătea în fața ofiţerilor într-o poziţie 
jalnică, privind rușinat și cu încăpățânare în pământ. 

— Ei, ce zici, tovarășe Stencl? îl întrebă căpitanul Hájek. Tot 
mai vrei să fii conductor de câini? 

Spre mirarea tuturor, Stencl răspunse: 

— Vreau! 

— Nu ţi se pare că e cam greu? 

Štencl ridică din umeri. 

— Nici soldat să fii, nu-i chiar atât de ușor! râse locotenent- 
colonelul fără nicio urmă de răutate. 


În sfârșit, Stencl prinse curaj și spuse: 

— Poate că nici pentru asta nu sunt bun! 

Toţi tăcură dintr-o dată. Incetară și să mai râdă. Instructorul 
batalionului făcu câţiva pași spre Stencl și îl apucă prietenește 
de braţ. 

— Tovarășe, știi că te potrivești de minune pentru un 
conductor? 

Stencl ridică privirea neîncrezător, așteptând ca toţi să 
izbucnească din nou în hohote de râs. „Aici printre ofiţeri, e mai 
suportabil. Mai bine fug, decât să mă întorc în companie unde 
băieţii iar o să-nceapă.” 

De data aceasta nu era glumă. Totul fusese spus serios. 

— lubești foarte mult câinii, continuă instructorul. Cred că 
întrunești toate condiţiile de a deveni tuiul dintre cei mai buni 
conductori din companie. Să nu uiţi un lucru, prietene! Câinele 
lucrează nu pentru că i s-a dat ordin, ci numai să facă o bucurie 
stăpânului său. Atunci când Liza o să te iubească, va executa 
orice, înțelegând totul din privirea ta. 

— Dar... dar eu cred că mă iubește, se bâlbâi Stencl. 

— Deocamdată nu. Doar te acceptă. Sau nu-și dă seama că te 
iubește. lar ca să-și dea seama, trebuie să te respecte. Dacă nu 
respectăm pe cineva, nu-l putem iubi. Acest lucru e valabil și 
pentru oameni și pentru câini. Tu trebuie să-i câștigi respectul 
absolut printr-o atitudine ostășească, fiindcă a crescut în 
companie și știe cine e și cine nu e militar! 

— Locotenent-colonelul îl privi cercetător pe Stencl. 

— Ai putea să stai în poziţie de drepţi! i se adresă, dar imediat 
își aduse aminte. Mai bine pe loc repaus! Din cauza ta, omului i- 
ar da lacrimile! Nu mă gândesc la nimic rău, ostaș! Poţi pleca! 

Grăsunul Stencl o duse pe Liza la cușcă. Locotenentul-major îl 
certă că uitase să anunțe retragerea din concurs, dar 
locotenent-colonelul făcu un semn cu mâna, să-l lase în pace. 

Stencl era pur și simplu zăpăcit de toată această situaţie. 

— Nu mă iubești, îi reproșă Lizei. Tare aș vrea să știu din ce 
cauză. 

Liza nu-l mai auzea. Era timpul să se întoarcă la căţeii care se 
jucau singuri în cușcă. 

— Nu mă iubești, repetă Stencl în ușa cuștii. 

Liza tocmai se pregătea să-l bată pe Racek pentru că o 
mușcase de nas, dar dintr-o dată se opri. Ostașul ăsta caraghios 


avea ceva în glas care-ţi mergea la inimă. 

— Da, oftă Stencl. Tu ești doar un animal. Pe mine nu m-a 
iubit încă nicio femeie. Ce rost are să-ţi spun ţie toate astea? 
Acum trebuie să mă duc după lapte pentru tine și căţeii tăi. 

Cât ai clipi din ochi, Stencl se și întoarse cu laptele. Nu se 
supărase pe Liza. Se așeză pe vine și zâmbi fericit, văzând cu 
câtă poftă lipăiau căţeii laptele. 

Liza îl privi în ochi. Nemaisuportând blândeţea acestor ochi, 
lăsă capul în jos, rușinată. În momentul când Stencl se pregătea 
să închidă ușa cuștii, ea se ridică parcă aducându-și aminte de 
ceva. Se apropie de mâna lui cu care se sprijinea de canatul ușii 
și i-o linse în semn de recunoștință. 

— Nu, nici chiar așa, șopti el impresionat. De ce-o interpretezi 
în felul ăsta? N-am spus-o cu răutate! 

Se întoarse. În spatele lui stătea instructorul batalionului pe 
care îl știau de frică toţi conductorii din companie. Mai ales cei 
care își neglijau câinii. Acesta râdea. 

— Soldat Stencl, o să fii un bun conductor de câini, îi spuse, 
dând din cap. Și totuși nu pricep un lucru: cum de te iubește, din 
moment ce nici nu o amăgești cu nimic și nici macar nu-i impui 
acest lucru?! Înseamnă că pe undeva teoria mea e greșită. 

După o scurtă pauză continuă pe un alt ton: 

— Mâine dimineaţă vei pleca în patrulă cu ea! Îl vei lua și pe 
Racek cu tine, ca să se obișnuiască. El liber și Liza în lesă! 

Liza mergea lângă. Piciorul noului ei conductor cât putea ea 
de conștiincios. O cam necăjea Racek, care acum descoperea 
lumea și prea puţin îi păsa de disciplină. „Ar fi trebuit să iei două 
lese, îi reproșa ea conductorului. E timpul ca omul să înceapă 
să-l strunească!” 

Dar Stencl n-o înțelegea. Mergea mândru alături de fruntașul 
Krâtky, care nu scotea nicio vorbă. Acesta privea spre frontieră 
și se întristase. 

Deodată Liza tresări și începu să adulmece. 

— Ce ai? o întrebă Stencil. 

ÎI privi în ochi, mișcând ușor din coadă. 

— Am crezut că s-a întâmplat ceva. 

Se opri în loc, surprins că o înţelege. Simţi nevoia să își 


descarce sufletul, dar renunţă, gândindu-se că pușcașul poate o 
să-l ia în râs. 

Căţelul nu era cuminte deloc. Liza tot mărâia la el pentru că 
vroia s-o ia la fugă pe cărare. Racek nu ascultă. Se depărtă de 
ei, îndreptându-se spre sârme. Le mirosi curios și simţi în nas o 
pișcatură din cauza curentului electric. Schelălăi și se retrase 
speriat, împleticindu-se. „Așa se întâmplă dacă nu asculţi”, 
mârâi Liza spre el și îl săltă pe bot, așezându-l în picioare. Dintre 
toți fraţii, Racek era cel mai puțin agresiv. Privi sârmele pocăit și 
tot restul drumului nu se mai mișcă de lângă mama lui. 

— Nu prea am încredere în cățeaua asta, zise fruntașul 
Krátký, supărat că acum trebuie să patruleze cu Stencl. 

— Nu e adevărat, răspunse Stencl, întorcând repede capul. E 
un câine bun! 

Fruntașul ridică nepăsător din umeri. „N-are niciun rost să-ți 
mai spun. O să te convingi singur de asta”. Totul era altfel când 
venea pe aici împreună cu prietenul lui. A intervenit apoi 
povestea cu Eva și prietenia lor s-a stricat. Acum se uita la Liza 
chiorâș. N-o mai putea suferi din noaptea aceea când îi 
dezamăgise pe toţi și o considera vinovată de toate 
complicațiile ce au urmat. 

Liza mergea liniștită. Din când în când prindea câte un miros, 
însă lipsit de importanţă pentru a-l mai avertiza pe stăpânul ei. 

Plouase. Aerul mirosea a proaspăt și a ciuperci de toamnă. 
Frunzele se desprindeau lin din copaci. Dincolo de sârme râul 
aproape că nu se mai mișca. Apa, care își schimbase și ea 
culoarea, era acum rece și nu mai atrăgea pe nimeni. Pe mal 
stufărișul foșnea uscat, frângându-se sub apăsarea vântului, 
semn că vara se mutase de-aici pe alte meleaguri. 

— De fapt ce se întâmplă cu câinele ăsta? întrebă dușmănos 
pușcașul. 

Deodată Liza scoase un scâncet slab. 

Se uită și el spre pădure, dar pentru început nu văzu nimic. 
Racek simţi și el ceva. Mai întâi o privi pe mama lui, apoi se 
așeză exact ca ea și începu să adulmece. Pe neașteptate 
scheună bucuros și o zbughi în pădure. 

De-abia acum Stencl văzu mișcându-se crengile unui tufiș. 

— la te uită! izbucni el. 

Pușcașul întoarse capul încet și privi absent spre mărăciniș, în 
direcția în care o tulise micul Racek, lătrând cu putere. 


— N-am ce să văd, mormăi dezgustat. Ține-o bine să nuci 
fugă din nou! _ 

Prin luminiș trecea în goană o umbră neagră. Era Lup. Il trânti 
la pământ pe Racek, alergă apoi spre Liza, pe care o depăși, 
descriind un cerc mare în jurul lor. 

Liza strâmbă din nas și redeveni autoritară. „Mă surprinde, îi 
reproșă supărată. Din nou te dai în spectacol. Știi bine că nu se 
poate să mă deranjezi când sunt în timpul serviciului!” 

Stencl nu știa ce să facă, însă Liza îl scoase din încurcătură. 
Pe scurt, nici nu-l băgă în seamă pe prietenul ei, mergând și mai 
țanţoșă lângă piciorul noului conductor. Din cauză că era rouă, 
ridica labele sus, ca să nu se ude. Parcă era un pas de paradă. 

Lup alerga prin pădure, iar cățelul se ţinea după el, 
scheunând vesel. Era fericit că se joacă și că Liza e în preajma 
lor. Alerga mereu în jurul lor, neîndrăznind să se apropie mai 
mult. Veni fugind cam la douăzeci de metri de cei doi grăniceri. 

— Marş de-aici! strigă la el conductorul Stencl. Ă 

Lup se opri pentru că auzi glas omenesc. lIși arătă colții, 
așteptând să vadă ce se întâmplă. Stencl nu se sperie și îl goni 
din nou. 

— Confunzi porcii cu câinele, spuse supărat fruntașul. 

— Fă ceva cu el! îi ceru dezorientat conductorul. 

— Ar fi trebuit atunci când a trecut peste graniţă, răspunse 
amar fruntașul. Acum nu mai are niciun rost. 

Lup se apropia și se depărta mereu. Era întocmai ca un căţel. 
Făcea toate acestea pentru a-i atrage atenţia Lizei. Însă ea, în 
timpul serviciului, era de neînduplecat. „Am dat de bucluc o 
dată din cauza ta”, mârâi spre Lup. Căţelul, obosit de atâta 
alergătură fără rost, de-abia se mai putea ţine pe lăbutele lui 
puternice și păroase. Veni spre Liza și o luă din nou la fugă. 
„Întoarce-te înapoi!” scheună căţeaua. Dar Racek nici nu se 
gândea s-a asculte pe mama lui, pentru că nu putea concepe să 
meargă atât de supus. luţi pasul, ca nu cumva Liza să-l poată 
ajunge și să-l muște. 

Totul se petrecu atunci. 

Cu puţin timp înainte, Liza simţise un miros de pământ săpat 
proaspăt. Dacă ar fi fost în faţă, bineînțeles că s-ar fi oprit în 
locul acela, l-ar fi mirosit neîncrezătoare și ar fi întrebat din ochi 
pe conductor ce înseamnă asta. Aici la graniţă fiecare lucru are 
rostul lui. Altminteri devine suspect. Pământ reavăn la marginea 


potecii nu ar fi însemnat cine știe ce, pentru că pe-aici mai vin 
geniștii care mereu au de lucru câte ceva. Și numai ea ar fi 
putut cunoaște dacă cineva a dat la o parte dalele de iarbă, a 
căutat ceva sub ele și dacă le-a pus la loc, la fel ca la început. 
Insă cel care umblase pe-aici nu prea lucrase cum trebuie, 
pentru că nici măcar nu măturase din drum bulgării mici de 
pământ jilav... 

Se auzi un pocnet metalic, puternic. Nu era o împușcătură, ci 
mai degrabă zgomotul produs de lovirea a două bucăţi de fier. 
In secundele imediat următoare, pline de așteptare încordată, 
răsună schelălăitul sfâșietor al cățelului. Liza sări speriată 
trăgând după ea pe conductor. Nu-i venea să-și creadă ochilor. 
Căţelul, prins de la jumătatea corpului în fălcile dințate ale 
capcanei, mai scânci o clipă, încercând să se smulgă din 
groaznica strânsoare, apoi amuţi. Avea șira spinării ruptă. 

In primul moment Liza nu pricepu ce se întâmplase. Scoase 
un lătrat scurt, de avertizare, dar cățelul ei nu mai putea fi 
prevenit. La început se gândi că Racek făcuse din nou vreo 
prostie și că sărise drept pe un dispozitiv din acela pus de 
grăniceri, care are o detunătură puternică fără ca să producă 
vreo rănire. Dar își dădu seama imediat că este cu totul altceva. 
Schelălăia întrebător, întinzând gâtul spre căţel. Speriat, Stencl 
dădu drumul lesei. 

— Nu te apropia! spuse pe un ton aspru și se uită spre linia 
frontierei, de parcă ar fi așteptat să se întâmple ceva și mai rău. 

Liza se aplecă deasupra lui Racek, încercând să-l ridice cu 
botul. Reuși doar ca din lăbuţele desfăcute deznădăjduit să se 
prelingă o șuviţă de sânge. Incepu să se tânguie neînțelegând 
cum de trupușorul acela, adineauri pulsând tot de viaţă, acum e 
atât de greu, cum de stă atât de moale, cu lăbuţele întinse și cu 
capul într-o parte. Işi înfipse colții în fierul capcanei, dar fără 
niciun rezultat. Nu mai era nimic de făcut. Dinţii capcanei 
mușcaseră cu sălbăticie trupușorul din care acum se stinse și 
ultima scânteie de viaţă. Tot nu putea să creadă. Mârâi spre Lup 
care stătea lângă ea adulmecând mirosurile străine. „Spune- 
mi... ce crezi că e asta?” scânci rugătoare. „Moarte!” răspunse 
el aspru. Liza scoase un urlet de durere și se așeză astfel încât 
să poată ţine trupușorul cățelului cu labele din faţă. Plângea și 
lingea ghemulețul acela miţos care arăta, acum groaznic de 
trist. 


— Care e bestia asta...? strigă îngrozit Stencl. 

— Ai grijă! șuieră fruntașul. Asta nu-i decât începutul! Se uită 
atent spre graniţă, dar peste tot era liniște. Stencl se aplecase și 
el. Nu-și mai putea lua ochii de la cățelul care murise. 

— Fii atent la Liza! strigă din nou fruntașul. 

Liza de-abia acum își dădu seama de crudul adevăr, dar nu 
era în stare să facă nicio legătură. Pentru ea era clar că numai 
omul ar fi fost în stare de o asemene faptă. Indiferent care om. 
Unul din ei era aici. Făcea parte din categoria acelor fiinţe crude, 
nemernice și perfide. Ținea lesa în mână. Orbită de durere, se 
întoarse și scoțând un urlet sălbatic se repezi asupra lui Stencl. 

Dar Lup era acolo. Simţind parcă ce are de gând să facă, sări 
în direcţia Lizei, lovind-o în șold. Căţeaua încercă să se apere și 
poate l-ar fi mușcat pe Lup dacă acesta ar fi încercat să se dea 
la o parte. Dar rămase pe loc, mârâind și tremurând din tot 
trupul. Deveni înțeleaptă și se așeză la picioarele lui. Schelălăia 
încet, dar această durere înfrântă era cu mult mai mare decât 
dacă ar fi urlat cu putere. 

Conductorul Stencl se aplecă spre ea. 

— Nu pune mâna pe ea! îl avertiză pușcașul. 

Însă conductorul înțelegea durerea ei. Poate că a înțeles și de 
ce. A vrut să sară tocmai la el. 

— Liza, hai, fii cuminte! șopti el. Știu că acum nimeni nu 
poate să te facă să suferi mai puţin... Și pe mine mă doare... 
Stencl se ghemui și puse mâna, șovăitor, pe corpul căţelului. 

Liza se ridicase în picioare parcă așteptând ca din podul 
palmei lui să audă scâncetul lui Racek. 

— Nu te atinge de fier! 

Stencl își ridică neîncrezător chipul scăldat în lacrimi. 

— Înţelegi, Pepík? Dacă i-o faci omului... cu toate că ṣi aṣa e o 
ticăloșie, totuși omul se poate feri... dar să i-o faci unui câine... 
Uită-te și tu! Ai putea jura că un om... 

— la-o pe Liza și nu mai tot călca pe acolo. Capcana nu a fost 
pusă pentru căţel. Nimeni n-avea cum să știe c-o să-l iei după 
tine și pe Racek. Ar fi putut să-ţi rupă piciorul, ori s-o omoare pe 
Liza. Eu nu mai înţeleg nimic. Mergi mai departe și ascunde-te 
cum trebuie. Nu știm ce mai au de gând să facă! 

Dar graniţa tacea. Nicăieri nici urmă de mișcare. Doar pe 
malul râului trosnea stufărișul uscat. Toată pădurea era cuprinsă 
de o liniște ciudată. Se auzea doar scheunatul Lizei. Păsările 


încetară să mai cânte și aerul parcă rămase legat cu lanţuri de 
vârfurile molizilor=0. 

În pădure, zilnic aveau loc tot felul de tragedii, și mai mari și 
mai mici. Instinctul de conservare dicta ca unul să omoare pe 
celălalt. Cel mai mult făceau prăpăd vulpile și nevăstuicile 
atrase de sânge, care săreau și în gâtul căprioarelor, însă 
nimeni în pădure nu omora atât de perfid, de crud și de gratuit, 
așa cum se întâmplase astăzi. 

Lup se întoarse la urma pe care o găsi din nou și care îi părea 
foarte cunoscută. De-abia acum scoase un urlet. Nu era durerea 
din sufletul lui, ci strigătul animalului care se pregătește de 
luptă. O luptă pe viaţă și pe moarte. 

Fruntașul Krâtky se îndreptă spre locul unde era bine 
camuflat postul telefonic și anunţă compania. Vorbea încet și 
calm, privind mereu spre frontieră. Se așezase în genunchi, cu 
automatul gata să tragă în orice clipă. Inainte de a încheia 
această comunicare lapidară își roti privirea în toate părţile și 
spuse îngândurat: „Diavolul ăla negru ne poartă numai 
ghinion...” 


Lup alerga prin pădure ca o vijelie. Nu mai era nevoie să 
prindă urma. O cunoștea. Dacă cineva în această goană a lui i-ar 
fi văzut rânjetul, ar fi zis că e un câine turbat. 

Mirosul urmei nu numai că era familiar pentru el, dar îl și ura 
grozav. Își aminti de bucata aceea ciudată de fier care încă 
atunci zornăia prevestitoare de rele în mâinile tăietorului de 
lemne. 

Se opri când auzi glasurile muncitorilor forestieri. Ezită o clipă. 
Era totuși destul de inteligent ca să nu se îndrepte într-acolo. 
Știa că nu are ce căuta printre bărbaţii aceia aspri, pentru că 
toți au securi și l-ar fi omorât cu siguranță, dacă i-ar fi venit 
această idee vreunuia din ei. 

Alergă spre casă. Cu o lovitură puternică a trupului deschise 
ușa și intră. În odaie era puţin întuneric și pustiu. Se așeză pe 
prag și așteptă. Ar fi putut să se ascundă sub șopron, să atace 
pe la spate. Însă în inima lui nu era nici urmă de perfidie, pentru 
că totdeauna prefera lupta dreaptă. 


3% Arbore din familia pinaceelor, înalt până la 50 de metri, cu coroana 
piramidală, tulpina dreaptă, frunzele în formă de ace, de un verde 
strălucitor. 


Franěk se întorcea de la muncă. Văzu câinele de departe. Era 
bine că stătea acolo, pe pragul casei. 

— Păzești averea stăpânului, râse el. Se cam clătina pentru că 
azi băuse două sticle de rachiu nou. Stai acolo și păzește! Noi 
doi o ducem greu. O să vezi că după un timp o să rămâi singur 
din toţi câinii. Atât că trebuie să te educ. Fie în bine, fie în rău. 
Mai degrabă în rău. Într-o bună zi ai s-ajungi să sari în gâtul 
omului care mi-a omorât-o pe Inge. Bineînţeles că după aia ei o 
să te omoare, dar tu ţi-ai îndeplinit misiunea. 

Ținea securea strâns în mână. N-avea de unde să știe că 
tocmai astăzi o să-i trebuiască. 

Era bine dispus și din altă cauză. Se răspândise vestea că s-a 
întâmplat ceva la graniţă. Bouzek venise cu amănunte. Cică un 
căţel de-al Lizei. „Păcat! se gândise Franěk. Ar fi trebuit să fie 
Liza. Dar și-așa e bine. E timp și pentru ea.” Nu se temea că va 
fi descoperit, pentru că lucrase bine. In apropiere era poteca pe 
care mergeau tăietorii de lemne. Chiar dacă vreunul din câini ar 
fi prins mirosul lui, mai departe de potecă tot n-ar fi mers, 
pentru că ei îi cunoșteau pe toți muncitorii de la pădure și în 
niciun caz nu s-ar fi apucat să caute insistent alte urme. Pe câini 
îi interesau totdeauna doar urmele oamenilor străini și nu cele 
ale localnicilor. 

Franěk mergea fluierând. Se gândea cum să le facă de 
petrecanie și celorlalți câini. Deodată se opri surprins. Lup se 
ridicase în picioare arcuindu-și spinarea. Nu mărâia. Stătea doar 
în poziţia asta ciudată. 

— Ce te-a apucat? strigă Franěk la el. Marş de-aici, bestie! 

Pentru siguranţă trecu securea din mâna stângă în cea 
dreaptă. În atitudinea câinelui era ceva care îl făcea să fie atent. 
Și Brutus când a vrut să sară la el își arcuise spinarea ca o 
pisică. „L-am pus atunci pe fugă cu o mătură”, râse Franěk. 

Nu-i era frică. De fapt lui nu i-a fost niciodată frică de animale. 
Acum era aproape de ușă. Lup aștepta în picioare. Unui alt om, 
această atitudine liniștită a câinelui nu i-ar fi spus nimic, însă 
Franěk avea foarte puternic dezvoltat instinctul de conservare. 

— Va trebui să te omor ca în sfârșit să am și eu liniște! zise el 
fără nicio urmă de tulburare. Cântări securea în mână și privi în 
grabă tăișul, să vadă dacă nu cumva se tocise prea mult din 
cauza lucrului de azi. 

Tot nu-i venea să creadă că Lup se pregătește să-l atace. 


— O să te omor pentru că ești primul animal care mă face să- 
mi fie frică. Îi omor pe toţi care vor să mă intimideze, mormăi el. 
Ştia că singurul lucru care aţâţa felinele, făcându-le să se 
repeadă, este evitarea și șovăiala omului. După asta animalul își 
dă seama dacă omului îi este frică de el. 

Înaintă câţiva pași pregătindu-și securea pentru lovitură. 

Acest animal îl deruta. Nici nu se mișcase din locul unde era. 
Stătea în pragul ușii ca o statuie. Nu scotea niciun sunet. Nu își 
arăta colții. Îl privea doar pe Franěk drept în ochi și acest lucru 
era insuportabil. 

— Târâș! răcni turbat Franěk. 

Se părea că acest lucru va avea efect. Câinele își lăsă urechile 
pe spate și se retrase puţin din pragul ușii. Atât ca să nu-l atingă 
securea în caz că tăietorul de lemne ar fi aruncat cu ea. 

Franěk mai făcu un pas. Se odihni o clipă. 

— Vasăzică totuși mă respecţi! spuse pe jumătate liniștit. Știi 
doar că eu nu prea te alint! 

Lup ţâșni în clipa când Franěk, hotărât, se aștepta cel mai 
puţin. Nici nu mai apucă să ridice securea, pentru că Lup își și 
înfipsese colții adânc, atârnând de pumnul mâinii drepte. 

Franěk, luat prin surprindere, scoase un strigăt de uimire și de 
durere. Scăpă securea din mână. 

În același timp, câinele dădu drumul mâinii drepte pentru că 
acum ar fi urmat acea lovitură îngrozitoare dată peste bot cu 
stânga. Sări într-o parte și se lipi de pământ, pregătindu-se 
pentru un nou salt. Cunoștea toate fentele pe care le folosea 
bărbatul. Trebuia să fie atent atât la mână, cât și la picioare. 
Dinţii nu prezentau niciun pericol, bărbatul nu-i folosise 
niciodată. 

Franěk privi o clipă consternat sângele care șiroia din mâna 
sfâșiată. Nu simţea încă nicio durere. Mai bine zis nu simţea încă 
nicio durere puternică. În schimb îl cuprinse o furie aproape 
demențială. Cu asta câștigase în faţa felinelor, dar nu putea să 
câștige acum, în faţa unui câine inteligent. 

— Așa, deci! scrâșni printre dinţi și se aplecă să ridice 
securea. În clipa aceea trupul câinelui plană prin aer, căzându-i 
în spate. Lup își înfipse colții în ceafa bărbatului. 

Franěk scutură din cap ca să se descotorosească de câine și 
cu iuțeala unui fulger se întoarse pe spate. 

Lup făcu un salt și colții lui apărură drept deasupra gâtului lui 


Franěk. Era cât pe-aci să-l muște, dar bărbatul ameninţat azvârii 
câinele cu o lovitură dată cu mâna stângă, încă nerănită. 

Primise lovitura în piept, dar reuși totuși să-l muște pe 
neașteptate de pulpă. 

Franěk se sculă clătinându-se. Cu toate că era plin până peste 
cap de o ură de moarte, ceea ce se întâmplase acum cu el îl 
zgudui puțin. Atac după atac, dezlănţuite cu furie și 
incapacitatea lui de a se apăra. Își dădea seama că este o luptă 
pe viață și pe moarte. Acest lucru nu îl speria. După toate 
regulile luptei, în urmă cu câteva clipe, normal era să fie 
omorât, dacă n-ar fi aplicat lovitura aceea cu mâna stângă. 
Dreapta sfâșiată îl durea acum îngrozitor și nu-i mai folosea la 
nimic. Nu înțelegea ce are de gând cu el acest animal 
blestemat. Cu felinele era altceva. Saltul lor însemna ori șansa 
de a mai scăpa, ori înmormântarea. Câinele acesta folosea o 
tactică bine gândită. 

— Ți-arat eu ţie! horcăi furios și se retrase de-a-ndărătelea 
spre ușă. Se gândi la pușca pe care o pusese în sertarul mesei. 
Cel mai rău era că nu-și amintea dacă ultima dată o încărcase. 
Câinele nu i-ar fi lăsat prea mult timp să se joace cu pușca. 
Mâna lui dreaptă, care sângera toată, atârna neputincioasă. 
„Mai am putere totuși să ţin pușca în mână”, se încredința el. 

Lup se năpusti din nou. Salturile lui nu mai puteau fi 
numărate. De data aceasta îl atacă pe Franěk prin spate, 
mușcându-l cu putere de picior. Se feri cu abilitate de lovitura 
mortală pe care bărbatul se pregătise să i-o dea, încât piciorul 
încălțat al acestuia nimeri în gol. Lup se furișă pe sub piciorul 
ridicat în aer și-l mai mușcă încă o dată de coapsă. Franěk se 
răsuci pe călcâie descumpănit. În scurt timp își pierdu echilibrul 
și căzu la pământ, rostogolindu-se câţiva metri mai departe. 
Pentru un alt tip de om, ar fi fost de neconceput să se apere în 
acest fel de un animal dezlănţuit. Dar Franěk se transformase 
treptat în fiară - inimă de fiară avea demult - uitând că astfel 
pierde toate atuurile omului într-o situaţie ca aceasta: 
amplitudinea mișcărilor, posibilitatea de a lovi și de a te eschiva 
din calea loviturilor. Își pregătea acum pentru luptă dinţii lui 
puternici. Ochii îi erau injectaţi de sânge. Nu mai avea nicio 
speranţă să se ajute cu securea. Văzu cum câinele nu-l slăbește 
o clipă din ochi. Se gândea mereu la pușcă, dar și la ușă era 
imposibil să mai ajungă. 


Până astăzi nu i se întâmplase încă să aibă sentimentul că 
viaţa îi este în pericol. În timpul încleștării se gândise numai și 
numai la luptă și nicidecum la posibilitatea că ar putea să fie 
omorât. Pentru creierul lui acest lucru ar fi fost prea complicat. 

Acum îi era pentru prima dată frică. Nu putea înțelege cum de 
mai este încă în viaţă, când câinele avusese atâtea ocazii ca să 
termine cu el. Nici modul acesta tăcut în care lupta Lup, nici 
strălucirea ochilor lui care niciodată nu lăsau să se întrevadă 
posibilitatea unui nou atac. Își aminti din nou de clipa când Lup 
fusese deasupra gâtului absolut neprotejat. Sau când îl mușcase 
de ceafă. Ar fi fost suficient să-și fi înfipt colții mai adânc cu un 
milimetru... _ 

Încercă din nou să ajungă la ușă. Își pusese toate speranţele 
în pușcă pentru că își dădea seama că puterile îl lasă. Dar 
imediat fu atacat și mușcat din nou dureros. _ 

Lup se comportă de parcă ar fi urmărit un scop anume. In 
realitate el nu vroia să riște nimic în această luptă, pentru că 
știa de ce sunt în stare mâinile și picioarele bărbatului. Ataca 
imediat ori de câte ori bărbatul se târa spre ușă și îl lăsa în pace 
când revenea la poziţia inițială. 

Franěk se ridică din nou și o porni împleticindu-se spre 
pădure. Câinele se furișa și el la un pas în urma lui, gata să 
atace oricând. Ochit lui nu sticleau răutăcioși și nici mișcările lui 
nu aveau nimic prevestitor de rele. Tocmai acest lucru era cel 
mai grav. 

Franěk mai încercă încă o dată. Acum, când se retrăgea, 
observă că puţin mai departe zăcea o buturugă puternică. 
Folosea mâna stângă la fel de bine ca și dreapta. Ajunse în 
dreptul buturugii și se opri, urmărit de ochii atenţi ai câinelui. Se 
aplecă puţin ca să poată ajunge cu mâna la buturugă. 

Însă Lup știa prea bine ce înseamnă asta și ce e în stare să 
facă omul după aceea. Înţelese imediat intenţia lui. Se repezi și-l 
mușcă de mâna care se pregătea să apuce buturuga. Sări apoi 
într-o parte, ca să nu poată fi lovit. 

Franěk se întoarse deodată cu spatele spre el și începu să 
fugă. Ştia că Lup aleargă pe urmele sale. Ştia totul și despre 
câinii grănicerilor și despre faptul că nimeni nu le poate scăpa și 
că este foarte periculos să le întorci spatele. Dar acum nu putea 
să se gândească la toate acestea. Din cauza fricii nu mai era în 
stare să judece ca lumea. 


Lup ar fi putut totuși de câteva ori să sară în gâtul lui absolut 
neprotejat, așa cum ar fi făcut oricare alt câine de grăniceri. Dar 
n-a sărit. Acest lucru nu numai că îl deruta, dar îl și îngrozea. Ce 
vroia câinele de la el? Nu semăna cu niciuna din felinele cu care 
avusese el de-a face. Felinele sunt consecvente. Când se înfurie, 
încetează să mai raţioneze. Pur și simplu ele atacă având 
intenţia de a ucide. 

Franěk alerga urmărit de câine. Lup era destul de inteligent 
ca să nu-l mâne de la spate intenţionat într-o anumită direcţie. 
Și lui îi era frică, pentru că știa de ce e în stare acest om. Nu 
voia să riște nimic. Din când în când se repezea la pulpele 
picioarelor, sărind în lături imediat, ori de câte ori se întorcea 
bărbatul. 

Franěk căzu, dar se ridică imediat și începu să alerge mai 
departe. Voia să ajungă la potecă, unde prietenii i-ar fi dat o 
mână de ajutor împotriva câinelui furios. Încercarea lui îl derută 
puţin pe Lup. Și el observase în depărtare siluetele tăietorilor de 
lemne. Văzu în mâinile lor securile și își dădu seama că pentru 
nimic în lume nu trebuie să-l scape acum. Schimbă direcția 
atacurilor sale. Nu-l mai mâna pe Franěk de la spate, ci dintr-o 
parte. 

La urma urmei compania de grăniceri era mai: aproape decât 
poteca. Dacă va ajunge acolo va fi apărat, pentru că știa de 
existenţa câinilor și că nu trebuie să se apropie de companie. 

ÎI mușcă din nou, dar de data aceasta zdravăn. Franěk auzi 
pârâind pantalonii și își dădu seama că a rămas aproape 
dezbrăcat. 

Se dezmetici puţin. Își aminti de tigrul care încercase să-l 
atace, însă fără succes. A fost suficient un scaun obișnuit, de 
lemn, întors cu picioarele spre tigru. Îi veni în minte că până la 
urmă l-a pus la pământ cu mâinile goale. 

Se opri brusc și se întoarse. Își adună toate puterile. 

Lup rămase la trei pași în urma lui. 

De fapt acum nu mai stăteau faţă în față un om și un animal. 
Fran&k arăta mai rău decât un animal. Își ștersese faţa cu mâna 
sfâșiată de mușcături, întinzându-și sângele pe ea. Hainele îi 
erau rupte în bucăţi. Sprâncenele lui stufoase și roșii erau 
strânse ca la un ucigaș și de sub ele priveau doi ochi ca de 
nebun. Mâinile îi atârnau în jos. Piciorul drept îl durea, dar acum 
nu se mai gândea la durere. Incerca să deschidă și să închidă 


pumnii știind: că va trebui să-și adune toate forțele, dacă vrea 
să sugrume câinele cu aceste mâini. Îl privea pe Lup drept în 
ochi pentru că tot mai credea în vechea teorie naivă, că nicio 
felină nu suportă privirea omului. 

Însă Lup era acum o felină raţională. lar Franěk un om 
irațional. Lup se uita ţintă la bărbat. Părea că. li spune din ochi: 
a sosit și timpul meu. Pentru toate loviturile pe care le-am 
primit, pentru toată umilinţa mea, pentru tot ce-am îndurat, 
pentru micul Racek, pe care îl recunoscusem ca fiu. Se apropie 
clipa când ai să plătești pentru tot, omule. 

Lup era superb în această mânie a lui care nu-l făcea să-și 
piardă controlul. Nici nu-și zbârlise blana pe spinare și nici nu-și 
arăta colții. Stătea cu picioarele ușor îndoite, sprijinindu-se de 
pământ doar atât cât să poată ţâșni din nou, cu tot corpul, dacă 
va fi nevoie. 

Bărbatul își mișca întruna mâinile lui mari ca două măciuci, 
mâini murdare și scârboase, pline de sânge, încât îţi inspirau 
frică. Ochii îi scăpărau plini de ură. Aștepta atacul care întârzia 
să se producă. 

— Am să te strâng de gât, bestie! horcăi el. Avea gâtul ars de 
băutură și se îneca din lipsă de aer, pentru că era răpus de- 
atâta alergătură. Dar mai întâi am să te înșfac și-am să te izbesc 
de copac să-ţi fac praf toate oasele din corpul tău negru și 
nenorocit îl ameninţă el. 

Franěk își recăpătase conștiința valorii proprii. Mai fusese o 
dată faţă în faţă cu acest animal și atunci îl biruise ușor. Își 
aminti că toţi dresorii vorbeau, vorbeau întruna, iar felinele 
căpătau frică de glasul omului. _ 

Însă Lup era o felină raţională. Știa tot ce poate acest om. Își 
dădea seama că încă nu sosise momentul pentru a-i da lovitura 
de graţie, fiindcă în acest om mai rămăsese încă destul curaj. 
Din această cauză trebuia să fie prudent. Glasul acela sălbatic 
nu avea niciun efect asupra lui. Pur și simplu nu-l auzea pentru 
că în urechi mai avea încă scâncetul sfâșietor al cățelului și 
scheunatul și mai disperat al Lizei. 

Acum se auzeau din nou sunete. Bărbatul vorbea mânios, 
închizând și deschizând pumnii care trosneau în încheieturi. 

Lup își înfipse în pământ ghearele până simţi sub ele că a dat 
de piatră. Începu să și le ascută. Își dădea seama că în această 
luptă nu dinţii vor reprezenta totul. Dacă bărbatul va reuși să-l 


apuce de gât - așa cum mai făcuse o dată - atunci, cu labele din 
spate, va trebui să-l atace la stomac. 

Se priveau în ochi unul pe altul. Bărbatul își pierdu răbdarea. 
În sfârșit, făcu pasul pe care Lup îl aștepta demult. Se repezi 
primul și din acel moment pierdu toate avantajele, pentru că în 
natură câștigă cel care știe să aștepte. 

Porni și făcu primul pas spre câine. Dar pentru că sărise de pe 
un povârniș, trebui să-și miște mâinile ca să-și păstreze 
echilibrul. Mâinile îi serveau acum pentru altceva și nu pentru 
apărare. 

În natură este valabilă și o altă lege: va trăi mai mult cel care 
știe să sară exact când trebuie. 

Lup se sprijini de pietre și își făcu vânt direct spre bărbat. Mai 
curând, puţin într-o parte, ca totuși să-l poată apuca de mâna 
dreaptă. Să muște și să tragă cu dinţii. Era necesar ca în primul 
rând mâinile să fie făcute inofensive. 

O durere insuportabilă aproape că îi luă orice putere. Franěk 
căzu în patru labe. Gemu, ţinându-și mâna rănită cu cealaltă. 
Acum nu se mai gândea la câine. Lup nu profită de ezitarea lui, 
pentru că nu știa dacă nu este făcută pentru a-l deruta. 

Franěk încercă să-și miște degetele. Era posibil numai la 
mâna stângă. Tendoanele de la dreapta fuseseră smulse. 

Nu renunță. Azvârli cu piciorul ca să-l izbească pe câine în 
burtă. Dar nu aprecie bine distanţa și căzu pe spate. 

Lup făcu din nou un salt înainte. 

„S-a zis cu mine”, se gândi Franěk. Era prea uluit să se mai 
poată apăra cu mâna stângă, sănătoasă. Simti respiraţia 
câinelui. Văzu ochii câinelui foarte aproape de ai săi, închise 
pleoapele și... 

Lup îl mușcă. Dar nu de gâtul acela puternic și murdar, umflat 
de sânge și plin de vene vineții, ci din nou de pulpă. 

Franěk se răsuci ca un arici, ridicându-se de la pământ cu 
spatele spre Lup. Atacul nu se mai repetă. Mai. Stătu o clipă în 
picioare, apoi o luă la fugă ca un năuc. Spre companie. 

Căpitanul Hâjek telefona peste tot. Făcuse tot ceea ce se 
poate face și acum se rezema obosit de spătarul scaunului. 
Locotenentul-major Tomicek stătea la fereastră și controla 


încărcătorul automatului. Amândoi aveau buzele strânse de 
supărare și din timp în timp se uitau la telefon, așteptând vești 
noi. Telefonaseră nu numai turnurile de observație, ci toate 
posturile telefonice secrete din întreg sectorul de cincisprezece 
kilometri a cărui pază fusese încredințată tocmai acestei 
companii. 

Ultimul comunicat avusese următorul conţinut: „Zmeu a luat 
urma și merge după ea.” 

Telefonul sună din nou. 

— La frontieră e liniște. Stencl se întoarce cu Liza pentru că 
acum nu mai poate fi folosită. 

— Se întoarce cu Liza, spuse căpitanul, uitându-se la ceasul 
de mână. În cincisprezece minute ar putea fi aici. 

Locotenentul-major, care se plimba cu pași rari prin încăpere, 
se opri la fereastră. 

— Dacă am pune mâna pe ticălosul ăla, spuse supărat. 

— Fără dacă, îl corectă sec căpitanul. Scoase pistolul și 
controlă. Era foarte bine uns. Dacă va fi nevoie, o să-l folosim. 
puse pe masă. 

Locotenentul-major zări pistolul și întrebă: 

— Crezi că s-ar putea întâmpla ceva? 

Amândoi știau același lucru. Frontiera are legile ei proprii. 
Câteodată e vorba de un lucru absolut banal, dar care până la 
urmă dă naștere unui întreg incident. E suficient ca o broască 
mai mare să sară pe sârma de jos și în acel moment întregul 
sistem de alarmă începe să funcţioneze. O biată broască 
declanșează alarma în tot sectorul. lar în cazul acesta nu poate 
fi trecut cu vederea nici cel mai neînsemnat lucru. 

— Omul care e în stare să facă una ca asta, răspunse 
dezgustat locotenentul-major, cu siguranţă că știe să și tragă. 

— Am atras atenţia despre acest lucru tuturor conductorilor 
de câini și pușcașilor, încuviinţă căpitanul. Este vorba de un om 
deosebit de crud. Spusese răspicat fiecare cuvânt. Câinii vor 
merge liberi! 

— Dar Prinţ? 

— Impreună cu Zmeu. 

Privirea locotenentului-major era atrasă de ceva care se 
petrecea afară. O clipă nu-i veni să creadă ochilor. 

— Te rog, privește! strigă, arătând spre marginea pădurii. Din 
desiș ieșea clătinându-se o siluetă ciudată. Acum venea spre 


—— 


companie, legănându-se. 

— Omul ăsta e pur și simplu beat! 

Necunoscutul căzu în patru labe înaintând cu greu. Se ridică și 
își continuă drumul. 

Telefonul sună din nou. Era patrula din turnul de pază, care 
avertiza despre prezenţa acestui om. 

— Îl văd! răspunse căpitanul în receptor. Căută binoclul. De 
fapt nici nu mai avea nevoie de el, pentru că omul acela, care 
până acum se tot împleticise, o luă dintr-o dată la fugă. Era 
destul de aproape. Chiar și fără binoclu se putea vedea cât este 
de rupt și că are fața însângerată. 

— Dumnezeule! exclamă locotenentul-major. 

Căpitanul strânse din ochi. 

— E Franěk! Cine îl gonește de la spate? 

Locotenentul-major scoase automatul și îl sprijini cu ţeava de 
tocul ferestrei. Îl îndreptă spre marginea desișului, pentru că 
numai din direcţia aceea putea să apară agresorul. Deodată se 
auzi un urlet prelung, mânios. Tufișul se desfăcu în două și Lup 
țâșni în fugă. 

Niciodată până acum nu avusese curajul să vină până în 
poiana aceasta, care era pe teritoriul companiei. 

— Totdeauna am fost convins că acest câine o să turbeze, 
spuse locotenentul-major urmărind mișcările câinelui cu ţeava 
automatului. Avea degetul pe trăgaci. Franěk a fost un nebun 
dacă a crezut că poate să-l îmblânzească. 

— Așteaptă! strigă căpitanul. Nu trage încă! și se aplecă în 
afara ferestrei ca să vadă mai bine. 

Franěk alerga acum repede și mișcările lui erau mai legate. 
Nu, nu era beat; acest lucru era clar. Respira greu. 

— Acolo trebuie că s-a întâmplat ceva groaznic, spuse 
locotenentul-major care urmărea în continuare câinele cu țeava 
armei. 

Pe fața lui Franěk, plină de sânge, luceau ochii holbaţi, iar 
gura se căsca asemenea unei găuri negre. Avea un aspect 
înspăimântător. 

Lup nu mai fugea. Mergea cam la treizeci de metri distanţă de 
el. Nu se mai grăbea, cu toate că pentru cei doi ofițeri era clar 
că i-ar mai fi trebuit câteva salturi ca să-l ajungă. 

— E turbat! repetă îndărătnic locotenentul-major punând 
degetul pe trăgaci. 


— Nu trage! strigă căpitanul. 

Franěk privi sălbatic în urmă și îl zări pe Lup. Îi văzu și pe cei 
doi ofițeri stând la fereastră. 

— Omorâţi-l! urlă el cu ultimele puteri și se aruncă spre 
poarta companiei. 

Locotenentul-major ridică automatul pregătindu-se să tragă. 

— Nu! șuieră căpitanul și îi puse mâna pe umăr. Câinele ăsta 
nu e turbat. Uită-te numai la el. Niciodată nu s-a apropiat atât 
de mult de noi ca acum. 

— Tocmai pentru că e turbat. 

— Tu poate că n-ai văzut încă un câine turbat. Acela fuge, se 
izbește de copaci, ţine capul într-o parte și mușcă tot ce-i iese în 
cale, în timp ce acesta aleargă după tăietorul de lemne. Ştie el 
ce vrea. 

Se auzi o izbitură în ușa de la parterul clădirii urmată de un 
moment de liniște. Sergentul de zi pe companie strigase el ceva, 
dar nu se înțelesese ce anume. 

Lup venise până la clădirea companiei. Se opri o clipă, privind 
descumpănit în toate părțile. Apoi se așeză pe pământ, ciulindu- 
și urechile. Deodată se ridică și se năpusti furios spre ușa care 
era închisă și care se cutremură sub greutatea celor patruzeci 
de kilograme ale corpului său. 

— Acum ar fi cazul, spuse locotenentul-major luând mâna 
căpitanului de pe umărul său. 

— Fugi jos și vezi ce se întâmplă acolo. Militarul care e de 
serviciu pe companie urcă să raporteze ceva! 

Pe scări se auzi tropăit de pași. După zgomotul produs îţi 
puteai da seama că militarii cară cu ei ceva greu. In ușă apăru 
sergentul de zi pe companie. Era complet dezorientat. 

— Fără raport! spuse aspru căpitanul. 

Ostașul gâfâia. Îl împingeau de la spate ceilalţi soldaţi care îl 
ţineau pe Fran&k de subsuoară. În ochii lui se citea groaza. De- 
abia își mai trăgea sufletul. 

— Câinele este afară, spuse militarul care era de serviciu. 

— Lăsaţi câinele în pace! ordonă căpitanul. 

— Îm-puș-caţi bes-ti-a as-ta! spuse răgușit Franěk și se prăvăli 
pe un scaun. 

Militarul de serviciu dădu din cap în semn că a înţeles ordinul. 
Și ceilalți soldați, care nu știau despre ce e vorba, deveniră 
dintr-o dată mai destinși! 


— Ai fost mult prea aspru cu acest animal, spuse militarul de 
serviciu pe companie. Ne puteam aștepta la asta. 

Locotenentul-major Tomicek îl avea pe Lup în bătaia armei, 
așteptând doar ordinul să tragă. Ar fi fost suficient un singur 
glonte ca să-l omoare. 

Insă căpitanul nu dădu acest ordin. 

— Plecaţi, băieţi! spuse el încet. 

Jos, la intrare, Lup se năpustea asupra ușii care era închisă și 
care bubuia la fiecare lovitură. Nu lătra, nu mărâia, fiecare atac 
zadarnic de-al său era atât de tăcut, încât te îngrozea. 

— A turbat! Dintr-o dată a turbat! șopti Franěk. Între timp îi 
spălară rănile și îl pansară provizoriu. Șuiera de durere, ferindu- 
și ochii. Ar fi trebuit să-l omor demult! 

— De ce? îl întrebă căpitanul, privindu-l deloc prietenește. 

— Nu poate fi îmblânzit. 

— Cred că asta este metoda ta drastică de educație, Franěk! 

Franěk dădu din cap. 

— In ultimele zile nu i-am mai făcut nimic. Mă jur pe 
dumnezeu că nici măcar nu l-am atins! Respira din nou liniștit ca 
să prindă mai multă siguranţă. Auzea loviturile de jos și privea 
îngrijorat spre ușă. Nu cumva o să vină după mine? 

— Fii liniștit, Franěk. Aici n-o să-ţi facă nimic. 

— Nu-l cunoaşteţi. E un diavol! 

— Ține bine mâna, măi omule! îl apostrofă caporalul. O spuse 
pe un ton foarte dur. Niciodată nu vorbise așa cu un soldat rănit. 
Se uită apoi la căpitan. Trebuie să-l ducem la spital. Nu pentru 
că ar fi chiar așa de grav, dar are ceva cu tendoanele. 

Căpitanul, care altădată ar fi sărit la telefon, spuse pe un ton 
surprinzător de liniștit: 

— Poate să mai aștepte! 

Locotenentul-major se întoarse surprins pentru că încă nu-l 
auzise pe căpitan vorbind astfel. 

— Dacă nu-l omorâţi dumneavoastră, atunci eu singur... 
Franěk se smulse de lângă caporal și încercă să ia pistolul care 
era pus pe masă. 

— Nicio mișcare, răcni căpitanul. 

Caporalul îl așeză pe Franěk cu o mișcare bruscă, înapoi pe 
scaun. 

— Ai înnebunit, omule! strigă la el. Ce, crezi că merge să 
împuști așa animalele? Câinele ăsta e la fel de sănătos ca și 


ceilalți pe care îi avem noi, dacă vrei să știi. Doar pentru asta 
am ochi! 

Fran&k vorbea atât de repede încât se înecă. 

— Vă spun eu că e turbat! Credeți-mă! 

— Nu știu care e mai turbat, intră în vorbă caporalul care se 
înfuriase. Dumneata, sau bietul animal? Mi se pare mie că e 
ceva, de te milogești atâta de noi. 

Căpitanul îl privi bănuitor pe Franěk drept în ochi. 

— Ce are cu tine câinele ăsta? 

Franěk își feri privirea. 

— Totdeauna i-am dat mâncare... 

— Și mereu a primit câte o buturugă, îl completă cu răutate 
caporalul. 

— ...e turbat! 

— Nu este. Caporalul are dreptate. Căpitanul dădu din cap și 
se apropie de fereastră. Un câine turbat nu se comportă așa. 

Lup, într-adevăr, se purta absolut de neînțeles. 

Din baraca de scândură situată mai sus de clădirea de 
cărămidă a companiei ieșea bucătarul, care se îndrepta spre 
bucătărie fără să bănuiască nimic. 

Lup îl urmări o clipă cu privirea. Nu se mai izbea în ușă, 
pentru că înţelese că în felul acesta nu va putea ajunge 
înăuntru. Alergă spre bucătar, care se opri în loc descumpănit. 
Niciodată nu avusese prea multă încredere în câini, pentru că nu 
avea de-a face cu ei. Auzise în schimb destule povești, care de 
care mai grozave, despre câini, încât avea faţă de ei un respect. 
E adevărat, încercase de câteva ori să cumpere câte un câine, 
aruncându-i o bucată de carne crudă, însă fără succes, deoarece 
niciunul din câini nu lua nimic de la el. Despre acest diavol 
auzise atâtea, încât, atunci când își dădu seama că de fapt sta 
în faţa lui, încremeni, nefiind în stare să mai schițeze nicio 
mișcare. _ 

Lup se apropiase de el. Il privea în faţă. 

— Totuși e turbat, spuse în acel moment locotenentul-major. 
Ridică din nou ţeava automatului. Acum era mai greu și mai 
periculos să tragă, pentru că în traiectoria glonţului stătea 
bucătarul. 

— Nu trage! Uită-te mai atent! spuse căpitanul, într-adevăr, 
Lup nu avea de gând să atace. Spunea ceva din ochi, însă 
bucătarul nu era dintre aceia care l-ar fi înțeles din privire. Se 


întoarse brusc, strigă ceva și răsucindu-se pe călcâie se îndreptă 
din nou spre baracă. . 

Lup alergă după el. Il apucă de turul pantalonilor ca și cum ar 
fi vrut să-l ţină în loc. Dar bucătarul nu sesiză intenţia câinelui și 
se smulse cu putere. Lup rămase în loc, ţinând în dinţi o bucată 
mare din stofa pantalonilor. 

Bucătarul reuși în sfârșit să dispară, trântind ușa cu zgomot în 
urma lui. Răsetele soldaţilor se auzeau până afară. 

Lup se așeză o clipă în faţa ușii, uitându-se la soldaţii care 
râdeau în spatele geamurilor. Scheună încet. Parcă ar fi rugat 
ceva. Nu-l înțeleseră, pentru că le era frică de el. Se întoarse din 
nou spre clădirea companiei, privind ferestrele de la etaj. 
Schelălăia rugător. 

— Câinele ăsta... Aţi avut dreptate, tovarășe căpitan, spuse 
oficial locotenentul-major Tomicek. Câinele ăsta vrea ceva. 

Telefonul sună din nou. Turnul de observație instalat pe 
clădirea companiei anunţa că se întoarce a treia patrulă. 

Cu puţin timp înainte de a se primi această comunicare, Lup 
adulmecă aerul și o porni spre povârniș. 


Grănicerul Stencl răsufla din greu, coborând dealul încet și 
chinuit. Știa că acum este în focarul binoclurilor. Îi era indiferent. 
Altădată ar fi făcut un semn cu mâna lui Jarda Pštros, de la 
postul nr. 2, ar fi strigat ceva militarului de la postul nr. 1, dar 
acum mergea abătut pentru că nimic nu ar fi putut să-i aline 
tristețea din suflet. 

— Vezi, Liza, șopti el. Cum de mai rabdă pământul oameni ca 
ăștia! Vezi, mamă amărâtă ce ești! 

Liza mergea strâns lipită de piciorul lui Stencl. Era prea mică 
pentru o durere atât de copleșitoare. Se întorcea, scheuna și se 
lipea de piciorul soldatului mătăhălos, care se împiedica și el din 
cauză că avea ochii plini de lacrimi. 

— Se întorc, spuse căpitanul. 

— Pușcașul a rămas, conform ordinului, la graniță, adăugă 
locotenentul-major  Tomicek, absolut fără rost. Potrivit 
informaţiilor primite, nu a fost atac la frontieră. Tot sectorul este 
absolut intact. Urmărea mereu cu arma câinele care se depărta 
în fugă. Acum ar fi putut să tragă mult mai ușor pentru că Lup 
se oprise într-un loc deschis, întorcându-se într-o parte faţă de 
fereastra la care sta el. 


În spatele lor, Franěk gemea și șuiera de durere, deoarece 
caporalul nu prea îl trata cu menajamente. 

— Cine nu iubește câinii, domnule Franěk, e un ticălos. Noi 
aici la companie știm asta cel mai bine. Câinele îl iubește pe 
omul bun, domnule Franěk. Iniţial se gândise să-i spună 
„tovarășe Franěk”, dar îi era greu să rostească această formulă 
apelativă, mult prea prietenoasă pentru tăietorul de lemne. 

— E turbat, doar! se apără furios Franěk. 

— Ar trebui să fie turbați toți câinii noștri, domnule Franěk. 
Niciunul din ei nu suportă mirosul urmei dumneavoastră. Omul 
mai că ar crede că s-a răspândit între ei vestea cum l-ați chinuit 
pe Lup. Nici nu mă miră că tânjește după sângele 
dumneavoastră, mormăi caporalul care îi tampona atât de tare 
rănile cu o vată muiată în apă oxigenată, încât Franěk se răsuci 
de durere. Vedeţi, nu suportaţi nici cea mai mică durere! Pe 
câine îl loveaţi cu buturuga unde se nimerea. Mă mir că 
tovarășul căpitan venea la dumneavoastră în bârlogul acela! Se 
întoarse, uitându-se posomorât la comandantul lui. 

— Lasă, tovarășe caporal! spuse căpitanul fără nicio urmă de 
asprime în glas, ci mai curând pe un ton care însemna aprobare. 

— Și eu, Rudolf, din ce în ce îmi dau seama că ai avut 
dreptate, spuse în clipa aceea locotenentul-major, rămânând în 
continuare cu degetul pe trăgaciul armei. Câinele acela, într- 
adevăr, vrea ceva. Te rog să te uiţi! 

Grăsunul Stencl se opri un moment, în primul rând ca să mai 
răsufle puţin, apoi și pentru că îl zărise pe Lup, îndreptându-se 
în goană spre el. 

— Pleacă de aici! strigă ostașul și se dădu trei pași înapoi. Nu 
se speriase, dar nu avea chef de câinele care probabil vroia să 
se joace așa cum făcuse de dimineaţă. AI 

Lup alerga sălbatic. Se opri în faţa lui Stencl. Stătea fără ca 
să-și manifeste vreo intenţie dușmănoasă ori de joacă. 

— Ce vrei? îl întrebă conductorul. 

Lup, ca și cum tocmai această întrebare ar fi așteptat-o, se 
ridică pe labele din spate, sprijinindu-se cu cele din față de 
pieptul lui Stencl. 

— N-avem timp de joacă! încercă el să-l dea la o parte, dar 
câinele nu se lăsă înlăturat. Începu să-l scarpine între urechi. Tu 
ești un câine cumsecade! Numai unii oameni sunt porci! Știi 
doar că eu vă înţeleg pe amândoi. 


Lup scutură din cap pentru că nu suporta amabilităţile 
oamenilor. 

Căpitanul Hájek rămase cu gura căscată. Puse binocilul 
deoparte pentru că nu mai avea nevoie de el. Noul conductor, 
împreună cu cei doi câini, se apropia de companie. 

— Ţi-a venit și câinele turbat, îi spuse locotenentul-major. De 
când sunt, n-am pomenit una ca asta. 

Grăsunul Stencl se împleticea pe povârniș. Din timp în timp îl 
zgâlţâia de spate pe Lup, fiindcă i se încurca în picioare. O dată 
chiar îl apuca de coadă pentru că alunecase și își pierduse 
echilibrul. Îi dădea voie ostașului să facă toate astea cu el. Dar 
inima lui Stencl era prea plină de tristețe ca să mai rămână loc 
în ea și pentru alte sentimente, fie ele chiar frică sau chiar 
bucurie. 

Lup o lua înaintea conductorului, se oprea și îl privea în ochi. 

— De-ai fi om. Cu siguranţă că ne-am înțelege, mormăi 
Stencl. Însă tu taci și doar mă privești. Se îndreptă spre cuști, 
dar Lup se întoarse lovindu-l cu pieptul lui puternic în picior. Nu 
cunoștea prea bine mijloacele de comunicare, dar reuși să 
spună Lizei și acestui om ceea ce dorise. 

Liza adulmecase și ea mirosul urmelor lui Franěk. Se zbârlise 
și trase zgarda în direcţia în care mergea Lup. 

— Știu că vrei, ezită Štencl și îl lovi ușor cu mâna. Mă gândesc 
dacă o să-ți folosească la ceva. Se îndreptă într-adevăr spre 
intrarea în clădirea companiei, acolo unde amândoi câinii îl 
trăgeau. 

— Franěk, doi câini vor să-ţi facă o vizită, spuse căpitanul 
Hâjek pe un ton sec. la vino să-i vezi! 

Franěk se apropie tremurând de fereastră. Căpitanul schimbă 
o privire cu caporalul care nu-l slăbea din ochi pe muncitorul 
forestier. 

— De ce? întrebă încet caporalul. 

Căpitanul ridică din umeri. 

— Nu știu. Ceva plutește în aer. Poate am înţeles ceva. 

Locotenentul-major Tomicek strânse automatul, dar nu cu 
intenţia de a face un rău câinilor. Se retrase un pas de la 
fereastră, ca să-l poată vedea mai bine pe Franěk. 

— Nu, doamne fereşte, nu! strigă Franěk acoperindu-și 
îngrozit ochii cu mâinile. 

Lup auzi strigătul lui, mârâi furios și din nou se năpusti cu 


toată puterea asupra ușii închise. 

Liza stătu o clipă pe gânduri. Adulmeca întruna mirosul urmei 
lui Franěk. Își amintise poate că acest miros deosebit și murdar 
era întipărit pe fiarele care îi omorâseră cățelul. Deodată scoase 
un urlet și se repezi spre ușă odată cu Lup. 

— Vino să vezi, Franěk. Liza e fără zgardă! îl chemă căpitanul 
aproape binevoitor. 

Franěk deschise larg ochii. Nu încăpea nicio îndoială. Soldatul 
acela vroia să dea drumul la ușă. 

— Nu des-chi-de! se văicări el. 

Stencl tresări și privi cu atenţie. Observase chipul lui Franěk 
îngrozit de moarte, alături de expresia calmă, imperturbabilă a 
căpitanului. Cei doi câini lătrau acum furioși. Stencl încercă să ia 
poziţia de drepţi și îl întrebă din ochi pe căpitan ce trebuie să 
facă. 

— Deocamdată rămâi cu câinii jos în curte! spuse de la 
fereastră căpitanul. 

— Cum, deocamdată? întrebă îngrozit Franěk. 

— Poate că o să ne spui singur ce au câinii cu tine. Căpitanul 
vorbea calm. Îi era silă de acest bărbat care mirosea a alcool și 
murdărie, încât îi venea să dea drumul câinilor înăuntru. De ce 
ţi-e așa de frică de ei? 

— Mi-e fri... frică, recunoscu Franěk. Numai înăuntru să nu le 
daţi drumul... Nu, nu... și din gură îi curgea saliva pe barba 
nerasă. 


Stogoncik, instructorul batalionului, venea de sus. Se opri atât 
de brusc, încât trebui să schițeze un gest cu mâna ca să-și 
recapete echilibrul. 

Era în clipa când Lup, lătrând furios, se așezase din nou pe 
labele din spate, sprijinindu-se cu cele din față de pieptul lui 
Stencl. Instructorul batalionului scoase cu repeziciune pistolul 
din toc. 

— Nu te mișca Stencl! răcni el. Soldatul Stencil îl privi uluit. 

— Dar de ce, tovarășe adjutant? îl întrebă nedumerit. Observă 
pistolul în mâna lui Stogoncik, își explică totul greșit, păli și 
ridică mâinile în sus. Dar n-am făcut nimic! 

Instructorului, care după atâţia ani de serviciu avea o 
experiență bogată, începu să-i tremure mâna în care ţinea 
pistolul. Pentru că Stencl mângâia acum câinele pe cap. 


— Doamne, omule! oftă instructorul. 

Stencl își înțelese greșeala și răsuflă ușurat. 

— Ei vor înăuntru, tovarășe adjutant, dar n-am voie să-i las, 
spuse supărat și arătă cu mâna spre companie. Ordin de sus! 

— Nu-l mai mângâia, ţipă din nou Stogoncik și cobori încet 
spre companie. Pleacă, omule, de aici! 

— Dar e atât de blând, spuse Stencl, scărpinându-i blana ușor. 
la uitaţi-vă! 

— Vai de mine! se văicări instructorul, ștergându-și fruntea 
care îi nădușise de frică. Apoi veni și el mai aproape, însă fără a 
lua mâna de pe pistol. 

Câinele îl privi întrebător. 

— Vai de mine! izbucni din nou adjutantul. Oameni buni, 
câinele ăsta se gudură! 

lar Lup tot închipuindu-și că militarul acela nu înţelege 
rugămintea lui, veni lingușitor spre Stogoncik, îl apucă ușor de 
pantaloni și îl trase înspre ușă... 

— Vorbește, Franěk! îi spuse căpitanul pe un ton sec. 

— Eu... eu nu pot... dacă acolo jos sunt cei doi câini... 

— Acum câinii nu-ţi pot face niciun rău. Vorbește, Franěk! Dar 
repede! 

Bărbatul pălise la față ca un mort. Auzea sub fereastră 
lătrăturile puternice ale câinilor. Înghiţi istovit. 

— Noi totuși... am băut de multe ori împreună... Acum de ce 
vă purtaţi așa cu mine? 

Căpitanul îl privi pe caporalul care asculta atent. 

— Am băut, încuviință el. Poate că am vrut să aflu ce e cu 
tine. Însă tu totdeauna ai fost abil. La urma urmelor știi să bei 
mai bine decât mine. Acum vorbește-mi despre câini. Asta mă 
interesează. 

— Dar nu știu nimic. 

— Aprinde-ţi o ţigară! și căpitanul îi întinse tabacherea. Se 
gândea că ar fi cel mai bine dacă ghemul ar începe să se 
descurce înainte de a veni locotenent-colonelul. Toată povestea 
începuse aici, în această cancelarie, și aici trebuia să se 
lămurească. „Garantez pentru acest sector. Băieţii și-ar da viața 
fără  șovăire, însă nu dispun de toate posibilităţile de 


investigare”. 

ÎI privea atent pe Franěk și văzu cât de tare îi tremura mâna. 
Scoase o ţigară din tabachere și i-o dădu caporalului. Acesta i-o 
vâri lui Franěk în gură. 

— De ce ţie frică, Franěk? 

Tăietorul de lemne încercă să scapere un chibrit, dar nu reuși. 
Betele se rupeau unul după altul. Căpitanul aprinse bricheta și 
Franěk tresări auzind păcănitul ei. 

— De-ajuns cu izmenelile! spuse căpitanul ridicând glasul. 

Caporalul încuviinţă din cap. Locotenentul-major Tomicek se 
așeză astfel, încât să-l aibă pe Franěk în faţa ochilor, iar ţeava 
automatului să fie îndreptată spre el. Din nou se petrecea ceva 
la care nu se așteptase. Și când te gândești că ar fi fost gata- 
gata să împuște câinele. Trebui să se recunoască învins. „În caz 
că cineva m-ar întreba acum dacă pot prelua comanda 
companiei, ar trebui să-i răspund sincer că nu. Nu am încă 
experienţa necesară”. 

— De cum te-am privit mi-am dat seama că tu ești ticălosul, 
spuse supărat locotenentul-major, vărsându-și nervii pe Franěk. 

— Mie... nu mi-e frică! 

— Ba da, ţi-e frică, răspunse înfuriat locotenentul-major, 
arătându-i genunchii care tremurau, cu toate că Franěk încerca 
zadarnic să se stăpânească. Numai cineva care n-a fost 
niciodată ameninţat din toate părțile de primejdie poate să 
creadă că acest lucru e adevărat. Aici la graniţă, fuseseră prinși 
mulți oameni, care, în timpul interogatoriului, au reacționat la 
fel. Grănicerii și lucrătorii din securitate își pot da seama imediat 
de aceasta. 

Telefonul sună. 

— La dracu! tună căpitanul, pentru că știa că n-o să dureze 
mult și pușlamaua asta o să-și dea drumul la gură. Nu mai avea 
nicio îndoială că e un om negru la suflet. Chibzui serios înainte 
de a începe interogatoriul. Erau câteva realităţi concludente: un 
om crud, care chinuie nejustificat un animal; un însingurat cu 
care nimeni nu vrea să aibă de-a face; o brută cu un trecut 
întunecat. Era clar pentru el, așa cum unu și cu unu fac doi, că 
acest tip de om este în fond un laș. Nu se sfiește să omoare un 
om, pentru că nu-l interesează viața acestuia. 

Ridică receptorul. 

— O porțiune de două sute de metri după cotul râului, anunţă 


caporalul Pačes. Zmeu și Prinţ au luat urma falsă. Făptașul purta 
cizme de cauciuc. Călca mai apăsat cu piciorul drept. Inălţimea 
în jur de o sută nouăzeci de centimetri. Lungimea urmei este de 
treizeci, înmulţit cu șase fac o sută optzeci. Insă cizmele au fost 
mai mari. 

— Exact! spuse căpitanul în receptor. 

— După tipul urmei înclinăm să credem că este un om care 
lucrează în picioare și prestează o muncă foarte grea. 

— Cum de au luat câinii urma falsă? întrebă încet căpitanul. 

— Pentru că mai întâi s-au îndreptat spre muncitorii forestieri. 
Cel puţin așa credem noi. 

— Asta e urma adevărată! 

La celălalt capăt al firului nu se mai auzi nimic. După câteva 
momente de liniște apăsătoare, caporalul continuă șovăitor: Noi 
aici am avut impresia că au părăsit urma, pentru că în faţa lor 
alerga Lup și câinii nu-l suportă. 

— N-are nicio legătură cu asta. 

— Ne-am gândit că fuge pur și simplu după dușmanul lui. Lup 
se îndrepta spre casa lui Franěk. Totuși... 

— Percheziţionaţi casa! șuieră căpitanul și puse receptorul în 
furcă. Se întoarse spre Franěk. Ce înălţime ai, omule? la, scoală- 
n picioare! Franěk se ridică nesigur. Se clătina. 

— Pe puţin un metru nouăzeci, remarcă locotenentul-major. 

— Și acum întoarce-te! Ridică piciorul stâng! Și acum pe 
dreptul! Bine, mulțumesc! 

Franěk nu desluși nimic pe faţa ofițerului. Tremura întruna. 
Genunchii nu-l mai ascultau. Se așeză și întinse mâna după o 
țigară. Căpitanul se aplecă puţin și îi împinse tabacherea cu 
dosul palmei. 

— Să zis cu prietenia, omule! Chiar acum - și se uită la ceasul 
de la mână - militarii noștri fac percheziţie la tine acasă! 

Faţa respingătoare a lui Franěk se învineţi. Pe nas îi apărură 
broboane de sudoare care la un moment dat începură să i se 
prelingă pe obraji. Nu mai avea putere nici măcar să se șteargă. 

— Ai fost chiar așa sigur de tine că n-o să lași nicio urmă? îl 
întrebă căpitanul liniștit. Deodată îi apăru în minte locotenent- 
colonelul care se aplecase deasupra luciului apei și scoase de pe 
fundul pârâului rămurica aceea de pin. Din pârâul acela care 
curgea doar la două sute de metri de casa lui Franěk. 
Deocamdată era doar o prezumție, dar ceva îi spunea că are 


dreptate. 

— Unde... urma? îngăimă Franěk. 

— La cotul râului. 

Franěk își aminti că se gândise și la asta și avea pregătit 
pentru toate cazurile câte o justificare. 

— Acolo am tăiat noi lemne, răspunse el. 

— Pe fundul apei? Nu minţi! 

— Nu mint! Creierul lui Franěk, e de mirare, dar începu să 
lucreze. Eu câteodată mai merg pe acolo... la stejarul ăla... să 
mai beau. E normal că acolo câinii să găsească urma mea. 

— De când ai început să bei apă? îl întrebă râzând 
locotenentul-major. 

Căpitanul ezită din nou. Ar fi putut să fie plauzibil ce spunea 
Franěk, însă ceva îl făcea pe căpitan să creadă că totuși este un 
adevăr fabricat. Intrebă pe neașteptate. 

— De ce ai omorât cu atâta cruzime cățelul? 

Franěk înghiţi anevoie. Creierul lui care judeca intermitent, 
acum se oprise din nou. 

— N-am omorât nimic!... 

— De unde știi că am găsit urma lăsată de tine tocmai la 
stejarul acela? 

— Nu știu... Nu știu nimic. 

Franěk nu se descurajă. Se gândi că dacă va fi să piardă totul, 
aceasta se va întâmpla din cauza percheziţiei și nicidecum 
datorită faptului că se descoperiseră niște urme. S-ar fi 
descurcat el, e drept, ceva mai greu, pentru că, într-adevăr, 
acolo veneau din când în când muncitorii forestieri să ia apă. 
Nu-și putea totuși închipui ce vor găsi în casa lui. Urletele celor 
doi câini de sub fereastră îi tulburau mintea. 

Căpitanul optă pentru o altă metodă. Aprinse din nou o țigară 
pe care o puse în gura lui Franěk. Urmă un moment de tăcere, 
pentru că toți vroiau ca tăietorul de lemne să se concentreze cât 
de cât, fiindcă în halul în care era, Franěk ar fi fost în stare să 
recunoască orice. 

Caporalul terminase de spălat rănile și acum se uita la 
căpitan. 

— Arătau așa pentru că erau pline de sânge. Totuși, trebuie 
să-l ducem la spital. Nu-mi place deloc cum se prezintă 
tendonul. Se așeză apoi la măsuţa de scris și fără ca cineva să-i 
spună, începu să stenografieze declaraţia lui Franěk. 


Franěk privea undeva departe, peste capul căpitanului. Țigara 
îi atârna în colţul gurii. Uitase de ea. La un moment dat se 
desprinse din ea o bucată lungă de scrum. 

— Țigara! îi atrase atenţia calm locotenentul-major. 

— Da... da, dădu el din cap. Trase un fum în piept și începu să 
tușească violent. N-aveţi ceva de băut? 

— Căţelul, repetă imperturbabil căpitanul. 

Franěk își reveni puţin. 

— N-am vrut să-l omor, oftă el. 

__— Eu ştiu că nu. Liza ori conductorul, răspunse căpitanul. 
Incetă să mai fie încruntat și atât de rece. Aș vrea doar să aflu 
care a fost motivul, Franěk! 

Franěk apucă paharul pe care i-l dăduse caporalul și sorbi 
zgomotos toată apa. De-abia acum, într-adevăr, începuseră să-l 
usture rănile. 

— Nu mă puteți băga la închisoare pentru asta! spuse el 
aproape strigând. 

— La închisoare nu. Încuviinţă căpitanul. Cel mult într-un 
ospiciu. Deocamdată pun totul pe seama nebuniei tale. 

Lui Franěk îi încolţi în minte ceva. 

— Nu iubesc câinii, mormăi el. 

— Ai fi omorât așa toţi câinii noștri? întrebă locotenentul- 
major. 

— Pe toţi, dădu din cap Franěk. 

— Asta s-o spui lui mutu'! râse căpitanul. Nu câinii nu-i iubești 
- aceasta e pe ultimul plan - ci pe noi, pe grăniceri. Ai vrut să te 
răzbuni, dar n-ai știut cum s-o faci. Ţi-ai dat seama cât ţinem noi 
la câini și în felul acesta ai vrut să ne lovești. N-am dreptate? 

Telefonul sună din nou. 

— Ridică receptorul! se adresă căpitanul locotenentului- 
major. 

Tomicek ascultă comunicarea scurtă, lapidară și după aceea 
puse receptorul în furcă. Mișcările lui erau încete, parcă s-ar fi 
gândit la ceva. Căpitanul ridică sprâncenele întrebător. 

— De ce, Franěk - în sfârșit vorbea locotenentul-major, 
rupând cuvintele unul de altul - ai vrut să-l ucizi?... 

— N-am vrut să ucid pe nimeni, izbucni el. Se moleși din nou. 
Puţină apă, vă rog! 

Caporalul îi dădu din nou apă. Dinţii lui Franěk clănțăneau pe 
buza paharului. 


— ...pe fruntașul Kučera? 

Căpitanul închise ochii. Omul acesta îi deveni dintr-o dată 
antipatic. „Noi n-am fi asmuţit câinele la nimeni, atâta timp cât 
agresorul n-ar fi fost înarmat și n-ar fi avut intenţia să tragă.” 

— De ce ai tras în fruntașul Kucera? repetă rece locotenentul- 
major Tomicek. Se gândea că omul trebuie să se abţină să 
apese pe trăgaci. „Noi nu ucidem”. 

— Nu, nu! strigă Franěk, chircindu-se în scaun. Paharul îi 
scăpă din mână și căzu cu zgomot pe dușumea. 

— S-a găsit la tine o pușcă „Long Rifle”, același calibru ca cea 
cu care s-a tras asupra fruntașului. 

Căpitanul fluieră lung. 

— Eu... eu nu știu! Eu niciodată... niciun fel de pușcă... Apoi 
tăcu. Dădea din cap în stânga și-n dreapta, de parcă n-ar fi fost 
în toate minţile. Ridică mâinile bandajate și începu să se 
văicărească: Mă doare! 

— Fără figuri de-astea! se răsti locotenentul-major. 

— Mă doare. Duceţi-mă la spital, se ruga Franěk întruna. Nu 
mai vroia niciun fel de interogatoriu, pentru că își dădea seama 
că ar fi spus totul. Ochii îi scăpărau răutăcioși. Trebuie să mă 
duceţi la spital! O să vă reclam! 

Căpitanul se uită întrebător la caporal. 

— Transportul e de prisos. Poate să meargă și pe jos. Și așa 
mașina este defectă. 

— Bine, spuse căpitanul. Va merge cu escortă. 

— Câinii nu! izbucni Franěk. 

— Escortă fără câini nu se poate, îi răspunse locotenentul- 
major. 

Telefonul sună din nou. De data asta ridică receptorul 
căpitanul. Recunoscu imediat vocea locotenent-colonelului. 

— Într-o jumătate de oră suntem la voi, spuse locotenent- 
colonelul în receptor. Reţineţi-l imediat pe tăietorul de lemne 
Antonin Franěk! Atenţie, e înarmat! 

— E reţinut! răspunse căpitanul. 

— Ce? Voi acolo nu știți nimic! 

— Ceva poate că da. De aceea l-am reţinut. 

— Bine. Lucraţi repede. Și noi, aici, la fel. 

— Și câinii noștri lucrează repede, râse căpitanul. 

Şoferul opri mașina militară la câteva sute de metri de 
companie. Locotenentul se aplecă înafară, căutând zadarnic 
vreun obstacol pe drum. Făcu semn cu mâna celor din spate ca 
să oprească și ei mașina. 

— Nu văd nimic, mormăi supărat, trăgându-și capul înapoi. 
Mie nu mi-a plăcut asta de la-nceput. . 

Şoferul nu prea era vorbăreţ. Il ducea cu mașina pe 
locotenent-colonel de peste șase luni. Se obișnuiseră unul cu 
altul. Era un șofer bun care știa ce om are cu el în mașină. Dacă 
erau mai mulţi ofițeri, ca acum, niciunul din ei nu l-ar fi putut 
obliga să meargă cu o viteză mai mare de șaizeci de kilometri 
pe oră, chiar dacă drumul ar fi fost neted ca-n palmă. Insă 
șoferul acesta de obicei nu prea mergea pe asemenea drumuri. 
Locotenent-colonelul își scoase cascheta din cap, trecându-și 
mâna pe frunte. Cobori din mașină. _ 

— Nu v-aș sfătui, spuse șoferul puţin cam șuierat. In rest, pe 
faţa lui nu se văzu nicio tresărire. 

— Ţi-e frică, Jiri? întrebă locotenent-colonelul. Stătea cu 
picioarele depărtate pe drumul plin de bolovani și dădea 
neîncrezător din cap. Se uita la cei doi câini. Unul avea la gât 
cureaua cu ghimpi, iar celălalt umbla liber. 

Între timp se opri și cea de a doua mașină militară. 

— Ce ziceţi de asta, tovarășe maior? întrebă din spate 
locotenent-colonelul. 

Maiorul care coborâse din cea de a doua mașină își duse 
mâna streașină la ochi și spuse: 

— Dacă este câinele acela, atunci într-adevăr e periculos. 
Apoi dădu din cap. Dar acolo e și Stogoncik. Nu mai înţeleg 
nimic. 

— Da, este câinele acela. _ 

Şoferul își aprinse o ţigară. Motorul mașinii mergea. „In caz că 
se întâmplă ceva, amândoi ofițerii au destul timp să se refugieze 
în mașină. Dacă animalul ăsta îl va ataca pe locotenent- 
colonelul meu, am destul timp să sar și să-l apăr.” 

Cam la trei sute de metri depărtare de ei, Lup îl apucase pe 
instructorul batalionului de pantaloni, trăgându-l parcă înapoi 
spre companie. Stogoncik dădea din mâini ca să nu cadă, 
înfuriindu-se degeaba pe câine. Stogoncik, cel care totdeauna 


știa să se descurce cu câinii! 

Puțin mai în vale îl văzură pe conductorul Stencl cu Liza, care 
era foarte nervoasă. Ceea ce se petrecea aici era pur și simplu 
de neînțeles. 

— Problema e serioasă, mormăi supărat maiorul. Eu aș... 

— Nu mai este chiar așa de urgent, zâmbi locotenent- 
colonelul. Individul e la companie. 

Maiorul dădu din cap. 

— Nu înțeleg cum l-au descoperit Au totuși posibilități 
minime. 

Stencl văzu ofiţerii și se gândi să execute un salut de probă, 
de la distanță, chiar în clipa când îi desfăcu Lizei zgarda. 
Aceasta, nu știu cum se întâmplă, dar i se încurcă în picioare și 
Stencl căzu. 

Lup îi dădu drumul lui Stogončík, supărat că nici instructorul 
nu înţelege ce vrea și se uită după altcineva care ar fi priceput. 

Tocmai atunci maiorul făcuse un pas înapoi, iar șoferul sări 
din mașină, postându-se în faţa locotenent-colonelului cu cheia 
franceză în mână. Dar ofițerul îl împinse ușor într-o parte. 

— Nu-ţi fie frică, Jiři! Câinele ăsta nu arată că ar avea intenții 
rele, spuse coborând încet. Ajunse în dreptul lui Stencl. Ascultă, 
soldat! începu locotenent-colonelul. 

În clipa aceea Stencl nu ştia ce să facă: să se ridice, să salute, 
ori să o prindă pe Liza care înnebunise de-a binelea. 

— Nu, dădu din cap locotenent-colonelul, mai bine stai jos. 

Apoi se întoarse și îl privi pe instructorul batalionului care era 
într-o situaţie mai bună, fiindcă îl ţinea pe Lup de ceafă, însă 
fără să-și dea seama de asta. Se temea ca nu cumva câinele să 
sară la locotenent-colonel. 

— Asta e, înghiţi Stogoncik de nevoie, scuzați, tovarășe 
locotenent-colonel, nici nu știu ce să mai cred. Să știți că se 
gudura! 

— Așa, deci. Și mai departe? 

— Câinii noștri au descoperit licheaua asta, spuse Stogoncik 
mândru. 

Locotenent-colonelul zâmbi. 

— Ştiam eu că n-ai să mi-o ierţi! Da, au reușit. Și noi l-am 
descoperit în același timp cu voi. Azi, cel puţin știm totul despre 
el. Aproape totul, se corectă locotenent-colonelul. 

— Deci, nu vrei să ne spui chiar nimic? tună locotenent- 


colonelul și dezgustat împinse la o parte pușca, o cutie cu 
cartușe și fiarele cursei. Se așeză la colţul mesei, faţă în față cu 
Franěk. 

— La spi-tal, îngăimă Franěk îngrozit. 

— Bineînţeles, încuviinţă locotenent-colonelul. Rănile nu sunt 
chiar atât de grave, încât să nu suporţi interogatoriul. 

— Nu face teatru cu noi aici! se răsti maiorul supărat. 

— La spital! șopti Franěk înspăimântat. 

Căpitanul se aplecă în afara ferestrei. Nu vroia să folosească 
metodele drastice. Jos, în curte, Stencl îi pusese Lizei zgarda, iar 
lui Lup, cureaua cu ghimpi în jurul gâtului, ţinându-l cu lesa 
scurtă. 

— Nu duceţi câinii! strigă răutăcios căpitanul. 

Franěk se chirci din nou și îl privi rugător pe locotenent- 
colonel. Dar fața acestuia era împietrită și intransigentă. 

— De ce câinii? gemu Franěk. Totuși n-aveţi voie... 

Locotenent-colonelul își aduse aminte de ceva și clătină din 
cap. 

— Nu suntem naziști, spuse calm. Numai ăia făceau așa. Te 
vom trimite doar cu escortă. 

Privi apoi obiectele împrăștiate pe masă. 

— Sunt suficiente, nu? 

— Bineînţeles, răspunse maiorul.  Tentativă de crimă 
premeditată. Gravă vătămare corporală. 

Vorbeau amândoi de parcă cel interogat n-ar fi fost ide față. 

— N-au mai găsit și altceva? se adresă locotenent-colonelul 
căpitanului Hâjek. 

— Nimic, tovarășe locotenent-colonel. 

— Percheziţionaţi casa încă o dată. Dacă e nevoie puteţi să o 
și dărâmaţi și să araţi grădina, spuse rar locotenent-colonelul. 

Maiorul se întoarse spre Franěk. 

— Unde ai ascuns lucrul acela? 

Franěk tresări. Tot timpul cât ofițerii discutaseră între ei, 
privise ușa și își spusese că de n-ar fi fost afară câinii, un singur 
salt și... Arăta ca un urs greoi, dar în stare să fie surprinzător de 
agil în caz de nevoie. Insă caporalul îi urmărea orice mișcare, iar 
în curte erau câinii. Îi auzea cum urlau. Își întoarse privirea de la 
ușă, uitându-se prostit la maior. 

— Care lucru? întrebă el surprins. Mirarea lui era sinceră. 
Locotenent-colonelul sesiză imediat acest lucru și îi puse încet 


maiorului mâna pe umăr. Însă maiorul avea un fel al lui de a lua 
interogatoriul. 

— Lucrul acela pentru care în ziua de 2 august a venit la tine 
o femeie! 

Ochii lui Franěk se întunecară, căpătând din nou un aspect 
animalic. : 

— Aţi omorât-o! răspunse precipitat. Işi dădu seama imediat 
că a făcut o mare greșeală, dar era prea târziu. 

— Îţi spun că e un psihopat! comenta calm locotenent- 
colonelul. 

— Ai cunoscut-o? De unde? îl întrebă aspru maiorul. 

— Nu am cunoscut-o. 

Maiorul dădu din mână. 

— N-are niciun rost să mai negi. Nu faci decât să-ți îngreunezi 
situaţia. Avea o mulțime de nume, nu-i așa? O chema și Cicchi. 
Artiștii de circ își schimbă numele. La Gestapo avea chiar cifrul 
ei. 

— Nu știu nimic despre asta, șopti Franěk livid la faţă. 

— Asta s-o spui cui vrei tu! Pe noi nu ne poţi duce! Luaţi-l! 

În încăpere se făcu liniște. Maiorul spuse râzând căpitanului: 

— A mers repede, nu? 

— Da, repede, încuviinţă căpitanul. Însă câinii noștri au fost și 
mai rapizi. 

— larăși! și locotenent-colonelul pufni în râs. Mereu numai 
câinii și câinii voștri. Atât doar că n-au mai putut să miroasă și 
cum se leagă faptele între ele. 

— Și care a fost legătura dintre ele? 

— A trebuit să ne întoarcem mult înapoi, în trecut, începu 
locotenent-colonelul. Inge Tiefbach a fost doar punctul de 
plecare. Au făcut o greșeală, pentru că adevăr rata Inge 
Tiefbach trăiește la Munchen. Din fericire oamenii cumsecade 
țin unii cu alţii, iar în Apus sunt și acolo oameni cumsecade. 
Gândiţi-vă la procuratura din Frankfurt și la întregul ei aparat. 
Chiar dacă ei nu sunt de acord cu sistemul nostru politic, ne 
înțelegem totuși în privinţa urmăririi criminalilor de război. Am 
primit semnalmentele, asta e totul. Inge Nentwich. Fostă artistă 
de circ. Prin ea am ajuns la numele Gorstner. Acesta ocupă o 
poziție influentă în cadrul organizației ilegale „ODESSA”, care 
înseamnă Organisation der ehemaligen SS Angehörigen. Este 
una și aceeași organizaţie cu cea care a pus la cale evadarea, 


din închisoarea Brunschwick, la 23 aprilie, a lui Hans-Walter 
Zech-Nenntwich, fost SS Oberstrumfuhrer. Acela și cu Inge sunt 
probabil rude, chiar dacă numele ei se scrie cu o literă mai 
puţin. Organizaţie puternică. Printre altele, acest Gorstner e 
cooptat în activitatea îndreptată împotriva noastră, ceea ce e și 
normal. Clica lui Seebohm. La fel și „HIAG”. La Nurenberg a fost 
condamnat zece ani, reușindu-se mușamalizarea celor mai mari 
crime. În timpul războiului a fost adjutantul lui Christian Wirth, 
SS-ist și fost comisar al serviciului închisori, care a organizat în 
Polonia lagăre de exterminare în masă. La trei ani de la 
pronunţarea sentinței Tribunalului din Nurenberg a fost grațiat. 
Pe vremea aceea era ceva frecvent în Germania Occidentală. 

— E din familia Gorstner, care au locuit aici? întrebă căpitanul. 

— Exact. Au locuit în casa lui Franěk. Când a fugit din calea 
trupelor sovietice, predându-se prizonier la americani, s-a oprit 
și pe la părinții lui. Aici a ascuns niște lucruri pe care le furase, 
ori niște documente compromiţătoare, de n-a vrut ca ele să 
cadă în mâna americanilor. Nu se gândise nici că va fi judecat și 
condamnat la închisoare, nici că părinţii lui vor fi evacuaţi și că 
amândoi vor muri, înainte ca el să afle ce-au făcut cu acele 
lucruri. lar după aceea, în 1949, era prea târziu. Nu se mai 
putea întoarce. Oamenii pe care i-a trimis, în baza noii lui funcţii, 
au fost toţi prinși. 

— Dar cum au descoperit-o pe acea Inge Nentwich? 

— Ei au listele foștilor membri ai Gestapoului și ale tuturor 
celor care au colaborat cu ei. Despre această femeie știau că 
are un protector în persoana lui Franěk. N-au vrut să scrie 
logodnic. Aceasta ar fi însemnat o jignire adusă rasei, iar femeia 
era pentru ei foarte preţioasa. ODESSA a aflat unde se găsește 
acum Franěk și s-a folosit de faptul că locuiește în fosta casă a 
familiei  Gorstner. Acesta poate că doar bâjbâie, sau 
documentele pe care le-a ascuns aici sunt atât de importante, 
încât și azi mulţi funcţionari importanţi îl ajută să le caute, 
deoarece se simt ameninţaţi de aceste hârtii. După părerea 
mea... mai exact spus, după părerea noastră, toţi sunt acum la 
strâmtoare. Situaţia se schimbă și în Germania Occidentală. 
Sunt mulţi care nu vor să aibă - fie aparent, fie într-adevăr - în 
guvern și în funcţii de răspundere oameni cu un trecut nazist. 
De exemplu, acum știm că după această Inge Nentwich mergea 
împuternicitul unui procuror german. N-are importanţă că îl 


chema Berger sau Gönnert și că la noi, de exemplu, cumpăra 
ceramică populară. Prezenţa lui a făcut-o să se îndrepte spre 
zona frontierei. 

Locotenentul-major  Tomicek, căruia îi  încredinţaseră 
percheziționarea din nou a casei lui Franěk, intră și puse pe 
masă un mic pacheţel legat cu grijă și sigilat. 

— L-am găsit tocmai sus, în scândurile acoperișului. Poate că 
e chiar ceea ce căutăm. 

Maiorul rupse sigiliul. Tabele, liste, date exacte ale SS-iștilor 
din diferite localităţi, ale medicilor SS-iști, ale membrilor 
unităţilor „speciale”. Fluieră uimit și arătă la întâmplare un 
nume. 

— ÎI știu. Astăzi este procuror de stat în Regensburg... Și aici 
Fritz Schackert, Gruppenführer, azi judecător în Berlinul 
Occidental. Și Klausen, da, da, Fritz Klausen, ziaristul acela 
care... O să le studiez eu la Praga. Gorstner! Cum a știut el să 
prezică viitorul! Practic, îi avea în mână pe toți oamenii aceștia. 

— Au fost în criză de timp, spuse căpitanul. Probabil că știau 
de aceste liste ascunse undeva de el. Și-acum au pus totul în 
joc. 

Liza strâmbă puţin din nas când Lup se apropie de ea. „Sunt 
sătulă de tine”, îi spuse. Lup rămase în loc dezorientat. Nu putea 
să se ducă la ea, cu toate că Stogoncik slăbise lesa. Lup simţea 
că Liza l-ar fi mușcat. Nu înțelegea însă ce motiv ar avea săo 
facă. Dacă în locul ei ar fi fost o altă cățea, al cărei caracter să 
nu fie stricat de oameni, ar fi mărâit simplu: „Eşti a mea!” Și 
oricărei alte cățele asta i-ar fi ajuns. Apoi observă și alte lucruri. 
Dinspre vale venea Prinţ împreună cu conductorul lui. Liza 
începu să tragă cu coada ochiului spre el. Dacă n-ar fi avut 
cureaua aceea la gât, Lup s-ar fi repezit la Prinţ și i-ar fi tras o 
mamă de bătaie. Conductorii Lizei și al lui Prinţ vorbeau 
amândoi. Din curtea companiei porniră cele două mașini 
militare. În prima îl duceau pe criminal. Sus, pe dealul întunecat, 
trecu o vulpe. Ridică labele ca să nu se ude. De aici putea să 
vadă foarte bine. Deodată simţi miros de om și sări sprintenă în 
tufiș. 

Pe cer se iviră primele stele. Fiecare din ele avea o altă 


culoare. Una era roz, alta roșie, apoi albastru-închis, violet, 
portocaliu, într-un cuvânt, stele de toate culorile. 

Adjutantul Stogoncik trase ușor de zgardă. 

— Mergem, Lup! îi veni în minte ceva. Schimbă cureaua cu 
ghimpi de la gât, cu una obișnuită, din piele. Ca să nu te-nţepe, 
prietene! A 

Porniră. Lup nu prea voia să meargă după el. intoarse capul 
spre Liza, care acum se lipise de pieptul lui Prinţ. Stogoncik 
înțelese. 

— Lup, așa-s și femeile! Vin din motive inexplicabile și pleacă 
din motive și mai greu de explicat. Hai, Lup! Omul trebuie să 
repare ceea ce tot el a stricat. De-acum la mine va fi noua ta 
casă. 


În vale, în lumina amurgului, bunul Stencl clipea din ochii lui 
albaștri și se uita în sus, spre povârniș, la instructorul 
batalionului care se depărta împreună cu Lup. Se întoarse apoi 
spre Liza și o smuci de zgardă cu putere. , 

— Pfu! Nesuferito! îi spuse el. Liza ridică ochii spre Stencl și își 
arătă colții. Nu suporta ca cineva să-i vorbească de dragostea 
lor. Ti-am spus că ești o nesuferită, se necăji într-adevăr Stencl. 
Și nu mă supăra, că-ţi dau o palmă, chiar dacă nu e voie. 

Liza își băgă înfricoșată coada între picioare, pentru că 
începuse să-l respecte pe noul ei conductor... 

Căpitanul strinse puțin din ochi. 

La inceput nici nu-i veni să 

creadă că animalul acela înalt şi puternic, ce se profila 
la orizont, este un ciine, din cauza soarelui care 
incepea să răsară. Impropriu zis să răsară, pentru 

că de fapt el apare brusc de după munți și tot așa 

de repede apune. Acum, din cauza iluziei optice, 
silueta ciinelui părea și mai mare. Şi tocmai acolo 
sus stătea Liza, culcată pe burtă, riciind pămintul 

cu labele din faţă. 


